ΚΕΝΤΡΙΚΗ ΕΝΩΣΗ ΔΗΜΩΝ & ΚΟΙΝΟΤΗΤΩΝ ΕΛΛΑΔΑΣ
4η ΠΑΝΕΛΛΗΝΙΑ ΣΥΝΔΙΑΣΚΕΨΗ ΑΙΡΕΤΩΝ ΓΥΝΑΙΚΩΝ


ΠΑΡΑΣΚΕΥΗ 25 ΣΕΠΤΕΜΒΡΙΟΥ 2009

ΠΡΟΕΔΡΕΙΟ (Α. ΡΟΚΟΦΥΛΛΟΥ): Καλή σας ημέρα. Θέλω να σας καλωσορίσω. Είμαι πολύ χαρούμενη που βρίσκομαι εδώ και που βρίσκεστε εδώ. Θέλω να ευχαριστήσω όλες και όλους όσους ήρθαν. Είναι μια δύσκολη συγκυρία με την συνδιάσκεψή σας, γιατί έπεσε εν τω μέσω των εκλογών, μία εβδομάδα πριν από αυτές τις κρίσιμες εκλογές. Παρ’ όλα αυτά, εμείς κάναμε το Συνέδριο, γιατί πιστεύουμε ότι μερικά πράγματα είναι πολύ σημαντικά, πρέπει να ειπωθούν, δεν θέλαμε να το ακυρώσουμε. Υπάρχει μια συνέχεια εκ μέρους της ΚΕΔΚΕ και θέλουμε να υπάρξει και θεωρούμε ότι, παρότι ήταν πολύ δύσκολες οι συνθήκες, το Συνέδριο έπρεπε να γίνει και θα γίνει και γίνεται.


Θέλω να ευχαριστήσω όλους ξανά όσους βρίσκονται εδώ. Θέλω να ευχαριστήσω, να ξεκινήσω από την ΕΝΑΕ, η οποία δυστυχώς από τους εκπροσώπους της ΕΝΑΕ, η οποία δυστυχώς δεν είναι μαζί μας φέτος. Θέλω να καλωσορίσω τη Γιώτα τη Γαζή, πρώτα απ’ όλα, η οποία είναι μέλος του Διοικητικού Συμβουλίου της ΚΕΔΚΕ και Πρόεδρος της Επιτροπής Ισότητας για πάρα πολλά χρόνια, η οποία έχει ασχοληθεί πολλά χρόνια με το γυναικείο κίνημα και της οφείλουμε πάρα πολλά και με την ισότητα.


Είναι ο κύριος Αγοραστάκης, μέλος του Διοικητικού Συμβουλίου της ΕΝΑΕ και ο κύριος Θεόδωρος Θεοδωρίδης και αυτός μέλος του Διοικητικού Συμβουλίου της ΕΝΑΕ. Θα απευθύνει και έναν χαιρετισμό.


Θέλω να ευχαριστήσω πάρα πολύ την εκπρόσωπο του Κοινοβουλίου μας εδώ, την Άντζελα την Γκερέκου, που ήρθε και αυτή να μας εκπροσωπήσει, τον Δήμαρχο Κερκυραίων, τον κύριο Μικάλεφ. Ευχαριστούμε, κύριε Δήμαρχε, για την φιλοξενία στο όμορφο νησί σας. Θα σας ακούσουμε σε λίγο. Τον κύριο Καρρά, ο οποίος είναι ο Πρόεδρος της ΤΕΔΚ Κερκύρας και εκείνος θα κάνει έναν χαιρετισμό. Δυστυχώς, ο Πρόεδρος της ΚΕΔΚΕ, ο κύριος Κακλαμάνης δεν μπόρεσε να έρθει. Έχουμε κάποιες παράπλευρές απώλειες, αλλά δεν πειράζει. Έχουμε τον άξιο εκπρόσωπο, τον κύριο Βιρβιδάκη, ο οποίος είναι ο εκπρόσωπος του Διοικητικού Συμβουλίου της ΚΕΔΚΕ και Δήμαρχος Χανίων, επίσης, άλλο καταπληκτικό νησί, που θα τον εκπροσωπήσει. 


Έχουμε την κυρία Τσουμάνη, η οποία δεν μας ξεχνά ποτέ και προς τιμήν της, παρότι είναι η υποψηφία και εκείνη, είναι Γενική Γραμματέας Ισότητας, στάθηκε δίπλα μας όλα αυτά τα χρόνια.


Έχουμε εδώ τους ομιλητές μας, οι οποίοι ήρθαν, τους εκπροσώπους των κομμάτων. Νομίζω ότι θα είναι ένα πολύ ενδιαφέρον Συνέδριο και θα έχουμε πολλά να ακούσουμε όλες αυτές τις ημέρες. 


Για να μην λέω πολλά, θέλω να σας ακούσω, θέλω να καλέσω τον Δήμαρχο Κερκυραίων, τον κύριο Σωτήρη Μικάλεφ, να έρθει να μας μιλήσει λίγο.

Σ. ΜΙΚΑΛΕΦ: Κύριοι συνάδελφοι, εκπρόσωποι του Διοικητικού Συμβουλίου της Κεντρικής Ένωσης Δήμων και Κοινοτήτων, κύριε εκπρόσωπε του Προέδρου της ΚΕΔΚΕ Νικήτα Κακλαμάνη και αγαπητέ φίλε, Δήμαρχε Χανίων, κύριε Βιρβιδάκη, κύριοι εκπρόσωποι του Διοικητικού Συμβουλίου της ΕΝΑΕ, κυρία Γενική Γραμματέα Ισότητας, κυρία Τσουμάνη, κυρίες και κύριοι, φίλες και φίλοι, συνάδελφοι στην Τοπική Αυτοδιοίκηση, είναι μεγάλη ημέρα για το νησί μας σήμερα εδώ να υποδεχόμαστε τις άξιες εκπροσώπους αιρετές γυναίκες, αγωνίστριες της Τοπικής Αυτοδιοίκησης. Είμαστε σήμερα εδώ για να υποστηρίξουμε το άλλο μισό του ουρανού.


Συγγνώμη, παρέλειψα τον Ευρωβουλευτή και την Βουλευτή Κερκύρας, την κυρία Άντζελα Γκερέκου. Συγχωρήστε με την παράλειψη.


Η παρουσία και η συμμετοχή όλων σας σήμερα συμπληρώνει, ενισχύει τον θεσμό, δίνοντας το άρωμα και τη δυναμική που χρειάζεται. 


Είμαι ευτυχής που σας καλωσορίζω στο ιστορικό νησί της Κέρκυρας και την ιστορική πόλη της Κέρκυρας, την πόλη που ανέδειξε την πρώτη γυναίκα Δήμαρχο της Ελλάδας το 1956 στις δύσκολες αυτές εποχές, Μαρία Δεσύλα. Η ιστορία της Τοπικής Αυτοδιοίκησης, ιδιαίτερα για την καταξίωση των γυναικών σε δημόσιους θεσμούς, ξεκίνησε από την Κέρκυρα. 


Σας καλωσορίζω στο νησί, του οποίου η πρωτεύουσα αποτελεί μνημείο παγκόσμιας κληρονομιάς, προστατευόμενη από την UNESCO.


Θέλω να σας ευχαριστήσω που επιλέξατε την πόλη μας για την 4η Πανελλήνια Συνδιάσκεψη των Αιρετών Γυναικών της ΚΕΔΚΕ. Αποτελεί μεγάλη χαρά και τιμή για εμένα να βρίσκομαι κοντά σας, ανάμεσα σε γυναίκες καταξιωμένες στον χώρο της Πρωτοβάθμιας Τοπικής Αυτοδιοίκησης, αιρετές και το κυριότερο, με σημαντική προσφορά στα τοπικά δρώμενα των περιοχών σας.


Η σημερινή συνδιάσκεψη έχει ξεχωριστή σημασία και αυτό, γιατί μέσα από τον διάλογο, που θα προκύψει από τις διάφορες θεματικές ενότητες, εντοπίζουμε τα προβλήματα και θα συμβάλλουμε στην αποτελεσματική αντιμετώπιση των ανισοτήτων, που ακόμα υπάρχουν. Άλλωστε, δεν πρέπει να ξεχνάμε ότι η ισότιμη συμμετοχή της γυναίκας στην κοινωνία, την οικονομία και την πολιτική, αποτελεί αναφαίρετο συνταγματικό δικαίωμα, που προστατεύεται και παράλληλα, είναι αναπόσπαστο στοιχείο ενός ευνομούμενου κράτους και όχι, αλλά κυρίως μιας πολιτισμένης κοινωνίας και μιας ακόμα περισσότερο προοδευτικής κοινωνίας.


Σε μια εποχή, που η παγκόσμια οικονομική κρίση χτυπά και τη χώρα μας, η ενίσχυση της Τοπικής Αυτοδιοίκησης για την προώθηση της ισότητας των φύλων και της στήριξης της γυναίκας στην κάθε τοπική κοινωνία θα πρέπει να αποτελεί προτεραιότητα.


Αγαπητές φίλες συναδέλφισσες στην Τοπική Αυτοδιοίκηση, η σημερινή διαδικασία είναι ακόμα μια απόδειξη πως ο ρόλος των γυναικών στην ελληνική Αυτοδιοίκηση γίνεται ολοένα πιο σημαντικός, καθώς έχουμε αφήσει πίσω μας οριστικά τις αγκυλώσεις και τις αναχρονιστικές λογικές του παρελθόντος, που ήθελαν δυστυχώς τη γυναίκα μακριά από τα κοινά σε έναν δεύτερο και υποβαθμισμένο ρόλο. Παρ’ όλα αυτά, έγιναν βήματα, αλλά δεν έχουμε ως Αυτοδιοίκηση στο σημείο που αναγνωρίζεται πλήρως και από όλους ο καθοριστικός και διακριτικός ρόλος της γυναίκας στον θεσμό που υπηρετούμε. Για να το πετύχουμε έχουμε ακόμα πολύ δρόμο να διανύσουμε. Όμως έναν δρόμο ανοικτό, που φροντίσατε να τον ανοίξετε τόσο εσείς, όσο και άλλες γυναίκες πριν από εσάς. Οφείλουμε τον δρόμο αυτό να τον περπατήσουμε μέχρι τέλος. Δεν υπάρχει και δεν πρέπει να υπάρχει άλλη επιλογή, παρά από την ισότιμη και ισόνομη συμμετοχή της γυναίκας στο βασικό κύτταρο της δημοκρατίας, δηλαδή, της Τοπικής Αυτοδιοίκησης.


Σήμερα ζούμε μια πραγματικότητα, όπου όλα γύρω αλλάζουν ραγδαία. Οι αλλαγές αυτές έχουν επιπτώσεις στο μοντέλο παραγωγής στην εργασία, στο μοντέλο της κοινωνίας, στο μοντέλο της οικογένειας. Υπάρχει η άμεση ανάγκη παρέμβασης της Πολιτείας, με υποστηρικτικές δομές, που θα εξασφαλίσουν τις γυναίκες, έτσι ώστε τον απαιτούμενο χώρο τους και τον χρόνο που χρειάζεται να διαθέσουν στα κοινά να μπορούν, χωρίς δυσκολίες, να παράγουν αυτό το οποίο καλούνται, να συμμετέχουν όχι μόνο ισότιμα, αλλά δραστήρια και αποτελεσματικά στα δρώμενα της κοινωνίας.


Ο ρόλος της Τοπικής Αυτοδιοίκησης με τους παιδικούς σταθμούς και τη στήριξη της οικογένειας είναι σημαντικός και πρέπει να ενισχυθεί. 


Στη χώρα μας, μια χώρα προοδευτική, όπως η Ελλάδα, πρέπει να πάψουμε να δίνουμε στις γυναίκες μονίμως δεύτερο ρόλο. Η απονομή ρόλων χρειάζεται ακρόαση για να επιλεχθεί ο καλύτερος. Όμως ο καλύτερος μπορεί σε πολλές περιπτώσεις να βρεθεί στο πρόσωπο της γυναίκες. Πρέπει να δοθούν ισότιμες ευκαιρίες άσκησης πολιτικής στις γυναίκες, ξέχωρα από ποσοστώσεις και κομματικά παιχνίδια. Δεν αρκεί οι γυναίκες να αναγράφονται στα ψηφοδέλτια, αλλά πρέπει και να εκλέγονται. Αυτό σημαίνει ότι οι γυναίκες που εκλέγονται πρέπει να παίρνουν υπεύθυνα και νευραλγικά πόστα. Να αναλαμβάνουν ευθύνες, διότι έχουν αποδείξει ότι μπορούν, το έχουν αποδείξει περίτρανα. Αυτό μπορεί να συμβεί, αν τοποθετηθούν γυναίκες σε καίριους τομείς πολιτικής δράσης.

Αν πάψουμε να θεωρούμε τις γυναίκες κομπάρσους της πολιτικής ζωής, της Αυτοδιοίκησης και να τις αποδώσουμε τον ρόλο που τις αξίζει, τότε κάναμε το μεγάλο σφάλμα, το μεγάλο λάθος. Δεν μπορούμε να μιλάμε ούτε για δημοκρατία, ούτε για ισότητα, αλλά ούτε για προοδευτική κοινωνία.

Περισσότερες γυναίκες στην Τοπική Αυτοδιοίκηση για καλύτερη Αυτοδιοίκηση και για καλύτερες πολιτικές στην Αυτοδιοίκηση, για μεγαλύτερη προσφορά στις πόλεις μας, στην Αυτοδιοίκηση, στους θεσμούς και σε όλη την ελληνική κοινωνία. Πρέπει να δημιουργηθεί μια κρίσιμη μάζα γυναικών, που δεν θα χρειάζεται να λειτουργούν συνεχώς σαν πρότυπα, που δεν θα είναι αλλιώτικες ή αυτές που ξεπέρασαν τα εμπόδια.

Οι γυναίκες μπορούν να αποτελέσουν μοχλό σε ένα νέο μοντέλο ανάπτυξης των τοπικών κοινωνιών με σεβασμό στη συνοχή και την αλληλεγγύη.

Αγαπητές φίλες και φίλοι, έχει αρχίσει να διαμορφώνεται, ιδιαίτερα τα τελευταία χρόνια, μια νέα αντίληψη για τη σημασία και τον ρόλο της Τοπικής Αυτοδιοίκησης και αυτό οφείλετε, μεταξύ άλλων και στη μεγαλύτερη συνεχή συμμετοχή, το μεγαλύτερο ενδιαφέρον και την ενεργοποίηση περισσότερων γυναικών στον θεσμό.

Μέχρι πριν μερικά χρόνια ο ρόλος της Αυτοδιοίκησης δεν είχε ληφθεί επαρκώς υπόψη των κρατικών πολιτικών, αλλά και των πολιτικών υπερεθνικών οργανισμών. Επικρατούσε η άποψη ότι το κεντρικό κράτος μπορούμε και αρκούσε για να προωθήσει την ισότητα. Όμως η Αυτοδιοίκηση αναδείχθηκε σταδιακά, για να αναδεικνύεται όλο και περισσότερο σε προνομιακό χώρο άσκησης πολιτικών, συμπεριλαμβανομένων και αυτών για την ισότητα των φύλων.

Οι Τοπικές Αρχές είναι ένα μέρος της εθνικής δομής διακυβέρνησης και είναι το εγγύτερο επίπεδο διακυβέρνησης στους πολίτες. Οι Δήμοι είναι ταυτόχρονα φορείς παροχής υπηρεσιών. Οι δράσεις τους και οι αποφάσεις τους επηρεάζουν σε μεγάλο βαθμό τη ζωή των πολιτών και είναι όχι μόνο απλά εργοδότες, είναι οι κινητήριοι μοχλοί της ανάπτυξης της κοινωνίας.

Επομένως, είναι αναγκαία η ενσωμάτωση της διάστασης του φύλου σε όλους τους τομείς πολιτικής διοίκησης και διαχείρισης των Οργανισμών Τοπικής Αυτοδιοίκησης. 

Επίσης, είναι φανερό ότι στους δύσκολους καιρούς που διανύουμε, αλλά και σε αυτούς που έρχονται, η αποκέντρωση της κρατικής διοίκησης, μέσω της οικονομικής αυτοτέλειας της Αυτοδιοίκησης, πρέπει να ενισχυθεί όχι ακόμα περισσότερο αποτελεσματικά.

Αγαπητές συναδέλφισσες, σας καλωσορίζω στην ιστορική πόλη της Κέρκυρας. Εύχομαι καλή επιτυχία στις εργασίες της 4ης Πανελλήνιας Συνδιάσκεψης. 

Ο κοινός προβληματισμός, η αλληλοενημέρωση, η ανταλλαγή των γνώσεων και εμπειριών, η συμπυκνωμένη εμπειρία που υπάρχει σε εσάς είναι εξαιρετικής σημασίας για το μέλλον των εκλεγμένων γυναικών στην Ελλάδα. Όλοι μαζί μπορούμε και πρέπει να συνεχίσουμε τον αγώνα, προκειμένου να πετύχουμε την πλήρη ισότητα μεταξύ ανδρών και γυναικών στην εργασία, στην κοινωνία και γενικότερα στον πολιτικό βίο.

Καλή παραμονή στην πόλη μας. Σας εύχομαι καλή επιτυχία στη διημερίδα.

ΠΡΟΕΔΡΕΙΟ: Ευχαριστούμε τον κύριο Δήμαρχο. Μάθαμε και κάτι, ότι ήταν η πρώτη γυναίκα Δήμαρχος, εγώ δεν το ήξερα. Άρα, είμαι διπλά χαρούμενη που κάνουμε αυτή τη συνδιάσκεψη εδώ.


Θα ήθελα να καλέσω τον κύριο Μιχάλη Καρρά, τον Πρόεδρο της ΤΕΔΚ Κερκύρας, να μας απευθύνει έναν χαιρετισμό.

Μ. ΚΑΡΡΑΣ: Να χαιρετήσω σήμερα την παρουσία στην Κέρκυρα του Ευρωβουλευτή, της Βουλευτού της κυρίας Άντζελας Γκερέκου, του συναδέλφου Δημάρχου από τα Χανιά, του Διοικητικού Συμβουλίου και όλων των εκλεκτών προσκεκλημένων.


Αγαπητές συναδέλφισσες στην Τοπική Αυτοδιοίκηση, ως Πρόεδρος της ΤΕΔΚ σας καλωσορίζω σήμερα στην Κέρκυρα, στην 4η Πανελλήνια Συνδιάσκεψη των Αιρετών Γυναικών της Τοπικής Αυτοδιοίκησης και πρέπει να επαναλάβω, αυτό που είπε προηγουμένως και ο Δήμαρχος Κερκυραίων, ο κύριος Σωτήρης Μικάλεφ, που ανέδειξε την πρώτη γυναίκα Δήμαρχο στην ιστορία, την αείμνηστη Μαρία Δεσύλα.


Θεωρώ πως η σημερινή διαδικασία είναι επιβεβλημένη, αποδεικνύοντας πως η Τοπική Αυτοδιοίκηση δίνει τον χώρο, το βήμα και τον ρόλο που αξίζει στις γυναίκες τούτου του τόπου.


Όμως θα τολμήσω να πω ότι η σημερινή διαδικασία σε μία ευνομούμενη Πολιτεία ισονομίας και ισοπολιτείας θα έπρεπε να είναι περιττή, καθώς οι γυναίκες εδώ και πολλές δεκαετίες έχουν με αγώνες κατακτήσει τον ρόλο που τους ανήκει και την ισότητά τους στην εργασία και την κοινωνία. Αυτά που πριν από κάποια χρόνια θεωρούνταν ανέφικτα, με κόπο και θυσίες, είναι αλήθεια, σήμερα θεωρούνται απλώς αυτονόητα. Έτσι βλέπουμε ολοένα και περισσότερες γυναίκες στα κέντρα λήψης αποφάσεων, ολοένα και περισσότερες γυναίκες σε θέση ευθύνης. Ιδιαίτερα στην Τοπική Αυτοδιοίκηση οι γυναίκες συνάδελφοι αποδεικνύουν με το έργο τους και με τη δραστηριότητά τους ότι όσοι αγώνες έγιναν για την κατάκτηση της ισότητας δεν έχουν πάει χαμένοι.


Θα επιθυμούσα να είχαμε φτάσει σε εκείνο το σημείο, που δεν θα χρειαζόταν να γίνει ξεχωριστό Συνέδριο γυναικών αιρετών. Δεν θα χρειαζόταν να υπάρχει ποσοστό ποσόστωσης για την εκλογή γυναικών σε Όργανα. Δεν θα χρειαζόταν να μιλάμε για κατακτήσεις στον τομέα ισότητας. Δυστυχώς όμως, έχουμε πολλά βήματα ακόμη να κάνουμε και σε αυτά μπορεί και πρέπει να παίξει ρόλο η Αυτοδιοίκηση.

Με την ευχή ο ρόλος αυτός να αναδειχθεί πολύ σύντομα, σας εύχομαι καλή επιτυχία στις εργασίες της σημερινής συνδιάσκεψης, εκφράζοντας τη σιγουριά μου ότι στην επόμενη συνδιάσκεψή σας θα έχουν αναδειχθεί πολύ περισσότερες γυναίκες της Τοπικής Αυτοδιοίκησης, τόσες που δεν θα υπάρχει χώρος να σας χωρέσει εύκολα.

Καλή επιτυχία στο Συνέδριό σας.

ΠΡΟΕΔΡΕΙΟ: Να σας πω κάτι εκ παραδρομής. Είναι εδώ ο κύριος Ζερβέας, ο οποίος είναι Συνήγορος του Καταναλωτή. Πολύ σημαντική θέση και τον ευχαριστούμε, γιατί είναι αύριο η δική του θεματική, αλλά ήρθε από σήμερα να μας ακούσει και το θεωρώ πολύ σημαντικό. Νομίζω ότι ως Συνήγορος των Καταναλωτών πρέπει να μάθετε να ακούτε. Ευχαριστούμε κύριε Ζερβέα.

Τώρα θα καλέσω την Βουλευτή εδώ του νησιού, την κυρία Άντζελα Γκερέκου, να μας κάνει και εκείνη έναν χαιρετισμό.

Α. ΓΚΕΡΕΚΟΥ: Κυρία Πρόεδρε της Επιτροπής Ισότητας της ΚΕΔΚΕ, κυρίες εκπρόσωποι, κύριε εκπρόσωπε της ΚΕΔΚΕ, κύριε Βουλευτή Κρίτωνα Αρσένη, κύριε Δήμαρχε, κύριοι Δήμαρχοι, κυρίες και κύριοι, κυρίες κυρίως της Τοπικής Αυτοδιοίκησης, αφού σήμερα είναι μια ημέρα για εσάς, για εμάς τις γυναίκες γενικότερα, καλώς ήρθατε στο πανέμορφο νησί μας.

Πράγματι, είναι τιμή για εμάς η πρώτη γυναίκα Δήμαρχος της Ελλάδας να είναι Κερκυραία και πέρασαν πάρα πολλά χρόνια, για να έχω τη μεγάλη τιμή να είμαι η πρώτη γυναίκα Βουλευτής της Κέρκυρας. Εύχομαι να συνεχίσουμε την παράδοση και με άλλες γυναίκες.

Φίλες και φίλοι, πρώτα απ’ όλα, πραγματικά να σας ευχαριστήσω για αυτή την τόσο τιμητική πρόσκληση σήμερα εδώ στο νησί μας. Πράγματι, η συγκυρία είναι λίγο περίεργη. Φαντάζομαι όταν την διοργανώνατε αυτή την συνδιάσκεψη δεν φανταζόσασταν ότι σε λίγες ημέρες έχουμε εκλογές σε αυτή τη χώρα ή μάλλον, για να είμαστε και ειλικρινείς, κάπου λίγο-πολύ το αναμέναμε αυτό.

Όμως, όπως και να έχουν τα πράγματα, σε λίγες ημέρες πράγματι η χώρα μας έχει να αντιμετωπίσει μια πολύ κρίσιμη στιγμή εκλογής, επιλογής, όπου εκεί πια από την 5η του Οκτώβρη οι συζητήσεις δεν θα είναι θεωρητικές για όλα τα θέματα, που και εσάς σας απασχολούν, θα κληθούμε να λάβουμε αποφάσεις για το που και πως θέλουμε να πάμε την επόμενη ημέρα. Φυσικά, πολλά από τα θέματα αυτά, που και εσείς σήμερα θα συζητήσετε, αφορούν αυτή την περίοδο και τα θέματα που συζητούνται προεκλογικά.

Δεν θα ήθελα να σας κουράσω. Όμως επιτρέψτε μου να κάνω μία τοποθέτηση, να σας πω κάποιες σκέψεις δικές μου και ως Αντιπρόεδρος της Επιτροπής Ισότητας της Βουλής, πραγματικά πολλές φορές έχουμε αντιμετωπίσει αυτά τα προβλήματα. Συγγνώμη, κυρία Τσουμάνη, είστε εδώ και πολλές φορές έχουμε βρεθεί και στην Επιτροπή της Βουλής, σας καλωσορίζω και εγώ.

ΠΡΟΕΔΡΕΙΟ: Συγγνώμη. Ξέχασα να πω, δική μου παράλειψη, η κυρία Γκερέκου, εκτός από Βουλευτίνα μοναδική εδώ της Κέρκυρας, του νησιού, είναι και Αντιπρόεδρος της Επιτροπής Ισότητας της Βουλής.

Α. ΓΚΕΡΕΚΟΥ: Η παγκόσμια κρίση είναι ένα γεγονός. Δεν αμφισβητείται η ύπαρξή της από κανέναν και καμία θεωρία συνωμοσίας. Δεν μπορεί να ακυρώσει τις δυσμενείς επιπτώσεις που έχει για όλους σχεδόν τους κατοίκους του πλανήτη. Όμως η οικονομική κρίση, φίλες και φίλοι, δεν είναι ένα φαινόμενο φυσικής καταστροφής. Δεν είναι κάτι το οποίο αναπόφευκτα θα γινόταν και για το οποίο δεν ευθύνεται κανένας. Παρουσιάζεται με τον τρόπο αυτό μόνο από όσους θέλουν να τη χρησιμοποιήσουν ως άλλοθι για τις δικές τους ευθύνες, τις δικές τους ανεπάρκειες και τις δικές τους λανθασμένες πολιτικές και αυτές υπάρχουν από το διεθνές έως και το τοπικό εθνικό επίπεδο.


Με λίγα λόγια η οικονομική κρίση, στη δίνη της οποίας βρισκόμαστε τη στιγμή αυτή, είναι αποτέλεσμα ιδεολογικών επιλογών, είναι αποτέλεσμα πολιτικών αποφάσεων και είναι αποτέλεσμα συγκεκριμένων πράξεων, που έγιναν ή δεν έγιναν όλα αυτά τα χρόνια και μερίδιο ευθύνης σε αυτή την κατάσταση έχουν όλοι όσοι βρίσκονταν σε θέση λήψεως αποφάσεων, είτε αυτή ήταν στις Ηνωμένες Πολιτείες της Αμερικής, είτε στην Ευρωπαϊκή Ένωση, είτε στην Ελλάδα, για παράδειγμα.


Επομένως, τον δεν είδα, δεν ξέρω, δεν άκουσα, δεν φταίω εγώ, ας το αφήσουμε κατά μέρος. Η κρίση δεν μπορεί να χρησιμοποιείται ως άλλοθι για όποιες ευθύνες υπάρχουν εδώ και 5,5 χρόνια και αυτό οφείλουμε να το έχουμε στο νου μας για να είναι ξεκάθαρα τα πράγματα και να ξέρουμε ο καθένας από ποια θέση μιλά και κυρίως τι δικαιούται να λέει και τι όχι.


Φίλες και φίλοι, οι επιλογές που έγιναν τα τελευταία χρόνια δημιούργησαν ένα παγκόσμιο περιβάλλον υψηλής διακινδύνευσης ως προς τα πάντα. Διακινδύνευση ως προς το οικονομικό κέρδος, διακινδύνευση ως προς την εθνική και προσωπική ασφάλεια, διακινδύνευση ως προς την εργασία, την καθημερινότητα, τους στόχους και το μέλλον, τα πάντα. Όμως όταν κυριαρχεί η λογική και όλοι μπορούν ελεύθερα να ανταγωνίζονται όλους, τότε σημαίνει ότι δεν υπάρχουν κανόνες, δεν υπάρχει πλαίσιο, δεν υπάρχει τελικά κανένα απολύτως μέτρο και το μέτρο εδώ χάθηκε νωρίς και με εκκωφαντικό τρόπο. Αγορές καταρρέουν, κολοσσιαίες επιχειρήσεις εξαφανίζονται μέσα σε μία νύχτα. Κράτη ολόκληρη βρίσκονται στο χείλος της πτώχευσης και φυσικά ο μεγάλος χαμένος από όλη την υπόθεση είναι αυτός που είναι πάντα, το άτομο, ο πολίτης, ο μεμονωμένος άνθρωπος, κυρίως ο αδύναμος άνθρωπος.


Όμως σε αυτή τη γενική τοποθέτηση υπάρχουν και κάποιες σημαντικές εσωτερικές διαφοροποιήσεις και τούτο, γιατί κάποιες συγκεκριμένες ομάδες πληθυσμού είναι σε πολύ πιο ευάλωτη θέση από κάποιες άλλες και μία από τις ομάδες αυτές του πληθυσμού είναι φυσικά οι γυναίκες. Θα πει ίσως κανείς το εξής: μα μέσα σε όλη αυτή την κατάσταση και το γενικευμένο πρόβλημα είναι σωστό να εστιάζουμε στο φύλο; Η απάντηση είναι ναι.

Πιστεύω ότι γνωρίζετε όλοι πως δεν είμαι από τους ανθρώπους που προτάσσουν συχνά το πρόβλημα της διάκρισης των φύλων. Δεν το έκανα όλα αυτά τα χρόνια που ήμουν στη Βουλή και στην Επιτροπή. Όμως αυτό δεν σημαίνει ότι πιστεύω πως δεν υπάρχει και πρόβλημα. Υπάρχει και μάλιστα είναι ορατό δια γυμνού οφθαλμού στις κρίσιμες θέσεις λήψης αποφάσεων. Εκεί όμως το θέμα έχει συζητηθεί πάρα πολύ, θα συζητηθεί και σήμερα εδώ φαντάζομαι.

Θα ήθελα λοιπόν να δώσουμε μεγαλύτερη σημασία και να εστιάσουμε στο τι γίνεται στο επίπεδο της καθημερινότητας, γιατί εκεί ακριβώς φαίνεται το πόσο περισσότερο είναι ευάλωτες οι γυναίκες σε σχέση με τους άνδρες. Σε απότομες και βίαιες μεταβολές της κατάστασης. Όπως είναι, για παράδειγμα, αυτές που επέρχονται από μία οικονομική κρίση του μεγέθους και της σοβαρότητας αυτής που έχουμε μπροστά μας.

Πρώτα απ’ όλα, ενώ οι γυναίκες είναι αυτές που θεωρητικά έχουν τη μεγαλύτερη ανάγκη στήριξης και ενίσχυσης τη δύσκολη στιγμή, λόγω των πολλαπλών ρόλων που οφείλουν να εκπληρώνουν, συνήθως είναι αυτές, οι οποίες αποτελούν τα πρώτα θύματα των βίαιων μεταβολών. Από αυτές ξεκινούν όλες οι περικοπές παρόχων και επιδομάτων. Από αυτές ξεκινούν όλες οι απώλειες ασφαλιστικών και εργασιακών δικαιωμάτων. Από αυτές ξεκινούν όλες οι επιμηκύνσεις του εργασιακού ωραρίου. Από αυτές ξεκινούν όλες οι περικοπές προσωπικού και αυτές τελικά να εμφανίζουν σαφώς υψηλότερο δείκτη ανεργίας σε σχέση με τους άνδρες. Είναι στοιχεία, τα οποία είναι εμφανέστατα και αυτό δεν είναι μια φεμινιστική πραγματικά οπτική των πραγμάτων, είναι αντικειμενική περιγραφή μιας πραγματικότητας που όλες ζούμε.

Κατανοεί εύκολα κανείς ότι όλα αυτά έχουν ένα πολλαπλό αντίκτυπο στη σύγχρονη γυναίκα. Εργασιακή ανασφάλεια ή και ανεργία. Μειωμένος προσωπικός και κυρίως γονεϊκός χρόνος, ότι πιο πολύτιμο μπορούμε να δώσουμε στα παιδιά μας. Χειρότερη ποιότητα ζωής, έλλειψη ορατού σχεδίου για το μέλλον, αίσθηση αποτυχίας, στρες, κατάθλιψη. Η γυναίκα σήμερα είναι ο δύσκολος εργαζόμενος για να βρει δουλειά. Ο εύκολος στόχος της κατανάλωσης, αλλά και αναμενόμενη super woman, που μπορεί ταυτόχρονα να είναι καλή επαγγελματίας, άψογη μητέρα, σύζυγος, τέλεια νοικοκυρά, καλή φίλη και λοιπά.

Είναι πολλά όλα αυτά, φίλες και φίλοι, όταν το περιβάλλον και η συγκυρία είναι απέναντί σου ολοένα και πιο εχθρικά. Το περιβάλλον που έχει διαμορφωθεί από την οικονομική κρίση είναι ένα περιβάλλον έκτακτης ανάγκης και για την αντιμετώπιση των προβλημάτων που προκύπτουν χρειάζονται τολμηρές λογικές έκτακτων μέτρων, αλλά και συνολικής αλλαγής και οπτικού διαχείρισης των πραγμάτων.

Η έννοια λοιπόν της κοινωνικής πολιτικής με τον χαρακτήρα της πολιτειακής ενίσχυσης προς εκείνους που έχουν ανάγκη σε μεγαλύτερο βαθμό απ’ όλους παύει πια να είναι πολυτέλεια και γίνεται άμεση ανάγκη και ύψιστη πολιτική προτεραιότητα. Τουλάχιστον στο δικό μας το μυαλό και στο σχέδιο διακυβέρνησης της επόμενης ημέρες η προτεραιότητα αυτή ισχύει σε απόλυτο βαθμό.

Για να προκύψει το περιβάλλον ισότητας ως προς το φύλο, πρέπει πρώτα απ’ όλα να εξισορροπηθεί η κατάσταση. Να εξαλειφθούν οι ανισότητες, να ενισχυθούν οι γυναίκες ως προς την καθημερινή ποιότητα ζωής τους, τις ευκαιρίες στην εργασία, τα ασφαλιστικά δικαιώματα και το εργασιακό περιβάλλον και μετά να μπορούμε να μιλάμε για πραγματική πρόοδο στο συγκεκριμένο θέμα και για βήματα προς τα εμπρός. Εδώ βέβαια μπορεί να πει κανείς το εξής: ναι, αλλά η Ελλάδα του 2009 ως προς το θέμα της ισότητας δεν είναι η Ελλάδα του 1950 και σίγουρα δεν συγκρίνεται με άλλα, ακόμη και γεωγραφικά κοντινά μας πολιτισμικά περιβάλλοντα, στα οποία οι γυναίκες πράγματι είναι πολίτες δεύτερης κατηγορίας. Φυσικά και ισχύει η παρατήρηση αυτή και δεν την αρνούμαι. Έχουμε κάνει τεράστια βήματα, η δική μας παράταξη έχει κάνει γενναίες τολμηρές επιλογές και βεβαίως, διαχρονικά έχουμε προσπαθήσει όλες και βρισκόμαστε και έχουμε κατακτήσει πολλά.

Όμως, φίλες και φίλοι, αν θέλεις προχωράς μπροστά, αν θέλεις να βελτιώνεις καταστάσεις και να δίνεις λύσεις, δεν συγκρίνεσαι ποτέ με το χειρότερο, αλλά προσπαθείς να πετύχεις το καλύτερο. Επομένως, το μέτρο μας απ’ όπου και αν βρισκόμαστε, δεν πρέπει να είναι το είμαστε καλύτερα από παλιά, αλλά ότι έχουμε ακόμα πιο πολλά πράγματα να κάνουμε για να εξισωθούμε με το καλύτερο δυνατόν. Ακριβώς στην προσπάθειά μας αυτή εξαιρετικά μεγάλη συμβολή έχουν θεσμικές συναντήσεις, όπως η σημερινή. Η ευθύνη των αιρετών γυναικών, η ευθύνη η δικιά σας είναι πολλαπλάσια, γιατί είναι ευθύνη αντιπροσώπευσης και εκπροσώπησης όλων εκείνων των υπολοίπων γυναικών που δεν έχουν φωνή, που δεν έχουν βήμα, που δεν μπορούν πραγματικά να κάνουν παρέμβαση δυναμική για να αλλάξουν τη δική τους ζωή.

Για αυτό λοιπόν τώρα πιο πολύ από ποτέ χρειαζόμαστε περισσότερες γυναίκες στο Κοινοβούλιο, περισσότερες γυναίκες στην Τοπική Αυτοδιοίκηση, περισσότερες γυναίκες σε θέσεις λήψης αποφάσεων.

Δεν θα ήθελα να σας κουράσω άλλο. Ήδη, έχω καταχραστεί τον χρόνο. Σας ευχαριστώ για αυτό.

Θέλω να ευχηθώ κάθε επιτυχία στις εργασίες στη συνδιάσκεψή σας και είμαι σίγουρη ότι οι συζητήσεις που θα διεξαχθούν εδώ θα είναι πολύτιμες για όλους μας, σε όποιον ιδεολογικό χώρο και να βρισκόμαστε, για την επόμενη ημέρα.

Τελειώνοντας και αφού σας ευχαριστήσω ξανά, να πω ότι όταν μία γυναίκα ανεβαίνει, όλες οι γυναίκες ανεβαίνουν μαζί.

Σας ευχαριστώ πολύ και συγχαρητήρια.

ΠΡΟΕΔΡΕΙΟ: Ευχαριστούμε πολύ την κυρία Γκερέκου.


Τώρα θα καλέσω τον αγαπητό τον κύριο Βιρβιδάκη, μέλος του Διοικητικού Συμβουλίου της ΚΕΔΚΕ και Δήμαρχο Χανίων, να μας κάνει έναν χαιρετισμό και εκ μέρους του Προέδρου της ΚΕΔΚΕ κυρίου Νικήτα Κακλαμάνη.

Κ. ΒΙΡΒΙΔΑΚΗΣ: Χαιρετισμός του Δημάρχου Αθηναίων, κύριο Νικήτα Κακλαμάνη, για την 4η Πανελλήνια Συνδιάσκεψη Αιρετών Γυναικών.


«Αγαπητές συναδέλφισσες, είναι αλήθεια ότι η πρόκληση των πολλαπλών ρόλων, που καλούνται να παίξουν σήμερα όλες οι γυναίκες στην καθημερινότητά τους και πολύ περισσότερο οι αιρετές, οξύνεται λόγω της παγκόσμιας οικονομικής κρίσης.


Στην ανάγκη ανάπτυξης δημόσιου διαλόγου που θα αποτελέσει εγγύηση για εξεύρεση λύσεων η ΚΕΔΚΕ απαντά με την 4η Πανελλήνια Συνδιάσκεψη Αιρετών Γυναικών και με τη φετινή της θεματική αντιμετωπίζουμε την κρίση, στηρίζουμε τη γυναίκα. Αποδεικνύει ότι τα κοινωνικά και πολιτικά αντανακλαστικά της ΚΕΔΚΕ για μείζονα ζητήματα βρίσκονται σε πλήρη εγρήγορση.


Πάγια αντίληψή μου και σταθερή πρακτική μου αποτελεί η ενίσχυση της συμμετοχής όλων και περισσότερων γυναικών στα κέντρα λήψης αποφάσεων. Για τον λόγο αυτό χαιρετίζω τις εργασίας της 4ης Πανελλήνιας Συνδιάσκεψης Αιρετών Γυναικών.


Ευελπιστώ ότι τα αποτελέσματα της συνδιάσκεψης θα χρησιμεύσουν ως ασπίδα για την προστασία των γυναικών και θα αποτελέσουν ένα ισχυρό αντίδοτο για την αντιμετώπιση της οικονομικής κρίσης.


Ας αντιληφθούν πλέον όλοι ότι οι πολιτικές ισότητας ευκαιριών και επιλογών είναι άρρηκτα συνδεδεμένες με την ανάπτυξη, την κοινωνική συνοχή, αλλά και με το επίπεδο του πολιτικού και κοινωνικού μας πολιτισμού.


Εύχομαι κάθε επιτυχία στις εργασίες σας. Νικήτας Κακλαμάνης, Δήμαρχος Αθηναίων».


Κύριε Δήμαρχε, κυρία Γενική Γραμματεύς Ισότητας, κυρία Βουλευτής, κύριε Ευρωβουλευτή, κύριε Πρόεδρε της ΤΕΔΚ, κύριοι εκπρόσωποι της ΕΝΑΕ, συνάδελφοι Δήμαρχοι, κυρίες και κύριοι σύνεδροι, εκλεκτό Προεδρείο, συνάδελφοι στην Αυτοδιοίκηση, εκλεκτοί προσκεκλημένοι, θα ήθελα στον χαιρετισμό και στις ευχές του Προέδρου μας του κυρίου Κακλαμάνη και όλου του Διοικητικού Συμβουλίου της ΚΕΔΚΕ να προσθέσω και τις δικές μου ευχές, με τη βεβαιότητα ότι η σημερινή συνδιάσκεψη θα ενισχύσει τον ρόλο της γυναίκας στην Τοπική Αυτοδιοίκηση και κατ’ επέκταση τον ρόλο της Τοπικής Αυτοδιοίκησης στην κοινωνία.


Έτσι λοιπόν προσθέτω τις δικές μου ευχές και με μία μικρή περιγραφή αυτού που έζησα στην 1η Συνδιάσκεψη Γυναικών στη Σύρο, που παραβρέθηκα ως αυτοδιοικητικός. Είχα καθυστερήσει  λίγο να πάω στη συνδιάσκεψη, αλλά είχα τη βεβαιότητα ότι δεν θα υπήρχε πρόβλημα και θα έβρισκα θέση να καθίσω. Δυστυχώς για εμένα και ευτυχώς για τη συνδιάσκεψη, όχι μόνο δεν βρήκα θέση να καθίσω, αλλά δεν υπήρχε και τρόπος να πλησιάσω την αίθουσα και είπα: συνήθως ξέρουμε στα συνέδρια και στις συνδιασκέψεις κάποιοι πηγαίνουν για τα συνέδρια και κάποιοι πηγαίνουν για τουρισμό. Δεν πήγε κανείς για τουρισμό που να χωράμε στην αίθουσα; Η απάντηση, η οποία πήρε, η οποία για εμένα είναι πολύ σημαντική και την επαναλαμβάνω συνεχώς, είναι ότι, για να αφήνει μια γυναίκα το σπίτι της, το αφήνει για έναν πολύ σοβαρό λόγο και η Αυτοδιοίκηση είναι ένας πολύ σοβαρός λόγος.

Άρα λοιπόν, πρέπει όλοι να βοηθήσουμε ο ρόλος της γυναίκας που πιστεύει αυτά τα πράγματα να είναι συνεχώς αναβαθμισμένος στην Τοπική Αυτοδιοίκηση και κατ’ επέκταση στην κοινωνία.


Σας ευχαριστώ. 

ΠΡΟΕΔΡΕΙΟ: Ευχαριστούμε κύριε Δήμαρχε.


Θέλω να καλέσω τον κύριο Θεόδωρο Θεοδωρίδη, που είναι μέλος του Διοικητικού Συμβουλίου της ΕΝΑΕ και Νομαρχιακό Σύμβουλο Πέλλας, εκ μέρους της ΕΝΑΕ, της Ένωσης Νομαρχιακών Αυτοδιοικήσεων Ελλάδας, να μας κάνει έναν χαιρετισμό.

Θ. ΘΕΟΔΩΡΙΔΗΣ: Σε μια τέτοια όμορφη πόλη και ένα τέτοιο όμορφο νησί, είμαι βέβαιος ότι θα ήταν κατάμεστη η αίθουσα και έξω από αυτή. 


Χαιρετίζοντας και εγώ με τη σειρά μου τον Ευρωβουλευτή, τον κύριο Αρσένη, καθώς επίσης και την Βουλευτή, την κυρία Άντζελα Γκερέκου, την οποία την ευχαριστούμε που μας τίμησε με την παρουσία της και για τα όμορφα λόγια της σήμερα, καθώς επίσης, τον εκπρόσωπο της ΚΕΔΚΕ, τον Δήμαρχο, όπως τον Πρόεδρο της ΤΕΔΚ, ιδιαίτερα να ευχαριστήσουμε τον Δήμαρχο της Κέρκυρας για τα όμορφα λόγια του και να θεωρήσω ιδιαίτερη τιμή που είναι κοντά μας η κυρία Ευγενία Τσουμάνη, η οποία είναι Πρόεδρος της Επιτροπής Ισότητας και υποψήφια στο ψηφοδέλτιο της Επικρατείας. Είναι μεγάλη τιμή που σήμερα θα κηρύξετε και την έναρξη της συνδιάσκεψης αυτής.


Να μεταφέρω τους χαιρετισμούς του Προέδρου μας, του κυρίου Δράκου, καθώς επίσης και του Διοικητικού Συμβουλίου και να τονίσω με δύο κουβέντες και εγώ, μετά τα 20 χρόνια παρουσίας μου και στην Κεντρική Ένωση Δήμων και Κοινοτήτων, γιατί υπήρξα Δήμαρχος για 15 χρόνια περίπου, αλλά και στην ΕΝΑΕ και μάλιστα να πω ότι οι δικές μου εντυπώσεις είναι, γιατί ήταν πρώτη φορά που είχε μπει η ποσόστωση, εμείς πολύ νωρίτερα βάζαμε και χρησιμοποιούσαμε τις γυναίκες, γιατί πραγματικά άρχισαν και νοικοκύρεμα, μπορώ να πω, τα δημοτικά πράγματα, άρχισαν και είχαν μια πρακτική και θα έλεγα σημαντική παρέμβαση σε πολλά θέματα που αφορούν την Αυτοδιοίκηση, γιατί πραγματική η γυναίκα είναι από τα ωραιότερα πράγματα σε αυτή τη ζωή, για κάποιους είναι το ωραιότερο, για κάποιους άνδρες σίγουρα και βέβαια, η ευαισθησία και η πρακτικότητα των γυναικών μέσα στα Διοικητικά Συμβούλια είχαν σαν αποτέλεσμα να προχωρούν κάποια θέματα, τα οποία εμείς δεν τα αγγίζαμε, λόγω της ιδιοσυγκρασίας του άνδρα.


Για αυτό θα έλεγα ότι είναι πολύ σημαντικός ο ρόλος και αν σκεφτείτε ότι τα τελευταία 50-60 χρόνια συμμετέχουν οι γυναίκες στα κοινά, ας φανταστούμε τι μεγάλη επανάσταση θα γίνει από εδώ και πέρα και πόσο σημαντικό και χρήσιμο είναι οι γυναίκες να συμμετέχουν στην Αυτοδιοίκηση.


Με αυτά τα λίγα λόγια, μεταφέροντας ξανά τους χαιρετισμούς και τις επόμενες συνδιασκέψεις με πιο ενεργή συμμετοχή από την ΕΝΑΕ, υποσχόμαστε ότι θα είμαστε πάντα δίπλα σας.


Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Θεοδωρίδη.


Εκ μέρους της Νομαρχιακής Αυτοδιοίκησης της Κέρκυρας είναι η κυρία Μερόπη Υδραίου, είναι Αντινομάρχης.

Μ. ΥΔΡΑΙΟΥ: Καλή σας ημέρα και από εμένα. Κύριε Ευρωβουλετή, κυρία Γενική Γραμματέα της Επιτροπής Ισότητας, κυρία Πρόεδρε της Επιτροπής Ισότητας, αγαπητοί φίλες και φίλοι, συναδέλφισσες του Α΄ και του Β΄ Βαθμού Τοπικής Αυτοδιοίκησης, κύριε Δήμαρχε Κερκυραίων, κύριε Κάρρα, κύριε Πρόεδρε, της ΤΕΔΚ Κέρκυρας, καταρχήν, θα ήθελα να μεταφέρω τους χαιρετισμούς και τις ευχές για καλή επιτυχία στο Συνέδριό σας του Νομάρχη Κέρκυρας, του κυρίου Στέφανου Πουλημένου, που λόγω ανειλημμένων υποχρεώσεων δεν μπορεί να παρευρίσκεται και να μοιραστώ μαζί σας μόνο δύο σκέψεις, για να μην καταχραστώ τον χρόνο σας, για να συνεχίσετε στις εργασίες του Συνεδρίου.


Καταρχήν, θα ήθελα και ως γυναίκα και ως αιρετή στον Β΄ Βαθμό Τοπικής Αυτοδιοίκησης, να δηλώσω ότι η ποσόστωση είναι κάτι, το οποίο υποτιμά και προσβάλει τις γυναίκες και την προσωπικότητά τους. Δεν θα πρέπει απλά να εκπροσωπούν μία ποσόστωση τόσο τα ψηφοδέλτια της Τοπικής Αυτοδιοίκησης, όσο και στα εθνικά ψηφοδέλτια. Θα πρέπει η συμμετοχή να προέρχεται από ίδια βούληση, να είναι μια προσωπική επιλογή, υπεύθυνη επιλογή, να αναδεικνύεται η ικανότητα της γυναίκας, η δράση της, να αναγνωρίζεται η αξία της. Εξάλλου, η γυναίκα, όπως όλοι έχουμε διαπιστώσει, έχει εισάγει στην πολιτική ζωή την ανθρωποκεντρική σκέψη, τον ανθρωπισμό, την πρακτικότητα, το νοικοκύρεμα, τον προγραμματισμό και το γυναικείο ένστικτο, που είναι μοναδικό γυναικείο προνόμιο.


Άρα, θα πρέπει να της δίνεται βήμα, να συμμετέχει ενεργά, να της δίνονται ίσες ευκαιρίες, ώστε να μπορέσει να αποδεικνύει την αξία της και την αποτελεσματικότητά της. Εξάλλου, είναι πασίδηλο, όταν αυτό συνέβη, δηλαδή, στις γυναίκες δόθηκε βήμα, δόθηκαν θέσεις καίριες και πρωταγωνιστικοί ρόλοι, ήταν ιδιαίτερα αποτελεσματική και παραγωγική. Θα πρέπει λοιπόν, πρώτα απ’ όλα, για να γίνεται αυτό, εμείς οι γυναίκες να στηρίζουμε τις γυναίκες, εμείς οι ίδιες να αλληλοστηριζόμαστε, να στηρίζουμε η μία την άλλη, το οποίο δυστυχώς δεν συμβαίνει πάντα. 


Επίσης, θα ήθελα να πω και να διαφωνήσω ότι η γυναίκα δεν είναι ευάλωτη, η γυναίκα είναι το δυνατό φύλο για εμένα. Είναι αυτή που κρατά την οικογένεια, είναι αυτή που αναθρέφει τα παιδιά, τους αυριανούς πολίτες. Άρα, είναι το δυνατό φύλο και σε αυτή στηρίζονται πάρα πολλά και πρέπει να στηριχτούν ακόμα περισσότερα.


Τέλος, θα ήθελα να ευχηθώ και από την πλευρά μου καλή επιτυχία στο Συνέδριό σας. Να συγχαρώ για την πρωτοβουλία, γιατί θεωρώ ότι δημιουργείται ένα φόρουμ με αυτά τα συνέδρια και τις συνδιασκέψεις για ανταλλαγή απόψεων, πληροφοριών, εμπειριών, ώστε γίνεται και μία αφετηρία και είναι εφαλτήριο για νέες ιδέες και νέες πρωτοβουλίες.


Να συγχαρώ όσους δούλεψαν για να πραγματοποιηθεί αυτό το Συνέδριο. Να σας καλωσορίσω στο όμορφο νησί και την πόλη μας. Να ευχηθώ καλή διαμονή και συγχαρητήρια στους εισηγητές του Συνεδρίου.


Ευχαριστώ πολύ.

ΠΡΟΕΔΡΕΙΟ: Τώρα θα ακούσουμε τα κόμματα τι έχουν να μας πουν. Υπάρχει κάποιος εκπρόσωπος από τη ΝΕΑ ΔΗΜΟΚΡΑΤΙΑ ή θα εκπροσωπήσει επαξίως και παραπάνω η κυρία Τσουμάνη;


Άρα, θα καλέσω την κυρία Έφη Χαλάτση, Γραμματέα του τομέα Ισότητας του ΠΑ.ΣΟ.Κ, να μας κάνει έναν χαιρετισμό.

Ε. ΧΑΛΑΤΣΗ: Καλημέρα. Νοιώθω ιδιαίτερη χαρά που είμαι σήμερα στην Κέρκυρα, ένα τόσο όμορφο τόπο και βέβαια, που ήταν και ένας τόπος που ξεκίνησε μια γυναίκα την δραστηριότητά της στην Τοπική Αυτοδιοίκηση, εκλεγόμενη ως Δήμαρχο.


Θα ήθελα να συγχαρώ την ΚΕΔΚΕ για αυτή την καταπληκτική πρωτοβουλία την τόσο επίκαιρη, το επίκαιρο θέμα, ένα θέμα, όπως είναι η οικονομική κρίση, που μάλιστα γίνεται σε μία πολύ δύσκολη περίοδο για τη χώρα και για τους πολίτες. 


Πραγματικά, συγχαρητήρια για αυτή σας την πρωτοβουλία, γιατί πιστεύω ότι θα συνδράμετε στο να βρεθούν λύσεις και να αναδοθούν οι κατευθύνσεις που θα πρέπει να ακολουθήσουμε.


Ζούμε σε μια εποχή, που η παγκόσμια χρηματοπιστωτική και οικονομική κρίση δημιουργεί νέα δεδομένα. Επανακαθορίζει γεωστρατηγικές συμμαχίες, αλλά και πολιτικές και ιδεολογίες. Στη χώρα μας βιώνουμε ήδη τις συνέπειες της παγκόσμιας κρίσης, οι οποίες βέβαια ήρθαν να προστεθούν σε μία ήδη άσχημη οικονομική κατάσταση που υπήρξε στη χώρα μας με τις πολιτικές της κυβέρνησης.


Δυστυχώς, η οικονομική κρίση πλήττει πρώτα απ’ όλα και εντονότερα τις γυναίκες, που έπρεπε ήδη να καλύψουν μία μεγάλη απόσταση που τις χώριζε από τους άνδρες. Βέβαια, αυτό έχει σχέση με το ότι η γυναίκα είναι αυτή που πρώτα απολύεται και είναι αυτή που τελευταία προσλαμβάνεται για εργασία.


Φοβόμαστε λοιπόν ότι αυτό το άνοιγμα όλο και περισσότερο μεγαλώνει σήμερα. Για να αντιμετωπιστεί η σημερινή κατάσταση εμείς πιστεύουμε ότι είναι απόλυτα αναγκαίο να υπάρξει μια εθνική αναπτυξιακή πρόταση με κοινωνικό πρόσωπο, με μέτρα για τη στήριξη της γυναίκας και της οικογένειας.

Για το ΠΑ.ΣΟ.Κ και ιδιαίτερα για τον τομέα γυναικών του, που έχω την τιμή να εκπροσωπώ σήμερα εδώ στη Συνδιάσκεψή σας, είναι μια σταθερή επιδίωξη και στο παρελθόν ήταν και στο μέλλον θα είναι η στήριξη της γυναίκας. Η στήριξη της γυναίκας τόσο για να συμμετέχει στα κέντρα λήψης αποφάσεων, όσο και για να επιτευχθεί η ισότητα, μέσα από την εξισορρόπηση της επαγγελματικής, οικογενειακής και προσωπικής της ζωής.

Εμείς στο ΠΑ.ΣΟ.Κ με το πρόγραμμά μας στηρίζουμε τη γυναίκα τόσο ως εργαζόμενη, όσο και ως μητέρα, μέσα από επτά ουσιαστικές δεσμεύσεις. Επιλέγουμε να προστατεύουμε το δικαίωμά της για εργασία και για ασφάλιση. Ενδυναμώνουμε τους μηχανισμούς ελέγχου της εργατικής νομοθεσίας. Προασπίζουμε το δικαίωμά της στην πρόωρη συνταξιοδότηση. Στηρίζουμε την ανασφάλιστη νοικοκυρά με σύνταξη και ασφάλεια. Δημιουργούμε δείκτη προστασίας και κοινωνικών δομών, για να στηρίξουμε την οικογένεια και τη γυναίκα στο επίπεδο της Αυτοδιοίκησης.

Φροντίζουμε τα παιδιά, αυξάνοντας τους σταθμούς φύλαξής τους, είτε αφορά τη βρεφική και τη νηπιακή ηλικία, αλλά ταυτόχρονα αναλαμβάνοντας και μέρος του κόστους φύλαξης. Δημιουργούμε ολοήμερα νηπιαγωγεία και επεκτείνουμε το ωράριο λειτουργίας των βρεφονηπιακών σταθμών.

Αντιμετωπίζουμε και την υπογεννητικότητα μέσα από την επιλογή μας για τη στήριξη των νέων ζευγαριών να αποκτήσουν οικογένεια, αν το επιθυμούν, φροντίζοντας να έχουν την ιατρική μέριμνα, που απαιτείται, να έχουν την οικονομική στήριξη που απαιτείται σε αυτή τους την προσπάθεια, αν υπάρχει οποιοδήποτε πρόβλημα υπογεννητικότητας. Δημιουργούμε φορολογικές ελαφρύνσεις και ταυτόχρονα, έχουμε θεσπίσει ένα επίδομα 2.000 € για κάθε παιδί.

Έχουμε ειδικό πρόγραμμα μέριμνας για τις οικογένειες που έχουν παιδιά με αναπηρία και μέσα στο πρόγραμμά μας μία ακόμα δέσμευσή μας είναι η φροντίδα των παιδιών και των γυναικών που έχουν πέσει θύματα ενδοοικογενειακής βίας.

Πως όμως θα γίνουν πράξη όλα αυτά και πως θα είναι περισσότερο αποτελεσματικά; Πιστεύουμε λοιπόν ότι για να είναι περισσότερο αποτελεσματικά το κράτος θα πρέπει να λειτουργεί αποκεντρωμένα. Θα πρέπει οι υπηρεσίες του να βρίσκονται εγγύτερα στους πολίτες και τις ανάγκες τους.

Πιστεύουμε λοιπόν ότι εγγύηση για αυτή την αποτελεσματικότητα του κράτους αποτελεί και η συμμετοχή των γυναικών, των αιρετών γυναικών στην Αυτοδιοίκηση. Πιστεύουμε λοιπόν ότι αυτό μπορεί να γίνει και με τη συμμετοχή των αιρετών γυναικών, αλλά ταυτόχρονα, πέραν από τη βασική επιλογή μας, που είναι η αποκέντρωση, να έχουμε και οικονομική αυτοτέλεια στις αποκεντρωμένες λειτουργίες του κράτους. Κάτι που μέχρι σήμερα δεν υπάρχει στην Αυτοδιοίκηση και υπάρχει με πολύ χαμηλό ποσοστό στο θέμα της κατανομής των πόρων. Βασική πολιτική επιλογή για το ΠΑ.ΣΟ.Κ λοιπόν η οικονομική αυτοτέλεια της Αυτοδιοίκησης.

Η Αυτοδιοίκηση έχει μια πολύ μεγάλη δυνατότητα να συνδέσει τις πολιτικές της με τις ανάγκες των φίλων, με έναν στόχο την ισότητα, την αύξηση της κοινωνικής συνοχής και της αλληλεγγύης, ζητούμενο ακόμη πιο έντονο, μάλιστα σε περίοδο μιας οικονομικής κρίσης.

Οι κοινωνικές δομές αποτελούν ένα ανάχωμα στις αρνητικές συνέπειες της ύφεσης, για αυτό δεν θα πρέπει μόνο να τις προστατεύσουμε, αλλά να τις ενισχύσουμε. Πρέπει να αντιμετωπίσουμε έτσι και μπορούμε να αντιμετωπίσουμε έτσι το κοινωνικό κόστος της ύφεσης. 

Σε αυτό τον αγώνα ο ρόλος σας, ο ρόλος των γυναικών και ειδικά των αιρετών γυναικών είναι ιδιαίτερα σημαντικός. Πιστεύω, φίλες και φίλοι, ότι πρέπει να εργαστούμε όλες μαζί. Θα πρέπει να εργαστούμε από κοινού, να αναζητήσουμε μέσα στην κοινωνία εκείνες τις συμμαχίες, οι οποίες μας χρειάζονται για να αντιμετωπίσουμε την οικονομική κρίση, για να στηρίξουμε αποτελεσματικά την ισότητα, να στηρίξουμε την ποιότητα της ζωής των πολιτών και βέβαια, ιδιαίτερα την ποιότητα της ζωής της γυναίκας και των παιδιών, για να μπορέσουμε έτσι να έχουμε ένα καλύτερο μέλλον για τη χώρα και τα παιδιά μας.

Καλή επιτυχία στις εργασίες της Συνδιάσκεψής σας. Σας ευχαριστώ πολύ.

ΠΡΟΕΔΡΕΙΟ: Ευχαριστούμε πολύ την κυρία Χαλάτση.


Θέλω να ρωτήσω το εξής: υπάρχει κάποια εκπρόσωπος ή κάποιο εκπρόσωπος του ΚΚΕ ή άλλου κόμματος; Δεν υπάρχει.


Τότε θέλω να καλέσω την Γενική Γραμματέα Ισότητας, την κυρία Τσουμάνη, να κηρύξει την έναρξη των εργασιών της Συνδιάσκεψης.

Ε. ΤΣΟΥΜΑΝΗ: Κύριοι Δήμαρχοι, αγαπητή Πρόεδρε της Επιτροπής Ισότητας της ΚΕΔΚΕ, κυρία Ροκοφύλλου, φίλες και φίλοι, χαίρομαι που αυτή τη στιγμή έχω τη δυνατότητα να σας απευθύνω δυο λόγια, μετά από 5,5 χρόνια δουλειάς στον τομέα αυτής της πολύ ουσιαστικής πολιτικής, όπως από όλους υπογραμμίστηκε και βεβαίως, να σας πω ότι μοιραία και με κεκτημένη ταχύτητα θα μιλήσω μέσα από αυτή μου την ιδιότητα, της Γενικής Γραμματέως, παρότι παραιτήθηκα πριν 5 ημέρες, κατέχοντας την τιμητική θέση στο ψηφοδέλτιο Επικρατείας της ΝΕΑΣ ΔΗΜΟΚΡΑΤΙΑΣ.


Θεωρώ ότι αυτή η επιλογή, πέραν από την τιμή που είναι για το πρόσωπό μου φυσικά, πιστεύω ότι σημειολογικά δείχνει και το βάρος και την πολιτική απόφαση, γυναίκες που ασχολούνται με τα θέματα αυτά και γυναίκες που ασχολούνται στην πολιτική να αναδεικνύονται, να έχουν ευκαιρίες και να μπορούν να δώσουν και σε επόμενο βήμα αυτά που πρέπει να δώσουν σε όλους τους τομείς.


Ξέρετε πολύ καλά, υπογραμμίστηκε και προηγουμένως από όλους, ότι η συμμετοχή των γυναικών στα κοινά είναι πολύ σημαντική και όταν λέμε τα κοινά, δεν εννοούμε μόνο την πολιτική, εννοούμε και την οικονομία και την κοινωνία. Ωστόσο, ακόμα δεν βρίσκεται η συμμετοχή αυτή στο επιθυμητό επίπεδο. Ιδιαίτερα μάλιστα στην Τοπική Αυτοδιοίκηση ο ρόλος των γυναικών, που είναι σημαντικός, ούτως ή άλλως, είναι ακόμα πιο σημαντικός, δεδομένου ότι η Τοπική Αυτοδιοίκηση είναι ένα σημείο πιο κοντινό στον πολίτη, εκεί που οι γυναίκες με τα ιδιαίτερα χαρακτηριστικά τους μπορούν να δώσουν πολύ περισσότερα πράγματα και πολύ πιο άμεσα.
Πως όμως μπορούμε να ενισχύσουμε αυτή τη συμμετοχή και να την κάνουμε και ουσιαστική; Γιατί αυτό έχει σημασία. Να μην είναι μόνο τυπική.

Λέχθηκε κάποιο σχόλιο και για το θέμα της ποσόστωσης. Θα μου επιτρέψετε να καταθέσω την άποψή μου, για την οποία άλλωστε και αγωνίστηκα όλα αυτά τα χρόνια. Πιστεύω ότι η ποσόστωση είναι ένα αναγκαίο μέτρο, αλλά μεταβατικό. Δεν είναι ένα μέτρο για πάντα, είναι ένα μέτρο για να βοηθήσει το επόμενο βήμα. Πολύ ορθά είχε μπει, κατά την άποψή μου, η ποσόστωση αυτή τα προηγούμενα χρόνια για την Τοπική Αυτοδιοίκηση. Η κυβέρνηση της ΝΕΑΣ ΔΗΜΟΚΡΑΤΙΑΣ ξέρετε πολύ καλά ότι επεξέτεινε αυτό το μέτρο και στις Εθνικές Εκλογές, με αποτέλεσμα βεβαίως πολύ περισσότερες γυναίκες τώρα να συμμετέχουν στα ψηφοδέλτια όλων των κομμάτων και χαίρομαι ιδιαίτερα, που αρκετά κόμματα ξεπέρασαν και αυτό το υποχρεωτικό, μεταξύ των οποίων και η ΝΕΑ ΔΗΜΟΚΡΑΤΙΑ.

Ωστόσο, όπως πολύ σωστά λέχθηκε, αυτό δεν φτάνει. Δηλαδή, θα πρέπει οι γυναίκες πια που συμμετέχουν και όσες είναι εν δυνάμει υποψήφιες, γιατί αυτό είναι μία σταθερή και μόνιμη διαδικασία – άλλωστε, του χρόνου υπάρχουν και οι εκλογές της Τοπικής Αυτοδιοίκησης και σας αφορούν όλες – πρέπει να έχουν τα η δυνατότητα να ετοιμαστούν καλύτερα. Σε αυτό θα έρθω αμέσως μετά. Στο έργο που έχουμε κάνει και τι έχουμε ετοιμάσει και τι πρέπει εσείς να γνωρίζετε από εδώ και στο εξής, για να αξιοποιήσετε.

Καταρχήν, οι πολιτικές ισότητας των φύλων είναι πολιτικές που εκτιμώ ότι είναι πέρα και πάνω από κομματικές διαφορές και έτσι νομίζω ότι δουλέψαμε όλες. Ωστόσο, κάθε κυβέρνηση, κάθε παράταξη δίνει το στίγμα της πολιτικής βούλησης, των επιλογών της, των έργων της με στοιχεία και με νούμερα.

Αυτά τα χρόνια ξέρετε πολύ καλά ότι δώσαμε βάρος στο θέμα της απασχόλησης των γυναικών. Μειώθηκε η ανεργία τα τελευταία σημαντικά συνολικά και για τις γυναίκες. Ωστόσο, την τελευταία περίοδο, λόγω κρίσης, αυτό έχει λίγο αυξηθεί, χωρίς όμως να φτάσει το προηγούμενο ποσοστό. Έχουν δημιουργηθεί οι προϋποθέσεις οι γυναίκες να έχουν περισσότερες ευκαιρίες για να στηρίξουν την οικογένειά τους τον πρώτο καιρό της γέννησης των παιδιών με την επιμήκυνση του χρόνου αδείας. Έχουν λειτουργήσει και λειτουργούν σταθμοί, ολοήμερα σχολεία, βρεφονηπιακοί σταθμοί, οι οποίοι μάλιστα τον τελευταίο καιρό υποστηρίζονται από εθνικούς πόρους και το λέω αυτό, γιατί είναι πολύ σημαντικό, είναι μια πολιτική επιλογή, γιατί μέχρι πρότινος ήταν τα ευρωπαϊκά κονδύλια που στήριζαν αυτούς τους σταθμούς. Η Πολιτεία επέλεξε να στηρίξει και με εθνικούς πόρους σε κρίσιμες στιγμές αυτές τις δομές.

Δώσαμε ιδιαίτερα βάρος στο θέμα της βίας, όλων των μορφών βίας που παρουσιάζονται στην κοινωνία μας και στην εποχή μας σε βάρος των γυναικών, της βίας μέσα στην οικογένεια, της βίας με τη μορφή της παράνομης διακίνησης για εκμετάλλευση γυναικών, της βίας με την μορφή της σεξουαλικής παρενόχλησης στον χώρο εργασίας, με ένα νέο θεσμικό πλαίσιο, που δημιουργεί τις προϋποθέσεις για την καταπολέμησή της, αλλά και για την πρόληψή της και θα επανέλθω σε λίγο σε αυτό.

Δημιουργήσαμε πρόσθετους ελεγκτικούς μηχανισμούς, γιατί πράγματι, όπως διατυπώθηκε, οι ελεγκτικοί μηχανισμοί χρειάζονται. Η ζωή και η κοινωνία έχει μια κεκτημένη ταχύτητα και δεν είναι πάντοτε όλα στη σωστή κατεύθυνση, για αυτό οι ελεγκτικοί μηχανισμοί είναι απαραίτητοι. Ιδιαίτερα λοιπόν για το θέμα των γυναικών, όπως γνωρίζετε, δημιουργήσαμε νέο κύκλο ισότητας των φύλων, τον Συνήγορο του Πολίτη, ο οποίος ήδη με τον πρώτο απολογισμό του έχει επισημάνει πολύ σημαντικά πράγματα, που θα βοηθήσουν όλους εμάς από οποιονδήποτε χώρο δουλεύουμε στο μέλλον για να τα εξαλείψουμε.

Είναι αλήθεια ότι ζούμε, όπως λέχθηκε από όλους – και είναι καλό το γεγονός ότι διαπιστώνουμε όλοι μαζί τα ίδια προβλήματα – ότι η οικονομική κρίση, που κυριαρχεί παγκόσμια και στο μέτρο που υπάρχει και στη χώρα μας ευτυχώς όχι σε πολύ μεγάλο βαθμό, έχει δείξει με εμφαντικό τρόπο πως ζούμε σε έναν κόσμο ρευστό με διαρκείς αλλαγές. Σε αυτού του είδους τις περιόδους και σε αυτού του είδους το περιβάλλον δυστυχώς οι γυναίκες είναι από αυτές που πρώτες μπορεί να γίνουν θύματα των κρίσεων. Όμως πιστεύω ότι οι γυναίκες είναι και εκείνες – και δεν το πιστεύω μόνο εγώ αυτό, έχει καταγραφεί – που μπορούν, όταν υπάρχουν οι προϋποθέσεις, η πληροφόρηση, οι πόροι και η προετοιμασία, να είναι καταλύτες για την έξοδο από αυτή την κρίση. Ο ρόλος λοιπόν είναι διπλός, πολλαπλός, μεγάλος και μεγάλη ευθύνη.

Γνωρίζετε για την Τοπική Αυτοδιοίκηση ότι τα τελευταία χρόνια έχουν αυξηθεί σημαντικά, υπερδιπλασιαστεί, ίσως τριπλασιαστεί οι πόροι που δόθηκαν στην Τοπική Αυτοδιοίκηση και ορθώς και μπορεί ακόμη να μην αρκούν. Ωστόσο τριπλασιάστηκαν.

Επίσης, γνωρίζετε ότι το ΕΣΠΑ και δημιουργήθηκε τα τελευταία χρόνια, την τελευταία πενταετία, κατευθύνει τους πόρους του κατά 80% στην περιφέρεια.

Έχοντας λοιπόν αυτό κατά νου, είμαι βέβαιη ότι όλες εσείς που είσαστε στα κοινά η κάθε μία στον χώρο της, γνωρίζοντας αυτό το πράγμα, θα προσπαθήσει να κάνει την καλύτερη δυνατή αξιοποίηση.

Εγώ θα ήθελα να σας πω δυο λόγια πολύ συνοπτικά να τελειώσω με αυτό, για να μην παίρνω το χρόνο σας, τι έχουμε ως Γραμματεία Ισότητας του Υπουργείου Εσωτερικών ετοιμάσει, που μπορεί να ωφελήσει εσάς από την επόμενη ημέρα. Όταν λέω από την επόμενη ημέρα εννοώ ότι έχουμε έργα ώριμα προετοιμασμένα, τα οποία και μέχρι το τέλος του χρόνου θα βγουν και πρέπει να βγουν στη δημοσιότητα για να γίνει η καλύτερη δυνατή αξιοποίησή τους.

Καταρχήν, υπάρχουν όλα τα επιχειρησιακά προγράμματα, που μέχρι τώρα και στο Γ΄ και Β΄ Κοινοτικό Πλαίσιο Στήριξης έδωσαν ευκαιρίες στις γυναίκες, όπως είναι τα προγράμματα του Υπουργείου Απασχόλησης για τα θέματα της απασχόλησης και της υποστήριξης ευάλωτων ομάδων γυναικών. Εδώ να κάνω μια παρένθεση, γιατί και εγώ δεν συμφωνώ και δεν μου αρέσει ποτέ οι γυναίκες να αναφέρονται ως ευάλωτη ομάδα. Καταρχήν, δεν είναι ομάδα οι γυναίκες, οι γυναίκες είναι το μισό του πληθυσμού της χώρας μας, ένα παραγωγικό δυναμικό άξιο, ωστόσο μέσα στον πληθυσμό το γυναικείο υπάρχουν και ευάλωτες ομάδες.

Να κλείσω λοιπόν αυτήν την παρένθεση και να πω ότι πέραν από τις ευκαιρίες που δίνουν όλα τα προγράμματα των αντίστοιχων τομέων, στην ανάπτυξη με τη γυναικεία επιχειρηματικότητα, στην απασχόληση με ότι αυτό μπορεί να συνεπάγεται για τη συμφιλίωση οικογένειας και εργασίας, στα ζητήματα και στον τομέα της αγροτικής ανάπτυξης, ήθελα να σταθώ κυρίως σε αυτό, που στο Υπουργείο Εσωτερικών έχει γίνει, όπου για πρώτη φορά σε όλα τα χρόνια, που έχουν προηγηθεί και σε όλα τα Κοινοτικά Πλαίσια Στήριξης, το Υπουργείο Εσωτερικών έχει δικά του κονδύλια για τη διοικητική μεταρρύθμιση, κονδύλια της τάξεως των 650.000.000 €. 

Μέσα λοιπόν σε αυτό το επιχειρησιακό πρόγραμμα πετύχαμε να έχουμε έναν ιδιαίτερο άξονα. Είναι πολύ τεχνικό αυτό που σας λέω. Όμως αυτό στην πράξη σημαίνει ότι πόροι δεσμεύονται και δεν πηγαίνουν πουθενά αλλού, παρά μόνο για τις γυναίκες και ιδιαίτερα για τις γυναίκες στη δημόσια ζωή. Το πνεύμα του προγράμματός μας περιλαμβάνει την ανάγκη και τον σχεδιασμό για την ενίσχυση των γυναικών στη δημόσια ζωή, στην πολιτική, στην Τοπική Αυτοδιοίκηση.

Έτσι λοιπόν, έρχομαι να σας πω ότι, ενόψει και των εκλογών της Τοπικής Αυτοδιοίκησης, η Γενική Γραμματεία Ισότητας θα προκηρύξει συντομότατα έργο, με βάση το οποίο όλες οι υποψήφιες γυναίκες και οι ήδη αιρετές θα μπορούν να ωφεληθούν. Πως; Με πρόσθετη επιμόρφωση, με κατάρτιση πολιτικής και ευρύτερης επικοινωνίας, δηλαδή, με επικοινωνιακές δεξιότητες, με τη δημιουργία δικτύων, που είναι πάρα πολύ σημαντικά και εθνικά μέσα στην ίδια τη χώρα, αλλά και διακρατικά. Είναι πολύ σημαντικό να έχει κανείς την ευκαιρία να είναι σε επαφή και με χώρους εκτός της Ελλάδας, στην Ευρώπη καταρχήν και να έχει από εκεί τις καλές πρακτικές και τα καλά παραδείγματα.

Κατάρτιση, προετοιμασία, επιμόρφωση, ευαισθητοποίηση της κοινωνίας, δίκτυα. Έργα, τα οποία θα υπηρετηθούν με έναν αρκετά σημαντικό προϋπολογισμό. Δεν μπορώ να δεσμευτώ εγώ αυτή τη στιγμή για να σας πω το τι μπορώ. Όμως να σας δώσω μία τάξη μεγέθους, γιατί έτσι την έχουμε προετοιμάσει. Μία τάξη μεγέθους θα είναι των 3.000.000 €. Σπεύσατε, κατά τη γνώμη μου, αυτή είναι η συμβουλή μου, να τα αξιοποιήσετε.

Επίσης, θα ήθελα να σας αναφέρω και το γεγονός ότι μέσα από το πρόγραμμά μας η Τοπική Αυτοδιοίκηση ενισχύεται σημαντικά και έχει ευκαιρίες τέτοιες, που να στηρίζουν σε κάθε τόπο, δηλαδή, κάθε Δήμος σε κάθε την άκρη της χώρας θα έχει τη δυνατότητα να χρηματοδοτηθεί, προκειμένου να δημιουργήσει υπηρεσίες υποστήριξης γυναικών, ευπαθών ομάδων κυρίως γυναικών, αλλά και θυμάτων βίας. Αυτό σημαίνει ότι θα δοθούν χρήματα, τα χρήματα αυτά είναι δεσμευμένα, είναι της τάξεως των 17.000.000 €, όπου κάθε Δήμος στη χώρα θα μπορεί να τα αξιοποιήσει, να δημιουργήσει υπηρεσίες συμβουλευτικής και ψυχοκοινωνικής υποστήριξης, να κάνει συμπράξεις με τοπικούς φορείς, να δημιουργηθούν ξενώνες φιλοξενίας και ότι άλλο μπορεί να χρειαστεί για την υποστήριξη αυτών των ομάδων γυναικών.

Εκτιμώ ότι είναι μια τεράστια ευκαιρία. Καταρχήν, να τη γνωρίζετε. Η Γενική Γραμματεία Ισότητας είμαι βέβαιη ότι θα είναι κοντά σας πάντα. Υπάρχουν και στελέχη της υπηρεσίας εδώ, συμμετέχουν, οπότε για ότι λεπτομέρεια χρειαστεί θα είναι πρόθυμες και έτοιμες να σας ενημερώσουν. Θέλω να πιστεύω ότι τα έργα αυτά θα αποκτήσουν πολύ σύντομα, με οποιαδήποτε μελλοντική κατάσταση, την οποία άλλωστε δεν προδικάζουμε, είμαι βέβαιη ότι σε  αυτό τον τομέα θα αξιοποιηθούν και πρέπει να αξιοποιηθούν με τον καλύτερο δυνατό τρόπο.

Εμείς οι γυναίκες πιστεύω ότι είμαστε πιο επιμελείς, πιο εργατικές, πιο οργανωμένες. Μην τα παραλείψετε, αξιοποιείστε ότι μπορείτε και βεβαίως, κινητοποιήστε τους χώρους σας, τους Δήμους, τις Νομαρχίες να μπορέσουν να αντιληφθούν αυτό το θέμα και να το αξιοποιήσουν. Ήδη, καλέσαμε προ διμήνου την ΚΕΔΚΕ σε μία διαβούλευση για το έργο αυτό. Πήραμε προτάσεις σας, αναμένουμε και συμπληρωματικές, το λέω και σε εσάς. Θα ακολουθήσει η διαβούλευση και για το θέμα των πόρων, που σας είπα, για την υποστήριξη υποψηφίων γυναικών. Νομίζω ότι όλα αυτά δημιουργούν ένα πλαίσιο αισιοδοξίας για τις γυναίκες που επιθυμούν, που θέλουν, αλλά και για εκείνες που δεν τολμούν ακόμα να εκτεθούν στα κοινά.

Βεβαίως, το πρόγραμμά μας, του Υπουργείου Εσωτερικών εννοώ, περιλαμβάνει και πολλές άλλες δράσεις, που αφορούν τη διευκόλυνση της γυναίκας πολίτη. Όπως είναι, παραδείγματος χάρη, κωδικοποίηση νομοθεσίας, απλούστευση νομοθεσίας σε αυτό τον τομέα, να μπορεί και η κάθε απλή γυναίκα με ένα απλό φυλλάδιο να ενημερωθεί ποια είναι τα δικαιώματά της, τι υπάρχει, τι δεν υπάρχει. Δημιουργία παρατηρητηρίου πολιτικών ισότητας. Ενίσχυση του Συνηγόρου του Πολίτη στον τομέα ισότητας των φύλων. Ενίσχυση των ΚΕΠ, ενός πολύ πετυχημένου θεσμού, με πληροφόρηση και στον τομέα αυτό. Ενίσχυση των Μη Κυβερνητικών Οργανώσεων, δεδομένου ότι ο ρόλος τους και οι εταιρικές σχέσεις που μπορούμε να δημιουργούμε μαζί τους είναι καίριας και ιδιαίτερα πολιτικής σημασίας, πολύτιμες. Δεδομένου ότι οι Μη Κυβερνητικές Οργανώσεις αποτελούν την αντανάκλαση της κοινωνίας, δεν έχουν τις δυνάμεις και τους πόρους να στηριχτούν για να δουλέψουν σωστά, πιστεύω ότι μέσα από αυτό το πρόγραμμα θα αξιοποιήσουν και εκείνες αυτή την ευκαιρία προς όφελος όλων και της Τοπικής Αυτοδιοίκησης που μιλάμε σήμερα, αλλά και όλης της κοινωνίας και της πολιτικής μας διαδρομής.

Εύχομαι λοιπόν κάθε επιτυχία στις εργασίες σας. Ευχαριστώ για την τιμή που μου κάνατε να με καλέσετε, να κηρύξω των έναρξη των εργασιών και θέλω να σας διαβεβαιώσω ότι και από τη νέα μου θέση θα συνεχίσω να εργάζομαι και να δουλεύω σε αυτό τον τομέα, πιστεύοντας ότι θα αξιοποιήσω και ότι εσείς θέσετε υπόψη μου και ότι μας έχετε πει μέχρι τώρα.

Σας ευχαριστώ. Καλή επιτυχία.

ΠΡΟΕΔΡΕΙΟ: Ευχαριστούμε θερμά την κυρία Τσουμάνη και για την παρουσία της εδώ σήμερα, αλλά και για όλη της την παρουσία τα τελευταία χρόνια στην Επιτροπή Ισότητας και το πολύτιμο έργο που αφήνει πίσω της. Είμαστε βέβαιες όλες οι γυναίκες της Αυτοδιοίκησης και οι γυναίκες γενικότερα που δραστηριοποιούμαστε στα κοινά ότι η παρουσία της στην επόμενη Βουλή θα είναι πολύ κρίσιμη για όλα τα θέματα ισότητας των γυναικών.


Σας ευχαριστούμε θερμά.


Επίσης, να πούμε ότι χαιρετισμό στη σημερινή μας Συνδιάσκεψη μας απέστειλε ο Βουλευτής Κερκύρας και Υπουργός Δικαιοσύνης, ο κύριος Νικόλαος Δένδιας, τον οποίο σας διαβάζω.


«Αξιότιμες κυρίες της ΚΕΔΚΕ, καλωσορίζω στην Κέρκυρα όλες τις αιρετές γυναίκες και των δύο βαθμών Αυτοδιοίκησης και σας ευχαριστώ για την πρόσκλησή σας να παραβρεθώ στην 4η Πανελλήνια Συνδιάσκεψη Αιρετών Γυναικών, με θέμα: “Αντιμετωπίζουμε την κρίση. Στηρίζουμε τη γυναίκα”.


Παρά την επιθυμία μου, ανειλημμένες υποχρεώσεις δεν μου επιτρέπουν να ανταποκριθώ στην πρόσκλησή σας και να έχω την εξαιρετική τιμή να απευθύνω χαιρετισμό στη Συνδιάσκεψη, όπου θα τεθούν σημαντικά θέματα, όπως οι εργασιακές θέσεις, τα ασφαλιστικά και συνταξιοδοτικά δικαιώματα της γυναίκας και ο ρόλος της, όπως αυτός προσδιορίζεται μέσα από το περιβάλλον, που διαμορφώνεται στην εποχή μας.


Χαιρετίζω την πραγματοποίηση της Συνδιάσκεψης στο νησί μας και εύχομαι οι εργασίες να στεφθούν από απόλυτη επιτυχία.


Με τιμή, Νικόλαος Δένδιας, Υπουργός Δικαιοσύνης».


Ευχαριστούμε πολύ τον κύριο Υπουργό.


Να καλέσω στο βήμα την Πρόεδρο της Επιτροπής Ισότητας και κεντρική εισηγήτρια της Επιτροπής Ισότητας για την 4η Πανελλήνια Συνδιάσκεψη Αιρετών Γυναικών, την κυρία Άννα Ροκοφύλλου, η οποία είναι και μέλος του Διοικητικού Συμβουλίου της ΚΕΔΚΕ και Δημοτική Σύμβουλος Αθηναίων, Υποψήφια Βουλευτής στην Α΄ Περιφέρεια της Αθήνας. Για όλες τις γυναίκες φαντάζομαι ότι είναι μεγάλη χαρά να έχουμε μαζί μας και γυναίκες Βουλευτές και υποψήφιες και ελπίζουμε πάρα πολλές να είναι στην επόμενη Βουλή.

Α. ΡΟΚΟΦΥΛΛΟΥ: Ας το ελπίσουμε. Όμως είμαι σίγουρη ότι θα γίνει, γιατί πραγματικά η ποσόστωση, παρότι θα συμφωνήσω ότι είναι ένα μέτρο, που είναι μάλλον υποτιμητικό, ήταν όμως αναγκαίο να γίνει την εποχή που έγινε διότι, αν δεν ήταν η ποσόστωση, αυτή τη στιγμή δεν θα αυξάνονταν τόσο πολύ οι γυναίκες που ασχολούνται με τα κοινά, μην το ξεχνάμε αυτό. Βέβαια, ελπίζω ότι σε λίγα χρόνια να μην υπάρχει η ποσόστωση, να υπάρχει η ποσόστωση από μόνη της, χωρίς να είναι επιβεβλημένη.


Αγαπητές συναδέλφισσες και αγαπητοί συνάδελφοι, υπάρχουν και άνδρες εδώ και χαίρομαι για αυτό, όταν ξεκινήσαμε να λέμε για την επόμενή μας Συνδιάσκεψη, είπαμε ότι δεν μπορούμε να παραβλέψουμε το γεγονός της μεγάλης οικονομικής κρίσης. Θέλαμε λοιπόν να μπορέσουμε να φωτίσουμε κάποιες πλευρές, πιστεύουμε ότι η κρίση είναι πολύ σοβαρή, θα μας απασχολήσει τα επόμενα χρόνια και θεωρώ ότι η Συνδιάσκεψή μας θα έπρεπε να ασχοληθεί με αυτό.


Αγαπητές φίλες, αγαπητοί φίλοι συνάδελφοι, κύριοι Βουλευτές, κύριοι εκπρόσωπο των κομμάτων, αγαπητή κυρία Τσουμάνη, καλή επιτυχία σας εύχομαι, για πρώτη φορά η Ελλάδα βρίσκεται στη δίνη μιας διεθνούς οικονομικής κρίσης, της μεγαλύτερης της μεταπολεμικής περιόδου.

Η κρίση, όπως όλοι γνωρίζουμε, ξεκίνησε στην αγορά στεγαστικών δανείων των Ηνωμένων Πολιτειών, πέρασε στο διεθνές χρηματοπιστωτικό σύστημα και τελικά έφτασε στην πραγματική οικονομία. Οι τηλεοπτικές εικόνες από πολλές χώρες της ευημερούσας Δύσης προκαλούν ανασφάλεια και αναστάτωση σε μεγάλα τμήματα του πληθυσμού.

Δεν είναι τυχαία όσα τονίστηκαν στο Παγκόσμιο Συνέδριο Ψυχικής Υγιεινής, που έγινε στην Αθήνα τον Σεπτέμβριο του 2009. Η οικονομική κρίση αποτελεί στρεσογόνο παράγοντα για όλο τον πληθυσμό της γης. Μάλιστα, όσοι είναι πιο ευάλωτοι, όπως είναι άνθρωποι με ευαίσθητη σωματική ή ψυχική υγεία, ηλικιωμένοι, πτωχοί, γυναίκες, άνεργοι, κινδυνεύουν περισσότερο και είναι φυσικό η ψυχιατρική νοσηρότητα, αλλά και η ψυχολογική δυσφορία να αυξάνουν κάτω από αυτές τις συνθήκες.

Οι αναγγελίες μαζικών απολύσεων εκατοντάδων χιλιάδων εργαζομένων, ως αποτέλεσμα της ύφεσης που προκύπτει, σε αυτοκινητοβιομηχανίες, σε κατασκευαστικές επιχειρήσεις, σε τραπεζικά ιδρύματα, σε τηλεοπτικούς οργανισμούς και σε όλους τους άλλους τομείς, φτάνουν σε εξαιρετικά υψηλά επίπεδα. Πάνω από 25.000.000 απολύσεις εκτιμά ο ΟΣΑ ότι θα στοιχίσει η κρίση στα κράτη-μέλη του.

Σε έκθεση του Οργανισμού του στις 16 Σεπτεμβρίου 2009 σχετικά με τις εξελίξεις στο μέτωπο της απασχόλησης εκτιμάται ότι από την αρχή της κρίσης έχουν χαθεί 15.000.000 θέσεις εργασίας. Μέχρι τα τέλη του 2010 η αναλυτές του ΟΣΑ προβλέπουν απώλεια άλλων 10.000.000 θέσεων, με το μέσο ποσοστό ανεργίας στις οικονομίες του Οργανισμού να αγγίζει για πρώτη φορά στα χρονικά το 10%.

Στα μέσα Σεπτεμβρίου η EUROSTAT ανακοινώνει ετήσια μείωση της απασχόλησης κατά 1,8% στην ευρωζώνη και κατά 1,9% στην Ευρωπαϊκή Ένωση των 27 συνολικά. 

Το δεύτερο τρίμηνο φέτος χάθηκαν 702.000 θέσεις εργασίας στην ευρωζώνη και 1.500.000 περίπου στην Ευρωπαϊκή Ένωση συνολικά, ενώ διαπιστώνεται και νέα πτώση της βιομηχανικής παραγωγής τον Ιούλιο κατά 0,3% και 0,2% αντίστοιχα έναντι του Ιουνίου και κατά 15,9% και 14,7% έναντι του Ιουλίου του 2008.

Συνεπώς, βλέπουμε ότι πράγματι οι συνέπειες της κρίσης είναι μεγάλες στην πραγματική οικονομία και επηρεάζουν μεγάλες ομάδες του πληθυσμού, αυξάνοντας την ανεργία, τη φτώχεια και την εισοδηματική ανισότητα. 

Μάλιστα, η επαπειλούμενη διασπορά της φτώχειας σε μεγάλα τμήματα του πληθυσμού πιστεύεται ότι θα προκαλέσει αποσάθρωση του κοινωνικού ιστού, με ανυπολόγιστες μακροπρόθεσμες συνέπειες στην ανάπτυξη και για αυτό η άμεση λήψη μέτρων θεωρήθηκε παγκοσμίως απαραίτητη. Η αντιμετώπιση αυτού του φαινομένου, που κλόνισε τις βάσεις των δυτικών κοινωνιών και της ισχυρότερης οικονομίας του πλανήτη, είναι ένα ζήτημα που απασχολεί τους πάντες, από τη G 8 μέχρι τις εθνικές κυβερνήσεις και τις Τοπικές Αυτοδιοικήσεις σε όλες τις χώρες.

Η οικονομική κρίση έχει πλήξει και την ελληνική οικονομία, στην παραγωγική, δημοσιονομική και κοινωνική της πτυχή, δημιουργώντας ένα φαύλο κύκλο δημοσιονομικού και αναπτυξιακού αδιεξόδου για τη χώρα μας.

Η ελληνική οικονομία, μετά την επιβράδυνση μιας τετραετίας, 2005-2008, εισέρχεται σε ύφεση κατά το 2009. Σύμφωνα με την Τράπεζα της Ελλάδας, φέτος το ακαθάριστο εγχώριο προϊόν, το ΑΕΠ, θα παραμείνει αμετάβλητο και δεν αποκλείεται να σημειωθούν και αρνητικοί ρυθμοί μεταβολής εντός του έτους. Στο 8,9% διαμορφώθηκε το ποσοστό ανεργίας στο δεύτερο τρίμηνο του 2009, με την Εθνική Στατιστική Υπηρεσία της Ελλάδας να καταγράφει 85.000 περισσότερους ανέργους σε σχέση με το αντίστοιχο τρίμηνο του 2008, όταν ποσοστό ανεργίας είχε ανέρθει στο 7,2%.

Η εξέλιξη αυτή είναι αποτέλεσμα μιας σημαντικής απώλειας θέσεων εργασίας στους κρίσιμους κλάδους των κατασκευών, του τουρισμού, της μεταποίησης και του εμπορίου, ενώ είναι απογοητευτικό το γεγονός ότι 200.000 περίπου άτομα αναζητούν τουλάχιστον ένα χρόνο εργασία και δεν βρίσκουν. Η εκτόξευση της ανεργίας, συνολικά οι άνεργοι έφτασαν το δεύτερο τρίμηνο του έτους τους 450.000, είναι η σημαντικότερη συνέπεια της παγκόσμιας οικονομικής κρίσης στην πραγματική οικονομία της Ελλάδας και αποδεικνύει ότι η ελληνική οικονομία βρίσκεται πλέον στη δίνη της κρίσης.

Στο πρώτο εξάμηνο του έτους το ποσοστό ανεργίας έφτασε στο 9%, από 7,8% που ήταν στο ίδιο διάστημα του 2008. Στο πρώτο τρίμηνο του 2009 είχε φτάσει στο 9,3%, ενώ σύμφωνα με τις προβλέψεις της Εθνικής Στατιστικής Υπηρεσίας για το σύνολο του έτους το ποσοστό ανεργίας θα κινηθεί μεταξύ του 9% και του 9,5%. Αυτό σημαίνει στα δύο τελευταία τρίμηνα αναμένεται να καταγραφεί δυστυχώς νέα αύξηση του ποσοστού ανεργίας.

Καθώς η παραγωγικότητα ακολουθεί σταθερά στάση επιβράδυνσης, η ανταγωνιστικότητα και οι επενδύσεις μειώνονται. Η έκθεση του Ινστιτούτου Εργασίας της ΓΣΕΕ, ΑΔΕΔΥ για την ελληνική οικονομία καταγράφει έξαρση της φτώχειας, επιδείνωση των οικονομικών ανισοτήτων, αύξηση της φορολογίας εις βάρος των μισθωτών και των συνταξιούχων, αυξημένη ανεργία και περαιτέρω απορρύθμιση των εργασιακών σχέσεων, δεδομένου ότι στην αγορά εργασίας παρατηρούνται φαινόμενα καταστρατήγησης, με τα οποία εργαζόμενοι, κάτω από την πίεση της απόλυσης και με τον εφιάλτη της ανεργίας, συμβιβάζονται.

Σύμφωνα με τα στοιχεία της έκθεσης, που δόθηκε στη δημοσιότητα στις 15 Σεπτεμβρίου, η ανεργία το 2009 θα αναρριχηθεί στο 15,5%, δηλαδή, πιο πάνω από την επίσημη μέτρηση της Εθνικής Στατιστικής Υπηρεσίας, συνυπολογίζοντας στο 6% την λανθάνουσα ανεργία, που δεν καταγράφεται και τα προγράμματα Stage, στα οποία υποαπασχολούνται χιλιάδες νέοι.

Το 2010 η πραγματική ανεργία εκτιμάται ότι θα φτάσει γύρω στο 17,5%, με τους ανέργους να προσεγγίζουν τις 700.000. Περίπου 2,2 εκατομμύρια Έλληνες, 20% περίπου, σύμφωνα με την ίδια έκθεση, ζουν κάτω από το όριο της φτώχειας. Δηλαδή, με λιγότερα από 5.800 € το χρόνο. Είναι το δεύτερο υψηλότερο ποσοστό στης Ευρωπαϊκή Ένωση των 27 μετά τη Λετονία. Αυξημένο είναι και το ποσοστό αυτών που ζουν σε συνθήκες ακραίας ανέχειας. Το 7,24% των Ελλήνων ζει με λιγότερα από 10 € την ημέρα. Το 25% των εργαζομένων λαμβάνει αποδοχές μικρότερες από 750 €, ενώ ο μέσος κατώτατος μισθός στην Ελλάδα φτάνει μόλις το 60% των κατώτατων αμοιβών των ανεπτυγμένων ευρωπαϊκών χωρών, σύμφωνα με την έκθεση του ΙΜΕ.

Επίσης, είναι αξιοσημείωτο ότι, αν και τα κονδύλια για την κοινωνική πρόνοια στην Ελλάδα είναι συγκρίσιμα με αυτά άλλων μεσογειακών χωρών της Ευρωπαϊκής Ένωσης, παρουσιάζουν τη μικρότερη αποτελεσματικότητα στη μείωση της φτώχειας. Η μείωση που επιτυγχάνεται είναι μόλις 6,5%, όταν το αντίστοιχο ποσοστό μέσο μείωσης στην Ευρωπαϊκή Ένωση των 15 είναι 24%.

Το μερίδιο της ευθύνης που φέρει για αυτή την κατάσταση η παγκόσμια οικονομική κρίση και το αντίστοιχο της ελληνικής δημοσιονομικής πολιτικής είναι λίγο δύσκολο να εξακριβωθεί. Αντίστοιχα η δημοσιονομική σταθεροποίηση και η πολιτική αντιμετώπιση της κρίσης είναι δύο διαφορετικά πράγματα, που απαιτούν διαφορετικές πολιτικές.

Διανύουμε μια δύσκολη περίοδο. Βρισκόμαστε ακριβώς στη μέση του τούνελ. Απαιτείται ένα ευρύ πρόγραμμα στήριξης της οικονομίας με σαφείς προτεραιότητες και στόχους. Χρειάζονται νέα, σύγχρονα και δοκιμασμένα πρότυπα για τη φορολογία, την κοινωνική ασφάλιση και τις εργασιακές σχέσεις, που θα πρέπει να εφαρμοστούν από την Πολιτεία.

Με τα παραπάνω λοιπόν όλα αυτά τα δεδομένα που σας είπα εμείς οι γυναίκες της Τοπικής Αυτοδιοίκησης με προβληματισμό, αλλά και με έκδηλη ανησυχία για τις συνέπειες της κρίσης, που τις αντιμετωπίζουμε πλέον στην καθημερινότητά μας, θεωρούμε πρωταρχικό μας μέλημα και προτεραιότητα να θέσουμε αυτό το ζήτημα. Αξιοποιώντας την παρούσα Συνδιάσκεψη, να συμβάλουμε στον δημόσιο διάλογο, φωτίζοντας κάποιες διαστάσεις της κρίσης, που έχουν να κάνουν με τα εργασιακά και το ασφαλιστικό, την κατανάλωση, αλλά και το πολύ μεγάλο θέμα της ενεργειακής κρίσης.

Βεβαίως, ιδιαίτερη έμφαση θα δοθεί αυτές τις δύο ημέρες της Συνδιάσκεψης στις επιπτώσεις της κρίσης στον γυναικείο πληθυσμό και στις πολιτικές και τα μέτρα στήριξής τους, καθώς διαπιστώνεται ότι από την ανεργία πλήττονται περισσότερο οι νέοι και οι γυναίκες, με ότι αυτό σημαίνει για τον κοινωνικό της ρόλο και το διακύβευμα της ισότητας.

Στο δεύτερο τρίμηνο του έτους, για παράδειγμα, το ποσοστό ανεργίας στην ηλιακή ομάδα 15-29 ετών διαμορφώθηκε στο 17,7%, ενώ των γυναικών ήταν 12,5%, όταν των ανδρών έφτασε μόλις στο 6%. 

Είναι ενδιαφέρον να ρίξουμε μια ματιά στα στοιχεία που τεκμηριώνουν ότι τη στιγμή που η οικονομία χτυπά κόκκινο, η γυναίκα βρίσκεται στο μάτι του κυκλώνα. 

Σήμερα μία στις τρεις γυναίκες άνω των 65 ετών και μία στις τέσσερις μεταξύ 16 και 24 ετών βρίσκονται κάτω από τα όρια της φτώχειας. Τέσσερις στις δέκα γυναίκες δεν έχουν ενταχθεί στην αγορά εργασίας. Μία στις πέντε γυναίκες είναι μακροχρόνια άνεργη και αναζητά εργασία περισσότερο από δύο χρόνια. Τέλος, 21% είναι το ποσοστό ανεργίας για τις γυναίκες κάτω των 30 ετών.

Αν το κριτήριό μας λοιπόν, ως Τοπική Αυτοδιοίκηση, είναι η κοινωνική συνοχή, αυτό που έχει σημασία είναι το μέγεθος της ανεργίας και κυρίως το ποσοστό της φτώχειας και αυτό φαίνεται ότι πράγματι αυξάνεται πολύ σημαντικά με την κρίση.

Η κρίση επηρεάζει δυσανάλογα τις φτωχές ομάδες του πληθυσμού, αυξάνοντας σημαντικά την εισοδηματική ανισότητα. Για τον λόγο αυτό απαιτούνται μέτρα πολιτικής για την ενίσχυση της κοινωνικής συνοχής, εστιασμένα κυρίως προς τις φτωχές ομάδες του πληθυσμού, που διαφορετικά υπάρχει κίνδυνος να μην μπορέσουν να ανακάμψουν, παραμένοντας φτωχά και μετά την κρίση.

Για τον σκοπό αυτό στην Τοπική Αυτοδιοίκηση οφείλουμε να οργανώσουμε αποτελεσματικά τις κοινωνικές μας υπηρεσίες, να διατηρήσουμε και να βελτιώσουμε τα κοινωνικά προγράμματα, να ενεργοποιήσουμε μέτρα κοινωνικής συνοχής, απλώνοντας ένα δείκτη προστασίας στις ομάδες που πλήττονται περισσότερο υπό το βάρος της μαινόμενης κρίσης, όπως είναι οι νέοι, οι γυναίκες και οι ευπαθείς κοινωνικές ομάδες.

Μια προσέγγιση της ανάπτυξης που περιλαμβάνει την οικονομική, περιβαλλοντολογική, κοινωνική και πολιτική διάσταση, θέτοντας τον άνθρωπο και την καθημερινότητά του στο κέντρο των αστικών πολιτικών, είναι ίσως σήμερα περισσότερο απαραίτητα από ποτέ. Με την έννοια αυτή μπορεί η Τοπική Αυτοδιοίκηση να εντάξει την κοινωνική πολιτική στον ευρύτερο αναπτυξιακό προγραμματισμό του Δήμου, συνδυάζοντάς τη, για παράδειγμα, με τον πολεοδομικό σχεδιασμό, τις αναπλάσεις υποβαθμισμένων περιοχών, τις περιβαλλοντολογικές παρεμβάσεις στην πόλη και δημιουργώντας δυνατότητες απασχόλησης των ασθενέστερων κοινωνικών ομάδων.

Όμως για όλα αυτά κλειδί είναι συμμετοχή των πολιτών. Γιατί όσες πολιτικές και να υπάρξουν χωρίς τη συμμετοχή πολιτών στον σχεδιασμό τους, ώστε να ανταποκρίνονται στις ανάγκες τους, καμία πολιτική δεν μπορεί να είναι αποτελεσματική. Στην ουσία λοιπόν αυτό που προτείνουμε είναι η έμφαση στον κοινωνικό διάλογο προς όφελος των πολιτών που έχουν αποκλειστεί από τη χάραξη αυτής της πολιτικής, προς όφελος των ευπαθών ομάδων, των ανέργων, αυτών που ζουν στα όρια της φτώχειας, των κοινωνικά αποκλεισμένων, αυτών που συνθέτουν, όπως εύστοχα έχει γραφτεί, τον απέχοντα όχλο της σύγχρονης δημοκρατίας. Είναι εύλογο λοιπόν σε περιόδους κρίσης αυτό να γίνεται εξαιρετικά αναγκαίο.

Αγαπητές συναδέλφισσες και αγαπητοί συνάδελφοι, η παγκοσμιοποίηση δεν είναι κάτι που αιωρείται απλώς στην ατμόσφαιρα. Έχει χωροταξικό εντοπισμό σε όλη την υφήλιο, επιβάλλοντας την κυριαρχία της αγοράς, όχι μόνο στο οικονομικό επίπεδο, αλλά την κυριαρχία της ιδεολογίας της αγοράς, αυτής της ιδεολογίας της απεριόριστης ανάπτυξης, η οποία παρέλειψε να λάβει υπόψη τη μαζική εξάντληση των παγκοσμίων πόρων από τα ορυκτά καύσιμα ως το πόσιμο νερό, τα αλιευτικά αποθέματα ως τη διάβρωση, τον υπερπληθυσμό, την υπερθέρμανση του πλανήτη και τις κλιματικές αλλαγές. 

Στο πλαίσιο της παγκοσμιοποίησης ανατρέπονται οι παλιές ισορροπίες. Οι αγορές γίνονται πιο σημαντικές από τα κράτη. Όμως και οι πόλεις παύουν να αποτελούν το κατώτατο επίπεδο του κράτους-έθνους, όπως ήταν κάποτε. Όμως αποτελούν έναν ισχυρό πόλο στο πλαίσιο των σχέσεων με το παγκόσμιο επίπεδο και μπορούν να αποτελέσουν κόμβους πολιτικής και κοινωνικής αναδόμησης. Αντίστοιχα οι αστικές πολιτικές δεν αποτελούν μικρές εθνικές πολιτικές, αποτελούν πολιτικές που αναφέρονται σε διαφορετικά επίπεδα, περιφέρεια, κράτος, Ευρώπη, κόσμος και για αυτό τον λόγο αποκτούν ιδιαίτερη σημασία.

Στο πλαίσιο αυτό η Τοπική Αυτοδιοίκηση φέρει μεγάλη ευθύνη για την οικοδόμηση καλύτερων κοινωνικών συνθηκών και την επίτευξη της κοινωνικής συνοχής, τόσο απαραίτητης, ιδιαίτερα σε περιόδους κρίσης. Γιατί με την παρούσα κρίση τίποτα δεν θα είναι το ίδιο στη διεθνή οικονομία, στη διεθνή ανάπτυξη, τα οποία θα επηρεάσουν τις τοπικές μας οικονομίες, την καθημερινότητά μας, την ανεργία και θα οδηγήσουν στην εξαθλίωση των εργαζομένων. Θα εντείνουν τα φαινόμενα κοινωνικής βίας και τελικά θα οδηγήσουν σε αποσταθεροποίηση το σύστημα ασφάλειάς μας.

Κλείνοντας, αυτή την εισήγηση, θα πρέπει να τονίσω ότι η γυναίκα θα πρέπει να στηριχτεί, γιατί στηρίζει. Με τις ελλείψεις που παρατηρούνται στο κράτος πρόνοιας καλείται να στηρίξει τα παιδιά, τους ηλικιωμένους, τον άνδρα, ιδιαίτερα σε περιόδους κρίσης, που η εργασιακή του θέση δεν γίνεται επισφαλής.

Η γυναίκα στηρίζει την κοινωνία, ενώ συγχρόνως αποτελεί τον αδύναμο κρίκο στον τομέα της απασχόλησης. Κάπως οξύμωρο δεν σας ακούγεται αυτό; Δεν είναι κάπως άδικη αυτή η κατανομή των ρόλων; Για αυτό πολιτικές και μέτρα στήριξής της στον εργασιακό, ασφαλιστικό και κοινωνικό τομέα, ώστε να διατηρήσει και να βελτιώσει την παραγωγική και κοινωνική της θέση, είναι απολύτως αναγκαία.

Στο πλαίσιο αυτό οι εμπειρίες των Ελλήνων συναδέλφων μας από τις πόλεις της Γερμανίας, της Σουηδίας και του Ηνωμένου Βασιλείου, τους οποίους θα ακούσουμε αύριο, είναι ιδιαίτερα σημαντικές και πιστεύουμε ότι θα εμπλουτίσουν τους προβληματισμούς που αναπτύσσονται στην Τοπική Αυτοδιοίκηση της χώρας μας και ιδιαίτερα τους προβληματικούς των αιρετών γυναικών.

Θα ήθελα λοιπόν, κλείνοντας, να πω καλή επιτυχία στη Συνδιάσκεψή μας. Θα ακούσουμε πολύ ενδιαφέροντα πράγματα. Είμαι ευτυχής, γιατί είμαστε πολύ εντάξει στους χρόνους μας. Κάτι που δεν γίνεται συνήθως στα συνέδρια. 

Θα ξεκινήσουμε με το πολύ σημαντικό θέμα των εργασιακών δικαιωμάτων και της ασφάλισης.

Θέλω να καλέσω τον Αντιπρόεδρο της ΓΣΕΕ – δυστυχώς, ο Πρόεδρος δεν ήρθε, αλλά μας έστειλε άξιο εκπρόσωπο τον Αντιπρόεδρο της ΓΣΕΕ, τον κύριο Φίλιππο Θωμά – να ανέβει στο βήμα. Θέλω όλες και όλοι να μιλήσουμε. Μετά την εισήγησή του, θα κάνουμε έναν διάλογο πάνω σε αυτό. Θα θέσετε τα ερωτήματά σας, τα οποία φαντάζομαι θα είναι πολλά και ποικίλα.

Σας ευχαριστώ πάρα πολύ ξανά από την καρδιά μου όλες και όλους που ήρθατε εδώ.

Φ. ΘΩΜΑΣ: Σας ευχαριστώ. Φίλες και φίλοι, πρώτα απ’ όλα, θα ήθελα να ευχαριστήσω τους διοργανωτές για την τιμητική πρόσκληση να είναι η Γενική Συνομοσπονδία σήμερα εδώ. Πρέπει να πω για την τάξη ότι είμαι Γραμματέας Οικονομικού της ΓΣΕΕ και να σας μεταφέρω τους θερμούς χαιρετισμούς όλης της Διοίκησης της Γενικής Συνομοσπονδίας Εργατών Ελλάδας και φυσικά του Προέδρου της.


Τα θέματα της Συνδιάσκεψης «Αντιμετωπίζουμε την κρίση. Στηρίζουμε τη γυναίκα» εκτιμώ ότι είναι καυτά ερωτήματα όλου του πληθυσμού του πλανήτη μας και βεβαίως, η κρίση, που ξεκίνησε σαν χρηματοπιστωτική κρίση, σήμερα είναι δημοσιονομική για τη χώρα μας, με την έννοια ότι πλέον τα δεδομένα, έλλειμμα, χρέος με τα στοιχεία του 2007 και του 2008, έχουν χτυπήσει κόκκινο, έχει περάσει στην πραγματική οικονομία, με δεδομένα πλέον τις αθρόες απολύσεις στους εργαζόμενους, στη μείωση των εισοδημάτων τους. Γίνεται κοινωνική με την υποβάθμιση των δημοσίων δαπανών, κυρίως στην υγεία, στην παιδεία, στην περίθαλψη, στην πρόνοια και βεβαίως, γίνεται πολιτική, υπό την έννοια ότι, όταν η πολιτική δεν μπορεί να την αντιμετωπίσει, είναι κρίση πλέον του πολιτικού συστήματος.


Βέβαια, όσα είπε η κυρία Ροκοφύλλου καλύπτουν απόλυτα τις θέσεις, που εμείς σαν Γενική Συνομοσπονδία έχουμε εκφράσει και μέσα από την έκθεσή μας και τα στοιχεία είναι απολύτως ακριβή, γιατί χρησιμοποιήθηκαν διεθνείς πηγές, όπως ο ΟΣΑ και η ίδια η Εθνική Στατιστική Υπηρεσία.


Στη χώρα μας, αγαπητές φίλες και αγαπητοί φίλοι, έχουν ήδη αρχίσει να εκδηλώνονται οι συνέπειες της διεθνούς κρίσης σε ένα οικονομικό και πολιτικό περιβάλλον, που έφερε την Ελλάδα και τους Έλληνες πιο αδύναμους, πιο ευάλωτους σε αυτές τις επιπτώσεις.


Οι αντικειμενικοί οικονομικοί δείκτες δείχνουν ξεκάθαρα ότι στη χώρα μας προϋπήρχε κρίση, αποτέλεσμα των πολιτικών και οικονομικών επιλογών των τελευταίων χρόνων. Όμως η κρίση, είτε έχει αφετηρία το διεθνές περιβάλλον, είτε την εσωτερική κυβερνητική πολιτική, δεν  μπορεί να γίνει αφορμή και δικαιολογία για την αποδόμηση των εργασιακών δικαιωμάτων και κατακτήσεων των εργαζόμενων και βέβαια, δεν μπορεί να φορτωθεί το κόστος της κρίσης στα πλατιά λαϊκά στρώματα.


Σήμερα αμφισβητείται όσο ποτέ η βασική αρχή για ίση αμοιβή, για ίση εργασία, παράλληλα, με την επιχειρούμενη ριζική ανατροπή θεμελιωδών εργατικών και κοινωνικών κατακτήσεων.


Οι εργασιακές μισθολογικές και συνταξιοδοτικές διακρίσεις μεταξύ των εργαζόμενων και ο διαχωρισμός τους όλο και περισσότερο εξαπλώνεται και επιβάλλεται. Η απορρύθμιση και η αποδιοργάνωση του πλέγματος των εργασιακών σχέσεων φέρνει ακόμα πιο πίσω εργασιακό και κοινωνικό περιβάλλον. Μεγαλώνει το ρήγμα μεταξύ ανδρών και γυναικών. 


Η κρίση λοιπόν, εκτός των άλλων, βρίσκει τους εργαζόμενους με βίαιο πολιτικό τρόπο, χωρισμένο σε πολλές κατηγορίες. Τις εργασιακές σχέσεις στο χειρότερο σημείο, την ανεργία και την ανασφάλιστη εργασία να αγγίζουν όλο και περισσότερους και βέβαια, την οικονομία σε σημείο που να μην μπορεί να αντιμετωπίσει τις επιπτώσεις κρίσης.


Σε αυτές τις συνθήκες επιβάλλεται η κοινή προσπάθεια, για να αντιμετωπίσουμε την κρίση μέσα από πολιτικές, που ανατρέπουν τις αιτίες που τη δημιούργησαν. 


Η απάντηση στην κρίση είναι η εφαρμογή πολιτικών, που θα έχουν στο επίκεντρο τον εργαζόμενο τον πολίτη. Απαιτούνται πολιτικές που θα ενώνουν και δεν θα διαχωρίζουν τους εργαζόμενους. Ο διαχωρισμός των εργαζόμενων με οποιονδήποτε τρόπο είναι μια βαθιά ταξική και συντηρητική άποψη, μια αντιλαϊκή και αντιαναπτυξιακή πολιτική. Οι ευέλικτες μορφές εργασίας, τα ελαστικά ωράρια, η ενίσχυση του διευθυντικού δικαιώματος, η μαύρη και η ανασφάλιστη εργασία και η ενοικίαση εργαζόμενων είναι εργαλεία κερδοσκοπίας στα χέρια των εργοδοτών. Αυτές οι μορφές απασχόλησης και όχι εργασίες, υποβαθμίζουν το επίπεδο διαβίωσης, ιδιαίτερα των αδύναμων, των ασθενέστερων ομάδων των εργαζόμενων. 


Η ΓΣΕΕ, οι δυνάμεις της μισθωτής εργασίας και τα κοινωνικά κινήματα έχουν δώσει τη δική τους απάντηση σε κάθε ευκαιρία και σε κάθε τόνο. Το συλλαλητήριό μας το πρόσφατο στη Θεσσαλονίκη είναι κυρίαρχο σύνθημα. Δεν θα πληρώσουν οι εργαζόμενοι τα σπασμένα της κρίσης και της οικονομικής πολιτικής. Το μέλλον μας δεν θα είναι η ανεργία και η φτώχεια. Ανατροπή αυτών των πολιτικών λοιπόν.


Φίλες και φίλοι, στη χώρα μας, όσο και να θέλουμε να ωραιοποιήσουμε τις καταστάσεις, η γυναίκα σε όλα τα επίπεδα δεν έχει τον ρόλο και τα δικαιώματα που πρέπει. Είναι σε κάθε περίπτωση θύμα μιας κοινωνικής, αλλά και ταξικής αντιμετώπισης. Η μικρή συμμετοχή των γυναικών στην αγορά εργασίας, η ανισότητα ευκαιριών, τα κοινωνικά και εκπαιδευτικά εμπόδια για επαγγελματική εξέλιξη, η πολλαπλότητα του ρόλου τους, η αδυναμία εναρμόνισης της επαγγελματικής με την οικογενειακή ζωή, η μικρή συμμετοχή του στις διαδικασίες λήψης αποφάσεων και σε δράσεις αναβάθμισης των προσόντων τους, αποτελούν ορισμένα από τα σημαντικότερα προβλήματα, που αντιμετωπίζουν οι γυναίκες σήμερα και τα οποία οδηγούν στην εμφάνιση σοβαρών φαινομένων διάκρισης, ειδικότερα στον εργασιακό τομέα.


Οι γυναίκες, αν και αποτελούν το μισό του παραγωγικού πληθυσμού της χώρας, το ποσοστό ανεργίας τους διαχρονικά είναι μιάμιση φορά μεγαλύτερο από το μέσο ποσοστό ανεργίας και είναι υπερδιπλάσιο του ποσοστού ανεργίας των ανδρών – το είπε η κυρία Ροκοφύλλου πριν – ενώ οι έξι στους δέκα ανέργους είναι γυναίκες, 62%. Σήμερα καταγράφονται περίπου τέσσερις γυναίκες σε κάθε δέκα εργαζόμενους. Μία γυναίκα σε κάθε πέντε εργοδότες. Τρεις γυναίκες σε κάθε δέκα επαγγελματίες. Τέσσερις σε κάθε δέκα μισθωτούς και δύο σε κάθε τρία άτομα που εργάζονται ως βοηθοί στην οικογενειακή επιχείρηση. Παράλληλα, εξακολουθεί σε μεγάλο βαθμό να υφίσταται διαχωρισμός των επαγγελμάτων σε ανδρικά και γυναικεία και έτσι παρατηρείται ότι εξακολουθεί η υποβάθμιση ορισμένων επαγγελμάτων, που θεωρούνται γυναικεία και ασκούνται μόνο από γυναίκες και βέβαια, η υποβάθμιση και ο εγκλωβισμός των γυναικών σε επαγγελματικές κατηγορίες, οι οποίες σε λίγο θα περιλαμβάνουν μόνο γυναίκες.


Η μερική απασχόληση, ως μορφή άτυπης απασχόλησης, είναι γένους θηλυκού, καθώς πέντε στους επτά εργαζόμενους μερικής απασχόλησης είναι γυναίκες. 


Η μερική απασχόληση, ως μοντέλο καριέρας για τη γυναίκα, παρουσιάζεται ως τρόπος συμφιλίωσης οικογενειακής και επαγγελματικής ζωής, καθώς με τον τρόπο αυτό δίνεται στη γυναίκα η μοναδική διέξοδος για να συνδυάζει τη μισθωτή εργασία με την ανατροφή των παιδιών και την φροντίδα της οικογένειας.


Όμως δεν θα πρέπει να παραβλέπει κανείς ότι οι ευέλικτες μορφές απασχόλησης, όπως η μερική απασχόληση συνδέεται με χαμηλές απολαβές, περιορισμένα δικαιώματα κοινωνικής ασφάλισης, έλλειψη ευκαιριών κατάρτισης, καθώς και περιορισμένες προοπτικές επαγγελματικής ανέλιξης. 


Αν και οι γυναίκες έχουν σημαντική παρουσία και σε επαγγέλματα, που μέχρι τώρα κυριαρχούσαν οι άνδρες, γιατροί, δικηγόροι, μηχανικοί, οικονομολόγοι, ωστόσο οι γυναίκες συχνά υποαντιπροσωπεύονται στις υψηλότερες αμειβόμενες θέσεις εργασίας και έχουν μικρή ως ελάχιστη συμμετοχή στα κέντρα διοίκησης και λήψης αποφάσεων.


Στις έρευνες που αφορούν τις μισθολογικές διαφορές μεταξύ ανδρών και γυναικών παρατηρείται ότι οι αμοιβές των ανδρών είναι κατά μέσο όρο πολύ υψηλότερες από τις αμοιβές των γυναικών, ενώ στην Ελλάδα η διάκριση αυτή είναι υψηλότερη από το μέσο κοινοτικό πόρο. Ενδεικτικά αναφέρω ότι καθαρά μηνιαίο εισόδημα μικρότερο των 759 € έχουν περίπου οι τρεις από τις δέκα γυναίκες που εργάζονται. 


Είναι εμφανές ότι, παρά τις προσπάθειες του συνδικαλιστικού κινήματος για επίτευξη της ισότητας ανάμεσα στα δύο φύλα, εξακολουθούν να υπάρχουν διαφορές μεταξύ ανδρών και γυναικών, ως προς την ποιότητα εργασίας και την απασχόληση στην Ελλάδα και στον ευρωπαϊκό χώρο. Το χάσμα στις αμοιβές ανδρών και γυναικών έχει μεγαλύτερες συνέπειες για τις γυναίκες. 


Η απορρύθμιση της αγοράς εργασίας και η καταστρατήγηση του προστατευτικού πλαισίου των μισθών στην πράξη, διευρύνει τις μισθολογικές ανισότητες φύλου και αποτελεί μεγάλο εμπόδιο στην όποια προσπάθεια μείωσης του μισθολογικού χάσματος.


Επίσης, αξίζει να σημειωθεί ότι το σημαντικότερο ζήτημα που καλούνται να αντιμετωπίσουν οι σύγχρονες γυναίκες είναι ο συνδυασμός οικογενειακής και επαγγελματικής ζωής, οι δυσκολίες που αντιμετωπίζουν οι γυναίκες, ιδίως οι μητέρες, να βρουν και να διατηρήσουν μια θέση αμειβόμενης εργασίας, οι βαθιά ριζωμένες προκαταλήψεις, σύμφωνα με τις οποίες οι γυναίκες είναι υπεύθυνες για τη φροντίδα της οικογένειας και οι πολιτισμικές παραδόσεις, που θέλουν τους άνδρες να είναι οι βασικοί προμηθευτές της οικογένειας αποτελούν παράγοντες, που επιδεινώνουν την ανισότητα ανάμεσα στα δύο φύλα.


Οι γυναίκες, συμπεριλαμβανόμενων και των εργαζόμενων γυναικών, εξακολουθούν να επωμίζονται δυσανάλογα ως προς τους άνδρες τις ευθύνες για το νοικοκυριό και τη φροντίδα των παιδιών ή ηλικιωμένων της οικογένειας. Δεν έχουν απαλλαχθεί από το διπλό φορτίο της οικογένειας και της συμμετοχής στην αγορά εργασίας. Σε κάθε ώρα που αφιερώνουν οι άνδρες για τη φροντίδα των παιδιών ή τα καθήκοντα του σπιτιού αντιστοιχούν σε τρεις ώρες για τις εργαζόμενες γυναίκες.


Όλα τα παραπάνω συνηγορούν στο γεγονός ότι, παρά την κατάκτηση της πολυπόθητης ισότητας από την πλευρά των γυναικών, εξακολουθούν σε μεγάλο βαθμό να υφίστανται φαινόμενα διάκρισης και ειδικότερα στο επίπεδο αγοράς εργασίας.


Η Γενική Συνομοσπονδία Εργατών Ελλάδας έχει εκφράσει απόψεις και προτάσεις, προκειμένου να καταπολεμηθούν στην πράξη οι διακρίσεις και να αποκατασταθεί η ισότητα στην αγορά εργασίας.


Συγκεκριμένα, προτείνεται η θεσμοθέτηση διατάξεων και η λήψη μέτρων που θα ανοίγουν τους ορίζοντες σε εργαζόμενους για ισότιμη συμμετοχή στην εργασία, στα κέντρα λήψης αποφάσεων, στην παραγωγή, στα οικονομικά και κοινωνικά αποτελέσματα και στις κοινωνικές οργανώσεις.


Πέρα από τα μέτρα αυτά και ειδικότερα για την ανεργία των γυναικών προτείνεται: η ανατροπή του καταμερισμού εργασίας κατά φύλο και η κατάργηση των διακρίσεων στην εργασία, αμοιβή, εκπαίδευση. Η λήψη πρόσθετων μέτρων για την προστασία της μητρότητας. Η δημιουργία και στήριξη κέντρων εξωσχολικής πρωτοβουλίας, με πρωτοβουλίες κράτους, εργατικών κέντρων, κοινωνικών φορέων. Η επέκταση του θεσμού του ολοήμερου σχολείου, προκειμένου, εκτός των άλλων, να βελτιωθούν οι συνθήκες συμφιλίωσης εργασίας και της οικογένειας για την εργαζόμενη γυναίκα.


Κυρίες και κύριοι, φίλες και φίλοι, σε συνθήκες παγκοσμιοποίησης και οικονομικής κρίσης, που συνεπάγονται την περαιτέρω ελαστικοποίηση των εργασιακών σχέσεων, γίνεται επιτακτικότερη η ανάγκη προστασίας των εργαζόμενων. Οι ραγδαίες αλλαγές στις εργασιακές σχέσεις και οι νομοθετικές μεταβολές στο ασφαλιστικό μας σύστημα υπαγορεύουν τη λήψη μέτρων προστασίας της μητρότητας και της οικογένειας. Απαιτούνται μέτρα που συμφιλιώνουν την οικογενειακή και επαγγελματική ζωή των γυναικών και προάγουν την ισότητα μεταξύ των φίλων, έτσι ώστε η μητρότητα να μην αποτελεί αιτία άνισης μεταχείρισης και τροχοπέδη επαγγελματικής ανέλιξης των εργαζόμενων γυναικών.


Οι πολιτικές που εφαρμόστηκαν και η κεντρική επιλογή αυτών των πολιτικών, που ήταν η αύξηση των ορίων ηλικίας συνταξιοδότησης των γυναικών και η μείωση του επιπέδου όλων των συντάξεων, δεν αποτελεί επιλογή αποκατάστασης ισότητας στο κοινωνικό ασφαλιστικό σύστημα. Στις συνθήκες στους όρους και τις προϋποθέσεις, που η εργαζόμενη γυναίκα συμμετέχει στην αγορά εργασίας, η επιλογή αυτή μεγαλώνει και δεν εξαλείφει τις διακρίσεις.

Επομένως, αν οι φορείς άσκησης της οικονομικής και κοινωνικής πολιτικής επιθυμούν στα σοβαρά τη στήριξη και την ενίσχυση της οικογένειας, θα πρέπει να προβληματιστούν σοβαρά για τους λόγους των διακρίσεων στο πεδίο των εργασιακών και ασφαλιστικών δικαιωμάτων, καθώς και τους τρόπους υπέρβασής τους. Αν η στρατηγική αυτή επιλογή δεν αποτελέσει προτεραιότητα, τότε θα πρόκειται για διαιώνιση μιας άδικης ταξικής και κοινωνικά ρατσιστικής άποψης, που όλο και περισσότερο θα δυναμώνει το κύμα αντίδρασης και τους αγώνες διεκδίκησης για ισότητα στην εργασία, την αμοιβή, την ασφάλιση, τη σύνταξη, την ίδια τη ζωή.

Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Φίλιππο Θωμά, που είναι και Γραμματέας του Οικονομικού. Φαντάζομαι, επειδή δεν ήρθε ο κύριος Μητρόπουλος, δεν μπόρεσε να έρθει τελικά, άρα, το βάρος πέφτει στον κύριο Θωμά.

Θέλω λοιπόν να μου πείτε ποιος θέλει να κάνει κάποια παρέμβαση, κάποια ερώτηση. Φαντάζομαι θα υπάρχουν αρκετές ερωτήσεις και παρεμβάσεις, για να γίνει συζήτηση.

Α. ΠΙΚΟΥΛΑ: Την καλημέρα μου στο Σώμα. Εξαιρετικές συναδέλφισσες, πιστεύω ότι εκπροσωπείτε, πέραν από το κομμάτι της Τοπικής Αυτοδιοίκησης σε Α΄ και σε Β΄ Βαθμό, σίγουρα και επαγγελματικούς χώρους. Σαν αρμόδια λοιπόν Τοπικής Αυτοδιοίκησης, από Δήμο Ηλιούπολης, Αντιδήμαρχος Κοινωνικών Υπηρεσιών, ονομάζομαι Πίκουλα Αργυρώ, ταυτόχρονα όμως η επαγγελματική μου ιδιότητα σαν Διευθύντρια του ΙΚΑ Δάφνης, μιας μεγάλης ασφαλιστικής περιοχής, αλλά και κυρίως σαν συνδικαλίστρια, να θέσω το θέμα, που πιστεύω ότι μας καίει και είναι επίκαιρο και θα είναι και στην επόμενη δεκαετία, ίσως και πιο νωρίτερα, το ασφαλιστικό μας, τα όρια ηλικίας. Είναι κάτι, το οποίο ακουμπά όλους και όλες μας, κυρίως όλες μας, είτε εργάζονται στο δημόσιο, είτε εργάζονται στον ιδιωτικό τομέα.


Η προσπάθεια που τείνει και συμβάλει και ίσως και από την Ευρωπαϊκή Ένωση υπάρχει πρόθεση να κλείνει η ψαλίδα μεταξύ ιδιωτικού και δημοσίου τομέα, ως προς τα όρια τουλάχιστον τα συνταξιοδοτικά. 


Θα ήθελα λοιπόν τον εκπρόσωπο εδώ της ΓΣΕΕ, θα ήταν βέβαια να ήταν και εκπρόσωπος της ΑΔΕΔΥ, αλλά πιστεύω ότι θα μας καλύψει με τις απαντήσεις του, σε ότι αφορά το θέμα, που είναι και επίκαιρο και το είπα και πριν, το τι γίνεται πάνω στην έννοια και τον όρο που έχει θέσει η Ευρωπαϊκή Ένωση στη σύμπτυξη ή την ισότητα ανδρών και γυναικών ως προς τα όρια συνταξιοδότησης. Τι προτάσεις έχουμε, τι οι δικές μας οι προτάσεις προς την Ευρωπαϊκή Ένωση πάνω σε αυτό το θέμα; Πιστεύω ότι η απάντησή σας είναι καίρια και θα μας καλύψει.

Π. ΔΡΙΤΣΑ: Θεωρώ ότι η ερώτηση της αγαπητής συναδέλφου είναι πολύ επίκαιρη. Είναι αυτό που μας απασχολεί όλες τις γυναίκες και νομίζω ότι στο μυαλό μας σήμερα, λίγο-πολύ, όλες είχαμε αυτή την ερώτηση. Ήθελα επιπροσθέτως να την επεκτείνω.


Έχουμε ακούσει πολλά για αυτό το θέμα. Έχω ακούσει ότι η Ευρωπαϊκή Ένωση, για παράδειγμα, κατά κάποιον τρόπο, επιβάλει την εξίσωση να έχουμε ίδια όρια στη συνταξιοδότηση ανδρών και γυναικών, τα ίδια όρια στη συνταξιοδότηση μεταξύ δημοσίου και ιδιωτικού τομέα. Αυτό που μένει υπό διευκρίνιση είναι ότι η Ευρωπαϊκή Ένωση λέει ποιο θα είναι αυτό το όριο; Δηλαδή, επιβάλει ή τέλος πάντων, κατευθύνει ή έχει καταδικάσει κάποιες χώρες, όσον αφορά το ότι δεν έχουν τα ίδια όρια, αλλά έχει πει ποιο θα είναι και αυτό το όριο ή αν υπάρχει κάποια τάση ή αυτό προκύπτει από τις ανάγκες του ασφαλιστικού συστήματος φαντάζομαι που υπάρχει σε κάθε χώρα; Το ένα θέμα είναι αυτό.


Το δεύτερο θέμα είναι: τι περιθώρια έχει η ελληνική Πολιτεία χρονικά και νομικά να αποκτήσει εξαίρεση ή να μπορέσει να παρακάμψει αυτή την κοινοτική κατεύθυνση που υπάρχει αυτή τη στιγμή; 


Αυτά είναι τα δύο θέματα και τέλος πάντων, αν διαβλέπουν ότι στο ελληνικό ασφαλιστικό σύστημα, όπως είναι αυτή τη στιγμή οι ανάγκες του, δηλαδή, η ΓΣΕΕ αν διαβλέπει ότι θα υπάρξει η δυνατότητα, αν τουλάχιστον επιβληθεί αυτή η εξίσωση, να είναι εξίσωση προς τα κάτω όλων ή οι ανάγκες είναι τέτοιες, που κάτι τέτοιο δεν θα είναι εφικτό ή δεν είναι ρεαλιστικό.

ΠΡΟΕΔΡΕΙΟ: Υπάρχει κάποιος άλλος που θέλει να κάνει κάποια άλλη ερώτηση, παρέμβαση; Η κυρία Δρίτσα Πολυξένη που μίλησε πριν, είναι Δήμαρχος Τριανδρίας. 

ΑΔΑΜΟΥΔΗ: Καλή σας ημέρα. Αδαμούδη λέγομαι, από τον Καποδιστριακό Δήμου του Νομού Θεσσαλονίκης, ο Δήμος Καλλινδοίων. Αγρότισσα είμαι στο επάγγελμα. Είναι η τέταρτη συνεχή τετραετία, μία τετραετία είχα επί Κοινότητας, πριν τη συνένωση και τρεις τετραετίες, η τρίτη είναι που είμαι Δημοτική Σύμβουλος, στη συνέχεια Πρόεδρος Δημοτικής Επιχείρησης.

Σε διάφορα Συμβούλια και συνέδρια που παρακολούθησα και άλλες φορές στο παρελθόν είχε τεθεί το θέμα, χωρίς ποτέ να ληφθεί στα συμπεράσματα, αν θα προβλεφθεί κάποια φορά μια μέριμνα, ούτε ώστε οι γυναίκες, οι οποίες θητεύουν για τρεις, τέσσερις, πέντε έστω τετραετίας, να θεμελιώνουν και ένα συνταξιοδοτικό δικαίωμα.

Ευχαριστώ.

ΠΡΟΕΔΡΕΙΟ: Συγγνώμη, επαναλαμβάνετε λίγο την ερώτηση;

ΑΔΑΜΟΥΔΗ: Η ερώτησή μου είναι αν οι γυναίκες, δεν ξέρω, ενδεχομένως και οι άνδρες, οι Δημοτικοί Σύμβουλοι εν τοιαύτη περιπτώσει, οι οποίοι θητεύουν για τρεις ή τέσσερις τετραετίες ή έστω για πέντε τετραετίες, να βρούμε έναν αριθμό τετραετιών, αν θα μπορούσαν και αν θα έπρεπε να θεμελιώνουν και ένα συνταξιοδοτικό δικαίωμα. Δηλαδή, κάτι ανάλογο, οι Πρόεδροι που διατέλεσαν τότε στις Κοινότητες και σήμερα με τον Καποδίστρια, δύο συνεχείς τετραετίες θεμελιώνουν δικαίωμα. Δηλαδή, γιατί με τον ίδιο τρόπο και εμείς να μην θεμελιώνουμε ένα συνταξιοδοτικό δικαίωμα, ένα μέρος;


Ευχαριστώ.

ΑΝΤΙΝΟΜΑΡΧΗΣ ΑΙΤΩΛΟΑΚΑΡΝΑΝΙΑΣ: Να χαιρετήσω και εγώ τη συνδιάσκεψη. Έρχομαι από το Μεσολόγγι, είμαι Αντινομάρχης Αιτωλοακαρνανίας στα θέματα υγείας και κοινωνικής αλληλεγγύης και θέλω να θέσω και από προσωπική μου εμπειρία κάποια ασυμβίβαστα που υπάρχουν με τους αιρετούς γενικά και δεν είναι θέμα γυναικών αυτό το πρώτο που θα πω.


Σύμφωνα με τον κανονισμό των εκλογών για τη Νομαρχιακή Αυτοδιοίκηση του 2006, όταν είσαι Διευθυντής Νομαρχιακής Αυτοδιοίκησης δεν μπορεί να είσαι υποψήφιος Νομαρχιακός Σύμβουλος. Αυτό είναι ένα σοβαρό ασυμβίβαστο, το οποίο αφορά και εμάς τις γυναίκες και το αντιμετώπισα και εγώ προσωπικά και μετά που εκλέχθηκα Νομαρχιακή Σύμβουλος δεν μπορούσα να είμαι υποψήφια για Διευθύντρια. Έχασα τη σειρά μου στην ιεραρχία της Διοίκησης επειδή είχα εκλεγεί. Αυτό είναι ένα θέμα νομίζω.


Επίσης, από τους θεσμικούς ρόλους που παίρνουμε σαν αιρετές γυναίκες και το θέτω σαν γυναίκα που αφορά και ενδεχομένως και άνδρες βέβαια. Μήπως η θητεία μας σε έναν θεσμικό ρόλο θα μπορούσε αντισταθμίζοντας, στο προηγούμενο που είπα, τη δυσκολία να προχωρήσουμε στην ιεραρχία στη θέση του Διευθυντή, να οριστεί, να φανεί, να χρεωθεί, σαν προϋπηρεσία ή τέλος πάντων, η θητεία μας να είναι σαν μια μοριοδότηση για την εξέλιξή μας στην ιεραρχία πάλι.


Ευχαριστώ πολύ.

Ε. ΡΙΖΑ: Καλημέρα σας. Λέγομαι Ριζά Ελευθερία, είμαι Κερκυραία, αλλά μένω στη Νότια Ρόδο, είμαι παντρεμένη εκεί, εκλέγομαι εκεί.


Θα ήθελα να κάνω μία ερώτηση στη ΓΣΕΕ, αν είναι μόνο για την Αθήνα και αν συγκαταλέγονται και τα νησιά μας μέσα. Γιατί μέσα στη Νότια Ρόδο, μην μου πείτε που να ειδοποιήσουμε και τι κάνουμε. Τούτη στιγμή χίλιες Βουλγάρες δουλεύουν στα ξενοδοχεία και δεν υπάρχει θέση για τη Ροδίτισσα, χωρίς να τις βάζουν ένσημα, χωρίς τίποτα και τις έχουν και κοιμούνται κάτω από τις σκάλες των ξενοδοχείων και μιλάμε για ξενοδοχεία όχι μικρά, μεγάλες μονάδες, ξενοδοχεία των 2.000 θέσεων και τα λοιπά.


Αυτό μόνο ήθελα να ρωτήσω. Ευχαριστώ πολύ.

ΠΡΟΕΔΡΕΙΟ: Ο κύριος Θωμάς να απαντήσει.

Φ. ΘΩΜΑΣ: Βέβαια, με τον τρόπο που τέθηκε το θέμα ουσιαστικά μπαίνει επί τάπητος όλο το ασφαλιστικό. Θα ήθελα λίγο την προσοχή σας.


Πρώτα-πρώτα, πρέπει να απομυθοποιήσουμε την αύξηση ορίων ηλικίας, γιατί φαντάζει και προβάλλεται σαν το φάρμακο για την αντιμετώπιση του ασφαλιστικού συστήματος και είναι για πέρα για πέρα λαθεμένη αυτή η αντίληψη, δεν την χαρακτήριζαν προοδευτική οι συντηρητικοί και είναι σκόπιμα λαθεμένη.


Έχουμε φτιάξει μια μελέτη, η οποία δεν έχει αμφισβητηθεί και έχει δοθεί και στην κυβέρνηση και στα κόμματα, η οποία αποδεικνύει ότι για κάθε χρόνο αύξησης του ορίου ηλικίας όλων των ασφαλισμένων κερδίζει βιωσιμότητα το ασφαλιστικό σύστημα από τέσσερις μήνες έως έξι μήνες το ανώτερο. Δηλαδή, να αυξηθούν πέντε χρόνια τα όρια ηλικίας όλων των ασφαλισμένων, όχι των γυναικών. Η βιωσιμότητα του ασφαλιστικού συστήματός μας άντε θα πάρει παράταση δύο χρόνια.


Άρα λοιπόν, πρέπει να απομυθοποιήσουμε αυτή την αντίληψη, αυτή τη θέση, η οποία τελικά στόχο έχει να κρύψει το πρόβλημα. 


Εξηγούμαι. Το πρόβλημα του ασφαλιστικού συστήματος στην Ελλάδα δεν αφορά τις παροχές που δίνει το σύστημα, αλλά έχει να κάνει με τους πόρους που μπαίνουν στο σύστημα. Δηλαδή, δεν αφορά τις εκροές του συστήματος, αλλά τις εισροές στο σύστημα. 


Οι συντάξεις στη χώρα μας είναι οι πιο χαμηλές στην Ευρώπη των 15, αφού μόνο το 9% των συντάξεων είναι πάνω από 1.100 €, το 63% των συντάξεων είναι μέχρι 650 € και από το 63% μέχρι το 91% από 650 € έως 1.100 €. Άρα, δεν πρόκειται περί μείωσης των συντάξεων, δεν μπορεί να συμβεί αυτό.
Άρα, πάμε και στο κομμάτι πλέον των εισφορών. Η χώρα μας σε επίπεδο ασφαλιστικών εισφορών είναι μέσα στις πρώτες στην Κοινότητα.

Άρα λοιπόν, αυτοί είναι οι τρεις πυλώνες του ασφαλιστικού συστήματος. Δηλαδή, τι εκροές έχει, ποιες είναι οι συντάξεις; Σας απέδειξα ότι είναι πολύ χαμηλές. Τα στοιχεία μπορείτε να τα βρείτε. Ποιοι είναι πόροι του συστήματος; Δηλαδή, οι εισφορές είναι από τα ανώτερα επίπεδα. Τα όρια ηλικίας είναι εκεί που είναι στα μέσα επίπεδα της Ευρώπης και σας απομυθοποίησα, δηλαδή, τι σημαίνει η αύξηση των ορίων ηλικίας. Άρα, ποιο είναι το πρόβλημα του ασφαλιστικού συστήματος; Είναι αυτό που έβαλε η τελευταία ομιλήτρια, αλλά με μεγάλη διάσταση και με μεγαλύτερη έκταση. Είναι η ανασφάλιστη εργασία, είναι εισφοροδιαφυγή, δηλαδή, εισφοροδιαφεύγει και το κράτος, αυτό είναι κλοπή. Εισφοροδιαφεύγουν οι επιχειρήσεις, δεν πληρώνει κανένας, δεν ασφαλίζει κανένας τους εργαζόμενους. Έχει φτάσει στο 35%-40% η εισφοροδιαφυγή στη χώρα και ζητούν από τα συνδικάτα, ζητούν από τη ΓΣΕΕ να απενοχοποιήσει την ανασφάλιστη εργασία και βγαίνουν και λένε γιατί δεν δέχεται να πάει 63%, να πάει 65%. Να δεχτεί η ΓΣΕΕ λοιπόν να αυξήσει και δύο και τρία χρόνια. Με ποιο αντίκρισμα; Ποια είναι η βιωσιμότητα του συστήματος; Δηλαδή, σε δύο χρόνια ξανά το ίδιο παραμύθι. 

Το πρόβλημα λοιπόν στο ασφαλιστικό σύστημα έχει να κάνει με αυτά που λέμε και δεν μπορεί κανένας πλέον να αντιπαρατεθεί σε μια ρεαλιστική, σε μια αξιόπιστη, σε μια φερέγγυα βάση.

Άρα λοιπόν, για εμάς είναι αυτονόητο ότι δεν μπορούμε να παίξουμε σε αυτό το επίπεδο, για αυτό αντιδράσαμε, για αυτό θα αντιδράσουμε, για αυτό τελικά είναι στοίχημα η βιωσιμότητα του ασφαλιστικού μας συστήματος και αυτό τελικά γίνεται μόνο με το κτύπημα αυτών των πραγμάτων. Επαναλαμβάνω, όταν το ίδιο το κράτος κρατά – και δεν υπαινίσσομαι τίποτα, διαχρονικά – και δεν αποδίδει τις εισφορές στα ταμεία, αυτό είναι φοροκλοπή, πόσο μάλλον οι εργοδότες, που δεν καταβάλλουν, ενώ παρακρατούν τις εισφορές και φανταστείτε, εκεί προσθέστε και αυτούς τελικά τους μετανάστες με την ανασφάλιστη εργασία, με τη μαύρη εργασία και λοιπά.

Άρα λοιπόν, αγαπητοί συνάδελφοι και συναδέλφισσες, το πρόβλημά μας λοιπόν είναι συγκεκριμένο. Θα πρέπει να ξεφύγουμε από αυτό το πράγμα, θα πρέπει να δούμε τελικά πως λύνουμε το πρόβλημα, θα πρέπει να βρούμε συμμάχους, γιατί πραγματικά εγώ ακούω και ανθρώπους τελικά κοντά σε εμάς, που λένε: «Γιατί να μην το αυξήστε λίγο ακόμα;» Μα δεν είναι σοβαρή αντιμετώπιση. Μα λέει στη Γερμανία έγινε 65. Ναι, αλλά στη Γερμανία έχουν 1,5%-35 ανασφάλιστη εργασία.

Να δούμε λοιπόν όλα αυτά τα πράγματα. Να δούμε τελικά πως πέφτουν οι πόροι στο σύστημα. Δεν μπορεί να μειωθούν οι συντάξεις άλλο, οι συντάξεις πρέπει να αυξηθούν. Άρα, δεν έχει να κάνει πλέον το ασφαλιστικό μας σύστημα με τις συντάξεις.

Τώρα στο ειδικότερο ζήτημα που έβαλε η συνάδελφος. Βέβαια, αυτό είναι του δημόσιου θέμα, αλλά έχω άποψη και θα την εκφράσω.

Πρώτα-πρώτα, η Κοινότητα δεν λέει τι θα κάνετε στο ασφαλιστικό σας. Πρέπει να είμαστε εξηγημένοι, γιατί στο τέλος θα τρελαθούμε ομαδικά. Ούτε γραμμή έχει, ούτε για αυτές τις χώρες που μπήκαν τώρα, ούτε για αυτές τις χώρες που θα μπουν αύριο. Αυτά είναι ζητήματα που άπτονται με τις ιδιαιτερότητες, με βάση αυτά τελικά που υφίστανται. Δεν υπάρχει μια γραμμή που λέει «Θα πάτε όλοι τόσο» και θα είχε γίνει αυτό. Ούτε για τις συντάξεις υπάρχει γραμμή «Να έχετε τόσες συντάξεις», ούτε υπάρχει γραμμή «Έχετε τόσες εισφορές», ούτε υπάρχει γραμμή «Να έχετε τόσα όρια ηλικίας». Να απομυθοποιήσουμε και αυτό το πράγμα, δηλαδή, δεν υφίσταται τέτοιο θέμα.

Εμείς λοιπόν έχουμε δεσμευτεί σαν ΓΣΕΕ για την μείωση των ορίων ηλικίας των γυναικών. Σας το λέω πολύ καθαρά και συγκεκριμένα. Δεν ξέρω πότε και αν θα το πετύχουμε. Εμάς αυτή είναι η θέση μας. Δεν μπορούμε να δεχτούμε, γιατί δεν προσφέρει τίποτα. Σας απέδειξα πριν ότι οι ασφαλισμένοι να αυξήσουμε ένα έτος το χρόνο ηλικίας, κερδίζουμε τέσσερις έως έξι μήνες στο ασφαλιστικό σύστημα. Άρα, δεν μπορούμε να μιλάμε για τις μητέρες, όχι για όλες τις γυναίκες.

Τώρα το θέμα αυτό είναι μια πονεμένη ιστορία. Δεν θέλω να εμπλακώ ποιος διεκδίκησε, πως το διεκδίκησε το θέμα. Δεν διεκδικήθηκε ως έπρεπε, γιατί υπάρχει πλέον του Ευρωπαϊκού Δικαστηρίου, την οποία έχουμε και αφορά τις γυναίκες του δημοσίου, που μιλά πλέον για τις γυναίκες σαν να φορά το θέμα επαγγελματική ασφάλιση. Δεν πρόκειται περί αυτού. Εμείς έχουμε κοινωνική ασφάλιση στην Ελλάδα. Υπάρχει μια απόφαση του Ευρωπαϊκού Δικαστηρίου. Σαφώς υπάρχουν μεταβατικές περίοδοι και σαφώς εμείς σε συνεννόηση με την ΑΔΕΔΥ, είναι κυρίως θέμα της ΑΔΕΔΥ, δεν μπορώ να μιλώ για λογαριασμό τους, αλλά εκτιμώ ότι αυτός είναι ο μπούσουλας, ότι δεν μπορούμε λοιπόν να φύγουμε σαν διοργανώσεις από τον γενικό κανόνα επίλυσης του ασφαλιστικού προβλήματος, που είναι πολύ συγκεκριμένο.

Άρα λοιπόν, δεν μπορώ να σας δώσω μία απάντηση, που θα έδινε η ΑΔΕΔΥ τι ακριβώς εναλλακτικά σενάρια έχει, αλλά έχει εναλλακτικά σενάρια, έχει μεταβατικές περιόδους και σαφώς δεν το αποδέχεται και η ΑΔΕΔΥ είναι συστρατευμένη στη γραμμή αυτή που είμαστε εμείς, που λέμε ότι οι μητέρες πρέπει να μειώσουν τα όρια ηλικίας, να έρθει εκεί που ήταν πριν, στον Ν.1365. Δεν προσφέρει τίποτα. Αν προσέφερε στο ασφαλιστικό σύστημα, να είστε σίγουρες, να είστε σίγουροι ότι εμείς πρώτα θα επικροτούσαμε να το δούμε και να δούμε, επαναλαμβάνω, να λύσουμε το θέμα το βασικό, το μεγάλο της προοπτικής του ασφαλιστικού συστήματος και να δούμε και αν χρειαστεί εκεί να κάνουμε λογαριασμό και να πούμε ότι πρέπει να πάμε και για έναν χρόνο και δύο, παραπάνω, να το κάνουμε. Όμως να ζητείται μονότονα αυτό το πράγμα από τα συνδικάτα, πρόκειται για μια άποψη, η οποία ηθελημένα, όχι άθελα, είναι κυριολεκτικά βόμβα στα θεμέλια του ασφαλιστικού ζητήματος στη χώρα και δεν είμαστε διατεθειμένοι σε καμία περίπτωση να το αποδεχτούμε.

Τώρα, αυτό που έβαλε η συνάδελφος και εκείνο που ξέρω – θα μιλήσει βέβαια η κυρία Ροκοφύλλου – αν μπορούν οι Δημοτικοί Σύμβουλοι, είναι ότι πρέπει να πληρώνονται οι εισφορές. Αν οι εισφορές καταβάλλονται, γίνεται. Αν ο φορέας καταβάλει τις εισφορές, έτσι γίνεται και με εμάς στα συνδικάτα. Στα πλέον ανώτερα επίπεδα, που δεν παρέχουν εργασία, υπάρχει μία κάλυψη. Αν δεν πάει στο ταμείο η εισφορά, δεν μπορεί να γίνει κάτι. Αν έχεις κάτι ειδικότερο, κυρία Ροκοφύλλου, να μας το πείτε.

Το τρίτο θέμα, που αφορά … αυτό δεν το κατάλαβα. Η ΓΣΕΕ είναι Γενική Συνομοσπονδία Εργατών Ελλάδος.

Τώρα, το θέμα των μεταναστών είναι ένα θέμα, που εμείς έχουμε τις δικές μας ευαισθησίες και έχουμε κάνει τις δικές μας προτάσεις. Δεν είμαστε εμείς υπέρ της άποψης ότι οι μετανάστες πρέπει να πάρουν πόδι από την Ελλάδα. Εμείς πρέπει να δούμε τελικά πως μπαίνουν, πως μπορεί να απασχολήσει η χώρα, τι θα γίνουν αυτοί που είναι τώρα και σε συνεννόηση πάντα με την Ευρωπαϊκή Ένωση.

Το θέμα πως αμείβεται; Το είπα πριν. Το μεροκάματο είναι μεροκάματο στη χώρα, βάσει της εργατικής νομοθεσίας. Αν υπάρχει μεροκάματο ίδιο, εκεί είναι οι ελεγκτικοί μηχανισμοί, εκεί πρέπει να παρέμβουν οι ελεγκτικοί μηχανισμοί, για να μην πληρώνετε με 15 € ο Αλβανός ή ο Βούλγαρος ή η Βουλγάρα και ο Έλληνας για να αμειφθεί να θέλει την εθνική συλλογική σύμβαση στα 35 €. Να αμείβονται όλοι με την εθνική συλλογική σύμβαση, να πληρώνουν όλοι εισφορές. Εδώ τελικά είναι ο ρόλος μας. Ο ρόλος μας είναι συγκεκριμένος, αλλά χρειάζονται πλέον οι ελεγκτικοί μηχανισμοί, η ισχυροποίηση των ελεγκτικών μηχανισμών και κάθε φορά πραγματικά αυτό να επιλύεται.

Δεν είναι θέμα λοιπόν, αν εκεί δουλεύουν Έλληνες. Πρέπει αυτοί που θα δουλεύουν – επαναλαμβάνω – να έχουν προσληφθεί μέσα από μια αντικειμενική διαδικασία, μέσα από μια αξιοκρατική διαδικασία και βεβαίως, αυτοί οι άνθρωποι τελικά να αμείβονται και να ασφαλίζονται, να πληρώνουν οι εργοδότες τα ασφάλιστρά τους.

ΠΡΟΕΔΡΕΙΟ: Πάντως, πρέπει να τονίσω ότι η Επιτροπή Ισότητας δεν ασχολείται μόνο με το θέμα ισότητας των φύλων, μεταξύ ανδρών και γυναικών. Ασχολούμαστε και με θέματα γενικά. Της ισότητας των εργαζομένων. Σε αυτό που λέει ο κύριος Θωμάς έχει δίκιο. Οι μετανάστες ζουν και καλό θα είναι να εργάζονται, αλλά να μην εργάζονται βεβαίως ανασφάλιστοι. Αυτό είναι το σημαντικό. Δεν είναι θέμα αν είναι μετανάστες ή όχι.


Ο κύριος Βιρβιδάκης.

Κ. ΒΙΡΒΙΔΑΚΗΣ: Επειδή έχουν εισαχθεί δύο θέματα, τα οποία με έχουν απασχολήσει ιδιαίτερα, θα ήθελα να μου δοθεί η δυνατότητα να μπω δυο κουβέντες για το ασυμβίβαστο και τις συντάξεις.


Το θέμα του ασυμβιβάστου είναι ένα θέμα, που για εμένα έχει αυξήσει την ανισότητα γενικώς στην Ελλάδα. Θα αναφερθώ σε συγκεκριμένα παραδείγματα. Στο Σύνταγμα ο εξωκοινοβουλευτικός Υπουργός, ο οποίος έχει ένα Υπουργείο και διοικεί, δεν επηρεάζει το εκλογικό Σώμα και δεν έχει ασυμβίβαστο. Όμως ο Διευθυντής του Υπουργείου έχει ασυμβίβαστο, γιατί επηρεάζει περισσότερο από τον Υπουργό και επειδή υπήρξα θύμα Εκλογοδικείου σε Βουλευτική έδρα, που άλλαξε τη νομολογία, που με βάση την εισήγησή μου ήμουν νόμιμος Βουλευτής, αλλά καταργήθηκα, διότι άλλαξε η νομολογία τότε, διότι έτσι αποφάσισε το Εκλογοδικείο, θα υπενθυμίσω ότι υπάρχουν και ασυμβίβαστα για την εκλογή Δημοτικών Συμβούλων, τα οποία ερμηνεύονται κατά το δοκούν και κατά δοκούν εφαρμόζονται.


Έτσι λοιπόν, η άποψή μου είναι ότι, αν δεν μπορούμε να προσδιορίσουμε τα ασυμβίβαστα αντικειμενικά, καλύτερα να καταργηθούν όλα τα ασυμβίβαστα και θυμίζω ότι ο Δήμαρχος δεν μπορεί να είναι υποψήφιος Βουλευτής, αν δεν παραιτηθεί, αλλά ο Βουλευτής μπορεί να είναι υποψήφιος Δήμαρχος, χωρίς να παραιτηθεί. Βεβαίως, με τον 3801, που πήρε ΦΕΚ 4 Σεπτεμβρίου, άλλαξε ο νόμος και μπορεί ο Δήμαρχος να είναι υποψήφιος Βουλευτής, αλλά θα παραιτηθεί και θα μείνει Δημοτικός Σύμβουλος, αν θέλει, δεν φεύγει τελείως. Τώρα, από εκεί και πέρα, ο καθένας μπορεί να κάνει τις σκέψεις του, να καταλάβει τι σημαίνει αυτό και πως μπορεί να επανέλθει ο Δήμαρχος, αν δεν εκλεγεί Βουλευτής.


Σε ότι αφορά τις συντάξεις συμφωνώ απόλυτα με αυτό που είπε ο κύριος Θωμάς, σε ότι αφορά ότι πρέπει να υπάρχουν εισφορές. Το θέμα είναι όταν υπάρχουν εισφορές πάλι δεν παίρνονται συντάξεις. 


Θα πάω πάλι στο δικό μου παράδειγμα. Έχω βγει δύο φορές Δήμαρχος, δύο φορές Βουλευτής και έχω δύο φορές Γενικός Γραμματέας Αθλητισμού. Δεν παίρνω καμία σύνταξη, για καμία πολιτική θέση, με αυτές τις έξι θέσεις που έχω, γιατί για τις δύο πρώτες αθροιστικά, λόγω του Εκλογοδικείου, μου λείπουν δύο μήνες και για τις θέσεις του Δημάρχου θα πάρω σύνταξη από το δημόσιο ως δημόσιος υπάλληλος, δεν δικαιούμαι να πάρω δύο συντάξεις από το ίδιο ταμείο. Ναι, αλλά τις κρατήσεις επτά χρόνια τώρα και το όγδοο του χρόνου μου τις έκαναν κανονικά. Μου κρατούν λοιπόν και για το δημόσιο ως δημόσιος υπάλληλος, μου κρατούν και για το δημαρχιλίκι, αλλά δεν μου δίνουν σύνταξη. Άρα, είμαι υποχρεωμένος να πάω δικαστικά, να πάρω πίσω τις κρατήσεις τουλάχιστον του Δημάρχου, αφού δεν θα πάρω σύνταξη.


Αυτό το λέω, γιατί και στον τομέα αυτό υπάρχει μία μεγάλη ανισότητα, την οποία κάποιοι από εμάς την έχουμε ζήσει και η πρόταση η δικιά μου είναι ότι θα πρέπει να υπάρχει μία σύνταξη για το σύνολο των πολιτικών θέσεων, με βάση τις κρατήσεις που θα γίνονται, διότι χωρίς κρατήσεις δεν μπορούμε να συζητούμε.


Να σας πω κάτι. Για αυτό το θέμα έχουν υποβληθεί συγκεκριμένες προτάσεις, αλλά δυστυχώς συγκεκριμένα αποτελέσματα μέχρι στιγμής τουλάχιστον εγώ δεν ξέρω να υπάρχουν και ξέρουμε πολύ καλά ότι τέσσερις είναι οι θέσεις που είναι με καθολική ψηφοφορία, Ευρωβουλευτές, Βουλευτές, Νομάρχες και Δήμαρχοι. Αυτά τα τέσσερα αξιώματα έχουν εκλογή με καθολική ψηφοφορία, όλου του λαού.


Πριν καθίσω, να πω κάτι που αφορά άμεσα τη γυναίκα. Έχει υπάρξει μια πρόοδος σε αρκετά πράγματα σε ότι αφορά θέματα που παλιά αντιμετωπίζονταν λάθος, όπως είναι το Π.Δ.23/02 για τη Δημοτική Αστυνομία, όπου υπήρχε αυτή η απαράδεκτη ποσόστωση, ότι 15% θα είναι γυναίκες και όσες είναι πάνω από το 15%, ανεξάρτητα αν επιλέγονται, πάνε σπίτι τους.


Ορθώς λοιπόν αυτό αποκαταστάθηκε. Ορθώς ζητούν δικαστικά και το πετυχαίνουν οι γυναίκες αναδρομικό διορισμό. Ορθώς ζητούν αναδρομικά τα χρήματα, εφόσον έχουν την απόφαση του αναδρομικού διορισμού. Όχι όμως ορθώς σε κάποιες περιπτώσεις, που αυτό δυσφημεί την προσπάθεια, την οποία όλοι κάνουμε, όπου το διάστημα το συγκεκριμένο είχαν άλλο εργασιακό χώρο, είχαν άλλη αμοιβή, έχουν κάνει αίτηση και έχει αναγνωριστεί ο χρόνος ο προηγούμενος και έχουν πάρει και αναδρομική αύξηση μέσα στον Δήμο. Υπάρχει και περίπτωση, την οποία εγώ προσωπικό γνωρίζω, που εργαζόταν στον συγκεκριμένο Δήμο με άλλη ιδιότητα και τώρα ζητά και δεύτερο μισθό. Αυτό, ενώ στο σύνολό του είναι η αποκατάσταση μιας μεγάλης αδικίας και πρέπει όλοι να το επιβραβεύσουμε, μικρές παράφωνες φωνές δημιουργούν κακές εντυπώσεις, που δεν πρέπει να τις δημιουργούν.


Ευχαριστώ.

ΠΡΟΕΔΡΕΙΟ: Ευχαριστώ τον κύριο Βιρβιδάκη, ήταν εξαιρετική η εισήγησή του.


Εγώ αυτό που θέλω να σας πω είναι ότι, αν οι Δημοτικοί Σύμβουλοι θα έπρεπε να θεμελιώνουν συνταξιοδοτικό δικαίωμα, θεωρώ ότι είναι θέμα γενικότερης πολιτικής βούλησης τι Αυτοδιοίκηση θέλουμε να έχουμε στη χώρα μας. Εγώ θεωρώ ότι, έτσι και αλλιώς, η Τοπική Αυτοδιοίκηση πρέπει να ενδυναμωθεί. Είναι η άμεση μορφή δημοκρατίας. Πρέπει να ενδυναμωθούν οι Δημοτικοί Σύμβουλοι, πρέπει να ενδυναμωθεί η Αυτοδιοίκηση.


Ξέρετε πολύ καλά, όπως σας είπε και ο κύριος Βιρβιδάκης, ότι δεν έχουν καμία σχέση τα Δημοτικά Συμβούλια με τους Βουλευτές και οι Δημοτικοί Σύμβουλοι πολύ παραπάνω. Εμείς είμαστε Δημοτικό Συμβούλιο στην Αθήνα, που είναι ο μεγαλύτερος Δήμος της χώρας και πραγματικά σας μιλώ ότι είναι πάρα πολύ υποβαθμισμένος ο ρόλος μας, ενώ δεν θα έπρεπε να είναι έτσι.


Εγώ θεωρώ λοιπόν ότι, αν θέλετε την άποψή μου, είναι ένα γενικότερο ζήτημα, δεν είναι μόνο το συνταξιοδοτικό δικαίωμα των Δημοτικών Συμβούλων, είναι ένα γενικότερο ζήτημα πολιτικής το τι Αυτοδιοίκηση θέλουμε. Θεωρώ ότι οι θεσμοί της Αυτοδιοίκησης πρέπει να ενδυναμωθούν. Θα σας πω ότι στο Τριτοβάθμιο Όργανο που είναι η ΚΕΔΚΕ, όπως θα σας πει και ο κύριος Βιρβιδάκης, μετά από τόσα χρόνια τα μέλη του Διοικητικού Συμβουλίου της ΚΕΔΚΕ δεν έχουν συνταξιοδοτικό δικαίωμα, για να καταλάβετε. Να πω ότι αυτό πρέπει να συνδυαστεί με εμένα, για αυτό είναι επιβεβλημένος ένας δεύτερος Καποδίστριας, ο Καποδίστριας 2, να συμπυκνωθούν οι Δήμοι, να γίνουν πολύ πιο ισχυροί οι Δήμοι, γιατί μόνο έτσι, αν γίνουν ισχυροί, θα μπορέσει και μεγαλύτερη πίεση να υπάρχει και να πιέσουν προς αυτή την κατεύθυνση.


Εγώ σας λέω ότι συμφωνώ. Θεωρούσα ότι οι Δημοτικοί Σύμβουλοι όντως θα έπρεπε να αμείβονται κατά ένα τρόπο. Χάνονται χιλιάδες εργατοώρες. Τώρα αυξήθηκε, μέχρι τώρα παίρναμε 10 € -15 €. Εβδομήντα πέντε παίρνουμε με κρατήσεις και όλα αυτά. Έχουμε κρατήσεις και δεν παίρνουμε βεβαίως καμία σύνταξη.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Δεν είναι έτσι. Δεν είναι αξίωμα. Εγώ έχω άλλη άποψη. Εν πάση περιπτώσει, είναι η δική μου άποψη. Εγώ δεν συμφωνώ ότι πρέπει να είναι εθελοντισμός. Αυτή είναι η δική μου άποψη. Ο καθένας έχει την άποψή του. Η δική μου άποψη είναι ότι πρέπει να φύγει ο Δημοτικός Σύμβουλος και το Δημοτικό Συμβούλιο από το πλαίσιο του εθελοντισμού. Αυτή είναι η δική μου η άποψη. Δεν σας μιλώ να γίνει επάγγελμα, δεν σας μιλώ να αμείβονται πολύ. Όμως θεωρώ ότι πρέπει να φύγει από το πλαίσιο του εθελοντισμού, αν θέλουμε να μιλάμε για δυνατούς Δήμους και δυνατή Τοπική Αυτοδιοίκηση. Είναι η δική μου η άποψη, δεν σας λέω ότι είναι το κόμματός μου, δεν σας λέω τίποτα άλλο.

Από εκεί και πέρα, είναι θέμα πολιτικής βούλησης των κομμάτων, να δουν τι θέλουν να κάνουν. Εγώ πάντως θεωρώ ότι επιβεβλημένος ο δεύτερος Καποδίστριας. Πρέπει να ενδυναμωθούν οι Δήμοι, πρέπει να ενδυναμωθούν τα Δημοτικά Συμβούλια, διότι πραγματικά υπάρχουν πάρα πολλές αδικίες.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Βεβαίως, να το ψηφίσουμε. Όποιος θέλει να διαφωνήσει και όποιος δεν θέλει. Εγώ δεν έχω κανένα πρόβλημα να το ψηφίσω. Σας λέω ότι είναι η δική μου η άποψη και έχω άποψη περί αυτού. Δεν είναι θέμα εθελοντισμού, δεν είναι μια περιβαλλοντική, δεν είναι μια Μη Κυβερνητική Οργάνωση, ώστε να είσαι εθελοντής. Έχεις αρμοδιότητα, έχεις δουλειά, είναι κάτι διαφορετικό.

Μ. ΑΛΕΙΦΕΡΗ: Θα ήθελα να εκφράσω μία άποψη πάνω στο τελευταίο θέμα που συζητάμε. Από την εμπειρία μου τώρα στα δέκα χρόνια περίπου που είμαι στη θέση της Δημάρχου, ξέρετε καμία φορά τα όρια μεταξύ των διεκδικήσεών μας και της εικόνας που δίνουμε στην κοινωνία είναι πάρα πολύ λεπτά και για αυτό θα πρέπει όλοι, ιδιαίτερα εμείς που συμμετέχουμε στην Αυτοδιοίκηση, που πιστεύω ότι ως θεσμός είναι εξαιρετικά γοητευτικός, εξαιρετικά ελκυστικός και για αυτό και είναι και καταξιωμένος και στη συνείδηση της κοινωνίας.


Αυτή τη στιγμή, λόγω και των τόσων ετών επεξεργασίας από την ΚΕΔΚΕ και των θεσμικών θεμάτων, που έχουν προχωρήσει πάρα πολύ και νομίζω ότι υπάρχει και η μόνιμη Επιτροπή Θεσμών της ΚΕΔΚΕ που τα επεξεργάζεται όλα αυτά τα θέματα, κυρίως ο κύριος Βιρβιδάκης και η κυρία Ροκοφύλλου είναι πιο ενήμεροι. Αυτή τη στιγμή δεν υπάρχει Δημοτικός Σύμβουλος ή συμμετέχων σε Δημοτικό Συμβούλιο που να μην καλύπτει τουλάχιστον μια, κατά τη γνώμη μου, πάρα πολύ επαρκή αποζημίωση όλα τα έξοδά του από τη συμμετοχή στην Αυτοδιοίκηση.


Οι αποζημιώσεις για την παράσταση στα Δημοτικά Συμβούλια, για την παράσταση στις Δημαρχιακές Επιτροπές των Τοπικών Συμβούλων, των Προέδρων των Τοπικών Συμβουλίων για την δραστηριότητά τους. Είναι αρκετά. Δεν είπαμε ότι πλουτίσουν, ούτε η Αυτοδιοίκηση είναι επαγγελματική δραστηριότητα για την επιβίωσή μας. Δεν είναι για να βγάλουμε τον μισθό μας. Όμως είναι η αποζημίωση, σε σημείο μάλιστα που προσωπικά – και δεν το λέω με καμία μομφής – πιστεύω ότι οι τελευταίες αναπροσαρμογές που έγιναν ήταν, κατά τη γνώμη μου, παραπάνω από το μέτρο.

Να πω το παράδειγμα το δικό μου. Είμαι Δήμαρχος στον Δήμο Μελιγαλά Μεσσηνίας. Καταρχήν, ένα καλό που έχουμε σε αυτές τις συνδιασκέψεις είναι ότι μας δίνουν τη δυνατότητα να μιλάμε χαλαρά και οι γυναίκες να εκφραζόμαστε και χωρίς το άγχος της κριτικής για την αρτιότητα του λόγου και του τρόπου που τον εκφέρουμε και πιστεύω αυτό να μην το χάσουμε, για να μπορούμε να μιλάμε όλες οι γυναίκες. Λέω τώρα εγώ ότι είμαι Δήμαρχος στον Δήμο Μελιγαλά. Οι Δημοτικοί Σύμβουλοι είναι από μία ακτίνα γύρω-γύρω άνδρες, πέντε, έξι, επτά χιλιόμετρα. Για να έρθουν στα Δημοτικά Συμβούλια δεν χρειάζονται 75 €. Σίγουρα δεν χαλούν 75 €. 

Νομίζω λοιπόν ότι υπερκαλύπτονται τα έξοδά τους. Οι Αντιδήμαρχοι και οι Πρόεδροι των Δημοτικών Συμβουλίων, δόξα Τω Θεώ, ο Κώδικας μας έδωσε τη δυνατότητα. Μιλώ για το παράδειγμα του δικού μου Δήμου, που είναι 4.100 περίπου κάτοικοι, έχει τη δυνατότητα, επειδή έχει και πολλά Δημοτικά Διαμερίσματα, να έχει τρεις Αντιδημάρχους και έναν Πρόεδρο Δημοτικού Συμβουλίου, οι οποίοι για τον χρόνο που παρέχουν τις υπηρεσίας τους, γιατί το θεωρώ πολύ λογικό ότι κάποιοι από αυτούς τους ανθρώπους, όπως και οι Δήμαρχοι, έχουν μια απώλεια των εισοδημάτων τους από την επαγγελματική τους δραστηριότητα, ιδιαίτερα όταν είναι ελεύθεροι επαγγελματίες και φυσικά θα πρέπει να έχουν τη δυνατότητα να επιβιώνουν αξιοπρεπώς σε αυτή τη θέση που βρίσκονται και να μην έχουν την ανάγκη της ελεημοσύνης κανενός, νομίζω ότι οι αποζημιώσεις που δίδονται είναι αρκετά ικανοποιητικές, για να τους καλύπτουν αυτά τα έξοδα που επιβάλει αυτή η θέση και να την διαχειρίζονται και να την υπερασπίζονται αξιοπρεπώς.

Κατά τη δική μου προσωπική άποψη, κατανοώ βεβαίως την ερώτηση της αγαπητής συνάδελφου, στο θέμα το ότι γίνονται κάποιες παρακρατήσεις από αυτές τις αποζημιώσεις, οπότε, που πάνε αυτές οι παρακρατήσεις, αυτό είναι ένα άλλο θέμα και είναι ένα άλλο θέμα το να μπούμε σε ένα στάδιο διεκδίκησης, που τέλος πάντων, είμαι και τέσσερα χρόνια Δημοτικός Σύμβουλος, να πάρω και μια μικρή αποζημίωση. Πιστεύω ότι το λειτούργημα αυτό και αυτή η συμμετοχή στα πράγματα που μας αφορούν, ιδιαίτερα στα Δημοτικά Συμβούλια, για αυτό και είναι καταξιωμένη, γιατί έχει μέσα της αυτή τη γοητεία της διάθεσης προσφοράς και υπηρεσίας και αν αυτό αλλάξει, πιστεύω ότι θα αλλάξει και ο χαρακτήρας της Αυτοδιοίκησης. Για αυτό θα πρέπει να είμαστε πολύ προσεκτικοί. Δεν θέλω να πω να μην το συζητάμε. Θα πρέπει να είμαστε πολύ προσεκτικοί στα όρια που θέτουμε μεταξύ αυτών των πραγμάτων. Θα πρέπει να υπάρχει μια ισορροπία τέτοια, που και οι αιρετοί να μπορούν απρόσκοπτα να προσφέρουν αυτή την υπηρεσία, χωρίς να έχουν την ανάγκη κανενός, γιατί και εκεί θα μπαίνει το θέμα του πολιτικού χρήματος και λοιπά, όπως ακόμα και στην κεντρική σκηνή και εκεί θα μπαίνει το θέμα σε λίγο καιρό. Ο Δήμαρχος για να είναι υποψήφιος, αν δεν έχει έναν ικανοποιητικό μισθό, θα έχει την ανάγκη του κατά τόπο εργολάβου, του ενός, του άλλου, να του ενισχύσει τον προεκλογικό του αγώνα ή την επιβίωσή του. 

Για αυτό λοιπόν αυτά θα πρέπει να τα προσέξουμε και η Πολιτεία πολύ σοφά και μας έρχεται από το παρελθόν, από την Αρχαία Αθήνα, τα αξιώματα είχαν αυτή την αποζημίωση, για να μπορεί να τα ασκεί ο άλλος, χωρίς εξαρτήσεις και χωρίς τέτοιες ανάγκες, πιστεύω όμως ότι η ισορροπία που έχουμε αυτή τη στιγμή είναι μια πολύ καλή ισορροπία, ικανοποιητική θα την έλεγα, εγώ που προέρχομαι από μια οικογένεια που δεν είναι πλούσια, ούτε πολύ φτωχή, είμαι από μεσαίο στρώμα, που και εγώ έχω την ανάγκη της αποζημίωσης, γιατί ήμουν ελεύθερος επαγγελματίας και μιλώ πολύ ανοικτά, τη δουλειά μου την έχω σταματήσει δέκα χρόνια φυσικά, έχω την ανάγκη να έχω αυτή την αξιοπρεπή αποζημίωση, για να μπορώ να ασκώ τα καθήκοντα μου.

Για αυτό νομίζω ότι σε αυτά τα θέματα νομίζω ότι είμαστε σε πολύ καλό επίπεδο.

ΖΩΪΔΟΥ: Λέγομαι Ζωϊδου, είμαι Πρόεδρος του Δημοτικού Συμβουλίου Αλεξανδρούπολης. Εκλέγομαι για τέταρτη συνεχή φορά, δύο φορές Νομαρχιακή Σύμβουλος και δύο φορές στην Τοπική Αυτοδιοίκηση ως Δημοτική Σύμβουλος.


Θα ήθελα να βάλω να ξεδιπλώσουμε και μία άλλη πτυχή στο θέμα, το οποίο συζητούμε και να καταθέσω ότι από όλα αυτά τα χρόνια, πέραν του ότι αισθάνομαι ιδιαίτερα υπερήφανη για την εθελοντική μου δράση και για το ότι συνεισφέρω στην τοπική κοινωνία, θα ήθελα να υπενθυμίσω ότι πάρα πολλές θέσεις είμαι μη αμειβόμενες, οπότε δεν υπάρχουν εισφορές και εγώ από τη δική μου πλευρά θα ήθελα να το δούμε και εσείς, οι οποίοι είσαστε κοινωνοί των όσων ακούγονται στις μετέπειτα θέσεις, αν και εφόσον εκλεγείτε Βουλευτίνες, οπότε θα είναι και απόφαση Βουλής πιστεύω όλα αυτά τα θέματα, τα οποία συζητούμε, είναι ότι πρέπει να δοθεί κάποιο επίδομα ίσως αν θέλετε, διότι όλες είμαστε εργαζόμενες και μετέπειτα συνταξιούχες, όσον αφορά μόνο την ηθική ικανοποίηση της όλης αυτής συμμετοχής, διότι εγώ αυτού καθαυτού δεν το βλέπω σαν σύνταξη. Όμως είναι τελείως άδικο να δικαιούνται άνθρωποι, οι οποίοι υπηρέτησαν την Τοπική Αυτοδιοίκηση από διάφορους θεσμούς, Δημάρχους, Νομάρχες και λοιπά, να δικαιούνται αυτά τα πράγματα, αν και εφόσον συμπληρώνουν ορισμένες τετραετίες, είτε σαν Πρόεδροι Κοινοτήτων παλαιότερα, που δεν κατέθεταν τον ίδιο κόπο ψυχής, διότι έχουν αλλάξει οι καιροί στη σημερινή κοινωνία, με αυτούς τους συνάδελφους, οι οποίοι υπηρετούσαν …

(αλλαγή κασέτας)

ΖΩΪΔΟΥ: … σε σχέση με εμάς και οι γυναίκες που θα δικαιωθούν είναι ελάχιστες. Πάρα πολύ λίγες απ’ όσες συμμετέχουν σε αυτή την αίθουσα, ούτε 100 μετρημένες σε όλη την Ελλάδα, που θα έχουν εκλεγεί για τέσσερις και πέντε τετραετίες.


Ευχαριστώ.

ΠΡΟΕΔΡΕΙΟ: Ευχαριστούμε.

ΣΥΝΕΔΡΟΣ: Καλημέρα σε όλες θέλω να πω πρώτα απ’ όλα και χαιρόμαστε που μας δίνεται αυτή η δυνατότητα να λέμε ελεύθερα την άποψή μας.


Θα διαφωνήσω με την κυρία Δήμαρχο τα 75 € είναι πολλά για τους Δημοτικούς της Συμβούλους σαν έξοδα μετακίνησης. Τα 75 €, που δεν είναι 75 € και είναι 60 € δίνονται για τις ώρες που παραμένουν στην αίθουσα Δημοτικού Συμβουλίου, που νομίζω ότι δεν είναι και λίγες, τουλάχιστον τέσσερις και πέντε ώρες. Εγώ όμως αυτό το θέμα θα το ξεπεράσω και θα φτάσω σε ένα άλλο θέμα, που είναι πολύ πιο αυτονόητο. Θεωρώ ότι πρώτα απ’ όλα δεν έχουμε τη δυνατότητα μιας ημέρας άδειας. Εγώ είμαι δημόσιος υπάλληλος, είμαι επικεφαλής αντιπολίτευσης, είναι στη Δημαρχιακή Επιτροπή και στην ΤΕΔΚ. Δεν έχω τη δυνατότητα να πάρω μία ημέρα άδεια από τη δουλειά μου, ούτε καν δύο ώρες και αναγκάζομαι ή να παίρνω άδεια από την κανονική μου ή να μην παραβρίσκομαι. Αυτό είναι δίκαιο; Πως θα προσφέρουμε εμείς στην Τοπική Αυτοδιοίκηση, αν δεν μπορούμε να παραβρεθούμε, λόγω του εμποδίου του ωραρίου της δουλειάς μας; Αυτό μόνο το απλό.


Όσο για την αποζημίωση ας έρθει μετέπειτα, αν πρέπει να έρθει ή να μην έρθει. Την άδεια πρώτα απ’ όλα, αυτή νομίζω ότι δικαιούμαστε.


Ευχαριστώ.

ΠΡΟΕΔΡΕΙΟ: Ευχαριστούμε πολύ. Έχετε απόλυτο δίκαιο. 

Μ. ΛΙΑΠΗ: Να σας καλημερίσω, να σας χαιρετήσω. Λέγομαι Μαρία Λιάπη, είμαι Πρόεδρος των Βρεφονηπιακών Σταθμών στον Δήμο Συκεών με τον Δήμαρχο τον κύριο Σίμο Δανιηλίδη. Χαίρομαι πάρα πολύ για τη σημερινή συνάντησή μας. Σας δίνω συγχαρητήρια. Είναι πάρα πολύ ωραία και η όλη παρουσία εδώ και διοργάνωση. Επειδή εγώ εκλέγομαι από το ’98 και ασχολούμαι με όλα αυτά εδώ και ένδεκα χρόνια, την τελευταία τετραετία μόνο έχω αναλάβει κάποιες θέσεις που έχω αποζημίωση. Θέλω να πω ότι οι περισσότερες γυναίκες προσφέρουν από την καρδιά τους και από τον χρόνο τους. Πάρα πολλές δεν αποζημιώνονται.

Θα ήθελα να πω και στην κυρία Δήμαρχο μπορεί να αναφέρεται στη Μεσσηνία, αλλά εμείς που είμαστε στα μεγάλα αστικά κέντρα είναι πολύ διαφορετικά τα πράγματα. Χαλάμε πολύ χρόνο, πολύ κόπο και πολύ δουλειά για να κάνουμε αυτό το πράγμα και πολλές φορές και χωρίς αποζημίωση σε κάποιες άλλες θέσεις μέσα στα Δ.Σ. των Νομικών Προσώπων και σε κάποιες άλλες θέσεις που μπορεί να υπάρξουν.

Όπως και με την κυρία προηγουμένως που μίλησε για το επίδομα, συμφωνώ και επαυξάνω, γιατί οι γυναίκες, ιδίως όταν οι γυναίκες είναι σε αυτό το λειτούργημα που κάνουν προσφέρουν πολλά παραπάνω πράγματα από τον χρόνο τους, την ψυχή τους, την καρδιά τους και θέλω να εισακουστεί αυτό το πράγμα, για να υπάρχει και για αργότερα για τις γυναίκες κάποια ανταπόκριση και ανταμοιβή και αποζημίωση.

Ευχαριστώ πάρα πολύ.

Π. ΓΑΖΗ: Καταρχήν, θα ήθελα να πω ότι είμαστε σε μία εξαιρετικά δύσκολη εποχή και σε μια περίοδο, που λόγω της οικονομικής κρίσης, αλλά και λόγω το ότι οι πολίτες έχουν χάσει την εμπιστοσύνη τους προς κάθε μορφή εξουσίας και τοπική και κεντρική, αλλά και για άλλους θεσμούς, όπως είναι τα συνδικάτα, οι Δήμοι, οι Κοινότητες και πάρα πολλά, όπως έχουμε διαβάσει στις στατιστικές, θα πρέπει να είμαστε ιδιαίτερα προσεκτικοί στο τι ζητάμε και το τι θέλουμε. 


Ακούστε να δείτε, δεν έχουμε μόνο εμείς οι γυναίκες καρδιά. Δεν δουλεύουμε μόνο εμείς με καρδιά και δίνουμε τα αισθήματά μας και οι άλλοι οι άνδρες είναι κάποια όντα άψυχα. Να ξέρουμε τι συζητάμε, τι θέλουμε και που βαδίζουμε. Ας σταματήσουμε αυτή την κλάψα και ας δούμε, όταν ζητάμε ισότητα, η ισότητα θέλει και υποχρεώσεις, θέλει και δικαιώματα, αλλά θέλει και θυσίες.


Αν θέλουμε πράγματι να μας αντιμετωπίζουν σαν ίσο προς ίσο, θα πρέπει και εμείς να έχουμε τις απαιτήσεις μας τις λογικές. Υπάρχουν στην Τοπική Αυτοδιοίκηση αμειβόμενες θέσεις. Αν θέλετε, η αίσθηση του κόσμου ποια είναι. Ότι παίρνουμε πολλά, ότι είναι πολλές οι αμειβόμενες θέσεις. Αν έρθουμε εμείς τώρα και ζητάμε για τους Δημοτικούς Συμβούλους, που η απασχόλησή τους είναι η συμμετοχή τους σε μία συνεδρίαση να παίρνουν κάποια υπέρογκα ποσά και να ζητάμε συντάξεις, τότε δεν θα μιλάμε για αιρετούς, δεν θα μιλάμε για θεσμό αιρετής Αυτοδιοίκησης, θα μιλάμε για κάποια επαγγελματικά σωματεία, για κάποιες επαγγελματικές εταιρείες. Δεν το θέλουμε αυτό. Προς Θεού, μην προσανατολιστούμε σε τέτοιες λύσεις, γιατί πραγματικά σας είπα ότι η κοινωνία έχει στραμμένα τα βλέμματά της στις αιτήσεις μας και στις απαιτήσεις μας και όταν ο κόσμος ζει και μιλάμε για γενιά των 400 € και 500 €, δεν μπορεί εμείς σε τέσσερις συνεδριάσεις τον μήνα να παίρνουμε τα ίδια χρήματα που παίρνει ο εργαζόμενος όλη την εβδομάδα.

Επειδή είναι επικίνδυνα μονοπάτια αυτά, παρακαλώ πάρα πολύ όλο το Σώμα να μιλάμε και να διεκδικούμε σε λογικά πλαίσια σύμφωνα με τις ανάγκες της κοινωνίας και σύμφωνα με τις απαιτήσεις μας, αν θέλουμε πράγματι να είμαστε εμείς το καλύτερο κομμάτι αυτό που μας εμπιστεύεται τα προβλήματά του και τις λύσεις του.


Ευχαριστώ.

ΠΡΟΕΔΡΕΙΟ: Ο κύριος Βιρβιδάκης.

Κ. ΒΙΡΒΙΔΑΚΗΣ: Μπήκαν δυο θέματα. Το ένα θέμα είναι η σύνταξη του Δημοτικού Συμβούλου ή εν πάση περιπτώσει, κάποια απολαβή λόγω της παρουσίας του στα Δημοτικά Συμβούλια και το άλλο θέμα που μπήκε είναι οι άδειες για την επιτέλεση των καθηκόντων των αυτοδιοικητικών. Έχουν παρελθόν και τα δύο και παρόν και βεβαίως και μέλλον.


Εγώ συμφωνώ με την κυρία Γαζή ότι δεν μπορούμε να κουβεντιάζουμε αυξήσεις τώρα σε τούτη την κρίσιμη περίοδο και το λέω και με την έννοια ότι αναμένονται κάποιες εξελίξεις σε διεθνές επίπεδο. Δεν θα αναφερθώ στο τι είπε ο Αλμούνια. Όμως, εν πάση περιπτώσει, το πιθανότερο είναι να δούμε περικοπές, παρά αυξήσεις.


Επίσης, συμφωνώ με την κυρία Γαζή για αυτό που είπε ότι ο κόσμος θεωρεί ότι οι θέσεις οι αμειβόμενες στην Αυτοδιοίκηση είναι πολλές. Εγώ τουλάχιστον προσωπικά το έχω ακούσει επανειλημμένα. Θεωρώ ότι αυτοί που είναι σε θέση ευθύνης πρέπει να αμείβονται στην Αυτοδιοίκηση, να διευκρινίσω τη θέση μου, αλλά θεωρώ ότι σε τούτη τη φάση δεν μπορούμε να κουβεντιάζουμε για αυξήσεις ή για επέκταση των αμειβομένων.


Το θέμα της σύνταξης των Δημοτικών Συμβούλων έχει συζητηθεί επανειλημμένα. Συζητήθηκαν οι τέσσερις τετραετίες ως μία βάση, αλλά πάντα σε συνδυασμό με μία εκλογή ως Δημάρχου, όχι μόνη της. Γνωρίζουμε ότι τα οκτώ χρόνια Δημάρχου κατοχυρώνουν το δικαίωμα της μίνιμουμ σύνταξης. Συζητήθηκε το θέμα των τεσσάρων θητειών του Δημοτικού Συμβούλου, αλλά μαζί με μία θητεία ως Δημάρχου και όχι μόνο του.


Εν πάση περιπτώσει, επίσης, αυτό που θέλω να διευκρινίσω είναι ότι αυτά που κρατούνται κατά βάση δεν είναι εισφορές. Είναι η φορολογία από την αμοιβή, την οποία παίρνουν οι Δημοτικοί Σύμβουλοι και μην νομίζετε ότι γεννήθηκα Δήμαρχος, ήμουν δύο θητείας Δημοτικός Σύμβουλος. Επιπλέον, για να εκλεγώ Δήμαρχος άφησα τη θέση μου στο Πανεπιστήμιο Αθηνών, έγινα part time και κάθε εβδομάδα κατέβαινα στα Χανιά τέσσερις ημέρες και έδινα τον δικό μου αγώνα για να γίνω Δήμαρχος. Έτσι λοιπόν η αμοιβή μου από το Πανεπιστήμιο μειώθηκε στο 1/3 να δώσω τον αγώνα, για να εκλεγώ Δήμαρχος. Δεν ζητώ αποζημίωση. Την αποζημίωση μου την έδωσαν οι Χανιώτες που με εξέλεξαν Δήμαρχο.


Σε ότι αφορά τις άδειες να πω ότι το βήμα το πρώτο έγινε για τους Δημοτικούς Συμβούλους, που είναι μέλη του Διοικητικού Συμβουλίου της ΚΕΔΚΕ. Με βάση τον νόμο δικαιούνται εξήντα ημέρες άδεια. Ξεκινά κανείς από το κυρίαρχο που είναι η θέση στο Διοικητικό Συμβούλιο της ΚΕΔΚΕ. Είναι και αυτό μια κατάκτηση ότι θεσμικά μετέχει αριθμός Δημοτικών Συμβούλων συγκεκριμένος και ικανοποιητικός θα έλεγα μέσα στο κεντρικό Όργανο της Αυτοδιοίκησης. Οι δώδεκα Δημοτικοί Σύμβουλοι λοιπόν που είναι στο Διοικητικό Συμβούλιο της ΚΕΔΚΕ δικαιούνται εξήντα ημέρες άδεια. 


Από εκεί και πέρα, είναι ένα θέμα, που δεν νομίζω ότι μπορούμε να το λύσουμε τώρα. Θέλει μια μελέτη συνολική, η οποία θα δει τις θέσεις ευθύνης κατά βάση και με βάση τις θέσεις ευθύνης, που πάρα πολλές παίρνουν Δημοτικοί Σύμβουλοι, θα μπορέσει να συζητήσει κανείς μερικά πράγματα, που και εκεί η θέση μου είναι ότι πρέπει να μπαίνει πάντα, όπως το έβαλε και ο κύριος Θωμάς, με βάση τις εισφορές. Αν θέλουμε το ασφαλιστικό σύστημα να μην καταρρεύσει, θα πρέπει να συντηρείται από τις εισφορές αυτών που εργάζονται και αυτών που προσφέρουν, για να μπορούν οι απόμαχοι να παίρνουν σύνταξη. Αν αυξήσουμε τις συντάξεις, χωρίς να αυξήσουμε τις εισφορές και συμφωνώ με την πάταξη της εισφοροδιαφυγής, της εισφοροαποφυγής, της φοροδιαφυγής, της φοροαποφυγής, όλα αυτά πρέπει να γίνουν. Αν λοιπόν δεν κατατίθενται τα χρήματα από αυτούς που δουλεύουν για να παίρνουν σύνταξη αυτοί που έχουν αποστρατευτεί, θα καταρρεύσει το σύστημα. Είναι πάρα πολύ απλό.

ΤΡΥΠΗ-ΧΡΙΣΤΟΦΑΚΗ: Τρύπη – Χριστοφάκη από Ρόδο, 15 χρόνια Δημοτική Σύμβουλος, υπηρέτησα Αντιδήμαρχος, συνεπίκουρος Δημάρχου, είμαι εγώ που ίδρυσα τα γραφεία καταναλωτή  και δικτύωσα όλα τα Δωδεκάνησα. Όμως εκπλήσσομαι με αυτά που ακούω. Υπάρχει νομοθεσία σχετικά με το θέμα το οικονομικό για όλη τη χώρα; Γιατί στη Ρόδο είναι διαφορετικά τα πράγματα. Δηλαδή, οι Δημοτικοί Σύμβουλοι πληρώνονται, μπορεί να παίρνουν και τρεις μισθούς και ταυτόχρονα να πληρώνονται και από εκεί που εργάζονταν στον δημόσιο τομέα. Για παράδειγμα, ένας δάσκαλος παίρνει το μισθό του δασκάλου, παίρνει το μισθό του Αντιδημάρχου, παίρνει και μισθό αν είναι Πρόεδρος σε οργανισμό ή επιχείρηση. Όταν εγώ το έφερα θέμα, διότι τώρα είμαι στην αντιπολίτευση, το έφερα επανειλημμένα θέμα στο Δημοτικό Συμβούλιο, δεν απαντήθηκε. Λέω: είναι δυνατόν να παίρνετε τρεις μισθούς; Τυγχάνει να συμμετέχω σε Διοικητικά Συμβούλια και βλέπω τους προϋπολογισμούς. 


Ένας Δημοτικός Σύμβουλος παίρνει από το προσχολικά 1.500 €, ανάλογα τον προϋπολογισμό αυξάνεται. Παίρνει ταυτόχρονα Πρόεδρος στα προσχολικά, που είμαι στο Δ.Σ. Παίρνει ταυτόχρονα και από το ΔΥΠΕΘΕ τον μισό μισθό. Παίρνει ταυτόχρονα και έναν τρίτο μισθό, το μισό του μισού και όταν εγώ ρώτησα τι συμβαίνει, μου απάντησαν: πρέπει να γίνεται δίκαιη μεταχείριση. Δηλαδή, υπάρχουν Αντιδήμαρχοι στη Ρόδο, πρέπει να φτάνουν τον μισθό του Αντιδημάρχου όλοι οι Δημοτικοί Σύμβουλοι της πλειοψηφίας.

Τώρα, εγώ που είμαι στη μειοψηφία, όπου συμμετέχω, δηλαδή, στο Διοικητικό Συμβούλιο των προσχολικών, θα πάρω μία μικρή αμοιβή, αν συνεδριάζω απόγευμα. 


Αυτά παρακαλώ και πραγματικά νομίζω ότι είμαι από άλλο πλανήτη. Αυτά συμβαίνουν στη Ρόδο. Τρεις μισθοί, τέσσερις, για να έχουν όλοι τον μισθό των πέντε Αντιδημάρχων αγαπητοί. Όμως όσο ήμουν 15 χρόνια εγώ Δημοτική Αρχή, δεν παίρναμε ούτε δραχμή. Δούλευα είκοσι ώρες στο 24ώρο, για να ιδρυθεί το Γραφείο Καταναλωτή.


Ευχαριστώ πολύ.

ΑΔΑΜΟΥΔΗ: Ή πολύ πλούσιους Δήμους έχουν οι κυρίες οι προλαλήσασες και η κυρία που μόλις τελείωσε και η άλλη η κυρία,  που δεν συγκράτησα το όνομά της και η κυρία Δήμαρχος που είναι στο πάνελ ή πάρα πολύ φτωχός είναι ο Δήμος Καλλινδοίων, από τον οποίο εγώ προέρχομαι.


Εγώ το θέμα το έθεσα και δεν το διαχώρισα, αν θυμάστε, σε άνδρες και γυναίκες. Δεν είπα να πάρουν μόνο οι γυναίκες και να μην πάρουν οι άνδρες και είπα για θέσεις, οι οποίες έχουν αξιώματα. Δηλαδή, να θεσπιστεί η θητεία τεσσάρων τετραετιών ή πέντε, δεν ξέρω πόσες θα βάλουμε τελικά, αλλά μέσα σε αυτές να υπάρχει και θήτευση σε κάποιο Όργανο, είτε είναι Αντιδημαρχία, είτε είναι Προεδρείο Δημοτικού Συμβουλίου, είτε είναι τα Προεδρεία της Δημοτικής Επιχείρησης, στο οποίο θητεύω εγώ για τρίτη συνεχή τετραετία.


Ο δικός μας ο Δήμος έχει χωριά, τα οποία είναι πολύ πιο απομακρυσμένα από τα τρία και τα τέσσερα χιλιόμετρα. Δεν έχει τους πόρους, ούτε έχουμε αυτοκινητάκι για να πηγαινοερχόμαστε. Σε οτιδήποτε πρόβλημα προκύψει και μιλώ για εμένα που είμαι Πρόεδρος Δημοτικής Επιχείρησης, η οποία πρόσφατα άλλαξε, από πέρυσι και έγινε κοινωφελής και μέχρι πριν ήταν αμιγής Δημοτική Επιχείρηση και σαν τέτοια είχε πάρα πολλά αντικείμενα, είχε καθαριότητα, είχε ύδρευση, είχε άρδευση και μιλάμε για χωράφια. Όπως σας είπα είμαι αγρότισσα. Εγώ δεν κινούμαι στις πλατείες και στα κολωνάκια και δεν ξέρω που αλλού κινούνται κάποιες από τις κυρίες εδώ μέσα. Απλά, δεν θέλω να προσβάλω καμία κυρία. Θέλω να δώσω το μέγεθος του κόπου και του φόρτου εργασίας που έχουμε εμείς, που είμαστε σε αγροτικούς Δήμους. Για αυτό τον λόγο είπα ότι όσες και όσοι Δημοτικοί Σύμβουλοι έκαναν τέσσερις τετραετίες και έχουν θητεύσει και δύο τετραετίες σε Όργανα να μπορέσει η Πολιτεία να δει και να έχουν μία μικρή σύνταξη σαν ηθική ικανοποίηση για όλα αυτά που αφήνουν πίσω και τρέχουν για να εξυπηρετήσουν τους συνδημότες.


Ευχαριστώ πολύ και με συγχωρείτε που ύψωσα τον τόνο της φωνής.

ΠΡΟΕΔΡΕΙΟ: Να τελειώσουμε και αυτή τη θεματική ενότητα. Εγώ αυτό που είπα δεν είναι ότι αυτή τη στιγμή βεβαίως θα διεκδικήσουμε κάποια επίδομα, κάποιες αυξήσεις. Δεν είναι της παρούσης. Είμαστε μέσα στο μέσο μιας διεθνής κρίσης και δεν είναι δυνατόν να μιλάμε για τέτοια. Θεωρώ ότι προοδευτικά όμως αυτά τα ζητήματα πρέπει να μπουν, είναι σημαντικό, είναι η δική μου άποψη, είναι η άποψή μου για την Τοπική Αυτοδιοίκηση.


Μπορούμε όμως βεβαίως το θέμα της άδειας, είναι ένα θέμα της αδείας, τουλάχιστον τις ημέρες που υπάρχει Δημοτικό Συμβούλιο, δεν μιλάμε για όλες τις ημέρες του Δημοτικού Συμβουλίου, κατά τη γνώμη μου, αυτό μπορεί να διεκδικηθεί, πρέπει οι Δημοτικοί Σύμβουλοι να παίρνουν άδεια. Αυτό είναι κάτι, το οποίο μπορούμε να το διεκδικήσουμε, μπορούν να βγαίνουν συμπεράσματά μας και είναι και εφικτό. 


Από εκεί και πέρα, θεωρώ ότι, όπως ψηφίστηκαν τέσσερις τετραετίες, που το σκεφτόμασταν, να είσαι Δημοτικός Σύμβουλος με μία τουλάχιστον Δήμαρχος, μπορεί προοδευτικά να γίνουν βήματα και να είσαι στις τέσσερις φορές, στις τρεις φορές Δημοτικός Σύμβουλος να πάρεις κάποιο επίδομα. Όμως αυτό νομίζω ότι δεν μπορούμε να το πούμε τώρα, ούτε μπορεί να διεκδικηθεί τώρα.


 Να κάνουμε ένα διάλειμμα για να ξεκουραστούμε, για να αρχίσει η ενότητα του περιβάλλοντος. Είναι ενεργειακή κρίση και το περιβάλλον, που είναι πολύ σοβαρή. 

ΣΥΝΕΔΡΟΣ: Όσο είμαστε στο διάλειμμα, ας σκεφτούμε λίγο και εκείνη τη λέξη, που όλες λέγαμε, όταν κατεβαίναμε υποψήφιες, ότι θέλουμε να προσφέρουμε. Τη λέξη προσφορά να σκεφτούμε λίγο, ύστερα από όλα όσα ακούστηκαν στην αίθουσα.
ΔΙΑΛΕΙΜΜΑ

ΠΡΟΕΔΡΕΙΟ: Αρχίζουμε τη δεύτερη θεματική μας μεγάλη ενότητα. «Ενεργειακή κρίση και περιβάλλον».


Σε ένα τόσο σημαντικό θέμα έχουμε φέρει εδώ τον Ευρωβουλευτή μας, ο οποίος ήρθε μεσούσης της προεκλογικής περιόδου, μια εβδομάδα πριν τις εκλογές, έχουμε φέρει εδώ δύο εξαιρετικούς επιστήμονες και τον κύριο Μπαϊρακτάρη, ο οποίος είναι συνεργάτης μας εδώ. Έχουμε εισηγήσεις τρομερές. Δεν έχει ξαναγίνει σε Συνέδριο Ισότητας και Γυναικών να συζητήσουμε για την ενεργειακή κρίση και το περιβάλλον ποτέ. Θεωρούμε ότι είναι από τα πιο σημαντικά πράγματα, τα πιο επίκαιρα και λυπάμαι για τις γυναίκες που έφυγαν να κάνουν οτιδήποτε και ζητώ εγώ, εκ μέρους όλων αυτών των γυναικών ή των ανδρών, συγγνώμη στο πάνελ και στους ομιλητές μας.


Θα δώσω αμέσως τον λόγο στον κύριο Κρίτωνα Αρσένη, που είναι Ευρωβουλευτής του ΠΑ.ΣΟ.Κ και περιβαλλοντολόγος, να μας κάνει την εισήγησή του, η οποία είναι το τέλος του διλήμματος, περιβάλλον ή ανάπτυξη. Τον ακούμε με μεγάλη προσοχή.

Κ. ΑΡΣΕΝΗΣ: Ευχαριστώ πάρα πολύ. Είναι μεγάλη τιμή να βρίσκομαι ανάμεσά σας, ακόμα και αν έχουμε γίνει λιγότεροι στην αίθουσα και με μεγάλη χαρά βρίσκομαι στην Κέρκυρα, που πραγματικά ταιριάζει πάρα πολύ και με το θέμα της συνάντησής μας, δηλαδή, ακριβώς πως βγαίνουμε από την κρίση.


Βρισκόμαστε σε έναν τόπου που γνώρισε την ανάπτυξη, αντιμετωπίζει αρκετά προβλήματα στον τρόπο που αυτή η ανάπτυξη δεν σχεδιαζόταν πάντοτε, προκειμένου να έχει στέρεες προοπτικές.


Θα συζητήσουμε πολλά από αυτά τα θέματα. Πράγματι, το θέμα της ισότητας το γνωρίζω και για οικογενειακούς λόγους από μικρό παιδί. Παρ’ όλα αυτά, βλέπω ότι πάντα συνεχίζει να είναι επίκαιρο. 


Όταν ξεκίνησε η σημερινή συνεδρίαση, αν έβλεπε κανείς το μπροστινό πάνελ των καλεσμένων, ήταν ότι θα βλέπατε σχεδόν μόνο άνδρες, ακόμα και τους ομιλητές να δούμε, οκτώ ομιλητές είναι άνδρες και πέντε μόνο γυναίκες. Άρα, υπάρχει ακόμα δρόμος να γίνει και μακάρι, αυτή η συνάντηση και αυτές που θα ακολουθήσουν να βοηθήσει να προχωρήσουμε στην πραγματική ισότητα και να είμαστε εμείς οι άνδρες που χρειαζόμαστε ποσόστωση.


Πραγματικά το πρόγραμμά μας σαν Ευρωβουλευτές είναι πάρα πολύ δύσκολο, το γνωρίζετε. Ήμουν την Τρίτη Θεσσαλονίκη, Τετάρτη στην Ικαρία, Πέμπτη Σάμο, είμαι εδώ πέρα και αύριο πάω Πάφο. Όμως ήθελα πολύ να έρθω εδώ πέρα και ήθελα να έρθω για έναν πολύ βασικό λόγο. Είστε οι γυναίκες που κρατάτε στα χέριά σας, συμβάλλετε ουσιαστικά στην τοπική ανάπτυξη και είστε εσείς οι γυναίκες, οι μητέρες, οι θείες, οι γιαγιάδες, που πραγματικά μπορείτε να νοιώσετε τι είναι να λαμβάνω μια επιλογή για το μέλλον, να παίρνω μια αναπτυξιακή απόφαση, σκεπτόμενοι και το μέλλον και τα παιδιά μας και το μέλλον των παιδιών μας και τις γενιές που έρχονται, για αυτό η συζήτηση εδώ πέρα έχει μια ιδιαίτερη, ακόμα μεγαλύτερη σημασία.


Ο πλανήτης μας πραγματικά αλλάζει, τον αλλάζουμε εμείς, οι δραστηριότητές μας, ο τρόπος που συμπεριφερόμαστε, που καταναλώνουμε, που χρησιμοποιούμε τους διάφορους πόρους, νερό, αέρα και πραγματικά, δεν γνωρίζουμε πως ακριβώς θα προχωρήσει αυτή τη εξέλιξη, που θα οδηγηθούμε.


Όμως τι γνωρίζουμε; Έχουμε τους ωκεανούς. Οι ωκεανοί θεωρούνται γενικά κάτι το ανεξάντλητο, είναι η έννοια του ανεξάντλητου. Παρ’ όλα αυτά, βλέπουμε ότι πρόσφατα, ακόμα και αυτός ο ανεξάντλητος πόρος στη γη, η ανεξάντλητη ποσότητα νερού, που θεωρούταν από τους αρχαίους ότι ήταν κάτι, που δεν θα μπορούσε ποτέ να βρωμίσει, που το είδαμε να βρωμίζει τοπικά στους κόλπους που βρίσκονται οι πόλεις μας, στις κοντινές μας θάλασσες, βλέπουμε ότι ακόμα και στα πιο παρθένα μέρη του, δηλαδή, την περιοχή που είναι μεταξύ της Αμερικής και της Αυστραλίας, ένα μέρος που δεν υπάρχει γη και είναι μόνο θάλασσα, ακόμα και εκεί πέρα έχει πλέον γεμίσει σκουπίδια. Είναι τα θαλάσσια ρεύματα που μεταφέρουν από όλο τον κόσμο τα σκουπίδια και τα συγκεντρώνουν σε αυτό το σημείο, είναι μια ήπειρος σκουπιδιών αυτή που έχει δημιουργηθεί εκεί πέρα και δεν είναι μόνο αυτά.


Έχουμε μια πλήρη κατάρρευση των αλιευτικών αποθεμάτων σε όλη τη Μεσόγειο, σε όλη την Ευρώπη, σε όλο τον κόσμο. Έχουμε μια οξείδωση των θαλασσών που επιτείνεται με τις εκπομπές του διοξειδίου του άνθρακα και τα φαινόμενα κλιματικής αλλαγής. Στην ουσία απειλείται η ζωή στη θάλασσα, η ζωή που μας δίνει και εμάς τροφή, αλλά και τόσο άλλα βασικά σημεία, είναι τόσο βασικό σημείο του πλανήτη αυτό.


Όμως και το γλυκό νερό. Υπεράντληση και ρύπανση, πραγματικά εξολοθρεύει ένα το άλλο τις πηγές γλυκού πόσιμου νερού.


Χαρακτηριστικό παράδειγμα η Κορώνεια, στην πόλη που γεννήθηκα και μεγάλωσα, στη Θεσσαλονίκη. Είναι περσινή φωτογραφία, μία λίμνη που προστατεύεται από διεθνείς συμβάσεις και όμως την εξαντλήσαμε, γιατί τα πήραμε τα νερά για άρδευση, γιατί κλείσαμε τα ρέματα, γιατί ρυπαίναμε τα ρέματα τόσο καιρό. Φέτος η Κορώνεια έχει λίγο νερό, λόγω των μεγάλων βροχών, αλλά αλίμονο το μέλλον της συνεχίζει να είναι πολύ αμφίβολο.


Η γη μας. Τα τελευταία πέντε χρόνια δουλεύω στα νησιά του Αιγαίου. Μέχρι τις εκλογές βρισκόμουν στα νησιά του Αιγαίου και ακόμα το σπίτι μου είναι στη Σύρο. Στη Σύρο και στο Αιγαίο και σε πολλά άλλα μέρη της Ελλάδας μπορεί να δει κανείς σήμερα τις πεζούλες να φεύγουν σε αυτά τα ξερά μέρη, να χάνεται το χώμα, που συντηρεί όλη τη ζωή, που κατακρατά το νερό και πραγματικά, χάνεται η δυνατότητα αυτών των τόπων να συντηρήσουν ζωή. Χάνεται η δυνατότητα αυτών των τόπων να καλλιεργήσουν, η δυνατότητα των τόπων να συνεχίσουν να συντηρούν και τους ανθρώπους σε αυτά τα μέρη. Το φαινόμενο αυτό θα ενταθεί. Είναι το φαινόμενο της ερημοποίησης επίσης, που έχει σχέση με την καλλιεργήσιμη γη, την υποβάθμιση, λόγω της υδατικής χρήσης, φυτοφαρμάκων και άλλων πολλών, αλλά έχει σχέση και με την κλιματική αλλαγή και η Ελλάδα απειλείται, είναι στην κόκκινη ζώνη για την ερημοποίηση.


Βιοποικιλότητα. Ο πλούτος που βλέπουμε γύρω μας από ζωή και αυτός απειλείται. Κάθε χρόνο χάνουμε 140.000 είδη ζωής. Ένα στα οκτώ είδη ζωής που γνωρίζουμε σήμερα απειλείται.


Φυσικά, η κλιματική αλλαγή. Δεν είναι η μεγαλύτερη απειλή για τον πλανήτη, είναι σαφέστατα η πιο άμεση. Η κλιματική αλλαγή, όπως γνωρίζουμε όλοι πλέον πολύ καλά, οφείλεται στην παραγωγή ενέργειας από άνθρακα. Δηλαδή, ότι εκλύεται διοξείδιο του άνθρακα και διάφορα άλλα αέρια, που κυρίως έχουν σχέση με τον άνθρακα, κατά την καύση του λιγνίτη, της βενζίνης, του πετρελαίου και τελικά, ο πλανήτης μας έχει μια δυνατότητα να απορροφήσει αυτές τις εκπομπές, έχουμε καλύψει αυτή τη δυνατότητα, δηλαδή, έχουμε εκπέμψει τόσο διοξείδιο του άνθρακα, που έχουμε καλύψει αυτό το περιθώριο του πλανήτη. Πλέον ο πλανήτης δεν μπορεί να συγκεντρώσει άλλο διοξείδιο του άνθρακα, χωρίς να έχει επιπτώσεις. Οι επιπτώσεις είναι ότι, επειδή το διοξείδιο του άνθρακα απορροφά θερμοκρασία, έχουμε πολύ διοξείδιο του άνθρακα στην ατμόσφαιρα, μαζεύει τη θερμοκρασία και ανεβαίνει η θερμοκρασία του πλανήτη και λέμε ότι ανεβαίνει η θερμοκρασία για έναν και δύο και τρεις και τέσσερις βαθμούς και λέμε: τι συμβαίνει; Δεν πειράζει. Αν έχουμε έναν βαθμό παραπάνω, το αντέχουμε και δύο αντέχουμε και το καλοκαίρι τον καύσωνα αντί για 42 να γίνει 46 θα το αντέξουμε και αυτό. Όμως δυστυχώς είναι πολύ πιο σκληρή η πραγματικότητα.


Βλέπουμε τις Άνδεις και οι Άνδεις, όπως πολλά άλλα σημεία του πλανήτη, που αυτή τη στιγμή είναι το σπίτι εκατοντάδων εκατομμυρίων πληθυσμού, φτωχών κυρίων ανθρώπων, θα απειληθούν με απώλεια πλήρως των παγετώνων, αν ανέβει η θερμοκρασία 1ο C, μέχρι στιγμής έχει ανέβει γύρω στους 0,7ο C.

Το λιώσιμο αυτών των παγετώνων – και αυτά είναι ξερά μέρη – όταν βρέχει, στην περίοδο βροχών έχουν νερό, όταν δεν βρέχει λιώνουν σιγά-σιγά οι παγετώνες μέχρι να έρθουν ξανά καινούργιες βροχές και για αυτό έχουν νερό και μπορούν να συγκρατήσουν τη ζωή. Αυτό το λιώσιμο των παγετώνων θα σημάνει τους πρώτους μαζικούς περιβαλλοντικούς πρόσφυγες.


Επίσης, περιμένουμε μεγάλες καταστροφές στους κοραλλιογενείς υφάλους. Οι κοραλλιογενείς ύφαλοι είναι μεγάλοι θησαυροί βιοποικιλότητας και θαλάσσιας ζωής και αλιείας στους ωκεανούς μας.


Αν ανέβει η θερμοκρασία κατά 2ο C, θα έχουμε μια μαζική, μια σημαντική μείωση αγροτικής παραγωγής, μεγάλη ανομβρία και λειψυδρία, πλήρης απώλεια πλέον των κοραλλιογενών υφάλων και εν πολλοίς σε μεγάλο κομμάτι τη ζωή στη θάλασσα και επέκταση των τροπικών ασθενειών, που δεν υπήρχαν ποτέ στην Ελλάδα ή είχαν πάρα πολλά χρόνια να υπάρξουν στην Ελλάδα, θα επεκταθούν ξανά, θα ξαναγυρίσουν στην Ελλάδα και στο βορρά από το νότο που βρίσκονται σήμερα.


Αν ανέβει η θερμοκρασία πάνω από 2ο C, έχουμε πλέον μια πολύ μεγάλη έλλειψη τροφής και νερού, πολύ έντονα καιρικά φαινόμενα, καύσωνες φονικούς, ξηρασίας, ραγδαία αύξηση του κινδύνου για ολόκληρα πλέον οικοσυστήματα. Αυτό, αν δεν κάνουμε κάτι, αν συνεχίσουμε, όπως πηγαίνουμε σήμερα, το περιμένουμε να συμβεί το 2050, σε σαράντα χρόνια.


Αν ανέβει η θερμοκρασία κατά 3ο C, θα έχουμε μία ραγδαία ακόμα περαιτέρω μείωση της διαθέσιμης τροφής, πολύ μεγάλη διάδοση των ασθενειών, πιθανά τα οικοσυστήματα, όπως είναι όλος ο Αμαζόνιος, που γνωρίζετε ότι είναι πνεύμονας αυτής της γης, όπως και τα δασώδη οικοσυστήματα στις Άλπεις και τα οικοσυστήματα που βρίσκονται κοντά στους πόλους, τον Καναδά και τόσα άλλα δάση, θα καταρρεύσουν.


Αν ανέβει η θερμοκρασία κατά 4ο C, θα έχουμε μία άνοδο της στάθμης των θαλασσών κατά 6 μέτρα, ένα τεράστιο ποσοστό του πλανήτη, μαζί στις παράκτιες ζώνες και η Ελλάδα προφανώς. Έξι μέτρα άνοδος της στάθμης των θαλασσών σημαίνει ότι πάρα πολλοί άνθρωποι θα χάσουν τα σπίτιά τους, εκατομμύριο περιβαλλοντικοί πρόσφυγες λοιπόν και κατά περιοχές πλήρης κατάρρευση της αγροτικής παραγωγής. Αυτό αναμένουμε να γίνει στο τέλος του αιώνα.


Αν αυξηθεί βέβαια η θερμοκρασία πάνω από 4ο C, θα έχουμε κατάρρευση της γεωργίας τις περισσότερες περιοχές του κόσμου και 50% πιθανότατα να σταματήσουν πλήρως να κινούνται τα ρεύματα των ωκεανών, που όπως γνωρίζετε, είναι πολύ σημαντικά για την αλιεία, πολύ σημαντικά για το κλίμα στην Ευρώπη, το θερμό ρεύμα που ζεσταίνει την Αγγλία και όλες αυτές τις χώρες και επιτρέπει τη ζωή σε περιοχές που οι παγετώνες ήταν πολύ δύσκολοι.


Για την Ελλάδα τώρα τι στοιχεία έχουμε; Το σενάριο, το οποίο δεν είναι το πιο απαισιόδοξο, αφορά το 2070 και μάλλον φαίνεται να είναι λίγο αισιόδοξο με τα τελευταία στοιχεία. Είναι ότι θα έχουμε μείωση των βροχοπτώσεων κατά 20%. Σημαίνει ότι μία στις πέντε βροχές σήμερα δεν θα υπάρχει μέχρι το 2070. Θα τα έχουμε σταδιακά όλα αυτά, δεν θα γίνουν ξαφνικά, χρονιά με τη χρονιά. Φονικοί καύσωνες, που μπορεί να φτάσουν και στους 400 νεκρούς ετησίως. Ήδη, οι μελέτες λένε ότι λίγο μεγαλύτερης έντασης και διάρκειας καύσωνες να είχαμε, θα θρηνούμε πάρα πολύ σημαντικούς αριθμούς θυμάτων και θα φτάσουμε όντως κάποια στιγμή σε πολύ μεγάλα νούμερα.


Αναμένεται να είναι 36% η μείωση της αγροτικής παραγωγής, ενώ το ετήσιο κόστος αντιμετώπισης των επιπτώσεων αυτών θα φτάνει τα 4.000.000.000 € για την Ελλάδα μόνο. Για αυτό πραγματικά οι καρδιές όλων μας είναι στην Κοπεγχάγη, όπου τον Δεκέμβριο μαζευόμαστε όλοι, θα εκπροσωπήσω και εγώ το Κοινοβούλιο εκεί πέρα, να συζητήσουμε για το αν όλοι μαζί θα πάρουμε τις απαραίτητες αποφάσεις, για να αντιμετωπίσουμε τα πραγματικά προβλήματα του πλανήτη μας σήμερα. Απαιτείται 1% του παγκόσμιου ΑΕΠ μόνο, για να αντιμετωπίσουμε όλα αυτά τα προβλήματα που παρουσιάζονται σήμερα και όμως δυσκολευόμαστε να το δώσουμε. Ή αν κάθε χώρα, κάθε περιοχή θα υπερασπιστεί βραχυπρόθεσμα συμφέροντα, ανεξάρτητα όλοι μαζί πάμε για άσχημες συνέπειες.


Τι ζητάμε στην Κοπεγχάγη; Ποιο είναι το αισιόδοξο σενάριο; Το αισιόδοξο σενάριο είναι ότι θα καταφέρουμε να λάβουμε τις απαραίτητες αποφάσεις, για να μην ξεπεράσει η θερμοκρασία κατά πολύ τους 2ο C. Δεν συζητάμε πλέον για το αν θα έχουμε καταστροφές. Συζητάμε αν θα αποφύγουμε τα απολύτως χειρότερα. Δηλαδή, αν τα παιδιά μας, τα παιδιά που θα γεννηθούν σε δέκα χρόνια ή που γεννιούνται τώρα, θα προλάβουν έναν πλανήτη αβίωτο. Αυτό συζητάμε, αυτή είναι η μάχη σήμερα. Για να γίνει αυτό, πρέπει να καταφέρουμε να μειώσουμε τις αποβολές του διοξειδίου του άνθρακα και άλλων αερίων του θερμοκηπίου κατά 80% σε σχέση με το 1990, 20 χρόνια πίσω, μέχρι το 2050. Καθώς και για τις αναπτυσσόμενες χώρες, επίσης, να μην συνεχίσουν να αυξάνουν τις εκπομπές τους και να μπουν και αυτές στον αγώνα για την αντιμετώπιση της κλιματικής αλλαγής.


Ένα κρίσιμο ζήτημα είναι για το αν θα χρηματοδοτήσει ο αναπτυσσόμενος κόσμος, δηλαδή και εμείς, τις αναπτυσσόμενες χώρες. Αν ο πλούσιος κυρίως βορράς, ο οποίος δημιούργησε την κλιματική αλλαγή, θα συμμετέχει, θα δώσει χρήματα στο νότο, στις φτωχές χώρες, που πλέον αρχίζουν και αυτές να εκπέμπουν διοξείδιο του άνθρακα, αλλά αν ήταν μόνες τους, δεν θα υπήρχε πρόβλημα, αν δεν είχαμε εκπέμψει εμείς τόσο καιρό διοξείδιο του άνθρακα, αν θα τις δώσουμε την τεχνολογία, θα τις παραχωρήσουμε δωρεάν τα πνευματικά δικαιώματα των τεχνολογιών μας, να τους βοηθήσουμε οικονομικά, προκειμένου να συμμετέχουν στη μάχη για την κλιματική αλλαγή.


Οι μελέτες οι πρόσφατες βέβαια δείχνουν ότι χρειαζόμαστε ακόμα και από αυτά περαιτέρω μείωση 20%. Δηλαδή, χρειαζόμαστε περίπου να εκπέμπουμε ως το 2050 το 5% του διοξειδίου του άνθρακα, δηλαδή, να καίμε το 5% του πετρελαίου, του λιγνίτη, της βενζίνης, που καίγαμε το 1990 ή και λίγο παραπάνω, αν βελτιώσουμε τις τεχνολογίες.


Τώρα, ας πλησιάσουμε στα δικά μας, τι μπορούμε να κάνουμε. Γιατί αυτό είναι το πρόβλημα, πως εμείς είμαστε μέρος της λύσης του προβλήματος. 


Πάμε στη γεωργία. Η πλειοψηφία των Δήμων βρίσκεται στις αγροτικές περιοχές. Το 30% των εκπομπών διοξειδίου του άνθρακα σχετίζεται με την καλλιέργεια της γης, με κάποιον τρόπο εργασία στη γη, είτε είναι γεωργία, είτε είναι κτηνοτροφία, είτε δασοπονία και πραγματικά θα πρέπει να προσαρμοστούν αυτές οι δραστηριότητες, προκειμένου από συμμέτοχοι στο έγκλημα, να γίνουν συμμέτοχοι στη λύση, να γίνουν μέρος της λύσης. 


Στην Ελλάδα το 8% περίπου των εκπομπών προέρχεται από την γεωργία και το 50% από αζωτούχα λιπάσματα. Βλέπουμε πόσο σημαντικό λοιπόν είναι για το κομμάτι της γεωργίας.


Να κινηθούμε προς βιολογική καλλιέργεια. Έχουμε περιοχές, όπως στη Λέσβο, που είναι ένα πολύ μεγάλο παραγωγής, ιδίως των ελαιόδεντρων, είναι βιολογικό πλέον, αλλά και άλλες περιοχές μπορούν να ακολουθήσουν αυτό το παράδειγμα και η Πολιτεία να ενισχύσουμε, προκειμένου πραγματικά να είναι βιώσιμα, να δίνουν αξιοβίωτα εισοδήματα οι αγροτικές δραστηριότητες, να μπορούν να συνεχιστούν και να συνεισφέρουν στην αντιμετώπιση της κλιματικής αλλαγής.


Σημαντικό είναι, με πολύ λίγα λόγια, για την κλιματική αλλαγή, είπαμε ότι το πρόβλημα του διοξειδίου του άνθρακα η λύση είναι ότι το απορροφά, το απορροφούν τα δένδρα μαθαίναμε στο σχολείο, το απορροφά οποιουδήποτε είδους βλάστηση. Οπότε, χρειαζόμαστε να δώσουμε έμφαση σε καλλιέργειες, οι οποίες απορροφούν το διοξείδιο του άνθρακα, σε πιο δενδρώδεις καλλιέργειες, πιο μόνιμες καλλιέργειες και υπάρχουν ακόμα στις περισσότερες περιοχές αυτοί όλοι οι δενδρώδεις φράχτες. Χρειαζόμαστε πραγματικά να φυτέψουμε ότι μπορούμε να φυτέψουμε. Η μόνη φυσική λύση για την κλιματική αλλαγή είναι η αύξηση της δάσωσης, η αύξηση της φύτευσης, η αύξηση του πρασίνου συνολικά.


Για την κτηνοτροφία, ένα μεγάλο ζήτημα, επειδή έχει σχέση με τα αφοδέματα κυρίως βοοειδών, αλλά και άλλων ζώων, υπάρχουν διαφορά θέματα και θέματα διατροφής και θέματα στη μεταφορά τους. Είναι ένα πάρα πολύ μεγάλο ζήτημα. Το 15% περίπου των εκπομπών του διοξειδίου του άνθρακα σχετίζεται με την κτηνοτροφία άμεσα και πραγματικά θα πρέπει να προχωρήσουμε άμεσα στις αναγκαίες προσαρμογές.


Φυσικά τα δάση. Είπαμε τι σημασία έχει η δάσωση. Πρέπει να σκεφτούμε ότι με βάση τις διεθνείς συμβάσεις, τις συμφωνίες μας, τα δάση που κάηκαν φέτος, για να μην μιλήσω για τα δάση που κάηκαν το 2007, σημαίνουν κάποια τεράστια ποσά φορολογία στην Ελλάδα και κατά κεφαλή πολύ μεγάλο ποσοστό του μέσου Έλληνα πολίτη. Επειδή χάσαμε αυτό τον δασικό πλούτο, ο οποίος πλέον μετριέται και υπολογίζεται στο πόσο διοξείδιο του άνθρακα καταναλώνει και στο μέλλον και στη νέα σύμβαση, που μακάρι να προκύψει στην Κοπεγχάγη, θα μετριέται και εκεί πέρα, για αυτό ακριβώς θα πρέπει να αποδείξουμε ως χώρα και θα πρέπει να δεσμεύσουμε ως χώρα με άλλες μεθόδους περισσότερο διοξείδιο του άνθρακα, γιατί ο φυσικός τρόπος να δεσμευτεί αυτό το διοξείδιο του άνθρακα το περιορίσαμε, κάψαμε 200.000 στρέμματα φέτος και το 11% του δασικού μας πλούτου το 2007.


Υπάρχουν τώρα επιχειρήσεις, συνεταιρισμοί, είτε και κοινωνίες που προχωρούν και δίνουν κάποια λύση σε αυτά τα προβλήματα. Έχουμε την περίπτωση εταιρείας. Εδώ πέρα έχουμε μια ιδιαίτερη περίπτωση, όπου η παραγωγή ενός χωριού σχεδόν συνασπίζεται και κάνει μια εταιρεία, στο χωριό Κεφαλά της Σπάρτης. Αυτή η εταιρεία η συνεταιριστική πιστοποιεί τους ελαιώνες ότι ως βιολογικούς. Σήμερα ο Κεφαλάς επεξεργάζεται και πιστοποιεί βιολογικές ελιές από έναν ελαιώνα 6.000 στρεμμάτων. Έχουν φτιάξει και το δικό τους ελαιοτριβείο και σκευαστήριο και φτάνουν στην παραγωγή πλέον 150 τόνων έξτρα παρθένου ελαιόλαδου βιολογικού, 200 τόνους βρώσιμης ελιάς Καλαμών και το μεγαλύτερο κομμάτι της παραγωγής φεύγει κατευθείαν στο εξωτερικό. Δηλαδή, βλέπουμε πως μέσω της βιολογικής καλλιέργειας κάποιοι άνθρωποι μπαίνουν, βγαίνουν στην πρωτοπορία και καταφέρνουν να φέρουν την τοπική ανάπτυξη στον τόπο τους και πραγματικά να εξασφαλίσουν και πιο αξιοβίωτα εισοδήματα.


Στο Τυχερό, είναι ένα γνωστό παράδειγμα, ένας Δήμος, που ήδη από τη δεκαετία του ’80 προχώρησε στις αναγκαίες προσαρμογές στην αγροτική παραγωγή με τα σπαράγγια. Ξέρετε για τον Συνεταιρισμό πιθανότατα του Τυχερού. Έχουμε 27 μέλη όταν ξεκίνησε, πλέον 110 παραγωγούς, που τόσο έχουν σχέση με την παραγωγική συσκευασία των σπαραγγιών, τα οποία βρίσκουν το δρόμο στην ουσία στο εμπόριο στη συνέχεια, αλλά και μαρμελάδες.


Σε μία περιοχή στην Καρδίτσα ένας άλλος συνεταιρισμός –  είναι άπειρα αυτά τα παραδείγματα, αναφέρομαι απλά, για να παίρνουμε ιδέες από κάποια – βρήκε τις παλιές συνταγές των γιαγιάδων και φτιάχνει κρέμες πάλι από βότανα με φυσικές διαδικασίες, χωρίς να έχουν σημαντικές επιβαρύνσεις στο περιβάλλον, φέρνοντας τοπική ανάπτυξη και δίνοντας διέξοδο στα τοπικά οικονομικά αδιέξοδα. 


Γνωστός ο κρόκος Κοζάνης και το πώς έχει πλέον συσκευαστεί. Υπάρχει μια ολόκληρη συστατική μάρκετινγκ, πως φτάνει, μπορεί να τον βρει ο καθένας μας πλέον στο τοπικό σούπερ μάρκετ και να φέρει αξιοβίωτα εισοδήματα στις τοπικές κοινωνίες.


Αυτό που λίγοι γνωρίζουμε είναι ότι το τσάι του βουνού που βρίσκουμε στην αγορά κυρίως παράγεται και συσκευάζεται στον Συνεταιρισμό της Δρύμαινας στη Μαγνησία.


Η μαστίχα Χίου. Ένα πολύ γνωστό παράδειγμα. Ο Τοπικός Συνεταιρισμός μαστιχοπαραγωγών έφτιαξε έναν φορέα με σωστό μάρκετινγκ, διαφήμισε το τοπικό αυτό προϊόν, που είναι η μαστίχα και το μετέτρεψε σε πολλά άλλα προϊόντα και σήμερα έχει αυξήσει πάρα πολύ την τιμή για τον παραγωγό και έχει βελτιώσει πολύ τα τοπικά εισοδήματα.


Ένα άλλο παράδειγμα από τη δράση που έκανα τα τελευταία πέντε χρόνια στα νησιά του Αιγαίου, με ένα δίκτυο καλών πρακτικών. Εδώ πέρα έχουμε μια επιχείρηση οικογενειακή σε ένα σχεδόν ερειπωμένο πλέον χωριό της Νάξου, στο Πυργί, όπου υπάρχει ένα παλιό αποστακτήριο κίτρου, το παίρνει η νέα γενιά, το φτιάχνει όπως ήταν ακριβώς, το κάνει επισκέψιμο χώρο, φτιάχνει έναν καινούργιο χώρο για τις ανάγκες της παραγωγής απέξω, ξαναβρίσκει τις εγκαταλειμμένες κιτριές, μιλά με τους αγρότες, φυτεύουν αυτά τα δένδρα και πλέον παράγεται ένα προϊόν που μπορεί να το βρει κανείς σε πάρα πολλά σημεία του νησιού και στην Αθήνα και στα αστικά κέντρα. Όμως το πιο σημαντικό είναι ότι καταφέρουν αυτοί οι άνθρωποι, οι επιχειρηματίες, αυτή η οικογένεια η τοπική να φέρει ξανά ζωή στο χωριό. Το Πυργί πλέον είναι κέντρο του περιπατητικού τουρισμού, είναι στον τουριστικό χάρτη, όλοι έχουν να επισκεφτούν το αποστακτήριο. Έχει ανοίξει ξενώνας, έχουν ανοίξει δύο μαγαζιά με χειροτεχνίες. Επίσης, έχει ανοίξει παραδοσιακό εστιατόριο και μαγαζιά με μαρμελάδες και άλλα τοπικά προϊόντα.


Παράδειγμα προορισμών. Η Τήλος, ένας τόπος που δεν έχει τόσο πολλές παραλίες, δεν έχει τόσο πολλούς πολιτιστικούς πόρους, έχει πολλούς οικισμούς, αλλά δεν έχει τα γνωστά αρχαία που έχουν οι άλλοι τόποι. Όμως έχει έναν μοναδικό φυσικό πλούτο. Ποιος είναι αυτός; Έχει 165 είδη πουλιών σε αυτό το μικρό νησάκι, 40 είναι σπάνια και προστατευόμενα, 6 είναι αετοί. Δεν θέλω να σας αναφέρω όλα αυτά τα νούμερα. Είναι πολύ σπάνια πουλιά. Είναι μια περίπτωση παγκόσμια για το πώς μπορεί σε ένα τόσο μικρό μέρος να βρεθούν τόσο σημαντικά αρπακτικά, για τα οποία χρειάζεσαι και μεγαλύτερο χώρο για να ζήσουν. Οπότε, η κοινωνία τι λέει; Αυτό είναι το συγκριτικό μας πλεονέκτημα, θα επενδύσουμε σε αυτό, για να έχουμε ανάπτυξη, παράλληλα προστατεύοντας και το περιβάλλον. Υπήρξε η πολιτική βούληση, αποφάσισε ο Δήμος την απαγόρευση του κυνηγιού. Δημιουργήθηκε ένας ειδικός φορέας. Μπήκαν σε ένα ευρωπαϊκό πρόγραμμα, έκαναν αναγκαίες ρυθμίσεις για την προστασία της πανίδας. Έγινε ένα κέντρο ενημέρωσης, που επισκέφτηκε και ο Πρόεδρος της Δημοκρατίας, που βλέπουμε εδώ πέρα, αλλά και έχουν μια ιστοσελίδα, που ενημερώνονται για τις δράσεις τους και με ειδικό φυλλάδιο ηλεκτρονικό, χιλιάδες πολίτες σε όλο τον κόσμο, μέλη των Κοινοβουλίων των Εθνικών, των Ευρωπαϊκών Κοινοβουλίων και τα λοιπά. 


Όμως όλα αυτά δεν έγιναν τυχαία. Έκαναν μια ολοκληρωμένη στρατηγική μάρκετινγκ για τον τόπο τους, για το πώς θα αναπτυχθεί και ακριβώς εδώ πέρα είναι και η συζήτηση για το πώς βρίσκουν τη διέξοδο από την κρίση, αναπτύσσοντας την τοπική μας οικονομία με αυτά που έχουμε εμείς, τα δικά μας τα ιδιαίτερα χαρακτηριστικά, ο κάθε Δήμος.


Οπότε, έκαναν αυτή την εκστρατεία. Έβαλαν πραγματικά την Τήλο στο χάρτη. Βρήκαν ποιοι είναι οι δημοσιογράφοι σε κάθε μέσο που ασχολείται με το περιβάλλον, στα περιφερειακά μέσα, στα διεθνή μέσα, στα εθνικά μέσα, τους προσέγγισαν, τους tour operators που ασχολούνται με τον τουρισμό, προσέγγισαν όλες αυτές τις ειδικές ομάδες και τα αποτελέσματα ήταν εκπληκτικά. Είδαμε πριν τον Κωνσταντίνο Μετζελόπουλο, που ήταν ένα μεγάλο κομμάτι της πρωτοβουλίας αυτής. Το 2001 η Τήλος είχε 18.000 επισκέπτες. Το 2007 έφτασαν στους 30.000 επισκέπτες και άλλοι 1.200 με γιοτ από την Τουρκία, έχουν αύξηση των ημερών διαμονής, τη δαπάνη ανά επισκέπτη, δηλαδή, αύξηση όλων των ποιοτικών χαρακτηριστικών του τουρισμού. 


Οπότε, βλέπουμε ότι ένα πρότυπο για τις τοπικές κοινωνίες, για να μπορούν κιόλας να αντιμετωπίσουν την κρίση, να μπορούν κιόλας να είναι μέρος της λύσης των περιβαλλοντικών προβλημάτων, των παγκόσμιων περιβαλλοντικών απειλών και των τοπικών προϊόντων, είναι να επενδύσουμε στην ποιότητα, την παράδοση και την καινοτομία. Κυρίως να κάνουμε τα πράγματα με αγάπη, να βάζουμε τη δημιουργικότητά μας στα πράγματα που  κάνουμε, να μην βλέπουμε απλά δίπλα παραδίπλα, να τα φέρνουμε σε εμάς. Ας ξεκινάμε από αυτά που έχουμε ήδη. Αυτά που μας κάνουν υπερήφανους. Αυτή είναι η παλέτα μας, η πηγή μας. Οπότε, είναι τα τοπικά προϊόντα, τα μονοπάτια, τα έθιμα, οι παραδοσιακοί οικισμοί, ιστορικοί τόποι, αρχαιολογικοί χώροι, περιοχές φυσικού πλούτου και όλα αυτά θα τα διαθέσουμε με τεχνολογίες καινούργιες, να δημιουργήσουμε προϊόντα ποιότητας.


Κλείνοντας, για έναν άλλον προορισμό, ο οποίος βραβεύτηκε τη χρονιά που μας πέρασε, ως ο καλύτερος οικοτουριστικός προορισμός κιόλας στην Ελλάδα. Είναι η Λέσβος. Το κύριο χαρακτηριστικό της Λέσβου είναι η ελιά. Έχουν 12.000.000 ελαιόδεντρα. Ένα ξενοδοχείο στο νησί είναι ένα από τα αναστηλωμένα ελαιοτριβεία. Εκεί ο επισκέπτης μπορεί να νοιώσει ότι είναι στη γη της ελιάς και να μείνει και μέσα στο ελαιοτριβείο, να συνδεθεί το παρελθόν με το μέλλον.


Η Λέσβος έχει κάτι άλλο πολύ σημαντικό. Έχει τους πιο ενθουσιώδεις επιχειρηματίες που έχω δει σε όλη την Ελλάδα. Είναι οι γυναίκες. Είναι οι γυναικείοι Αγροτικοί Συνεταιρισμοί της Λέσβου. Δεν έχω γνωρίσει ξανά τόσο συγκινητικές συναντήσεις γυναικών. Κάποιοι από αυτούς είναι πολλοί προσοδοφόροι και πραγματικά βγαίνουν πολύ άνετα οικονομικά, κάνουν επενδύσεις και προχωρούν. Κάποιοι βγαίνουν απλά και έχουν κάποιες δυσκολίες να βγουν ή βγαίνουν κάποιες χρονιές πάρα πολύ καλά.


Ρώτησα κάποιους από τους Συνεταιρισμούς που έχουν προβλήματα και τους λέω: «Θα το αρχίζατε ξανά από την αρχή;» Μου λένε: «Βεβαίως και από την τσέπη να πληρώσουμε θα το κάναμε». Πραγματικά είναι οι πιο ενθουσιώδεις επιχειρηματίες, που έχω συναντήσει ποτέ στην Ελλάδα. Ευτυχώς, συνήθως δεν χρειάζεται να πληρώνουν από την τσέπη τους και αν χρειάζεται, αυτό θα γίνει για μια χρονιά και πραγματικά είναι κάτι, το οποίο είναι κρίμα να μην υπάρχει σε κάθε τόπο, να μην υπάρχει αυτή η προσπάθεια, το συμπληρωματικό εισόδημα που δίνει αυτή τη δραστηριότητα, η ανάδειξη των τοπικών προϊόντων, η προσφορά στον τόπο. Το πώς εγώ οι επισκέπτης, εσείς επισκέπτες, μπορούμε να πάμε σε έναν τόπο και να το γευτούμε κιόλας. Να μην πάμε και φάμε το βούτυρο Ολλανδίας και το μέλι Βουλγαρίας. Να φάμε τα προϊόντα του τόπου, είναι και αυτό μια εμπειρία. Τα χρήματα που θα αφήσουμε στον τόπο να μείνουν στον τόπο, να μην φύγουν στις πολυεθνικές.


Πάλι από έναν άλλον Συνεταιρισμό. Εδώ πέρα βλέπουμε ταπεινά πράγματα. Ένα μικρό κεραμοποιείο. Βλέπετε πόσο ολοκληρωμένο είναι όμως. Είναι οι τελευταίοι κεραμίστες που έχουν τη μέθοδο, που είναι στην Αγιάσο της Μυτιλήνης, στη Λέσβο και βλέπετε στο παλιό το κτίριο πως δίνει μια συνολική αίσθηση ποιότητας και εμπειρίας αυτό το προϊόν, ξέρεις ότι πραγματικά θα αγοράσεις κάποιο προϊόν ποιότητας.

Ένας μύλος παλιός που φτιάχτηκε, αλέθει το σιτάρι και φτιάχνει και προϊόντα εκεί πέρα. Ένα παραδοσιακό καφενείο, όπως υπάρχουν πάρα πολλά τέτοια στην Ελλάδα, όπου η γιαγιά φτιάχνει τις μαρμελάδες της, φτιάχνει τα τοπικά προϊόντα. Ότι φας έχει σφραγίδα του τόπου. Αυτά που ξεχνάμε, αυτά που προσπερνάμε, αυτά είναι τα πιο σημαντικά.

Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε πάρα πολύ τον κύριο Κρίτωνα Αρσένη, ο οποίος μας έδωσε φοβερές ιδέες. Νομίζω ότι όλες και όλοι θα γυρίσετε στους Δήμους σας και μας βλέπω όλους να γυρίζουμε να φτιάχνουμε μαρμελάδες το λιγότερο.


Πάντως, ήταν εξαιρετική η παρουσίασή του και τον ευχαριστούμε πάρα πολύ. Είναι τρομερό τελικά, όταν συνειδητοποιήσουμε το πόσο ο καθένας από εμάς έχει κάποια ευθύνη, να αποκτήσουμε περιβαλλοντική συνείδηση και το πόσο τελικά σημαντικό είναι. Από κάτι τέτοιες παρουσιάσεις το καταλαβαίνουμε. Συνήθως, δεν το καταλαβαίνουμε. Ο καθένας λέμε: τι μπορούμε να κάνουμε εμείς για να αλλάξουμε τα πράγματα; Όμως τελικά βλέπουμε ότι αν ο καθένας από εμάς κάνει κάτι μικρό για αυτό, θα αλλάξουν τα πράγματα.


Τώρα θα μας μιλήσει ο κύριος Δημήτρης Μπαϊρακτάρης πια για την περιβαλλοντική ευθύνη σε επίπεδο Τοπικής Αυτοδιοίκησης.

Δ. ΜΠΑΪΡΑΚΤΑΡΗΣ: Σας ευχαριστώ. Ευχαριστώ και για την πρόσκληση στη Συνδιάσκεψη των Γυναικών.


Είναι αλήθεια ότι, μετά τα πολύ ενδιαφέροντα που μας είπε ο κύριος Αρσένης, θεωρώ ότι έχει καλύψει ένα πολύ μεγάλο μέρος της αγωνίας αυτής που έχουμε όλοι για το περιβάλλον και για μια καλύτερη ποιότητα ζωής σε τοπικό επίπεδο.


Επίσης, είναι αλήθεια ότι δυσκολεύτηκα να εξειδικεύσω τη σημερινή μου παρουσίαση, διότι θα έπρεπε αφενός να καλύψει το θέμα της περιβαλλοντικής ευθύνης της Τοπικής Αυτοδιοίκησης, που είναι ένα τεράστιο σε έκταση ζήτημα, το οποίο και τα θεματικά μας συνέδρια, αλλά και τα τακτικά συνέδρια της ΚΕΔΚΕ έχουν καλύψει σε πολύ μεγάλο βαθμό και δεν θα θεωρούσα ότι θα ήταν αντικείμενο της παρούσας συνδιάσκεψης, για αυτό λοιπόν οριοθέτησα τη σημερινή παρουσίαση τα θέματα του περιβάλλοντος σε σύνδεση με την παγκόσμια οικονομική κρίση που περνάμε ή κατά άλλους, αν θέλετε, βρισκόμαστε στο τέλος του κύκλου αυτής της κρίσης και στο πως εμπλέκεται η Τοπική Αυτοδιοίκηση στην ενίσχυση των πράσινων τεχνολογιών και της πράσινης ανάπτυξης.


Είναι αλήθεια λοιπόν ότι στο προηγούμενο διάστημα είδαμε οικονομολόγους, πολιτικούς να μιλούν για αυτή την διαφαινόμενη οικονομική κρίση, γιατί και εγώ θεωρώ ότι δεν έχουμε δει όλο τον κύκλο αυτή της κρίσης και είδαμε απόψεις, που πολλές φορές ήταν διαφορετικές, εκ διαμέτρου αντίθετες, για το πώς μπορεί να αντιμετωπιστεί αυτό το πρόβλημα.

Είδαμε οικονομίες να κλονίζονται, μεγάλους επιχειρηματικούς κολοσσούς και τράπεζες να υφίστανται αυτές τις επιπτώσεις της κρίσης και στα οικονομικά τους μεγέθη και στην απασχόληση. Είδαμε αυτοκινητοβιομηχανίες σε παγκόσμια κλίμακα να καταρρέουν. Είδαμε επιχειρήσεις να αγωνιούν, να προσδοκούν και να ψάχνουν έναν νέο προσανατολισμό για την άμυνά τους απέναντι σε αυτή την οικονομική κρίση.

Η διεθνής οικονομική κρίση και η κλιματική αλλαγή θα μπορούσαν να χαρακτηριστούν δύο ζητήματα, που τα τελευταία χρόνια ήταν στη προμετωπίδα του παγκόσμιου ενδιαφέροντος. Πολλοί λένε ότι ήρθε η οικονομική κρίση να υποσκελίσει την αγωνία ή το ενδιαφέρον της παγκόσμιας πολιτικής για την κλιματική αλλαγή και για το περιβάλλον. Όμως από κάποια στοιχεία που θα σας παραθέσω θα δείτε ότι αυτά τα δύο μείζονα παγκόσμια προβλήματα είναι αλληλένδετα και μπορούμε να πούμε ότι η παγκόσμια οικονομική κρίση μπορεί να βοηθήσει και να συμβάλει στην κατεύθυνση και της αντιμετώπισης των προβλημάτων που δημιουργούν την κλιματική αλλαγή.

Τι είδαμε; Κατά τη διάρκεια αυτής της οικονομικής κρίσης ή του σχεδιασμού ενός συστήματος αντιμετώπισης είδαμε πολλές χώρες και πάρα πολλές κυβερνήσεις να ζητούν τρόπους να ενισχύσουν τη λεγόμενη πράσινη, τη λεγόμενη αειφόρο ανάπτυξη.

Πρώτος απ’ όλους ο νέος ηγέτης των Ηνωμένων Πολιτειών, ο Ομπάμα. Υιοθέτησε τέτοιες πολιτικές και με την σειρά και άλλα κράτη και στην Ευρώπη και στην Αμερική και σε όλες τις ηπείρους είδαμε να υιοθετούν αντίστοιχες πολιτικές επιλογές.

Στη διάσκεψη των Ηνωμένων Εθνών τον περασμένο Δεκέμβριο για τη κλιματική αλλαγή εκφράστηκαν φόβοι ότι η διεθνής οικονομική κρίση θα έπληττε, σε αντίθεση με αυτό που τελικά έγινε, τις προσπάθειες για τον περιορισμό της υπερθέρμανσης του πλανήτη, αφού θα οδηγούσε σε μία μείωση της ροής κεφαλαίων για πράσινες τεχνολογίες και επενδύσεις.

Η παράλληλη αντιμετώπιση της οικονομικής κρίσης, αλλά και της μη ορθολογικής διαχείρισης των φυσικών και περιβαλλοντικών πόρων, που οδηγεί στην κλιματική αλλαγή κερδίζει πολύ μεγάλη υποστήριξη τους τελευταίους μήνες. Οι προσδοκίες είναι μεγάλες. Για κρατικές επενδύσεις σε ενεργειακές πηγές και δημόσιες υποδομές φιλικές προς το περιβάλλον, που θα διασφαλίζουν μια βιώσιμη ανάπτυξη με αειφόρο χαρακτήρα και προσανατολισμό στον ίδιο τον άνθρωπο. Γιατί, όπως είπε και ο Γενικός Γραμματέας του ΟΗΕ, οι επενδύσεις που καταπολεμούν την αλλαγή του κλίματος δημιουργούν εκατομμύρια θέσεις εργασίας και ενθαρρύνουν την αειφόρο ανάπτυξη.

Την ίδια στιγμή ο Πρόεδρος της ομάδας του Ευρωπαϊκού Λαϊκού Κόμματος δήλωσε χαρακτηριστικά ότι η καταπολέμηση των κλιματικών αλλαγών και η προώθηση της οικολογικής καινοτομίας θα βάλει την ευρωπαϊκή οικονομία και τη βιομηχανία σε σωστό δρόμο. Με τις πράσινες επενδύσεις, είπε χαρακτηριστικά, διασφαλίζουμε τώρα τις θέσεις εργασίας του αύριο.

Είναι γεγονός ότι οι επενδύσεις, η απασχόληση, οι μισθοί, η κατανάλωση και η διάσωση του πλανήτη, δεν μπορεί, παρά να είναι έννοιες αλληλένδετες. Η περιβαλλοντική κρίση και η κλιματική αλλαγή είναι ίσως πιο καταστροφική από την οικονομική κρίση, γιατί έχει αποδειχτεί ότι μια οικονομική κρίση και μια παγκόσμια οικονομική κρίση όσο και αν χαρακτηρίζεται βαθιά επώδυνη, ακολουθεί τον οικονομικό κύκλο, δηλαδή, έχει ημερομηνία λήξης. Επέρχεται ένας νέος κύκλος ανάπτυξης. Αντίθετα, πολλές φορές η περιβαλλοντική κρίση είναι ανεπανόρθωτη, δεν ακολουθεί τον κύκλο της οικονομικής κρίσης. Για αυτό πιστεύουμε ότι τα μέτρα αντιμετώπισης της οικονομικής και περιβαλλοντικής κρίσης πρέπει να είναι κοινά. Μπορούμε και πρέπει να χτίσουμε σε διεθνές επίπεδο, αλλά και στη χώρα μας, μία αρμονική σχέση μεταξύ της οικονομικής δραστηριότητας του ανθρώπου και του περιβάλλοντος.

Η μόλυνση του περιβάλλοντος είναι ένα ζήτημα που έχει οικονομική βάση και αυτό είναι εύκολο να κατανοηθεί και θα σας το αποδείξω πολύ σύντομα. Για παράδειγμα, μία βιομηχανία που αποφεύγει το κόστος εγκατάστασης και λειτουργίας μιας μονάδας βιολογικού καθαρισμού, για να μας πείσει ότι με τον τρόπο αυτό θα είναι πιο ανταγωνιστική και η ίδια και το προϊόν της, διοχετεύει τα απόβλητα με τον έναν ή τον άλλο τρόπο στην κοίτη ενός ποταμού – αν πούμε μια λέξη μόνο, ο Άσωπος, φτάνει να τα πούμε όλα – μετακυλίοντας το κόστος αυτό από οικονομικό κόστος σε περιβαλλοντικό και κοινωνικό κόστος. Επιτυγχάνεται με τον τρόπο η μεγιστοποίηση βέβαια των κερδών της, αφού δεν επιβαρύνεται με το κόστος ρύπανσης ως συστατικό στοιχείο της κοστολόγησης του προϊόντος που παράγει. Επιβαρύνεται όμως ταυτόχρονα, πέραν από το περιβάλλον και την τοπική οικονομικά, το κράτος και η Τοπική Αυτοδιοίκηση, γιατί κράτος και Τοπική Αυτοδιοίκηση θα πρέπει να αντιμετωπίσουν το πρόβλημα που γεννά η βιομηχανική ή όποια άλλη επιχειρηματική δραστηριότητα για τη απορρύπανση της περιοχής. Να αναζητήσουν νέες λύσεις για πόσιμο νερό ή να δούμε να έχουμε απαξίωση της ικανότητας να παράγονται προϊόντα, που παράγονταν μέχρι τώρα σε μια περιοχή και συνεπώς, πολλοί άνθρωποι να αλλάξουν πεδίο δραστηριότητας.

Παράλληλα, μια σειρά άλλων δευτερογενών επιπτώσεων μπορεί να είναι στη δραστηριότητα που έχει να κάνει με την απόληξη των ποταμών που έχουν μολυνθεί στο θαλάσσιο περιβάλλον. Δηλαδή, να έχουμε προβλήματα σε ανθρώπους που ασχολούνται με την αλιεία, με τον τουρισμό στην περιοχή και με μια άλλη σειρά δευτερογενών επιπτώσεων που συνήθως παράγονται από μία τέτοια δραστηριότητα.

Παρά τις στρεβλώσεις αυτές, είναι αποδεκτό ότι το δίλημμα οικονομική ανάπτυξη ή αντιμετώπιση της κλιματικής αλλαγής δεν υφίσταται, γιατί, όπως επισημαίνει και ο γνωστός, ο κύριος Στέρν στη περιβόητη έκθεσή του, αν η επιχειρηματική δραστηριότητα συνεχιστεί με τον ίδιο κλασικό τρόπο, θα οδηγήσει σε μείωση της παγκόσμιας κατά κεφαλή κατανάλωση κατά 20%, αφού τεράστιες περιοχές του πλανήτη δεν θα παράγουν, δεν θα έχουν πόσιμο νερό, θα υπάρξει ένα τεράστιο μεταναστευτικό ρεύμα, αλματώδης αύξηση της ανεργίας, υποσιτισμός και επιπτώσεις στη δημόσια υγεία. Γιατί πολλές φορές αυτή η ανεξέλεγκτη και χωρίς να λαμβάνει υπόψη της περιβαλλοντικές επιπτώσεις ανάπτυξη δημιουργεί έναν φαύλο κύκλο, που αυτό το αποτέλεσμα επιστρέφεται στην οικονομία με τον τρόπο αυτό που σας ανέφερα.

Η σημειωθείσα σήμερα πρόοδος στις ενεργειακές τεχνολογίες, στις λεγόμενες πράσινες τεχνολογίες και η άμεση υιοθέτησή τους είναι η μόνη λύση, που μπορεί να διατηρήσει την οικονομική πρόοδο, διασφαλίζοντας ταυτόχρονα και την περιβαλλοντική προστασία. 

Είναι γεγονός ότι η παγκόσμια ζήτηση για ενέργεια και μεταφορές οδηγεί συνεχώς στην ανάγκη νέων επενδύσεων. Αυτή η ανάγκη δημιουργεί μια μεγάλη ευκαιρία μετάβασης στη λεγόμενη πράσινη οικονομία και διάχυσης του οικονομικού οφέλους σε υφιστάμενους, αλλά και νέους κλάδους της οικονομικής δραστηριότητας.

Το κόστος των απαιτούμενων καθαρών επενδύσεων, με βάση τη Συνθήκη του Κιότο, υπολογίζεται σε 20 έως 30 δις δολάρια σε ετήσια βάση. Καταλαβαίνει κανείς πόσο μεγάλε ευκαιρίες δίνονται στην πράσινη οικονομία και στις νέες τεχνολογίες, που έχουν ως στόχο τη μείωση των περιβαλλοντικών επιπτώσεων.

Ο μηχανισμός καθαρής ανάπτυξης, που δημιουργήθηκε με τη Συνθήκη του Κιότο, μπορεί να αποτελέσει έναν αξιόπιστο μηχανισμό, που θα υποστηρίξει την πράσινη ανάπτυξη και θα δώσει λύση στο παγκόσμιο οικονομικό πρόβλημα.

Ελπίζουμε, όπως είπε και ο κύριος Αρσένης, η Παγκόσμια Διάσκεψη της Κοπεγχάγης του Δεκεμβρίου να αναθεωρήσει τους στόχους, τις πολιτικές και τους μηχανισμούς ελέγχου, ούτως ώστε να έχουμε καλύτερα αποτελέσματα για το περιβάλλον.

Τα προγράμματα στήριξης των οικονομιών, που είδαμε να ανακοινώνονται και κάποια να εφαρμόζονται κιόλας ή να εφαρμόζονται σε ένα βαθμό, το προηγούμενο χρονικό διάστημα. Είδαμε ότι στοχεύουν και αυτά στην υποστήριξη των λεγόμενων πράσινων επενδύσεων.

Μπορούμε και πρέπει να αυξήσουμε τη χρήση των ανανεώσιμων πηγών ενέργειας. Να δημιουργήσουμε πράσινες βιομηχανίες, που θα παράγουν και θα εμπορεύονται στην παραγωγή τεχνολογιών, που θα εξυπηρετούν αυτούς τους στόχους.

Όπως σας είπα πριν, ο Ομπάμα στην Αμερική, ανακοινώνοντας το πακέτο στήριξης της αμερικανικής οικονομίας, δεσμεύτηκε ότι ένα διακριτό ποσοστό του προγράμματος θα κατευθυνθεί στην πράσινη οικονομία.

Στην Ιταλία, που θεωρείται το πιο αρνητικό παράδειγμα, μόνο το 1% του προγράμματος στήριξης της οικονομίας κατευθύνεται στις πράσινες επενδύσεις. Ενώ η Κορέα διοχετεύει το 81% του πακέτου στήριξης της οικονομίας της στις πράσινες επενδύσεις.

Εκτός όμως αυτών των ακραίων συμπεριφορών και παραδειγμάτων που ανέφερα, διαπιστώνουμε ότι όλες σχεδόν οι χώρες έχουν μπει πλέον στην ίδια λογική, δηλαδή, στη λογική του ότι θα πρέπει όλες αυτές οι ενισχύσεις, που πάνε στη λεγόμενη πραγματική οικονομία, θα πρέπει να λαμβάνουν υπόψη τους, διακριτά ή όχι, τον τομέα του περιβάλλοντος και των πράσινων τεχνολογιών. 

Να σας αναφέρω επίσης ότι η Αυστραλία δαπανά 2,5 δις δολάρια, δηλαδή, το 9% του πακέτου στήριξης στην κατεύθυνση αυτή, επικεντρώνοντας μάλιστα τη δράση της, όχι γενικά και αόριστα σε κάποιες νέες τεχνολογίες που θα προστατεύουν το περιβάλλον, αλλά στο να εξασφαλίσει την ενεργειακή της επάρκεια μέσω ανανεώσιμων πηγών ενέργειας, προγραμματίζοντας παρεμβάσεις και ενεργειακής αποδοτικότητας στα κτίρια ή στις υποδομές σε 2.700.000 κατοικίες. Δηλαδή, κάτι αντίστοιχο με αυτό που έχει εξαγγελθεί πριν λίγο καιρό και στη χώρα μας. Όμως εδώ μιλάμε για αυτή την κλίμακα, για 2.700.000 κατοικίες.

Επίσης, η Βρετανία προσφέρει στην κατεύθυνση της ενεργειακής αποδοτικότητας των κτιρίων και της παραγωγής αυτοκινήτων με χαμηλούς ρύπους 2,1 δις δολάρια από το πακέτο στήριξης, που ισοδυναμεί με το 7% των πόρων που θα διαθέσει.

Η Γαλλία δίνει 7,1 δις από ένα πακέτο της τάξης των 26 δις ευρώ που είναι για την αντιμετώπιση της οικονομικής κρίσης. Δηλαδή, ένα ποσοστό 21%, το οποίο το κατευθύνει στον εκσυγχρονισμό αγροτικών και κτηνοτροφικών επιχειρήσεων, με παραδείγματα σαν και αυτά που είπε ο κύριος Κρίτωνας Αρσένης και στη βελτίωση των οικιστικών υποδομών. Επίσης, στην απόσυρση αυτοκινήτων παλιάς τεχνολογίας, αφού, όπως ξέρετε, η Γαλλία είναι μια από τους μεγάλους παραγωγούς αυτοκινήτων.

Η Γερμανία σε δύο προγράμματα που εξήγγειλε για τη στήριξη της οικονομίας απέναντι στην οικονομική κρίση δεσμεύει το 13% από ένα πακέτο 80 δις ευρώ στην κατεύθυνση πάλι δύο στοχευμένων δράσεων. Ενισχύει πάλι την επισκευή, όπως είπαμε και πριν, κτιρίων, την ενεργειακή αποδοτικότητα των κτιρίων, ώστε η κατοικία ή η επαγγελματική στέγη ή η βιοτεχνία ή η βιομηχανία να γίνουν λιγότερο ενεργοβόρες και από την άλλη να μπορέσουν να υποκαταστήσουν τους συμβατικούς τρόπους που αντλούν την ενέργεια με αιολική και ηλιακή ενέργεια. Επίσης, βάζει σαν ένα όρο την αντικατάσταση όλων των αυτοκινήτων που ξεπερνούν τα εννέα χρόνια από την ημερομηνία κυκλοφορίας τους.

Δεν θέλω να σας κουράσω, έχω και άλλα παραδείγματα, αλλά για τη συντομία του χρόνου, να σας πω μόνο για την Κίνα, στην οποία, όπως ξέρετε, η εκπομπή ρυπογόνων αερίων – και τα ξέρει καλύτερα από εμένα ο κύριος Αρσένης – αυξήθηκε κατά 250% μεταξύ 1990 και 2006, γιατί ξέρετε ότι είναι μια οικονομία που λειτουργεί με έναν αλματώδη ρυθμό ανάπτυξης. Σήμερα κινείται σε επίπεδα ιλιγγιώδη, πολύ πάνω από τον παγκόσμιο μέσο όρο. Προσφέρει λοιπόν η Κίνα, ένας από τους μεγαλύτερους ρυπαντές του πλανήτη, θα έλεγα εγώ, το 38% του πακέτου στήριξης της οικονομίας για τις πράσινες τεχνολογίες και επενδύσεις.

Πάω στην Ευρωπαϊκή Ένωση. Η Ευρωπαϊκή Ένωση, έχοντας 18,2 δις ευρώ για τη στήριξη των πράσινων επενδύσεων, δίνει ως κατεύθυνση στα κράτη-μέλη να μπορέσουν να υποκαταστήσουν συμβατικούς τρόπους, που παρήγαγαν μέχρι τώρα διάφορα προϊόντα, μέσω νέων τεχνολογιών, που θα είναι φιλικά προς το περιβάλλον. Είχε προταθεί σε επίπεδο Ευρωπαϊκής Ένωσης να μειωθεί και ο ΦΠΑ για τα πράσινα προϊόντα. Όμως τελικά ένα τέτοιο μέτρο δεν έχει ακόμα υιοθετηθεί. Δεν ξέρω ο κύριος Αρσένης αν έχει κάτι νεότερο ως πληροφορία.

Στη χώρα μας θα πρέπει να πούμε ότι μέσα από μία διακριτή γραμμή του προγράμματος στήριξης θα μπορούσε να δοθεί και εδώ ώθηση στις πράσινες τεχνολογίες και στις τεχνολογίες αυτές που βοηθούν στην αντιμετώπιση, πέραν της οικονομικής κρίσης και των περιβαλλοντικών προβλημάτων.

Ένα τέτοιο παράδειγμα – και πρέπει να πούμε μερικά παραδείγματα, που ήδη αυτή τη στιγμή εξελίσσονται – είναι το πρόγραμμα ΕΞΟΙΚΟΝΟΜΩ. Θα πρέπει να σας πω ότι το πρόγραμμα ΕΞΟΙΚΟΝΟΜΩ ακριβώς σε αυτή την αίθουσα, στον ίδιο χώρο, πριν τρία χρόνια, η ΚΕΔΚΕ διοργάνωσε ένα συνέδριο με το ΠΑΝΔΟΙΚΟ. Το Συνέδριο αυτό είχε θέμα την κλιματική αλλαγή. Μέσα στο συνέδριο αυτό στην κεντρική εισήγηση της ΚΕΔΚΕ είχαμε κάνει μία αναφορά εκτεταμένη στο πως θα μπορούσε και η Τοπική Αυτοδιοίκηση, μέσα από τη λειτουργία της, να συμβάλει στη μείωση των εκπομπών που συμβάλουν στο φαινόμενο του θερμοκηπίου και πως θα μπορούσε να αναπτύξει δράσεις για να υποκαταστήσει συμβατικούς τρόπους παραγωγής ενέργειας με ανανεώσιμες ή το πώς θα μπορούσε να βοηθήσει την ενεργειακή αποδοτικότητα των κτιρίων και των υποδομών της.

Στην εισήγηση τότε που είχε ο κάνει ο Πρόεδρος της Επιτροπής Περιβάλλοντος της ΚΕΔΚΕ, ο κύριος Κοτρωνιάς, περιγράφαμε το πρόγραμμα ΕΞΟΙΚΟΝΟΜΩ. Λίγους μήνες αργότερα ήρθε το αρμόδιο Υπουργείο, υιοθέτησε την πρόταση αυτή και έφτιαξε το πρόγραμμα ΕΞΟΙΚΟΝΟΜΩ, το οποίο είναι η πιο ουσιαστική μέχρι σήμερα παρέμβαση που έχει γίνει στον τομέα της Αυτοδιοίκησης για την εξοικονόμηση ενέργειας.

Εδώ θα ήθελα να επισημάνω ότι στο πρόσφατο συνέδριο που κάναμε στην Κοζάνη στις αρχές του μήνα με θέμα «Ενέργεια και Τοπική Αυτοδιοίκηση» μία από τις προτάσεις που κάναμε μέσα από την κεντρική εισήγηση της ΚΕΔΚΕ είναι να υπάρξει επέκταση του προγράμματος ΕΞΟΙΚΟΝΟΜΩ σε όλους τους Δήμους, γιατί ξέρετε ότι μέχρι σήμερα τελικοί δικαιούχοι είναι οι Δήμοι με επάρκεια άνω των 10.000 κατοίκων και βέβαια, σε μια επόμενη φάση του προγράμματος να συμμετάσχουν και οι Δήμοι εκείνοι, που ήταν μεν επιλέξιμοι, λόγω πληθυσμιακού μεγέθους, αλλά δεν είχαν την τεχνική ετοιμότητα ή ικανότητα να ανταποκριθούν στην πρώτη προκήρυξη του προγράμματος. 

Επίσης, θα πρέπει να σας πω, επειδή το δουλέψαμε στην ΚΕΔΚΕ και στην Επιτροπή Περιβάλλοντος το πρόγραμμα ΕΞΟΙΚΟΝΟΜΩ, έχουμε μια μεγάλη αγωνία για το πώς θα μπορούσε αυτό το πρόγραμμα να έχει καθολική εφαρμογή. Γιατί είναι εδώ και ο κύριος Βιρβιδάκης, του μέλος του Διοικητικού Συμβουλίου, ξέρει πολύ καλά ότι στον Δήμο του από την πρόταση που έκανε το πρόγραμμα ΕΞΟΙΚΟΝΟΜΩ αμφιβάλω αν θα καλύψει το 5%-10% των υποδομών. 

Άρα λοιπόν, σαν πρόγραμμα είναι ένα πρόγραμμα ουσιαστικά πιλοτικό, το οποίο βοηθά στο να καταλάβουμε ή να μετρήσουμε τι μπορούμε να κάνουμε μέσα από τις παρεμβάσεις αυτές στα κτίρια, στη δημοτική συγκοινωνία, στις άλλες υποδομές του Δήμου. Για αυτό λοιπόν θα ήταν καλό να δούμε σε επίπεδο ΚΕΔΚΕ και το προτείναμε και στην Κοζάνη, που είχε παρθεί η σχετική απόφαση στο Συνέδριο, πως θα δημιουργούταν ένα πρόγραμμα, που θα το λέγαμε ΕΞΟΙΚΟΝΟΜΩ παντού. Δηλαδή, να καλύψει το σύνολο των υποδομών του Δήμου. Δεν λέω ότι μπορούν να βρεθούν τα χρήματα εύκολα, ούτε το ΕΣΠΑ μπορεί να τα καλύψει, ούτε το πρόγραμμα ανταγωνιστικότητα και επιχειρηματικότητα του ανάπτυξης. Χρειάζονται πάρα πολλά χρήματα. Θα μπορούσε όμως σε ένα βάθος χρόνου να βρούμε πόρους και με μόχλευση ιδιωτικών κεφαλαίων και από την Ευρωπαϊκή Τράπεζα Επενδύσεων ενδεχόμενα, ούτως ώστε να κάνουμε ένα πρόγραμμα, που θα καλύψει όλες τις υποδομές του Δήμου και αυτό είναι απάντηση στην οικονομική κρίση. Σκεφτείτε πόσες δραστηριότητες και πόσα επαγγέλματα εξαρτώνται από την οικοδομή ή αν θέλετε, από την εν γένει αυτή δραστηριότητα, υδραυλικοί, ηλεκτρολόγοι, αυτοί που ασχολούνται με τις μονώσεις. Θα μπορούσαμε λοιπόν να δημιουργήσουμε δεκάδες εκατοντάδες σε τοπικό επίπεδο, χιλιάδες αθροιστικά σε όλη τη χώρα ή εκατοντάδες χιλιάδες θέσεις εργασίας ή να διατηρούνταν θέσεις εργασίας, αν κάναμε ένα τέτοιο θαρραλέο βήμα.

Να σας πω και κάτι, ακόμα και να δανειστεί ένας Δήμος και να κάνει το πρόγραμμα ΕΞΟΙΚΟΝΟΜΩ σε όλες τις υποδομές, με δεδομένο ότι θα πετύχει ένα 25%-30% στην ενεργειακή δαπάνη, μπορεί να αποπληρώνει μέσα από την εξοικονόμηση πόρων που θα έχει για την κατανάλωση της ενέργειας ένα δάνειο κάποιων πέντε-δέκα ετών.

Δεν θα σας κουράσω για τι άλλο είπαμε, μιας και αναφέρομαι στο θέμα της ενέργειας στα συμπεράσματα του Συνέδριου της Κοζάνης, που νομίζω ότι το Διοικητικό Συμβούλιο της ΚΕΔΚΕ και τα επόμενα συνέδριά μας θα τα εξειδικεύσουν για να τα κάνουν πλέον πολιτικές για την Αυτοδιοίκηση και για να συμβάλει η Αυτοδιοίκηση στο θέμα της εξοικονόμησης της ενέργειας και της κλιματικής αλλαγής. 

Για να δούμε τώρα στη χώρα μας αυτή τη στιγμή και στο επίπεδο της Τοπικής Αυτοδιοίκησης, πέραν από το πρόγραμμα ΕΞΟΙΚΟΝΟΜΩ, με ποιον άλλο τρόπο η Τοπική Αυτοδιοίκηση μπορούμε να πούμε ότι έχει μια προσανατολισμένη χρηματοδοτική γραμμή στα θέματα του περιβάλλοντος και της συμβολής της στο θέμα της κλιματικής αλλαγής.

Όσο και αν ψάξουμε, πέραν από τα τομεακά προγράμματα, όπως είναι το ΕΠΕΡΑ, που υπάρχουν δράσεις, που και η Τοπική Αυτοδιοίκηση είναι τελικός δικαιούχος και αξιοποιεί πόρους στην κατεύθυνση αυτή, ένα άλλο ταμείο που θα μπορούσαμε να πούμε ότι στη φιλοσοφία του, όπως συστάθηκε, είναι ένα Πράσινο Ταμείο και είναι το ΕΤΕΡΠΣ. Δεν ξύνω πληγές. Ξέρουμε πολύ καλά το ΕΤΕΡΠΣ τι έχει κάνει, αλλά σαν σύλληψη ήταν το πρώτο Πράσινο Ταμείο που έγινε στην Ελλάδα – ανεξάρτητα επαναλαμβάνω και δεν θέλω να το θίξω, δεν είναι και ο ρόλος μου αυτός – στην πορεία δεν λειτούργησε έτσι. Χρειάζεται λοιπόν ένα αντίστοιχο ταμείο ή το συγκεκριμένο ταμείο να πάρει άλλη μορφή με πρωτοβουλία αν θέλετε με πρωτοβουλία του αρμόδιου Υπουργείου και της ΚΕΔΚΕ και της Τοπικής Αυτοδιοίκησης, που να υπάρχει ένα Πράσινο Ταμείο που μπορεί να παρεμβαίνει σε θέματα περιβάλλοντος, προστασίας περιβάλλοντος, αντιμετώπισης της ρύπανσης, διαχείρισης βιοτόπων, απαλλοτρίωσης ελεύθερων χώρων, αποκατάσταση διατηρητέων κτιρίων, μια σειρά δράσεων που είναι περιβαλλοντικές και βοηθούν στην καλύτερη ποιότητα ζωής.

Ξέρω ότι το ΕΤΕΡΠΣ είχε ένα τεράστιο οικονομικό άνοιγμα, που αφού δεσμεύτηκαν πολυετή προγράμματα με συμβάσεις και υψηλές επιχορηγήσεις, υπερέβαιναν τις ετήσιες εισροές του, με αποτέλεσμα έτσι να μην μπορεί να ανταποκριθεί.

Επίσης, θέλω να σας πω, αν μπορούμε να ψάξουμε λίγο να δούμε που αλλού θα μπορούσε η Τοπική Αυτοδιοίκηση να αντλήσει πόρους, στο πρόγραμμα δημοσίων επενδύσεων, ειδικά στον αναπτυξιακό νόμο υπάρχουν σήμερα συγκεκριμένες δράσεις, όπως είναι τα επενδυτικά σχέδια για παραγωγή ενέργειας από ήπιες μορφές ή από εναλλακτικές μορφές, όπως λέμε, αιολική, ηλιακή, υδροηλεκτρική γεωθερμία, βιομάζα, στα οποία πολλές φορές δεν λέω κατευθύνεται ο αναπτυξιακός νόμος στην Τοπική Αυτοδιοίκηση, αλλά μπορεί και η Τοπική Αυτοδιοίκηση να συμπράξει με ιδιώτες ή και η ίδια, μέσω των Δημοτικών Επιχειρήσεων συνήθως και να αξιοποιήσει και τον αναπτυξιακό νόμο στην ίδια κατεύθυνση.

Επίσης, υπάρχουν από τον αναπτυξιακό νόμο διακριτές χρηματοδοτικές γραμμές για επενδυτικά σχέδια σε θέματα περιορισμού της ρύπανσης των υδάτων, του εδάφους, του υπεδάφους, ατμόσφαιρας, ανακύκλωση νερού, αφαλάτωση θαλασσινού και εφάλμυρου νερού, επενδυτικά σχέδια για την εξοικονόμηση ενέργειας στον εξοπλισμό και τις εγκαταστάσεις διάφορων μονάδων, που και η Αυτοδιοίκηση δραστηριοποιείται. Επενδυτικά σχέδια για την παραγωγή βιοκαυσίμων και στερεών καυσίμων από βιομάζα και παραγωγή βιομάζας από φυτά, που και εδώ μπορεί και η Τοπική Αυτοδιοίκηση να παίξει τον δικό της ρόλο και μια σειρά άλλων χρηματοδοτήσεων, που ο αναπτυξιακός νόμος δίνει τη δυνατότητα να αξιοποιήσει και η Τοπική Αυτοδιοίκηση.

Κλείνω σιγά-σιγά. Δεν θα αναφερθώ άλλο στον αναπτυξιακό νόμο. Στο ΕΣΠΑ, που ήδη έχει αρχίσει να υλοποιείται, ήδη τρέχουν οι πρώτες προσκλήσεις για την προστασία και τη διαχείριση των υδατικών πόρων, με σκοπό την κάλυψη των αναγκών διαχείρισης υγρών αποβλήτων σε 350 περίπου οικισμούς της χώρας. Επίσης, υπάρχουν προσκλήσεις για την προστασία του ατμοσφαιρικού περιβάλλοντος, τις αστικές μεταφορές, την αντιμετώπιση της κλιματικής αλλαγής και τις ανανεώσιμες πηγές ενέργειας. Ξεκινούν να εντάσσονται και χρηματοδοτούνται έργα για τη διαχείριση των απορριμμάτων, με έμφαση στην ανακύκλωση, στα έργα ύδρευσης σε τουριστικές περιοχές, η τηλεθέρμανση στη Φλώρινα και την Πτολεμαΐδα, οι δράσεις διατήρησης ποικιλότητας και του φυσικού και του υδροτοπικού περιβάλλοντος στις περιοχές που έχουμε προστατευόμενες περιοχές στο δίκτυο Natura. Ενώ μια σειρά άλλων δράσεων μέσα από το ΕΣΠΑ κατευθύνονται στη λεγόμενη πράσινη οικονομία.

Κλείνοντας λοιπόν, θα ήθελα να σας πω ότι οι πράσινες τεχνολογίες και επενδύσεις, είναι για τους φορείς της Αυτοδιοίκησης μία ευκαιρία και μία πρόκληση. Μπορούν να αποτελέσουν μια μεγάλη συμβολή της Αυτοδιοίκησης και στην οικονομία και στην αντιμετώπιση της οικονομικής κρίσης, αλλά και στην προστασία του περιβάλλοντος.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Δημήτρη Μπαϊρακτάρη, πολύτιμο συνεργάτη εδώ της ΚΕΔΚΕ, ο οποίος μας μίλησε για τις δράσεις της Τοπικής Αυτοδιοίκησης, τις σχετικές με την ενεργειακή κρίση.


Θα δώσω αμέσως τον λόγο στην κυρία Κλειώ Αξαρλή, η οποία είναι αναπληρώτρια καθηγήτρια του τμήματος πολιτικών μηχανικών του Πολυτεχνείου της Θεσσαλονίκης, να μας μιλήσει για τις παρεμβάσεις που μπορούν να γίνουν σε κάποια κτίρια, σε κάποιες υποδομές, ώστε να είναι πιο καλά ενεργειακά. Περιμένουμε να την ακούσουμε.

Κ. ΑΞΑΡΛΗ: Καλησπέρα σας. Θα ήθελα να ευχαριστήσω την ΚΕΔΚΕ για την ευκαιρία που δίνει στους πανεπιστημιακούς δασκάλους να ενώσουν τις σκέψεις τους μαζί σας για τα θέματα του περιβάλλοντος και της εξοικονόμησης ενέργειας και επίσης, την ευκαιρία που δίνει και σε εμάς που είμαστε τεχνικοί, όχι απλώς πανεπιστημιακοί δάσκαλοι, να συζητήσουμε μαζί σας διάφορες λύσεις, προτάσεις, ιδέες που θα μπορούσατε να τις εφαρμόσετε, είτε σαν ενεργοί πολίτες, είτε ακόμα περισσότερο σαν μέλη μιας κοινότητας που παίρνει αποφάσεις. Γιατί πολιτικές αποφάσεις και αποφάσεις δράσης παίρνονται και από εσάς και είμαστε ιδιαίτερα χαρούμενοι, που μπορούμε να μοιραστούμε ορισμένες σκέψεις μαζί σας.


Έγινε σαφές ότι το θέμα του περιβάλλοντος άπτεται και του θέματος του δομημένου περιβάλλοντος και έχει να κάνει και με την εξοικονόμηση ενέργειας.


Εγώ λοιπόν θα συζητήσω μαζί σας τα θέματα του ενεργειακού σχεδιασμού του δομημένου περιβάλλοντος ή βιοκλιματικού σχεδιασμού ή πράσινες αρχιτεκτονικής ή βιώσιμης αρχιτεκτονικής ή με διάφορους τρόπους, με τους οποίους προσπαθούμε να εκφράσουμε αυτή την τάση, του να κρατήσουμε το περιβάλλον μας σωστό από διάφορες σκοπιές, ώστε να το βρουν για επόμενες γενιές.


Θα ήθελα να συνοψίσω ότι αυτός ο ρόλος λοιπόν του ενεργειακού ή βιοκλιματικού σχεδιασμού είναι να εξοικονομήσει ενέργεια, να αξιοποιήσει τις ήπιες μορφές ενέργειας με τη μικρότερη δυνατή επιβάρυνση του περιβάλλοντος και σαφέστατα να δημιουργήσει και συνθήκες θερμικής και οπτικής άνεσης για τους χρήστες. Γιατί δεν πρέπει να ξεχνάμε ότι το δομημένο περιβάλλον έχει να κάνει με ανθρώπους. Στόχος μας λοιπόν είναι να εξοικονομήσουμε μεν ενέργεια, να μην μολύνουμε το περιβάλλον, αλλά συγχρόνως να έχουμε καλές συνθήκες διαβίωσης, να μην ζούμε σε ένα τεχνητό περιβάλλον, που θα έχουμε ξεχάσει όλη αυτή τη θερμική και οπτική άνεση.


Επίσης, δεν πρέπει να ξεχνάμε, όταν λέμε δομημένο περιβάλλον, δεν αναφερόμαστε μόνο στο κτίριο, αναφερόμαστε και στους υπαίθριους χώρους και βέβαια σε μεγάλη κλίμακα στην πολεοδομική κλίμακα, όπου ίσως εσείς θα μπορούσατε και εκεί λίγο να βοηθήσετε, να γίνουν καλύτερες οι πόλεις μας και να εξοικονομούν περισσότερη ενέργεια. Όμως εγώ θα προσπαθήσω να θέσω το πρόβλημα κυρίως των κτιρίων και του αμέσου χώρου που περιβάλλει τα κτίρια, του υπαίθριου χώρου γύρω από τα κτίρια, της πλατείας, των δημοσίων χώρων ή των άλλων ανοικτών στις πόλεις μας και προφανώς το πρόβλημα γίνεται και πιο έντονο στις αστικές περιοχές. Όλοι έχουμε ακούσει για το φαινόμενο της θερμικής νησίδας. Τα πυκνοδομημένα κέντρα των πόλεων λόγω των ανθρωπογενών δραστηριοτήτων της κυκλοφορίας των αυτοκινήτων, της αποβολής των καυσίμων από τις κεντρικές θερμάνσεις, από τη χρήση των κλιματιστικών, που έχει γίνει η μάστιγα του περιβάλλοντος τα τελευταία χρόνια, που απάγουν θερμότητα προς το περιβάλλον.

Έτσι λοιπόν το φαινόμενο της θερμικής νησίδας έχει να κάνει με την άνοδο της θερμοκρασίας, κυρίως στα αστικά κέντρα, μπορεί να λυθεί, αν προσπαθήσουμε να εξοικονομήσουμε ενέργεια από αυτά τα κτίρια, άρα, να προσπαθήσουμε να επιβαρύνουμε λιγότερο το περιβάλλον στα αστικά κέντρα.

Συγχρόνως, σας έθεσα το πρόβλημα των συνθηκών άνεσης. Έχουμε θερμική άνεση, έχουμε οπτική άνεση, έχουμε ακουστική άνεση και με μία απλή έννοια, η θερμική άνεση βέβαια είναι ούτε να κρυώνουμε, ούτε να ζεσταινόμαστε. Όμως, αν το δούμε και λίγο επιστημονικά, είναι ο οργανισμός να μην καταβάλει μεγάλη προσπάθεια για να φέρει σε μια ισορροπία όλες αυτές τις θερμορυθμιστικές λειτουργίες. Όταν ιδρώνουμε προσπαθούμε να καλύψουμε κάποιο πρόβλημα στη θερμική άνεση.

Έτσι λοιπόν από τι εξαρτάται η θερμική άνεση και πως μπορούμε να επέμβουμε δομώντας σωστά το περιβάλλον μας; Η θερμική άνεση, αν την δούμε σαν ανταλλαγή ενέργειας ανάμεσα στον άνθρωπο και στο περιβάλλον, εξαρτάται από την ηλιακή και θερμική ακτινοβολία που δεχόμαστε. Επίσης, εξαρτάται από τη θερμοκρασία του αέρα που αναπτύσσεται γύρω μας και εξαρτάται και από την θερμοκρασία των επιφανειών, την επιφανειακή θερμοκρασία των διαφόρων επιφανειών που μας περιβάλλουν, είτε είναι οι τοίχοι του σπιτιού μας, είτε είναι ο ασφαλτοστρωμένος δρόμος ή το πάρκο, στο οποίο κυκλοφορούμε. Έχει να κάνει με τη ροή του αέρα, πόσο γρήγορα κινείται ο αέρας, πόσο ευχάριστος ή δυσάρεστος είναι ο αέρας και έχει να κάνει και με την υγρασία, η οποία είναι ένα στοιχείο του κλίματος κάθε τόπου, αλλά την οποία μπορούμε να αυξήσουμε ή να μειώσουμε με διάφορους τρόπους. Έχει να κάνει προφανώς και με την ένδυση, την οποία έχουμε, πόσο γερά είμαστε ντυμένοι ή όχι και σε σχέση και με το κλιματιστικό. Για παράδειγμα, εδώ αρχίζουμε να κρυώνουμε ελαφρώς στο πάνελ, για αν μας ακούν, ίσως θα προσπαθήσουν κάπως να μειώσουν το κλιματιστικό. Επίσης, έχουν να κάνουν και με τη δραστηριότητα που εκτελούμε, αν κοιμόμαστε, αν καθόμαστε, αν είμαστε σε ένα γυμναστήριο ή σε ένα σχολικό κτίριο.

Η οπτική άνεση. Πόσο καλά βλέπουμε για την εργασία που φτιάχνουμε και πόσο δυσαρεστημένοι είμαστε από μία οπτική θάμπωση, που μπορεί να έχουμε. Αυτό μπορεί να επηρεάσει και την ψυχολογική μας διάθεση, αλλά μπορεί να επηρεάσει και την απόδοσή μας στην εργασία. Έτσι η φωτεινότητα και η θάμπωση και οι ανακλαστικές επιφάνειας καθορίζουν την οπτική άνεση και βέβαια, αντιθέσεις μεταξύ σκιασμένων και φωτισμένων σημείων. Έχουμε και την ακουστική άνεση, που είναι ο θόρυβος κυρίως από την κίνηση των οχημάτων. Όμως σήμερα ας μην ασχοληθούμε με την ακουστική άνεση, θα ασχοληθούμε περισσότερο με την θερμική και την οπτική άνεση. 

Θα σας έφερνα ένα πολύ απλό παράδειγμα, για να σας δείξω ότι δεν υπάρχουν οι ιδανικές φόρμες, ιδανικά νούμερα, στα οποία θα πρέπει να προσαρμόσουμε τις συνθήκες του κλιματισμού μας και της θέρμανσης μας ή του τρόπου κατασκευής των κτιρίων μας, για να πούμε ότι αισθανόμαστε θερμικά άνετα. Είναι ένας συνδυασμός όλων αυτών των παραμέτρων, συνδυασμός θερμοκρασίας, συνδυασμός της υγρασίας, συνδυασμός της κίνησης του αέρα.

Απλώς, αναφέρω ένα παράδειγμα. Θα μπορούσαμε, αν είμαστε σε ένα τέλειο ξερό περιβάλλον με 0% υγρασία, να ανεχτούμε θερμοκρασία μέχρι και 50ο C και αντίθετα, αν είμαστε σε ένα πολύ υγρό περιβάλλον με σχεδόν 100% σχετική υγρασία, θα  μπορούσαμε να ανεχτούμε μέχρι 30ο θερμοκρασία. Αυτό λοιπόν μας δείχνει το εύρος, με το οποίο μπορούμε να ασχοληθούμε με το δομημένο περιβάλλον και τις ενέργειες που μπορούμε να κάνουμε, ώστε με μικρές διορθωτικές κινήσεις να αποκτήσουμε συνθήκες θερμικής άνεσης.

Ερχόμαστε στο ερώτημα που θέλω να θέσω στον εαυτό μου και σε εσάς και σε αυτούς που παίρνουν αποφάσεις. Ο σχεδιασμός μπορεί να βελτιώσει ή να μεταβάλει τις συνθήκες θερμικής άνεσης και άρα, να αποδεχτούμε χαμηλότερες θερμοκρασίας και επομένως να καταναλώσουμε λιγότερη ενέργεια και κατά συνέπεια, εξοικονομώντας ενέργεια, να βελτιώσουμε τις περιβαλλοντικές συνθήκες, να βελτιώσουμε την κλιματική αλλαγή;

Προφανώς ο σχεδιασμός μπορεί να μεταβάλει την επιφανειακή θερμοκρασία των δομικών στοιχείων ενός κτιρίου και κυρίως του υπαίθριου χώρου. Για παράδειγμα, σας δείχνω την θερμοφωτογράφηση, δηλαδή, την θερμοκρασιακή απεικόνιση ενός χώρου που είναι με γρασίδι και ενός χώρου που είναι με άσφαλτο. Βλέπετε λοιπόν ότι ο χώρος που είναι επιστρωμένος με άσφαλτο, είναι κόκκινος, δηλαδή, πολύ θερμός και ο χώρος που είναι επιστρωμένος με γρασίδι είναι μπλε, είναι ψυχρός. Αυτό μας δείχνει ότι οι επιφάνειες που μας περιβάλλουν αντανακλούν και εκπέμπουν με διάφορο τρόπο τη θερμότητα και επομένως, μετατρέπουν το μικροκλίμα γύρω από τα κτίριά μας και το μικροκλίμα στις περιοχές, στις οποίες κυκλοφορούμε, συμβάλλοντας στις συνθήκες θερμικής άνεσης και συμβάλλοντας στην αύξηση και στη μείωση της κατανάλωσης ενέργειας.

Επειδή ερχόμαστε και από τα πανεπιστήμια, να θέσουμε και λίγο το θέμα της έρευνας και της τεκμηρίωσης. Σας δείχνω μετρήσεις από επιφανειακές θερμοκρασίες από διάφορες επιφάνειες που μετρήσαμε και βλέπετε ότι μεταξύ της επιφάνειας του νερού και μας ασφαλτοστρωμένης επιφάνειας, μπορεί η διαφορά να είναι μέχρι και 20ο C, η επιφανειακή θερμοκρασία. Καταλαβαίνετε λοιπόν πόση επίπτωση έχει αυτό στο δομημένο περιβάλλον.

Έτσι λοιπόν η επιλογή της υφής και του χρώματος και των υλικών που θα χρησιμοποιήσουμε στις εκτεθειμένες επιφάνειες έχει σημαντική επίδραση στις αναπτυσσόμενες θερμοκρασίες αυτών των επιφανειών. Κατά συνέπεια, στο μικροκλίμα, κατά συνέπεια, στις συνθήκες άνεσης μέσα στα κτίρια, κατά συνέπεια, στην περιβαλλοντική αντιμετώπιση του δομημένου περιβάλλοντος.

Συγχρόνως, αν πάμε στο ίδιο το κτίριο, αν χρησιμοποιήσουμε θερμομόνωση, που πρώτος στόχος είναι να εξοικονομήσουμε ενέργεια, με την εφαρμογή θερμομόνωσης βελτιώνουμε και την επιφανειακή θερμοκρασία των δομικών στοιχείων, των τοίχων, των δαπέδων, των οροφών και έχοντας υψηλότερες επιφανειακές θερμοκρασίες, μπορούμε να μειώσουμε τη θερμοκρασία του αέρα μέσα στα κτίριά μας, αντί για 24ο, αντί για 22ο , να ανεχτούμε και 21ο C στα κτίρια μας, εξοικονομώντας ενέργεια με αυτό τον τρόπο. Όπως εφαρμόζοντας δίπλα ή ειδικά τζάμια ή εφαρμόζοντας το βράδυ μία κινητή νυκτερινή μόνωση στα ανοίγματά μας, μπορεί εκτός από την εξοικονόμηση ενέργειας, να έχουμε και έμμεσα βελτίωση των συνθηκών θερμικής άνεσης.

Τα υλικά που χρησιμοποιούμε μέσα στα κτίριά μας, πρέπει να είναι βαριά υλικά, όπως τα υλικά της παραδοσιακής μας αρχιτεκτονικής. Θυμηθείτε τα δροσερά πέτρινα σπίτια, τα οποία τα έχουμε ξεχάσει με τις ελαφριές κατασκευές που εφαρμόζουμε στην βιομηχανοποιημένη και στην εύκολη δόμησή μας. 

Επομένως, βαριά υλικά και ως ένα σημείο ο δικός μας τρόπος κατασκευής έχει βαριά υλικά. Αυτά αποθηκεύουν θερμότητα και μας βοηθούν σε μια ομαλή διακύμανση των θερμοκρασιών μέσα στα κτίριά μας.

Συγχρόνως, είπαμε ότι η ηλιακή ακτινοβολία μπορεί να μας μεταβάλει τις συνθήκες θερμικής άνεσης και άρα και τα θέματα της ενέργειας. Κατά συνέπεια, είτε στους υπαίθριους χώρους ηλιοπροστατευτικές διατάξεις, σκεπασμένοι υπαίθριοι χώροι, ηλιοπροστατευμένοι, είτε και ηλιοπροστασίες στα ίδια μας τα κτίρια, ξεκινώντας από τις παραδοσιακές ηλιοπροστατευτικές κατασκευές, τα παραδοσιακά φύλλα ασφαλείας, τα διάτρητα, τα οποία βέβαια στην Κέρκυρα υπάρχουν …

(αλλαγή κασέτας)

Κ. ΑΞΑΡΛΗ: … τέντες και θα το έλεγα αυτό με τέντες, όπου βέβαια δεν είναι το απλό το πανί, το οποίο πρέπει να μας σκεπάζει. Πρέπει να είναι ένα πανί που να αερίζεται, γιατί θέλουμε συγχρόνως και μια κίνηση αέρα. Να προσπαθήσουμε να συνδυάσουμε διάφορες ενέργειες, γιατί η υφή, το χρώμα και η κατασκευή καθορίζουν σε μεγάλο βαθμό το μικροκλίμα.


Αν έρθουμε βέβαια σε επίπεδο κτιρίου, εκεί οι ηλιοπροστατευτικές διατάξεις, δηλαδή, το να προστατέψουμε τα κτίριά μας από την επιρροή της ηλιακής ακτινοβολίας έχει μεγάλη σημασία και πάλι δεν είναι απλή η επιλογή που θα κάνουμε. Θα έχουμε ηλιοπροστατευτικές διατάξεις, που διευκολύνουν την κίνηση του αέρα; Θα έχουμε ηλιοπροστατευτικές διατάξεις που είναι συμπαγείς και εγκλωβίζουν τον αέρα; Θα έχουμε διατάξεις σε όλη την όψη του κτιρίου; Θα έχουμε ελαφριές κατασκευές; Δεν είναι απλές απαντήσεις. Είναι θέμα πραγματικά μελέτης, ώστε να μας βελτιώσουν το κλίμα και μέσα στα κτίρια και έξω από τα κτίρια.


Θα έρθω ξανά και στο θέμα του πρασίνου, που αναφέρθηκε από τη μεριά του διοξειδίου του άνθρακα, των περιβαλλοντικών διαστάσεων. Εγώ το θέτω σε σχέση με την ηλιοπροστασία με τη φύτευση, που είναι ένας ρυθμιστής του περιβάλλοντος η σωστή η φύτευση. Γιατί και πάλι πρέπει να επιλέγουμε και σωστά φυτά. Δεν είναι οποιαδήποτε φύτευση ηλιοπροστασία. Έτσι λοιπόν, για παράδειγμα, ένα φυλλοβόλο φυτό μας αφήνει πρόπτωση της ηλιακής ακτινοβολίας τον χειμώνα που τη θέλουμε και μας προστατεύει το καλοκαίρι που δεν την θέλουμε, ρυθμίζοντας το κλίμα, το μικροκλίμα, το εσωτερικό κλίμα, ρυθμίζοντας την κατανάλωση ενέργειας με αυτό τον τρόπο. Καλό βέβαια θα ήταν να έχουμε, εκτός από το φυλλοβόλο ή το αειθαλές δένδρο, που ρυθμίζει την ηλιακή ακτινοβολία, θα μπορούσαμε να έχουμε και στα ανοίγματα κινητή ηλιοπροστασία με κάποιον τρόπο, γιατί αυτή είναι ο καλύτερος ρυθμιστής του περιβάλλοντος και η απάντηση θα ήταν, ναι, θέλουμε τον ήλιο τον χειμώνα, δεν τον θέλουμε τον ήλιο το καλοκαίρι.


Βέβαια, χρησιμοποιώντας ηλιοπροστασία, έχουμε οφέλη βέβαια. Μειώνουμε την απαίτηση για ψύξη, είπαμε, μειώνουμε τη θερμοκρασία το καλοκαίρι, δεν δεχόμαστε ηλιακή ακτινοβολία. Άρα, δεν χρειάζεται να λειτουργήσουμε τόσο πολύ τα κλιματιστικά μας. Μη λειτουργώντας τα κλιματιστικά μας, πρώτον, εξοικονομούμε ενέργεια, δεύτερον, δεν επιβαρύνουμε το περιβάλλον, διότι το κλιματιστικό μπορεί να μας δροσίζει, αλλά απάγει θερμότητα στον περιβάλλοντα χώρο, αυξάνοντας τη θερμοκρασία στα αστικά κέντρα και με την ευρύτερη έννοια, αυξάνοντας τη θερμοκρασία του πλανήτη.


Κατά συνέπεια, η ηλιοπροστασία μας μειώνει την απαίτηση για ψύξη. Βέβαια, ως ένα σημείο μας αυξάνει την κατανάλωση για θέρμανση, γιατί αποκόπηκε ένα σημείο του ήλιου τον χειμώνα, για αυτό πρέπει να κάνουμε μία σωστή διαστασιολόγηση και μία σωστή επιλογή της ηλιοπροστασίας και βεβαία, ως ένα σημείο επηρεάζει και τον φωτισμό μας μέσα στα κτίρια και εκεί είναι ένα άλλο θέμα, που πρέπει να συζητήσει και να επιλύσει ένας τεχνικός. Βελτιώνει την οπτική άνεση μια ηλιοπροστασία. Μήπως αυξάνει και τον τεχνητό φωτισμό;

Έτσι λοιπόν πάντοτε οι αποφάσεις για το δομημένο περιβάλλον, όπως και όλες οι αποφάσεις στη ζωή, έχουν πλεονεκτήματα και μειονεκτήματα και στόχος μας είναι να βρούμε τη βέλτιστη λύση, ώστε να εξισορροπήσουμε μεταξύ των μειονεκτημάτων και των πλεονεκτημάτων.

Για παράδειγμα, η νέα τεχνολογία μας δίνει λύσεις, που μπορεί να συνδυάσουν συστήματα ηλιοπροστασίας με συστήματα βελτίωσης του φυσικού φωτισμού, που διαχέουν το φως σε εσωτερικούς χώρους ή διαχέουν και μεταφέρουν το φως σε κλειστούς πίσω χώρους. Άρα, εξομαλύνοντας τα δυσμενή προβλήματα, που προκαλεί η ηλιοπροστατευτική διάταξη. Ή ερχόμαστε σε λύσεις, όπου ανάλογα και με τις επιμέρους ανάγκες των χρηστών αλλάζουν ηλιοπροστατευτικές διατάξεις και γιατί όχι, αλλάζουν και τα κτίρια και μπορεί κάθε ημέρα να έχουμε και ένα διαφορετικό κτίριο, που θα εκφράζει και την εσωτερική απαίτηση των χρηστών για περισσότερο ήλιο, για λιγότερο ήλιο, για περισσότερη θερμότητα ή περισσότερη ψύξη. Έτσι λοιπόν, το βράδυ μπορεί να έχουμε ένα τελείως κλειστό κτίριο, που να μας μειώνει τη ροή θερμότητας ή την ημέρα να έχουμε ένα ανοικτό κτίριο, που θα συνδυάζεται και με το εξωτερικό περιβάλλον.

Ως τώρα μιλήσαμε για το θέμα της θερμότητας, το πώς θα βελτιώσουμε τη θερμοκρασία του αέρα και τη θερμοκρασία των περιβαλλοντουσών επιφανειών. Όμως και ο τρόπος, με τον οποίο κινείται ο αέρας, είναι ένα στοιχείο που μπορεί να μας βελτιώσει το αίσθημα της θερμικής άνεσης και την κατανάλωση ενέργειας και ο σχεδιασμός μπορεί να αυξήσει ή να μειώσει την ταχύτητα του αέρα.

Για παράδειγμα, η στρατηγική θα είναι συνεχής ροή του αέρα ή μεταβαλλόμενη ροή του αέρα; Ποια θα είναι η κατεύθυνση του αέρα που θα έχουμε σε έναν κλειστό ή σε έναν ανοικτό χώρο; Τι ταχύτητα θα έχει αυτός ο αέρας; Σας φέρνω ένα παράδειγμα. Μία αύξηση της ταχύτητας του αέρα κατά 15 εκατοστά το λεπτό, μπορεί να αντισταθμίσει αύξηση της θερμοκρασίας κατά 1ο C, που σημαίνει ότι σε μια θερινή περίοδο, αν με έναν σωστό σχεδιασμό αυξήσουμε τη ροή του αέρα και την ταχύτητα του αέρα, μπορούμε να ανεχτούμε χαμηλότερες θερμοκρασίες, άρα, να χρησιμοποιήσουμε λιγότερο τα κλιματιστικά μας ή να αισθανθούμε περισσότερο άνετα σε έναν υπαίθριο χώρο.

Έτσι λοιπόν μέσα στα κτίρια πρέπει να βοηθήσουμε τον φυσικό αερισμό, με τον οποίο θα αυξήσουμε την ταχύτητα και θα πάρουμε βέβαια και τον χρησιμοποιούμενο αέρα από το εσωτερικό των κτιρίων.

Φυσικός αερισμός, είτε κατά την οριζόντια κατεύθυνση, με ανοίγματα διαμπερή, είτε φυσικός αερισμός κατά την κατακόρυφη διεύθυνση, με ανοίγματα σε χαμηλό και υψηλό σημείο και προφανώς υπάρχουν διάφορες σχεδιαστικές τεχνικές και διάφορες αναλύσεις που μπορούν να γίνουν και έτσι να σας αναφέρω τι σημασία έχει. Βλέπετε δύο ανοίγματα, το ένα απέναντι στο άλλο δημιουργεί μια ευθύγραμμα κίνηση του αέρα, που σημαίνει ότι δεν αερίζει καλά τον χώρο. Ανοίγματα σε διαφορετικό ύψος σε ένα κτίριο, όπως μας δίνει αυτή η διαφάνεια, δείχνει ότι ο χώρος αερίζεται που καλύτερα. Αυτό έχει πολύ θετικές επιπτώσεις στο πως αισθανόμαστε εμείς και πως λειτουργούμε τα συστήματα ελέγχου μας, πως λειτουργούμε τη θέρμανσή μας, πως λειτουργούμε την ψύξη μας. Άρα, πως συμβάλουμε με την ευρύτερη έννοια σε μία εξοικονόμηση ενέργειας. Ή ανοίγματα σε χαμηλό και υψηλό επίπεδο, πως δημιουργούν το φαινόμενο της καμινάδας και αερίζουν πολύ καλύτερα τον χώρο. Όμως ακόμα και σε επίπεδο αρχικού σχεδιασμού το σχήμα του κτιρίου μπορεί να οδηγήσει, να αναχαιτίσει ή να εκτρέψει τον άνεμο και να αλλάξει τη μορφή του. Να δημιουργήσει υπήνεμες και προσήνεμες πλευρές ή να δημιουργήσει ένα διαφορετικό μικροκλίμα γύρω από τα κτίρια.

Πάνω σε αυτό να δούμε ότι η τεχνολογία έχει προχωρήσει, με τις ηλιακές καμινάδες, ίσως της παραδοσιακής μας αρχιτεκτονικής ή αεροσυλλέκτες που ήταν ένα στοιχείο παραδοσιακής αρχιτεκτονικής της Μεσογειακής Λεκάνης. Έχουμε φτάσει σε πιο σύγχρονες μορφές, όπου μπορούμε να αυξήσουμε την ταχύτητα του αέρα μέσα στα κτίρια ή να τη μειώσουμε αντίστοιχα την ταχύτητα του αέρα που κινείται.

Θα έρθουμε στο κτισμένο, στο δομημένο, το πολεοδομικό περιβάλλον. Με τον τρόπο που δομούμε τις πόλεις μας και κάνουμε και τις επεκτάσεις των σχεδίων μας και εκεί και η Τοπική Αυτοδιοίκηση έχει κάποιον λόγο στις επεκτάσεις των σχεδίων, μπορούμε να βελτιώσουμε τη ροή του αέρα και να φέρουμε αέρα μέσα στις πόλεις και φέρνοντας αέρα μέσα στις πόλεις, σημαίνει ότι απάγουμε το διοξείδιο του άνθρακα, φτιάχνουμε πιο δροσερό περιβάλλον.

Έτσι λοιπόν με τον στόχο του σχεδιασμού και των επεκτάσεων, αν θέλετε, θα είναι να εκμεταλλευτούμε τον άνεμο το καλοκαίρι και να μειώσουμε την έκθεση των κτιρίων στους ψυχρούς χειμερινούς ανέμους.

Για να έρθω και σε πιο μικρή κλίμακα και να έρθω σε πιο μικρή κλίμακα, θα προσπαθήσουμε να βελτιώσουμε το μικροκλίμα γύρω από τα κτίρια. Σας φέρνω παράδειγμα φύτευσης και δομημένων φραχτών, όπου με τον συνδυασμό αυτό μπορούμε άνετα να βελτιώσουμε το μικροκλίμα και βελτιώνοντας, το μικροκλίμα γύρω από τα κτίρια, βελτιώνουμε και την ίδια την συμπεριφορά των κτιρίων.

Σας αναφέρω διάφορα πιο τεχνολογικά παραδείγματα των υπαιθρίων πια χώρων και όλα αυτά, ίσως καλό θα ήταν και σε ένα νέο ΕΞΟΙΚΟΝΟΜΩ να μπορούσαν να ενσωματωθούν, μιας που το ΕΞΟΙΚΟΝΟΜΩ αναφέρθηκε και σε υπαίθριους χώρους των Δημοτικών Διαμερισμάτων.

Επομένως, το να βελτιώσουμε με ανεμόπυργους, όπως έκαναν στη Σεβίλλη της Ισπανίας, σε κλίμα αντίστοιχο με εμάς, ώστε να βελτιώσουμε όλη αυτή την κυκλοφορία του αέρα στα αστικά κέντρα, νομίζω ότι θα ήταν βήματα, τα οποία θα μπορούσαν να μας βελτιώσουν και τη ζωή μας και την εξοικονόμηση ενέργειας.

Συγχρόνως, το θέμα του τρεχούμενου νερού, είτε με πιο σύγχρονη μορφή, είτε με πιο παραδοσιακές μορφές, μπορεί να συμβάλει στο μικροκλίμα, διότι το νερό ρυθμίζει τη θερμοκρασία στο άμεσο περιβάλλον, αλλά το νερό ρυθμίζει και τη θερμοκρασία και στα ίδια τα κτίρια, κτίρια πια που διαβρέχονται με νερά έχουν έναν φυσικό κλιματισμό και όχι τεχνητό κλιματισμό.

Όμως, ας μην ξεχνάμε τη σωστή χρήση των δομικών υλικών και επίσης, στη διαμόρφωση των υπαιθρίων χώρων και οι Δήμοι έχουν να πουν και σε αυτό, έχουν μεγάλο λόγο, υδατοπερατά υλικά  και όχι σκληρές επιφάνειες, που θα βοηθήσουν την απορρόφηση των νερών, άρα, με την απορρόφηση και την εξάτμιση του νερού, εκτός του ότι βελτιώνουμε τον υδροφόρο ορίζοντα, βελτιώνουμε και τις συνθήκες, δεν έχουμε σκληρά υλικά, δεν έχουμε μεγάλες επιφανειακές θερμοκρασίες και άρα, πράσινες πόλεις. Βλέπουμε τα ποσοστά του πράσινου ανά κάτοικο στην Αθήνα και στη Θεσσαλονίκη σε σχέση με ευρωπαϊκές πόλεις, όπου έχουν από 10 μέχρι 30 τετραγωνικά μέτρα ανά κάτοικοι και εμείς φτάνουμε στα 2,5 τετραγωνικά μέτρα ανά κάτοικο στα αστικά μας κέντρα και κατά συνέπεια, έχοντας το πράσινο, μπορούμε να βελτιώσουμε θερμική άνεση, οπτική άνεση, ακουστική άνεση, υγιεινή, εξοικονόμηση ενέργειας για την θέρμανση και την ψύξη.

Φυτεμένες προσόψεις. Τις ξεχάσαμε αυτές. Μας μειώνουν τη θερμοκρασία των επιφανειών. Φυτεμένα δώματα, είτε κεκλειμένα, είτε οριζόντια, βελτιώνουν το κλίμα τόσο στα ίδια τα κτίρια, όσο και στο περιβάλλον και βλέπουμε επιφανειακές θερμοκρασίες, ενός συμβατικού δώματος φτάνει στους 60ο και ενός φυτεμένου δώματος στους 30ο. Καταλαβαίνετε αυτοί οι 30ο διαφοράς στη θερμοκρασία τι επίπτωση έχει. Προφανώς, να βελτιώσουμε και την οπτική άνεση συγχρόνως στα κτίριά μας με ηλιοπροστατευτικές διατάξεις. Είναι η κατάλληλη διαμόρφωση των ανοιγμάτων, γιατί βελτιώνοντας την οπτική άνεση μέσα στο κτίριο και έξω από το κτίριο βελτιώνουμε τις συνθήκες ζωής μας και το επίπεδο της διαβίωσής μας.

Έτσι λοιπόν, για να συνοψίσω, επειδή αναφέρθηκα τόσο στους υπαίθριους χώρους, τόσο και στα κτίρια, ότι ο σχεδιασμός των υπαίθριων χώρων οφείλει να συνεισφέρει στη μείωση του θερμικού φορτίου των κτιρίων, στη μείωση του ψυκτικού φορτίου των κτιρίων, ώστε να μειώσουμε την κατανάλωση ενέργειας για θέρμανση και για ψύξη. Στη μείωση του τεχνητού φωτισμού, να μειώσουμε την κατανάλωση ενέργειας για τον ηλεκτρισμό και συγχρόνως ο σχεδιασμός του ίδιου του κτιρίου οφείλει να συμβάλει στην εξοικονόμηση και αυτός ενέργειας, στη θερμική και στην οπτική άνεση και όσο πιο καλά το πετύχουμε αυτό, τόσο καλύτερο σχεδιασμό έχουμε κάνει.

Κατά συνέπεια, τι θα κάνουμε με τα υφιστάμενά μας κτίρια; Να τα γκρεμίσουμε, να τα βελτιώσουμε, να φτιάξουμε νέα; Κατεδάφιση λοιπόν οικοδομικών τετραγώνων ή επανασχεδιασμός ή αναβάθμιση υπαιθρίων αστικών χώρων ή αναβάθμιση κτιρίων; Νομίζω ότι το πρόγραμμα ΕΞΟΙΚΟΝΟΜΩ ως ένα σημείο δίνει αυτή την απάντηση και υποθέτω ότι ο συνάδελφος θα δώσει μία πιο πληρέστερη λύση σε αυτό το πρόβλημα.

Ευχαριστώ για την προσοχή σας.

ΠΡΟΕΔΡΕΙΟ: Ευχαριστούμε την κυρία Αξαρλή για τα όσα πολύ χρήσιμα μας είπε. Οπότε, να ξέρετε στους Δήμους, αν είναι να χτίσετε κάποιο κτίριο ή να κάνετε κάποια επέκταση, νομίζω ότι πολύ χρήσιμα όλα αυτά, τι υλικά θα χρησιμοποιήσουμε, ώστε να εξοικονομήσουμε ενέργεια και πως θα το χτίσουμε.


Τώρα ο κύριος Αραβαντινός, ο οποίος είναι και αυτός Αναπληρωτής Καθηγητής του Τμήματος Πολιτικών Μηχανικών του Πολυτεχνείου της Θεσσαλονίκης, θα μας πει πια στα υφιστάμενα κτίρια πως μπορούμε να βελτιώσουμε την ενεργειακή τους συμπεριφορά.

Δ. ΑΡΑΒΑΝΤΙΝΟΣ: Σας ευχαριστώ, κυρία Πρόεδρε και σας ευχαριστώ για τη δυνατότητα που μας δώσατε, μερικές γνώσεις που κυκλοφορούν μέσα στο Πανεπιστήμιο να καταλάβουμε ότι πλέον οφείλουν να είναι γνώσεις όλων των πολιτών και όχι μιας στενής ομάδας μηχανικών ή όποιων άλλων έρχονται σε επαφή μαζί μας.


Θα προσπαθήσω λοιπόν εγώ στη σημερινή μου παρουσίαση, κυρίες και κύριοι, σε επέκταση αυτών που είπε η κυρία Αξαρλή, να σας παρουσιάσω επεμβάσεις για τη βελτίωση της ενεργειακής συμπεριφοράς υφισταμένων κτιρίων. Αυτό δεν σημαίνει όμως το ότι οι ίδιες αυτές επεμβάσεις δεν μπορούν να γίνουν και σε ένα άλλο καινούργιο κτίριο, ένα νεόδμητο κτίριο.
Επομένως, ακολουθεί ίσως μια πορεία, που μπορεί ο καθένας να παρακολουθήσει, είτε πρόκειται για υφιστάμενο, είτε πρόκειται για νεόδμητο κτίριο.


Ας ξεκινήσουμε να δούμε λίγο σε τι κατάσταση βρίσκεται σήμερα το δομημένο μας περιβάλλον. Τα κτίρια φέρονται να είναι υπεύθυνα για το 35%-40% της ενεργειακής κατανάλωσης, είτε πρόκειται για θέρμανση, είτε πρόκειται για ψύξη, είτε πρόκειται για φωτισμό και όλο αυτό σημαίνει ότι είναι υπεύθυνα περίπου για το 70% των παραγόμενων ρύπων διοξειδίου του άνθρακα. Μάλιστα, στην Ελλάδα 2.000.000 περίπου σπίτια έχουν πλημμελή ή ανεπαρκή θερμική προστασία. Με απλά λόγια, πάει να πει ότι είναι ιδιαίτερα ενεργοβόρα. Μάλιστα, μόλις το 20% των ελληνικών νοικοκυριών εκτιμάται περίπου σήμερα ότι διαθέτει ηλιακούς συλλέκτες. Με τα στοιχεία του 2004 είναι αυτά που βλέπετε. Άντε να είναι λίγο περισσότερο, 800.000 μόνο ηλιακοί συλλέκτες. Σε μια χώρα, που θεωρείται ότι λούζεται από τον ήλιο. Το χειρότερο, τα δημόσια κτίρια, αντί να ήταν τα υποδείγματα, δυστυχώς είναι δείγματα προς αποφυγή. Κρατούν τα σκήπτρα της ενεργειακής διαρροής, της ενεργειακής κατανάλωσης και οι δαπάνες τους φτάνουν τα 450.000.000 €.

Σαν μην έφταναν όλα αυτά τα τελευταία χρόνια, η απαίτηση πια που έχουμε αρχίσει να έχουμε από τον τρόπο της ζωής μας επέβαλαν μια καινούργια ενεργειακή κατανάλωση, μια καινούργια απαίτηση και αυτά είναι τα κλιματιστικά μηχανήματα. Κάποτε το καλοκαίρι ήταν φτωχό σε κατανάλωση ενέργειας. Σήμερα κάθε καλοκαίρι αναρωτιόμαστε αν η ΔΕΗ θα καταφέρει να ανταποκριθεί στις ψηλές ενεργειακές ανάγκες των καλοκαιρινών μηνών. Έτσι η αγορά κλιματιστικών εργαλείων στην Ελλάδα τα τελευταία χρόνια αυξήθηκε περίπου στο 800%. 

Ποια είναι όμως η κατάσταση από την άλλη μερικά στον κτιριακό τομέα; Οι νέες κατασκευές ακολουθούν μια σταθερή πορεία. Δεν υπάρχει σήμερα κάποια ιδιαίτερα αυξητική τάση, ούτε και πτωτική. Εκτός βέβαια από τον τελευταίο χρόνο, που ίσως τα πράγματα ήταν λίγο διαφορετικά. Όμως παρατηρείται ότι είναι ιδιαίτερα υψηλή η αύξηση των χώρων του τριτογενούς τομέα. Χώροι παλαιών κατοικιών σήμερα μετατρέπονται σε γραφεία, εξοβελίζοντας ίσως την κατοικία έξω από τις πόλεις, έξω στα περίχωρα της πόλης. Αυτό σημαίνει ότι τα παλιά αυτά κτίρια, που για να δουλέψουν πια ως γραφεία έχουν μεγαλύτερες απαιτήσεις, ενεργειακές ανάγκες, καταναλώνουν όλο και περισσότερο ενέργεια.

Το μόνο θετικό στοιχείο, αυτοί που θέλουν να μπουν σε ένα παλιό σπίτι, συνήθως ζητούν να το αναβαθμίσουν. Αναβαθμίζονται επομένως τα παλιά κτίρια με πολλών ειδών ανακαινίσεις, έτσι ώστε να βελτιώσουν την ενεργειακή τους συμπεριφορά και αυτό είναι το θετικό.

Γενική διαπίστωση. Η Ελλάδα σήμερα παραμένει μία από τις χώρες με τους υψηλότερους δείκτες ενεργειακής κατανάλωσης και αντιλαμβανόμαστε όλοι ότι η εξάρτησή μας από τις συμβατικές μορφές ενέργειας, τα υγρά καύσιμα, τα αέρια καύσιμα, θα πρέπει πλέον να περιοριστεί, να μειωθεί, έτσι ώστε κάποια στιγμή να μπορούμε να θεωρούμε ότι είμαστε απεξαρτημένοι από αυτά. 

Προς την κατεύθυνση αυτή δεν είναι κάτι που το ξεκινάμε τώρα. Έχει ξεκινήσει κάτι εδώ και πολλά χρόνια, κοντά στα 30 χρόνια στη χώρα μας, ιδίως μετά τις μεγάλες ενεργειακές χρήσεις του ’73 και  του ’79. Με τον κανονισμό του 1979, τον κανονισμό θερμομόνωσης κτιρίων μπήκε πλέον ως στοιχείο βασικό για κάθε κτίριο η ανάγκη θερμικής προστασίας. Όλα τα κτίρια που ξεκινούσαν από εκεί και πέρα να γίνονταν όφειλαν να είναι θερμομονωμένα.  

Σε αυτή την ανάγκη για βελτίωση της ενεργειακής συμπεριφοράς, η οποία είχε δύο κατευθύνσεις, τον μεν χειμώνα να μειώνει τις θερμικές απώλειες, το δε καλοκαίρι να μειώνει τις θερμικές προσόδους, δηλαδή, τα μεγάλη ηλιακά κέρδη από τον ήλιο, προστέθηκε ένα καινούργιο, το περιβαλλοντικό όφελος, αυτό που μας ζητά πλέον να εξοικονομούμε ενέργεια, για να μειώνουμε όσο το δυνατόν περισσότερο γίνεται την κατανάλωση των ενεργειακών πόρων, αντιλαμβανόμενοι πλέον ότι δεν είναι αστείρευτοι αυτοί και από την άλλη μεριά, να μειώνουμε την παραγωγή ρύπων στην ατμόσφαιρα, για την οποία σας μίλησε αρκετά και ο κύριος Αρσένης, ως πρώτος ομιλητής για αυτή την ομάδα.

Έτσι στην παλιά ενεργειακή διάσταση του προβλήματος προστέθηκε τώρα και η περιβαλλοντική, αυτή που ζητά πια από εμάς να πάρουμε και άλλα μέτρα προς την κατεύθυνση της βελτίωσης της ενεργειακής συμπεριφοράς των κτιρίων μας. Αν δούμε αυτή τη διαφάνεια, βλέπουμε αυτή που έχουμε τώρα μπροστά μας, κάθε θερμομονωτικό υλικό που περιχαρείς χρησιμοποιούμε στο σπίτι μας, για να παραχθεί χρειάζονται δύο πράγματα. Πρώτη ύλη, από την οποία θα παραχθεί και ενέργεια. Αυτά τα δύο θα δώσουν το θερμομονωτικό υλικό. Ναι, αλλά θα δώσουν και κάτι άλλο. Θα δώσουν σειρά ρύπων. Αυτοί οι ρύποι μπορεί να είναι αέρινοι, μπορεί να είναι υγρά απόβλητα, μπορεί να είναι και στερεά απόβλητα. Τώρα πια θα πρέπει να δούμε ότι δεν αρκεί μόνο να βελτιώσουμε την ενεργειακή συμπεριφορά του κτιρίου μας, βάζοντας ένα θερμομονωτικό υλικό. Θα πρέπει να ελέγξουμε αυτό το θερμομονωτικό υλικό, το οποίο θα χρησιμοποιήσουμε, πόση πρωτογενή ενέργεια κατανάλωσε για να φτάσει να είναι αυτό το υλικό, το οποίο θέλουμε; Μήπως είναι περισσότερο ενεργοβόρο, αν συνυπολογίσουμε όλα αυτά τα στοιχεία; 

Έτσι οι καινούργιες επιδιώξεις στην παραγωγή αυτών των θερμομονωτικών υλικών είναι, όχι μόνο να κάνει καλά τη δουλειά του, όπως θα λέγαμε, αλλά μειώνει στο ελάχιστο κατά την παραγωγή του τις ενεργειακές απαιτήσεις. Επίσης, να μειώνεται στο ελάχιστο η παραγωγή ρύπων στερεών, υγρών και αποβλήτων. Να προσδιορίζονται οι εκπομπές βλαβερών αερίων μέσα στον χώρο που ζούμε στην ατμόσφαιρα κατά την παραγωγή του. Να λαμβάνονται κατάλληλα μέτρα για τους εργαζόμενους και ακόμη καλύτερα, ακόμη περισσότερο, αυτά τα υλικά πλέον όταν θα αποδομηθούν, όταν θα πάψουν να είναι στο σπίτι, όταν θα γκρεμιστεί αυτό το σπίτι, να είναι ανακυκλώσιμα και να είναι βιοδιασπώμενα. 

Όλα αυτά τα στοιχεία μαζί κάνουν πλέον μια καινούργια έννοια για εμάς. Αλλού υπήρχε εδώ και πολλά χρόνια. Τον κύκλο ζωής ενός υλικού. Αυτό τον κύκλο ζωής αρχίζουμε πλέον να τον συμπεριλαμβάνουμε και τον συμπεριλαμβάνουμε σε κάθε κόστος του υλικού. Δεν θα αγοράζουμε μόνο το υλικό, θα αγοράζουμε και την επιβάρυνση, την οποία αυτό θα έχει αργότερα στο περιβάλλον με την αποδόμησή του. Στόχος, να μην επιβαρύνεται το οικοσύστημα, δηλαδή, να μειώνεται κατά το δυνατόν αυτή η επιβάρυνση και να δημιουργήσουμε στο τέλος μια ανάπτυξη, η οποία θα είναι αρμονική και θα συνδέει το φυσικό με το δομημένο μας περιβάλλον. 

Έτσι λοιπόν, ο καινούργιος χαρακτήρας που αναδεικνύεται στη χρήση των προϊόντων, όχι μόνο των θερμομονωτικών, αλλά και κάθε είδους δομικού προϊόντος, έχει να κάνει ως προς τις επιπτώσεις που αυτό έχει στο περιβάλλον, ως προς τη διαχείρισή του, όταν ολοκληρώνεται ο κύκλος της ζωής του, ως προς την κατανάλωση πρώτων υλών και ενέργειας, για να φτάσουμε να το πάρουμε και να τοποθετήσουμε στο σπίτι μας.

Στρατηγικές προς αυτό τον τομέα. Αναπτύσσονται πλέον μια σειρά νομοθετημάτων, που ορίζουν πλέον πως παράγονται αυτά τα υλικά και πως πρέπει να είναι ανακυκλώσιμα. Να περιορίζουν τους ρύπους τους, να περιορίζονται τα όρια, στα οποία εκτίθεται ο άνθρωπος, στο εσωτερικό των κτιρίων και οι παραγωγές αυτές να είναι κατά το δυνατόν οικονομικότερες.

Αναπτύσσεται μια νέα πια πολιτική, την έχουμε όλοι καταλάβει πλέον, ενεργειακή και κλιματική και ταυτόχρονα μας ενδιαφέρει να είναι και περιβαλλοντική. Στόχος, να ικανοποιούνται τρία καίρια ζητήματα, τρία ερωτήματα, τα οποία τίθενται. Πως θα μειώσουμε τις εκπομπές αερίων του θερμοκηπίου και όχι μόνο του διοξειδίου του άνθρακα σε βαθμό που να διασφαλίζεται η έγκαιρη καταπολέμηση των κλιματικών αλλαγών, πως θα διαμορφώσουν ένα καθεστώς ενεργειακής ασφάλειας και επάρκειας, δηλαδή, χωρίς όλα αυτά να αποβούν σε βάρος της άνεσης στους χώρους ζωής, διαβίωσης, στους χώρου εργασίας, παραμονής μας και πως θα μπορεί αυτό όλο το καθεστώς να δημιουργεί μια έννοια δικαίου, ισότητας, μια έννοια χωρίς διακρίσεις, που δεν θα δημιουργεί ή που θα επιτρέπει την οικονομική πρόσβαση σε όλους πάνω στη γη και όχι προς τις ιδιαίτερα αναπτυσσόμενες ή στις ιδιαίτερα αναπτυγμένες χώρες.


Αντιλαμβανόμαστε όλοι πια ότι είναι απαραίτητη η αλλαγή στον τρόπο, τον οποίο παράγουμε, καταναλώνουμε, αλλά πολύ περισσότερα αντιλαμβανόμαστε την ενέργεια, όχι μόνο σε κεντρικό επίπεδο, αλλά και σε επίπεδο ατομικό, σε επίπεδο της καθημερινότητάς μας, του καθενός πολίτη μέσα στο ίδιο του το κτίριο.


Η Ευρώπη – και ακολουθώντας κατ’ ανάγκη και η Ελλάδα, μιας που είναι μέλος της Ευρωπαϊκής Ένωσης – έχει βάλει κάποιους στόχους. Έτσι λοιπόν σε γενικές γραμμές να μειωθούν μέχρι το 2020, δηλαδή, σε δέκα χρόνια το πολύ από τώρα, οι παραγόμενοι αέριοι ρύποι στο 20%. Ο αντίστοιχος δικός μας εθνικός στόχος είναι στο 4% και αυτό, γιατί οι παραγόμενοι ρύποι από τη χώρα μας ίσως δεν είναι τόσο πολλοί, όσο από άλλες χώρες. Ωστόσο, οφείλουμε να προχωρήσουμε και όχι αυτό, που πολλές φορές κάνουμε και εμείς και άλλες χώρες να αγοράζουμε ρύπους. Δηλαδή, να αγοράζουμε το δικαίωμα να παράγουμε ρύπους, που δεν παράγουν οι άλλες χώρες.


Δεύτερος στόχος, να περάσουν οι ανανεώσιμες πηγές ενέργειας σε όλους τους τομείς της ενεργειακής κατανάλωσης. Έχει βάλει 20% η Ευρωπαϊκή Ένωση ως στόχο. Στη χώρα μας αναλογεί 18%. Να εξοικονομήσουμε ενέργεια με προτεραιότητα στον κτιριακό τομέα, 20% και για εμάς και για όλες τις χώρες.


Πάνω σε αυτή την κατεύθυνση ήταν η Οδηγία του 2002/91, που υλοποιήθηκε στη χώρα μας με αρκετή καθυστέρηση, έχοντας σχεδόν εξαντλήσει και την τριετή παράταση, οφείλαμε το 2006 να ήμασταν έτοιμοι, φτάσαμε στο 2008 τον Μάιο για να ψηφίσουμε τον γνωστό Ν.3661 και δυστυχώς, δεν το θέσαμε ακόμη σε εφαρμογή, αν και έχει εξαντληθεί το περιθώριο του περασμένου Γενάρη. Στις Γενάρη του 2009 οφείλαμε να ήμασταν έτοιμοι. Είμαστε ακόμη σε μια διαδικασία να βρίσκουμε τι θα κάνουμε.


Αυτό όλο το πακέτο είναι ο περίφημος κανονισμός ενεργειακής αποδοτικότητας των κτιρίων, τον περιμένουμε να ισχύσει, ο γνωστός ΚΕΝΑΚ.


Ποιοι είναι οι στόχοι αυτού του κανονισμού; Τι θέλουμε; Τα δύο που είπαμε νωρίτερα. Πρώτον, να βελτιώσουμε την ενεργειακή συμπεριφορά των κτιρίων. Δεύτερον, να μειώσουμε κατά το δυνατόν τους παραγόμενους ρύπους διοξειδίου του άνθρακα και άλλων επιβλαβών αερίων. Πως θα το πετύχουμε πια αυτό; Στο σπίτι μας. Φύγαμε από τα κεντρική επίπεδα της πολιτικής ηγεσίας. Περνάμε στην καθημερινότητα τη δική μας. Εξοικονομώντας πλέον συμβατική ενέργεια για θέρμανση, ψύξη, αερισμό, φωτισμό, χρήση ζεστού νερού. Υποκαθιστώντας στον βαθμό του δυνατού όσο γίνεται περισσότερο τις συμβατικές μορφές ενέργειας με ανανεώσιμες. Εφαρμόζοντας αρχές βιοκλιματικού, ενεργειακού αλλιώς σχεδιασμού, που σας παρουσίασε η κυρία Αξαρλή. Εξασφαλίζοντας υγιεινές συνθήκες άνεσης, διαβίωσης μέσα στα κτίριά μας. Εξασφαλίζοντας καλή ποιότητα του αέρα και βεβαίως, εξοικονομώντας ποσά χρημάτων, για να πετύχουμε όλα αυτά, θέρμανση, αερισμό, κλιματισμό.

Ο νόμος λοιπόν ο καινούργιος, που ήδη περιμένουμε να τεθεί σε ισχύ στην πληρότητά του, εφαρμόζοντας πια έναν καινούργιο κανονισμό, βάζει ως βασικούς άξονες να καθοριστούν πλέον ελάχιστες απαιτήσεις ενεργειακής απόδοσης μέσα στα κτίρια. Ταξινομεί πλέον τα κτίρια όλα σε κατηγορίες, ανάλογα με το τι καταναλώνουν. Κάτι ανάλογο που έγινε πρόσφατα με τα αυτοκίνητα παλιάς και νέας τεχνολογίας. Επιβάλλει τη διενέργεια ενεργειακών ελέγχων σε όλα τα κτίρια, ώστε να δούμε τι καταναλώνει το κάθε κτίριο. Καταρχήν, αλλαγή ελέγχου βέβαια και αλλαγή, αν δεν επαρκεί, των καυστήρων και των λεβήτων εγκαταστάσεων σε όλα μας τα κτίρια και ακόμη περισσότερο, ένα μητρώο ενεργειακών επιθεωρητών που θα ελέγχουν όλες αυτές τις εγκαταστάσεις  και θα βαθμολογούν το κτίριό μας. 
Για να καταλάβουμε αυτήν την αλλαγή, ας δούμε πως περάσαμε από το παλιό καθεστώς στο καινούργιο ή πώς είμαστε σε αυτό το μεταβατικό στάδιο να περάσουμε. 

Ο παλιός Κανονισμός Θερμομόνωσης που ισχύει από το 1979 μέχρι σήμερα, προέβλεπε για κάθε καινούργιο κτίριο να υποβάλλεται μελέτη θερμομόνωσης του κτιρίου. Το ίδιο και σε μια περίπτωση που κάποιος θα έκανε προσθήκη σε κάποιο κτίριο. 

Για τα παλιά κτίρια τίποτα. Αφήνονταν ενεργοβόρα να λειτουργούν μέχρι το πέρας της ζωής τους, μέχρι να γκρεμιστούν, να αποδομηθούν και να κτιστεί στη θέση του ένα καινούργιο.

Ο καινούργιος Κανονισμός, αυτός που πλέον βασίζεται στην Οδηγία του 2002, ακουμπά σε έναν προς έναν εμάς όλους και μας καλεί πλέον να σεβαστούμε το περιβάλλον προχωρώντας στην ενεργειακή αναβάθμιση του κτιρίου μας. 

Κάθε νέα κατασκευή, όπως και προσθήκη, οφείλει πια όχι να κάνει μία μελέτη θερμομόνωσης, να έχει υποβάλλει ο μηχανικός που θα το μελετήσει μια μελέτη θερμομόνωσης όπως παλιά, αλλά να έχει στηριχτεί πάνω σε μία ενεργειακή μελέτη που θα λαμβάνει υπόψη της όλες τις ενεργειακές ανάγκες, προσανατολισμό των ανοιγμάτων, μέγεθος των ανοιγμάτων, καλύτερη χρήση των δομικών στοιχείων που θα έχει επάνω το κτίριο, θερμομόνωση που ίσχυε μέχρι τώρα, καλύτερη θερμομονωτική προστασία των ίδιων των μέσων μεταφοράς της θερμότητας, θερμομονωμένοι πλέον οι σωλήνες, αξιολόγηση όλων αυτών των πραγμάτων έτσι ώστε να πετυχαίνουμε το άριστο δυνατό αποτέλεσμα. 
Ακόμη, το καινούργιο στοιχείο, τα κτίρια τα οποία υπάρχουν ήδη σήμερα εφόσον για οποιονδήποτε λόγο αποφασίσει ο ιδιοκτήτης τους να τα ανακαινίσει και είναι για πάνω από 1.000 τετραγωνικά μέτρα η επιφάνειά τους, ακολουθεί την ίδια διαδικασία υποβολής της ενεργειακής μελέτης που θα ακολουθήσει κάθε καινούργιο κτίριο.

Τι εξαιρείται από αυτή την κατάσταση; Ότι κτίρια είναι μικρότερα από 50 τετραγωνικά μέτρα, θεωρούνται ότι δεν υπεισέρχονται πλέον ως σημαντικοί παράγοντες στην ενεργειακή εξοικονόμηση, μνημεία, παραδοσιακά μεγάλα κτίρια τα οποία έχουν κριθεί διατηρητέα και δεν επιτρέπεται η επέμβαση σε αυτά, αποθήκες και άλλα τέτοια δευτερεύοντα κτίρια.

Όλα τα ενδιάμεσα κτίρια τι κάνουν; Σε ποια κατεύθυνση θα βρεθούν; Του καθενός το σπίτι δηλαδή, το δικό μας. Καταρχήν ο Κανονισμός αυτός δεν σου λέει τίποτα να κάνεις υποχρεωτικά. Θα το καταλάβεις όμως στην πορεία όταν θα υποχρεωθείς από μόνος σου να το κάνεις. Πώς αυτό; Βαθμολογεί όλα τα κτίρια, όλα τα κτίρια θα υπαχθούν σε επτά συν δύο κατηγορίες, που αρχίζουν από το Α+, Α, Β+, Β, Γ, Δ, Ε, Ζ και Η. Όλα μας τα κτίρια πρέπει να είναι κατηγορίας Β+. Τι σημαίνει Β+; Να μειωθούν οι ενεργειακές δαπάνες μέχρι κάποιο όριο. 
Με αυτόν τον τρόπο θα αξιολογηθούν όλα τα κτίρια. Αν το κτίριό σου είναι Β και κάτω, τότε σε εκείνη την περίπτωση θεωρείται ενεργειακά ενεργοβόρο. Θα ξέρεις λοιπόν στο εξής ότι αν αποφασίσεις αύριο να πουλήσεις το κτίριό σου, να το νοικιάσεις, να το μεταβιβάσεις, η ενεργειακή του κατάσταση υπεισέρχεται στο συμβόλαιο που θα κάνεις στον συμβολαιογράφο και υποθέτω κρίνοντας από τη μέχρι τώρα κατεύθυνση που έχουμε, να ξέρεις ότι ενδεχομένως το τίμημα που πιθανόν θα δώσεις στην Εφορία για την μεταβίβαση, ίσως και αυτό να είναι ανάλογο της ενεργειακής κατανάλωσης την οποία θα έχει το κτίριό σου και όσο χαμηλότερης κατηγορίας είναι, όσο μικρότερης αξίας είναι, ίσως δεν θα είναι και μικρότερο το τίμημα, αλλά αντίστροφα θα είναι και μεγαλύτερο.

Έτσι λοιπόν, είμαστε υποχρεωμένοι στο κάθε μας κτίριο να του δώσουμε μία ενεργειακή ταυτότητα που θα το κατατάσσει σε μία κατηγορία κτιρίων ενεργοβόρου ή όχι. 

Ακόμη, στα δημόσια κτίρια, ο ενεργειακός διαχειριστής. Μία έννοια που υπάρχει ήδη εδώ και δέκα χρόνια στη χώρα μας, αλλά δυστυχώς έχει ατονήσει. Σε κάθε κτίριο δηλαδή, υπάρχει ένα άτομο ή μία υπηρεσία η οποία φροντίζει να βελτιώνει την ενεργειακή του συμπεριφορά. Δεν νοείται δημόσια υπηρεσία, αλλά και στο σπίτι μας βέβαια, απλώς εκεί το λαμβάνουμε περισσότερο υπόψη, δεν νοείται δημόσια υπηρεσία που το καλοκαίρι το κλιματιστικό και ανοίγει τέντα τα παράθυρα για να δροσιστεί. Άνοιξες το κλιματιστικό; Κλείσε τα παράθυρα. Δεν νοείται το κτίριό μου να έχει νότιο προσανατολισμό και εγώ από ραστώνη της κίνησής μου αφήνω τα παντζούρια μου κλειστά. 
Αυτά λοιπόν όλα είναι παράγοντες που θα πρέπει πλέον να ληφθούν σοβαρά υπόψη και μια άλλη μέθοδος με την οποία μπορούμε να τα αντιμετωπίσουμε αυτά τα πράγματα και να αντιμετωπίσουμε κατά πόσο πραγματικά έχουμε βελτιώσει την ενεργειακή συμπεριφορά, είναι η περίφημη μέθοδος της θερμοφωτογράφησης, της θερμοφωτογραφίας. Ένα κτίριο το οποίο έχει ή δεν έχει θερμομόνωση, μπορούμε εύκολα πια να το ανακαλύψουμε. Ουσιαστικά το περνάμε από μία ακτινογραφία, όπως περνάμε την ακτινογραφία του θώρακός μας, όπως περνάμε οποιοδήποτε σημείο του σώματός μας και βρίσκουμε την αρρώστια του. Έτσι πια και στο κτίριο. Σε μία κλίμακα χρωματική όπου τα πιο ζεστά χρώματα, το κόκκινο, μας δίνει τις υψηλότερες επιφανειακές θερμοκρασίες και τα πιο ψυχρά, το μπλε, τις ψυχρότερες και στην ενδιάμεση κλίμακα όλα τα άλλα χρώματα, μπορούμε λίγο-πολύ να καταγράψουμε την ενεργειακή συμπεριφορά ενός κτιρίου. Βλέπετε στη διαφάνεια αυτή πως φαίνεται.
ΠΡΟΒΟΛΗ ΔΙΑΦΑΝΕΙΩΝ

Δ. ΑΡΑΒΑΝΤΙΝΟΣ: Επιτρέψτε μου να έχω την άποψη ότι με τον καινούργιο Ενεργειακό Κανονισμό, όποιος θέλει να λέει πως έχει σωστά θερμομονώσει το σπίτι του, μπορούμε πολύ εύκολα να ανακαλύψουμε αν λέει ψέματα ή αν λέει αλήθεια. Είναι μέτρο το οποίο κάλλιστα να αποκαλύψει αν αυτά τα οποία δηλώνει ο κάθε ένας είναι στο πλαίσιο της πραγματικότητας ή του ψεύδους.

Ωραία αυτά που λέμε, ωραία ότι εμείς θέλουμε να βελτιώσουμε την ενεργειακή συμπεριφορά του κτιρίου μας. Πολλές φορές υπάρχουν προβλήματα προς αυτήν την κατεύθυνση, τεχνικά για παράδειγμα. Πώς θα θερμομονώσω το κτίριό μου; Υπάρχει αυτή η δυνατότητα όταν είμαι στα όρια του γείτονα και δεν μπορώ; Απαντώ πως υπάρχει, όπως θα δούμε πολύ σύντομα.


Ακόμη, οικονομικά θέματα. Ποιος θα τα πληρώσει όλα αυτά; Εδώ βέβαια είναι θέμα Πολιτείας να δώσει τα κίνητρα εκείνα που θα επιτρέψουν στον κάθε ένα ιδιοκτήτη να προβεί από μόνος του, πρωτοβουλιακά δηλαδή, σε τέτοιες ενέργειες.


Λειτουργικές παράμετροι. Αν πρόκειται να γίνει αχούρι το σπίτι μου για ένα μήνα από τα συνεργεία που θα μπουν μέσα, θα το σκεφτώ πάρα πολύ αν θα το κάνω. 


Υπάρχουν λύσεις σε όλα αυτά, για τον τρόπο με τον οποίο μπορούμε να το πετύχουμε. 


Διαδικαστικές: εγώ θέλω, ο γείτονας δεν θέλει, τι θα κάνω; 


Νομικές παράμετροι, που έχουν να κάνουν με τον Γενικό Οικονομικό Κανονισμό, που όμως όλα αυτά τα προβλήματα τείνουν πια να ξεπεραστούν. 


Αρκεί να σας πω πάντως ότι και μια από αυτές τις παραμέτρους να ισχύουν, πολλές φορές στέκονται τροχοπέδη σε οποιαδήποτε τέτοια μας απόφαση. 


Ουσιαστικά όμως, όταν αποφασίσουμε να την κάνουμε μία επέμβαση, θα πρέπει να σεβαστούμε και κάποια άλλα πράγματα, να τα λάβουμε πολύ σοβαρά υπόψη. Το κτίριο στο οποίο θα επέμβουμε, οφείλουμε να το σεβαστούμε, να σεβαστούμε την αρχιτεκτονική του και όχι να το καταστρέψουμε, όπως επιτρέψτε μου να πω, βλέπω πλέον καθημερινά με την τοποθέτηση φυσικού αερίου, με τους ατελείωτους σωλήνες που γύρω-γύρω από μπαλκόνια, από τοίχους ελεύθερους περνούν, δίνοντάς του όχι μία ομορφιά, αλλά δυστυχώς μία ασχήμια. 


Η μελέτη που θα κάνουμε για να αποφασίσουμε την επέμβαση, οφείλει να λαμβάνει υπόψη της όλα τα μεγέθη, όλες τις δυνατότητες. Πολλές φορές η λύση που έχω δει να εφαρμόζεται στο γείτονά μου, δεν είναι εφαρμόσιμη στο δικό μου το κτίριο. Να υπολογίζουμε το κόστος το οποίο θα προκύπτει και βεβαίως, να λαμβάνουμε υπόψη μήπως η επέμβαση την οποία θα κάνουμε δημιουργεί προβλήματα άλλα τα οποία θα προκύψουν εκ των υστέρων στο σπίτι μας και στην αρχή δεν τα έχουμε λάβει υπόψη. 

Με αυτόν τον τρόπο λοιπόν, μπορεί κανείς να εξετάσει σειρά επεμβάσεων με τις οποίες βελτιώνεται η ενεργειακή συμπεριφορά του κτιρίου και το πρώτο και σημαντικότερο, η αλλαγή των κουφωμάτων. Οι παλιοί μονοί υαλοπίνακες είναι πια καιρός να φεύγουν. Μπορούμε να τους αντικαταστήσουμε είτε τοποθετώντας τους διπλούς υαλοπίνακες ή ακόμα τοποθετώντας, αν δεν θέλουμε να κάνουμε τέτοιου τύπου επέμβαση, ένα δεύτερο παράθυρο, ένα δεύτερο τζάμι από την εξωτερική πλευρά. 


Όλα αυτά βέβαια, πιθανόν να έχουν τα προβλήματά τους. Κάθε φορά η κάθε λύση πρέπει να εφαρμόζεται με βάση την δυνατότητα την οποία έχουμε να την εφαρμόσουμε. Η θερμομόνωση, θυμίζω ότι μπορεί να μπει εξωτερικά σε ένα κέλυφος, εσωτερικά, ανάμεσα από τα δύο κελύφη του κτιρίου, μπορεί ακόμα να δημιουργείται από πορώδη θερμομονωτικά υλικά ή μια αεριζόμενη τοιχοποιία. Αν τα δούμε αυτά, θα δείτε ότι στις λύσεις που σας δίνω πολύ συνοπτικά και δεν θα μπω σε λεπτομέρειες, μια που δεν έχει νόημα να μπούμε σε τεχνικά θέματα, θα μπορεί να γίνει η υφιστάμενη κατασκευή, είναι αυτή που βλέπετε κάθε φορά πάνω-πάνω, μπορούμε να προσθέσουμε θερμομόνωση απέξω και να την βελτιώσουμε προσθέτοντας μία οπτοπλινθοδομή ή μία διακοσμητική οπτοπλινθοδομή. Μπορούμε ακόμη να την επικαλύψουμε την θερμομόνωση που θα τοποθετήσουμε, εκείνη εκεί που βλέπετε, η κάτω, με επίχρισμα από την εξωτερική της πλευρά ή με πετάσματα έτοιμα. Μπορούμε ακόμη να τοποθετήσουμε θερμομονωτικά επιχρίσματα, που ακόμη μπορεί να μην είναι τόσο καλή η θερμική προστασία που θα προσφέρουν, αλλά είναι ικανοποιητική ή προκατασκευασμένα θερμομονωτικά πετάσματα, που ίσως δεν είναι τα πλέον ενδεδειγμένα για το κτίριό μας, είναι όμως ότι πρέπει για μία βιομηχανική κατασκευή. 

Όλα αυτά έχουν βέβαια και θετικά και αρνητικά στοιχεία. Επί τροχάδην, μπορεί να εκμεταλλευτούν την θερμοχωρητικότητα της τοιχοποιίας, αυτά που είδαμε, να επιτρέψουν δηλαδή να κρατά τη ζέστη περισσότερη ώρα από όση ώρα θα είναι αναμμένη η κεντρική θέρμανση μέσα στο σπίτι μας. Μειώνουν τη δημιουργία θερμογεφυρών, περιοχών δηλαδή του κελύφους του κτιρίου από όπου είναι αυξημένες οι θερμικές απώλειες. Να μειώσουν τον κίνδυνο του σχηματισμού επιφανειακής συμπύκνωσης, οι γνωστές μούχλες που βλέπουμε πάνω στις γωνίες των τοίχων μας. 

Ωστόσο, έχουν και αρνητικά στοιχεία, όπως ότι μπορεί να δημιουργήσουν προβλήματα από ρηγματώσεις πάνω αν δεν γίνει σωστά η επέμβαση αυτή, ότι δεν μπορούν ακόμα να εφαρμοστούν όλες αυτές οι λύσεις σε κατασκευές που έχουν αρχιτεκτονικά στοιχεία ιδιαίτερα προσεγμένα και λοιπά. 


Σε αυτήν την περίπτωση, η επέμβαση μπορεί να γίνει από τη μέσα μεριά. Από μία θερμομόνωση, που κατά τον ίδιο τρόπο, όπως βλέπετε, μπορεί να καλυφτεί με οπτοπλινθοδομή, μπορεί να επικαλυφθεί με επίχρισμα, μπορεί ακόμη να είναι η γνωστή περίπτωση της ξηρής δόμησης, δηλαδή θερμομόνωση και γυψοσανίδα από την εξωτερική μεριά.


Αυτό, αντίθετα με ότι λέγαμε νωρίτερα, έχει άλλα αρνητικά. Το ότι δεν εκμεταλλεύεται την θερμοχωρητικότητα, ότι προσφέρει μεν θερμική προστασία στο σπίτι μας, αλλά πολύ γρήγορα όταν κλείσουμε την κεντρική θέρμανση, θα μας δημιουργήσει προβλήματα διότι θα χαθεί η θερμότητα που ενδεχομένως θα μπορούσε να κρατήσει. Ευνοεί την ανάπτυξη θερμογεφυρών. Από την άλλη όμως, η εφαρμογή μιας τέτοιας λύσης είναι εύκολη, χωρίς να δημιουργεί ιδιαίτερα προβλήματα κατασκευαστικά, χωρίς να δημιουργεί ιδιαίτερα προβλήματα στην εφαρμογή της αν οι εξωτερικές κλιματικές συνθήκες δεν είναι ενδεδειγμένες. 


Κατά ανάλογη λογική, μια ενδιάμεση κατάσταση είναι όταν βάζουμε την θερμομόνωση ανάμεσα στις δύο τοιχοποιίες, που είναι η ελληνική πατέντα λίγο-πολύ, που κατά καιρούς εφαρμόζουμε. 

Εναλλακτικά σε αυτήν, μπορεί να τοποθετηθεί, μπορούμε να εφαρμόσουμε θερμομονωτικά τούβλα, δηλαδή πορώδη τούβλα ή τους καλούμενους ελαφροβαρείς τσιμεντόλιθους, που συνδυάζουν τέτοια χαρακτηριστικά από όλα αυτά που είδαμε νωρίτερα. Το εντονότερο αρνητικό τους στοιχείο είναι ότι προσβάλλονται πιο εύκολα από την υγρασία της βροχής, αλλά και πολύ πιο εύκολα αποβάλλουν την υγρασία αυτή σε σύγκριση με άλλου τύπου κατασκευές. 
Εναλλακτικά πάλι σε όλα αυτά, η καλούμενη αεριζόμενη τοιχοποιία. Όπως έχουμε την τοιχοποιία μας, την θερμομονώνουμε απέξω αφήνοντας ένα διάκενο αερισμού και περνάμε ένα δεύτερο εξωτερικό κέλυφος επιτρέποντας έτσι την ελεύθερη εκτόνωση όλων των διαχεόμενων υδρατμών στο εξωτερικό περιβάλλον. Καταφέρνουμε με αυτόν τον τρόπο σε αυτό το καινούργιο κέλυφος να το υποχρεώσουμε αυτό να επιβαρυνθεί με όλες τις εξωτερικές καταπονήσεις από τις καιρικές συνθήκες και να αφήσουμε αλώβητο το εσωτερικό κέλυφος του κτιρίου, που είναι και μια λύση που ουσιαστικά επιδιώκουμε. Αυτά είναι τα πλεονεκτήματα που μπορεί να μας προσφέρει. 
Τα μειονεκτήματα. Θέλει πολύ καλή προσοχή στην κατασκευή του, έτσι ώστε να στερεωθεί κατά τον καλύτερο δυνατό τρόπο το εξωτερικό κέλυφος, αυτό το πρόσθετο, που θα επιτρέψει αυτόν τον αερισμό πίσω από την τοιχοποιία. 
Μην φανταστείτε ότι όλα αυτά είναι καινούργια πράγματα που σας τα λέω τώρα. Τα κτίρια που βλέπετε, παλιές κατασκευές, στη Χάλκη, στα Πριγκηπόνησα, παλιές ελληνικές κατασκευές που σήμερα μάλλον ερημώνουν ή κατοικούνται από τον σημερινό τουρκικό πληθυσμό. Αυτά είναι ξύλινη εξωτερική τοιχοποιία, εξωτερική τοιχοποιία, ενδιάμεσο διάκενο αερισμού και από μέσα οπτοπλινθοδομή. Είναι η καλύτερη ποιότητα θερμικής συμπεριφοράς ενός κτιρίου. Μπορεί να μην έχει θερμομόνωση, αλλά κερδίζουμε όλα αυτά τα πλεονεκτήματα που είδαμε νωρίτερα.

Στο δώμα. Όπως είναι το υφιστάμενο δώμα, μπορεί να τοποθετηθεί θερμομόνωση και προστασία κατόπιν απέξω ή να δημιουργηθεί κατά τον ίδιο τρόπο ένα αεριζόμενο κέλυφος πατώντας πάνω σε έναν μεταλλότοιχο που θα επιτρέψει τη διαμόρφωση διακένου αερισμού από κάτω. 

Με τον ίδιο ακριβώς τρόπο η θερμική προστασία μιας στέγης, είτε τοποθετώντας την θερμομόνωση ανάμεσα στους (…) μιας στέγης, είτε ακόμη τοποθετώντας μία ψευδοροφή και έχοντας τη θερμομόνωση εκεί ή τη θερμομόνωση πάνω από την οριζόντια πλάκα, πάνω στην οποία πατά η στέγη, αν υπάρχει τέτοια πλάκα.
Στην οροφή της πυλωτής του σπιτιού μας, που πολλές φορές από αμέλεια δεν είναι θερμομονωμένη, με θερμομόνωση όπως φαίνεται εκεί, το βλέπετε ενδεχομένως, κάτω ακριβώς ή ακόμα και στο υπόγειο χώρο που επίσης τυχαίνει πολλές φορές να μην τον έχουμε θερμομονώσει. Με ένα δάπεδο που πατά στο έδαφος, εκεί ίσως τα πράγματα είναι λίγο πιο δύσκολα και κυρίως από την υγρασία που μπορεί να υπάρχει από το έδαφος. Ωστόσο και εκεί λύσεις υπάρχουν, με καλή στεγανοποίηση, που εδώ δεν έχει ίσως νόημα να σας αναφέρω τα τεχνικά της χαρακτηριστικά και με την οποία μπορούμε να θερμομονώσουμε επίσης ένα τέτοιο δάπεδο.

Όλα αυτά βέβαια δεν αρκούν. Θα έλεγα ότι για να πετύχουμε αυτό που θέλουμε θα πρέπει να έχουμε ένα σχέδιο ολοκληρωμένων παρεμβάσεων. Ένα σχέδιο τέτοιο το οποίο μας βοηθά να ελέγξουμε πια τις χρήσεις γης και όχι αυθαίρετα να κάνουμε ότι να’ ναι. Με το να ρυθμίζουμε ακόμη την κυκλοφορία μέσα στους χώρους στους οποίους ζούμε, στις πόλεις μας, να μειώσουμε έτσι τους πολλούς ρύπους που εκπέμπουν τα αυτοκίνητά μας, με την πολιτική στάθμευσης, που σημαίνει ότι χρησιμοποιώ ή δεν χρησιμοποιώ το αυτοκίνητό μου, έχω χώρο να το σταθμεύσω κάπου και να μην κυκλοφορώ άσκοπα μέσα σε μια πόλη; Με τις δημόσιες συγκοινωνίες. Με την προστασία και την ανάδειξη χώρων πρασίνου. Και εξειδικεύοντας περισσότερο αυτά, με πεζοδρομήσεις, με κυκλοφοριακές ρυθμίσεις που θα πρέπει να αναπτύσσουμε, με την ανακαίνιση υφιστάμενων κτιρίων και δόξα τω Θεώ, η Κέρκυρα έχει πάρα πολλά από αυτά, με την διαμόρφωση των δημόσιων χώρων, με την αναβάθμιση των υποβαθμισμένων μας περιοχών. 
Στόχος: αυτό που λέγαμε η αειφόρος πόλη, μια πόλη που θα είναι οικεία στον πολίτη, που θα εξυπηρετεί τους στόχους του οικολογικού σχεδιασμού, που θα σέβεται τον πολίτη στην ανθρώπινη κλίμακα και όχι του μεγάλου συγκροτήματος. Που θα προκρίνει τους νόμους της φύσης και θα υπακούει σε αυτούς. Που θα εγγυάται μία υψηλή περιβαλλοντική αποδοτικότητα και θα εξασφαλίζει ορθολογική χρήση και εξοικονόμηση φυσικών πόρων. 

Το όφελος από όλα αυτά: ότι θα ελαχιστοποιηθούν οι επιπτώσεις που προκαλούνται στο περιβάλλον από τα τεχνικά και οικοδομικά έργα και με αυτόν τον τρόπο θα μπορεί πλέον αρμονικά να δέσει το δομημένο με το φυσικό περιβάλλον. 

Τελειώνω με το αποτέλεσμα. Το δημόσιο χώρο θέλουμε να πετύχουμε να είναι φιλικός προς τον πολίτη, που να ευνοεί την κάθε είδους κοινωνική έκφραση και…
(αλλαγή κασέτας)

Δ. ΑΡΑΒΑΝΤΙΝΟΣ: …δεν θα είναι η παραμελημένη γειτονιά με το παλιό, το άχρηστο σπίτι και το αναβαθμισμένο κέντρο ή το ανάποδο πια, που τείνει να γίνει στα μεγάλα αστικά κέντρα.


Μία πόλη που θα απευθύνεται πλέον, θα κατευθύνεται από τη συλλογική αντίδραση των κοινωνικών ομάδων και την ελεύθερη έκφραση και τον σεβασμό των επιθυμιών και των προσδοκιών των πολιτών της και όχι μόνο από επιμέρους δράσεις όπως συμβαίνει σήμερα. 


Τέλος, μία αειφόρο ανάπτυξη που δεν θα μας φοβίζει, δεν θα μας προκαλεί φόβο για το τι σημαίνει αυτή η ανάπτυξη, που κατά κανόνα όταν ακούμε ανάπτυξη οδηγούμαστε σε σκέψεις υποβάθμισης περιβάλλοντος. 


Αντίθετα, θα είναι θέσεις, πράξεις τέτοιες, που θα είναι ολοκληρωμένες και θα αποτελούν σεβασμό προς το ίδιο μας το περιβάλλον.


Σας ευχαριστώ πολύ.
ΠΡΟΕΔΡΕΙΟ: Ευχαριστούμε τον κύριο Αραβαντινό. 

Νομίζω ότι σε λίγο θα είμαστε υποχρεωμένοι, αυτό λέγαμε με τον Κρίτωνα, μάλλον να κάνουμε κάποια τέτοια πράγματα, τουλάχιστον τις ταράτσες, τις μονώσεις των ταρατσών. Λογικά είναι το πιο εύκολο πράγμα, θα έπρεπε να το κάνουμε όλοι και θα είμαστε υποχρεωμένοι. 


Έχουμε βγει λίγο έξω από το πρόγραμμά μας, αλλά δεν πειράζει. Νομίζω ότι ήταν πολύ ενδιαφέροντα αυτά που ακούσαμε. 


Θέλω να σηκώσετε το χέρι σας αν έχετε κάποια ερώτηση, κάποια παρέμβαση, να ρυθμίσουμε λίγο το χρόνο και μετά να σας πω ότι ακολουθεί για όποιον θέλει, μία ξενάγηση στην πόλη που έχουμε κανονίσει, περίπου δύο ώρες και στις εννέα η ώρα σας περιμένουμε για το δείπνο. 


Υπάρχει κάποιος που θέλει να ρωτήσει κάτι; Παρακαλώ, να αναφέρετε το όνομά σας.

ΣΥΝΕΔΡΟΣ: Είμαι Δημοτική Σύμβουλος στο Δήμο Αγίου Στεφάνου Αττικής. 

Εμείς πρόσφατα είχαμε ένα πολύ ατυχές γεγονός, κάηκε το δάσος που τόσα χρόνια προστατεύαμε. Αυτές τις τελευταίες μέρες το κλίμα μας φαίνεται ότι έχει αλλάξει. Δεν έχουμε τον αέρα που είχαμε παλιότερα. Είναι βαρύ το κλίμα, είναι υγρό και δεν ξέρω τι μπορεί να γίνει, το Υπουργείο Γεωργίας, το Δασαρχείο βασικά, απαγορεύει την αναδάσωση για τα δύο επόμενα χρόνια γιατί πηγαίνουν πρώτα με τη φυσική αναδάσωση και μετά βλέπουν πως πηγαίνει και ανάλογα κάνουμε αναδάσωση εμείς.

Επιπλέον, ο Δήμος μας μπήκε στο πρόγραμμα της Πράσινης Πόλης, με ένα εκατομμύριο ευρώ νομίζω, θα είναι η επιχορήγηση, από το ΕΣΠΑ. 


Εγώ είμαι τεχνικός, είμαι αρχιτέκτων και είδα τη μελέτη που έκαναν για να πάρουμε αυτά τα χρήματα για την Πράσινη Πόλη. Δεν θέλω να κακολογήσω. Είναι παρτέρια μέσα στον αστικό ιστό της πόλης, έχουμε δύο δημοτικά κτίρια με ένα πολύ μικρό δώμα το καθένα, είναι μια απόληξη κλιμακοστασίου στο Δημαρχείο και ένα άλλο δημοτικό κτίριο που δεν αντέχει για να πάρει τα φορτία του πράσινου και τα λοιπά και αυτά τα παρτέρια τα οποία νομίζω ότι θα μας ξεγελάσουν, θα χαλάσουμε τα χρήματα και πράσινη πόλη δεν θα έχουμε. 


Δεν ξέρω από πού ελέγχονται αυτές οι μελέτες, ποιος τις κάνει. Συνάδελφοι τις κάνουν μάλλον, αλλά από ότι κατάλαβα είναι συνάδελφοι  οι οποίοι θέλουν να πάρουν και την εργολαβία, δηλαδή και την κατασκευή του έργου. 


Το παρτέρι εμένα, σε έναν δρόμο ο οποίος είναι επαρχιακός, με τεράστια κίνηση, που περνά όλη η κίνηση από τον Μαραθώνα μέχρι την Αθήνα σχεδόν καθημερινά με απορριμματοφόρα και τα λοιπά, το παρτέρι δεν θα αποτελέσει πράσινη πόλη. Παρτέρι εννοώ ότι δεν έχει πλάτος περισσότερο από δύο μέτρα αυτό το πράσινο που θα βάλουν. 

Τα δε κτίρια που είναι υποχρεωτικό να τα φυτέψουν με πράσινο τις οροφές τους, είναι ανεπαρκή. 


Τι γίνεται σε αυτές τις περιπτώσεις; Τι γίνεται με το δάσος μας, που εμείς είμαστε μία περιοχή με πολύ περιαστικό πράσινο, σήμερα δεν έχουμε καθόλου και με αρκετό αστικό πράσινο; Τι γίνεται σε αυτές τις περιπτώσεις;


Κατέβασα από την ιστοσελίδα του Υπουργείου Εσωτερικών οδηγίες για το πώς πρέπει να φυτεύονται τα δέντρα. Εκεί λέει ότι τα δέντρα ανάλογα με το ύψος τους και το φάρδος τους, για να το πω έτσι απλά, πρέπει να απέχουν από τα κτίρια από πέντε μέτρα μέχρι επτά και εννοεί δέντρα πεύκα.


Εγώ είμαι και στην Αρχιτεκτονική Επιτροπή και εκεί επιβάλλεται τα πεύκα που θα κοπούν να είναι τα αναγκαία και να είναι μέσα στο περίγραμμα της οικοδομής. 


Σε αυτές τις περιπτώσεις τι γίνεται; Τι μπορούμε να προστατεύσουμε; Να προστατεύσουμε τα κτίρια από τα πεύκα που καίγονται πολύ εύκολα ή να φυτέψουμε καινούργια μακριά από τα κτίρια για να προστατέψουμε και το περιβάλλον;


Ευχαριστώ.

Ε. ΑΛΕΙΦΕΡΗ: Ελένη Αλειφέρη. Για τα πρακτικά το αναφέρω. 

Θέλω να κάνω μία μικρή παρατήρηση στα θέματα της περιβαλλοντικής ευθύνης της Τοπικής Αυτοδιοίκησης, που ανέλυσε ο κύριος Μπαϊρακτάρης.


Πέρα από την ευθύνη που έχει η Τοπική Αυτοδιοίκηση να αναπτύξει κάποιες πολιτικές και να ενσωματώσει πράσινες πολιτικές μέσα στη δράση της, θεωρώ πολύ σημαντική την ευθύνη της Τοπικής Αυτοδιοίκησης σε σχέση με τις εγκαταστάσεις ενδεχομένως οι οποίες προξενούν προβλήματα στο περιβάλλον. 

Το λέω αυτό, έχω μία εμπειρία, γιατί στη δική μου περιοχή είναι εγκατεστημένη μία βιομηχανική περιοχή. Εκεί λοιπόν παρατηρούμε το φαινόμενο και το ξέρουμε καλά γιατί δεν προβλέπεται από τη νομοθεσία, να γίνονται εγκαταστάσεις χωρίς καμία γνωμοδότηση από την Τοπική Αυτοδιοίκηση. 


Θα πρέπει, κατά την άποψή μου, το έχω ξανά πει και στην ΚΕΔΚΕ και νομίζω ότι είναι και απόφαση της Επιτροπής Περιβάλλοντος της ΚΕΔΚΕ και του Διοικητικού Συμβουλίου, θα πρέπει η νομοθεσία που αφορά τις περιβαλλοντικές αδειοδοτήσεις, να επιβάλλει υποχρεωτικά τη γνωμοδότηση από τα Δημοτικά Συμβούλια. Δεν νοείται σε μία περιοχή ενός Δήμου να εγκαθίσταται μία μεγάλη βιομηχανική μονάδα, να γνωμοδοτεί το Νομαρχιακό Συμβούλιο, το οποίο συνήθως, όπως επιβάλλει η νομοθεσία, δεν λέω ότι παρανομεί, κάνει μια ανακοίνωση στις εφημερίδες ότι όποιος έχει αντιρρήσεις, ενστάσεις και τα λοιπά, να τις καταθέσει και αν το δει κανείς στα ψιλά γράμματα των εφημερίδων και να μην γνωμοδοτούν τα Δημοτικά Συμβούλια. 


Θεωρώ δηλαδή πολύ σημαντικό να υπάρξει θεσμική κατοχύρωση της γνωμοδότησης των Δημοτικών Συμβουλίων στις περιβαλλοντικές αδειοδοτήσεις που αφορούν τις εγκαταστάσεις. 


Επίσης, ήθελα μια ερώτηση να κάνω. Εντυπωσιάστηκα ιδιαίτερα από τις εισηγήσεις των τεχνικών που αφορούν τον ενεργειακό σχεδιασμό σχετικά με την εξοικονόμηση ενέργειας στα κτίρια και λοιπά. 


Η απορία που μου προξενείται καταρχάς, φαντάζομαι ο σχεδιασμός δεν έχει κόστος οικονομικό, αν η κατασκευή έχει μεγαλύτερο κόστος, μία βιοκλιματική κατασκευή, μια κατασκευή η οποία προβλέπει τέτοιες προληπτικές εγκαταστάσεις, έχει μεγαλύτερο κόστος και για αυτό δεν είναι ιδιαίτερα διαδεδομένη σε σχέση με τη συμβατική κατασκευή και αν στον τομέα των μηχανικών, των μελετητών, υπάρχει ιδιαίτερη ενημέρωση, υπάρχει ενημέρωση ή τέλος πάντων είναι τόσο καλά πληροφορημένοι για τα οφέλη που θα μπορούσαν να υπάρχουν στο περιβάλλον και ενδεχομένως και στην οικονομία. 

Δηλαδή, δύο είναι τα ερωτήματα. Γιατί δεν έχει επεκταθεί τόσο πολύ πια και υπάρχει αυτή η συμβατική κατασκευή; Από ότι καταλαβαίνω, το κόστος δεν είναι πάντα επιβαρυμένο. Θα έλεγα με απλή λογική ότι το κόστος δεν πρέπει να έχει ιδιαίτερη επιβάρυνση. Γιατί δεν υπάρχει αυτή εξάπλωση που θα έπρεπε να υπάρχει στον τομέα των μηχανικών; 


Ευχαριστώ.

Λ. ΧΡΙΣΤΟΦΑΚΗ-ΤΡΥΠΗ: Πολύ σημαντικό το να  βάλετε μέσα στη θεματολογία περιβαλλοντική ευθύνη και Τοπική Αυτοδιοίκηση και θα ήθελα να ρωτήσω. Μιλώ για το Δήμο της Ρόδου, είμαι η Λιλή Χριστοφάκη – Τρύπη. 


Στις ήδη υπάρχουσες δεξαμενές καυσίμων και υγραερίου, προσπαθούν εδώ και τρία χρόνια να εγκαταστήσουν 20.000 τόνους καύσιμα, σχεδόν μέσα στην πόλη, 50 μέτρα από την κατοικημένη περιοχή της πόλης της Ρόδου, που ο Δήμος της Ρόδου είναι ο μικρότερος σε έκταση και ο μεγαλύτερος σε πληθυσμό. Μιλάμε για 20.000 τόνους. 


Εισηγήθηκα στο Δημοτικό Συμβούλιο το όλο αυτό θέμα, αφού φυσικά συγκέντρωσα στοιχεία που χρειάστηκα 6 μήνες. Δυστυχώς όμως, για αυτό και είπα ότι είναι σημαντικό που φέρατε την Τοπική Αυτοδιοίκηση με το περιβάλλον, δυστυχώς όμως με θεώρησαν φυσικά και αναρμόδια για αυτό όταν εγώ εισηγήθηκα το θέμα. Το επανέφερα μετά από δύο μήνες, γιατί είδα ότι δεν γινόταν τίποτα. 


Κατέληξα όλα αυτά τα στοιχεία να τα καταθέσω στον εισαγγελέα, εφόσον είδα ότι δεν γινόταν τίποτα, γιατί διαβάζοντας και με τις έρευνες που έκανα εγώ για να το φέρω θέμα, μέσα από το Γραφείο Καταναλωτή που εκπροσωπούσα και εκεί μου έγιναν οι καταγγελίες, είδα ότι ήταν πολύ σοβαρό το θέμα και ερωτώ: πόσο επιβαρύνει μια πόλη με 100.000 κατοίκους τον χειμώνα και 200.000 φτάνουν το καλοκαίρι, σε πολύ μικρή έκταση και πληθυσμός πολύς, πόσο επιβαρύνει; Μιλάμε για 20.000 τόνους καύσιμα, που ακόμα δεν ξέρουμε τι έγιναν. Προσπαθούσαν, επέκταση λέει, δήθεν στις υπάρχουσες δεξαμενές, που ήταν 1.200 μόνο κυβικά και προσπαθούσαν με τρόπο γνωστό να εγκαταστήσουν στον μεγαλοεπιχειρηματία της πόλης της Ρόδου. Πόσο επιβαρύνεται; 

Κατέθεσα στον εισαγγελέα, δυστυχώς και εκεί η ανάκριση κρατά τρία χρόνια. Παρενέβη η Πυροσβεστική, όταν φυσικά είδαν ότι πήγα στον εισαγγελέα και βρήκαν αμέσως δώδεκα παραπτώματα και το ένα εξ αυτών ήταν σημαντικό. Δηλαδή, δεν μπορούσε να μπει πυροσβεστικό όχημα αν συνέβαινε κάτι και μιλώ για κατοικημένη περιοχή, για συνεταιρισμούς, ξενοδοχείο, πενήντα μέτρα από το σχέδιο πόλης. 

Ευχαριστώ.

Σ. ΘΩΜΑΡΑ: Σοφία Θωμαρά, Δημοτική Σύμβουλος Κερατσινίου. 

Καταρχήν να σας ευχαριστήσουμε για την ενημέρωση που μας κάνατε.


Κάποιες σκέψεις θέλω να διατυπώσω. Έχω την εντύπωση ότι πριν φτάσουμε στο ενεργειακό για τα κτίρια, στις θερμομονώσεις και τα λοιπά, ίσως έπρεπε πιο μπροστά να συζητήσουμε ή να μας απασχολήσει το θέμα του αντισεισμικού ελέγχου και της αντισεισμικής θωράκισης τουλάχιστον των δημοτικών μας καταστημάτων. 


Ένα δεύτερο. Δεν ξέρω, υπάρχει ένας προβληματισμός ότι μετά από όλα αυτά τα προγράμματα αν μένει κάτι ουσιαστικό στις πόλεις ή τελικά μένει περισσότερο κέρδος σε κάποιους επιτήδειους που αξιοποιούν αυτά τα προγράμματα. 


Οι πρώτοι ομιλητές συζήτησαν και έβαλαν δύο βασικά ζητήματα που αφορούν τις κλιματολογικές αλλαγές, τη μείωση και έλλειψη των υδάτινων πόρων και την ανάγκη της φύτευσης για περισσότερο πράσινο. Όπως τα είπατε, δεν θα επεκταθώ στην αναγκαιότητα.


Θέλω να σας ενημερώσω, γιατί ίσως δεν το ξέρετε, ότι στο Κερατσίνι που υπήρχε για πολλά χρόνια το μεγάλο πρόβλημα της Ψυτάλλειας, δηλαδή του ακροκέραμου και των λυμάτων όλου του Λεκανοπεδίου Αττικής και έναν αγώνα που είχαμε ξεκινήσει δέκα χρόνια για να δοθεί μία λύση για τα λύματα που μαζεύονταν στο νησί, τώρα αυτό το νησί σκεπάστηκε, έγιναν δύο ξηραντήρες, τα λύματα αποξηραίνονται και έχουν δώσει δύο αγαθά. Το αποτέλεσμα όλης αυτής της βρώμας που είχαμε, ήταν να δοθούν δύο αγαθά. Το πρώτο αγαθό είναι το νερό. Υπάρχουν χιλιάδες τόνοι, κυβικά νερού, που παράγονται από το δευτεροβάθμιο καθαρισμό και υπάρχει και η σκόνη που βγαίνει από την αποξήρανση των λυμάτων. 


Τι γίνονται αυτά τα υλικά; Το νερό ρίχνεται στη θάλασσα, δεν αξιοποιείται. Προσέξτε, κατά 94-96% καθαρό νερό βγαίνει. Όταν τα νησιά του Αργοσαρωνικού δεν έχουν νερό και όταν και ο Πειραιάς και οι Δήμοι του θα μπορούσαν τουλάχιστον ως προς το φύτευμα να αξιοποιήσουν αυτό το νερό. 


Δεύτερον, για τη σκόνη, για αυτή την ύλη που βαίνει από την αποξήρανση. Με διαγωνισμό στέλνεται στη Γερμανία και στην Κύπρο, γιατί αυτό το προϊόν μπορεί να γίνει υλικό για ηλεκτροπαραγωγική ενέργεια, αλλά και για φύτευση. Η ΔΕΗ η δική μας αρνήθηκε να το πάρει. Το παίρνει η Γερμανία και η Κύπρος, προσέξτε, το παίρνει, δεν το αγοράζει. Το ελληνικό δημόσιο πληρώνει για αυτό το υλικό να φτάνει σε αυτές τις χώρες, όταν αυτό το υλικό μπορεί να χρησιμοποιηθεί και για φύτευση και των ορεινών όγκων, όπως είναι το Αιγάλεω στο Λεκανοπέδιο της Αττικής, αλλά να δίνεται και στην υπόλοιπη Ελλάδα για φύτευση. 


Μετά από όλα αυτά, σκέφτομαι: τελικά καλοί οι σχεδιασμοί, καλά τα προγράμματα. Τελικά, στο αποτέλεσμα, όταν δεν υπάρχει η πολιτική βούληση για το αποτέλεσμα που θέλουμε να έχουμε και ποιους θα διευκολύνουμε, λειτουργούν αυτά τα προγράμματα; 


Ευχαριστώ.

ΣΥΝΕΔΡΟΣ: Δεν προέρχομαι από την Τοπική Αυτοδιοίκηση, προέρχομαι από Ένωση Καταναλωτών, είμαι από το ΚΕΠΚΑ και επειδή για τους καταναλωτές το όγδοο δικαίωμα, αλλά όχι το έσχατο, είναι το δικαίωμα σε ένα υγιεινό περιβάλλον, θα ήθελα να κάνω δύο-τρεις προτάσεις του τι  μπορεί να κάνει η Τοπική Αυτοδιοίκηση πάνω σε αυτά τα ζητήματα του περιβάλλοντος και της πράσινης ανάπτυξης.

Μιλήσαμε για την ανάπτυξη των τοπικών χαρακτηριστικών, της τοπικής τέχνης, είτε αυτό είναι οι μαρμελάδες και τα γλυκά, είτε είναι κάποια τοπικά προϊόντα. Ένα πολύ μεγάλο ζήτημα είναι πώς πείθεις τον καταναλωτή να αγοράσει αυτά τα προϊόντα όσον αφορά την ασφάλειά τους. 

Άρα και από την στιγμή που θα πρέπει να έχουμε την πιστοποίηση, την ταυτοποίηση του προϊόντος και τη σιγουριά ότι είναι ασφαλές, μία πολύ καλή πρωτοβουλία της Τοπικής Αυτοδιοίκησης θα ήταν να μπει στη πιστοποίηση αυτών των προϊόντων γιατί στοιχίζει πολύ και τινάζει στον αέρα την τιμή του τελικού προϊόντος στον καταναλωτή. Θα ήταν μία καταπληκτική υπηρεσία από την πλευρά της Τοπικής Αυτοδιοίκησης.


Το δεύτερο. Έχουμε ένα σημαντικό πρόβλημα. Αναφέρθηκε πριν ότι μπορεί μία επιχείρηση η οποία έχει μολύνει τον Ασωπό, να κάνει μία χορηγία για κάποια περιβαλλοντική δράση και τι ωραία, τι καλά, ξεπλυθήκαμε. Είναι το λεγόμενο πολύ κοινό «πράσινο ξέπλυμα». 


Η Τοπική Αυτοδιοίκηση όμως, που είναι επιτόπου, μπορεί όταν βλέπει τη συγκεκριμένη επιχείρηση να μου λέει εμένα στην τηλεόραση, που εγώ κατοικώ στον Έβρο και δεν μπορώ να ξέρω τι έχει κάνει η επιχείρηση, μπορεί να μου πει «Καταναλωτή, μην την πιστεύεις. Έκανε αυτό και τώρα απλά έρχεται να σου πουλήσει φύκια για μεταξωτές κορδέλες». Είναι επίσης μία πολύ σημαντική υπηρεσία. 


Από εκεί και πέρα, καλά τα πράσινα κτίρια, καλά όλα τα σχετικά, αλλά έχω την αίσθηση ότι υπάρχει μία τάση γενικότερα της πολιτικής να ρίχνει το βάρος στον καταναλωτή. Είτε γιατί του λέμε ότι υπερκαταναλώνει, είτε γιατί του λέμε ότι πρέπει να μειώσει την κατανάλωση της ενέργειας, είτε γιατί πρέπει να μονώσει το σπίτι του και όλα αυτά εμείς λέμε ναι, πρέπει να γίνουν. Το κόστος, ποιος θα επωμιστεί όλο αυτό το κόστος; Ποιο είναι το κίνητρο για τον καταναλωτή; Δεν μιλάμε για το ότι θα αναστατωθεί το σπίτι του. Να αναστατωθεί. Δεν έχουμε τέτοια θέση. Ποιος θα αντιμετωπίσει το κόστος; 


Επίσης, όταν βλέπουμε σε επίπεδο πολιτικής χρηματιστήριο ρύπων και εξαγορές πράσινων πιστοποιητικών ενέργειας, εμείς δεν πειθόμαστε ότι ο καταναλωτής μπορεί να συμβάλλει στην προστασίας του περιβάλλοντος με τον ίδιο τρόπο αν συνεχίσει αυτή η κατάσταση. 


Ευχαριστώ πολύ. 
Κ. ΒΙΡΒΙΔΑΚΗΣ: Ως Δήμαρχος της δεύτερης μικρότερης πρωτεύουσας της Ελλάδας και το λέω αυτό διότι αν δεν το ξέρετε, τα Χανιά είναι 12,5 τετραγωνικά χιλιόμετρα και η Ερμούπολη είναι 11,2, όλες οι άλλες πρωτεύουσες είναι μεγαλύτερες από την Ερμούπολη και το Δήμο Χανίων. Είμαστε ο δεύτερος αστικός Δήμος πρωτεύουσα Νομού σε μέγεθος και επειδή έχω αντιμετωπίσει δεκάδες προβλήματα, θέλω να πω ότι όλοι μας στην Αυτοδιοίκηση φαίνεται ότι χάνουμε μια ευκαιρία να συζητούμε τα προβλήματά μας και αυτό είναι η Ευρωπαϊκή Εβδομάδα Μετακίνησης, που τελείωσε πριν από τρεις μέρες.

Η Ευρωπαϊκή Εβδομάδα Μετακίνησης ασχολείται με τα προβλήματα του αστικού περιβάλλοντος. Εμείς συνηθίζουμε να στεκόμαστε την τελευταία μέρα, στις 22 Σεπτεμβρίου, που είναι η Ημέρα Χωρίς Αυτοκίνητο και να μιλάμε για την Ημέρα Χωρίς Αυτοκίνητο, που είναι περισσότερα τα αυτοκίνητα και δεν αξιοποιούμε το σύνολο της εβδομάδας, που επαναλαμβάνω, ασχολείται με τα προβλήματα του αστικού περιβάλλοντος και ο στόχος είναι τότε να προβληματιστούμε όλοι μας, όλοι οι Δήμοι, όλες οι Κοινότητες, να κάνουμε τις δικές μας διαπιστώσεις μέσα από μαζικέ εκδηλώσεις και μέσα από τοπικές εκδηλώσεις. 


Θεωρώ λοιπόν πως είναι υποχρέωσή μου να το υπενθυμίσω αυτό σε αυτό το Συνέδριο, ότι κάθε χρόνο 16 με 22 Σεπτεμβρίου μπορούμε να καθίσουμε και να συζητήσουμε τα προβλήματα του αστικού περιβάλλοντος και που βέβαια μέσα στις κατευθύνσεις που δίνει η Ευρωπαϊκή Επιτροπή, είναι και οι δεντροφυτεύσεις, είναι και τα συνέδρια, είναι και οι μουσικές εκδηλώσεις, είναι και οι εκθέσεις και βεβαίως στις 22 Σεπτεμβρίου που θα πρέπει όλοι να αφήσουμε τα αυτοκίνητά μας, να πάμε στα εναλλακτικά μέσα μεταφοράς, που είναι πεζοδρόμια και πάρκα για να περπατάμε, που είναι το ποδήλατο με τους ποδηλατόδρομους με ασφάλεια και που είναι βεβαίως και τα μέσα μαζικής μεταφοράς. Πρόγραμμα ΣΥΓΚΟΙΝΩΝΙΑ ή όποιοι τόλμησαν, όπως τόλμησε ο Δήμος Χανίων, δωρεάν δρομολόγια mini bus για τους πολίτες, που μεταφέρουν τους πολίτες στο κέντρο, που βεβαίως συμφωνώ με αυτό που ειπώθηκε πριν και υπάρχει και ειδικό Δίκτυο στην Ευρώπη το οποίο ασχολείται πλέον με τα κατεστραμμένα κέντρα πόλεως, γιατί τώρα το πρόβλημα δεν είναι γύρω από το κέντρο, είναι μέσα στο κέντρο, όπου δεν υπάρχουν κοινόχρηστοι χώροι, όπου δεν υπάρχουν κτίρια όπως πρέπει να είναι, όπου δεν υπάρχει δυνατότητα ποιότητας ζωής. 


Για αυτό λοιπόν, ας σκεφτούμε όλοι οι αυτοδιοικητικοί τι μπορούμε να κάνουμε από τις 16 μέχρι τις 22 του Σεπτέμβρη κάθε χρόνο και ας μην εστιαζόμαστε μόνο στις 22 που πρέπει να κάνουμε αυτό που πρέπει να κάνουμε, αλλά και οι υπόλοιπες έξι μέρες είναι απαραίτητο να αξιοποιηθούν. 

ΠΡΟΕΔΡΕΙΟ: Ευχαριστούμε κύριε Δήμαρχε. Εγώ που ζω στη μεγαλύτερη πρωτεύουσα πάντως της Ελλάδας, στην Αθήνα, έχω να σας πω ότι δεν υπάρχει πιο επικίνδυνο πράγμα από το να έχεις ποδήλατο. Δηλαδή, δεν μπορείς πια να έχεις ποδήλατο στο κέντρο της Αθήνας, το οποίο θα έπρεπε να αλλάξει, αλλά εγώ ειλικρινά δεν θα το συνιστούσα σε κανέναν διότι είναι επικίνδυνο για την σωματική του ακεραιότητα το ποδήλατο. 


Από εκεί και πέρα τα πεζοδρόμια, αν θέλετε να μιλήσουμε και για αυτό, στα πεζοδρόμια επίσης δεν μπορείς να περπατήσεις διότι, τα ξέρουν καλά εδώ οι Ενώσεις των Καταναλωτών, πόσα κτυπήματα έχουμε, πόσοι έχουν σπάσει τα πόδια τους, δεν μπορείς να περπατήσεις. 


Δεν είναι πάντα εύκολο λοιπόν. Συμφωνώ μαζί σας, κύριε Βιρβιδάκη, ότι θα έπρεπε να συζητούνται αυτά, αλλά θεωρώ ότι έχει έρθει η ώρα, τώρα είναι ώριμες οι συνθήκες, καταλαβαίνουμε, έχουμε αρχίσει σιγά-σιγά και θεωρώ ότι αυτή τη στιγμή πρέπει να δοθούν και κίνητρα, να μην την πληρώσει ο καταναλωτής, πρέπει να δοθούν κίνητρα από την Πολιτεία, πως δίνονται κίνητρα για την απόσυρση ας πούμε των αυτοκινήτων, πως είδαμε τώρα τα κίνητρα για την απόσυρση των παλιών θερμοσίφωνων, να δοθούν και κίνητρα για τις μονώσεις των ταρατσών, για τις παρεμβάσεις και τις δράσεις που έχουν να κάνουν με την εξοικονόμηση ενέργειας. 

Θεωρώ λοιπόν ότι πια είναι ώριμες οι συνθήκες, για αυτό και το συζητάμε τώρα στο μέσο της κρίσης, είναι πολύ ώριμες οι συνθήκες για να δοθούν κίνητρα από την Πολιτεία και να το συζητήσουμε εκτενώς αυτό το ζήτημα. 

Α. ΚΡΕΜΜΥΔΑ: Κρεμμύδα Κατερίνα, από Δήμο Αξιού.


Αυτή η θεματική ήταν πιο ενδιαφέρουσα για εμένα και νομίζω ότι την αδίκησε λίγο η ώρα αυτή η μεσημβρινή. Ίσως θα μπορούσε να ήταν θέμα ολόκληρου του συνεδρίου, όπως βλέπω υπάρχει πολύ ενδιαφέρον.


Εγώ προσωπικά πηγαίνω με το ποδήλατο κάθε μέρα γιατί μένω σε χωριό. Προέρχομαι από έναν Δήμο που είναι κοντά στο Δέλτα Αξιού, με έντονο περιβαλλοντικό ενδιαφέρον και προβλήματα βέβαια, που δυστυχώς δεν έχουμε καταφέρει να τον αναδείξουμε όσο πρέπει και όσο του αξίζει. 


Δύο ερωτήσεις. Τι γνώμη έχετε για την καύση του ξύλου, τους καυστήρες ξύλου στις οικίες; Για τα φωτοβολταϊκά σε δημόσια κτήρια, αλλά και σε οικίες; Υπάρχουν κάποιες ιδιωτικές πρωτοβουλίες τελευταία στην Ελλάδα. Πού βρισκόμαστε επιτέλους στην Ελλάδα με τα φωτοβολταϊκά; 

Ευχαριστώ και να ζητήσω συγνώμη από τον κύριο Αρσένη, γιατί όση ώρα προσφωνούσαν και χαιρετούσαν όλοι για τον Ευρωβουλευτή, εγώ νόμιζα ότι ήταν ένας κύριος δίπλα του με κοστούμι και με εξέπληξε θετικά η παρουσία του. 


Ευχαριστώ. 

ΠΡΟΕΔΡΕΙΟ: Είναι το νέο αίμα του ΠΑΣΟΚ ο κύριος Αρσένης. Να ευλογήσω τα γένια μας εδώ. Όπως βλέπετε, είναι εξαιρετικός. 


Αρχίζουμε τις απαντήσεις. Να ξεκινήσουμε από τον κύριο Αρσένη.

Κ. ΑΡΣΕΝΗΣ: Ευχαριστώ πολύ. 

Θα μου επιτρέψετε να προσθέσω και μερικά πράγματα πολύ σύντομα. Εστιάστηκα στην παρουσίαση στις αναπτυξιακές ιδέες και στις καλές πρακτικές. Αυτό που προφανώς δεν ειπώθηκα ήταν βέβαια τα αυτονόητα, αυτά που συζήτησαν οι συνάδελφοι στη συνέχεια. Τα θέματα ακριβώς των ανανεώσιμων πηγών ενέργειας και θα αναφερθώ πολύ σύντομα σε αυτό γιατί η Τοπική Αυτοδιοίκηση έχει ένα πολύ σημαντικό ρόλο να παίξει. 


Βλέπουμε τις διάφορες προτάσεις για αιολικά πάρκα, φωτοβολταϊκά και τα λοιπά και γεωθερμία και είναι κρίσιμο ζήτημα εκεί πέρα, σε αυτά τα σχέδια να υπάρχει συμμετοχή της Τοπικής Αυτοδιοίκησης. Είναι κάτι που πρέπει να το δούμε και θεσμικά, να οργανωθεί αρκετά περισσότερο αυτό το ζήτημα. 


Παρ’ όλα αυτά, είναι σημαντικό να υπάρχουν πρωτοβουλίες και από την ίδια την Τοπική Αυτοδιοίκηση, όχι μόνο στα πλαίσια των ΣΧΟΑΠ, για να οριστούν χώροι που θα μπορούν να υποδεχτούν τέτοιες επενδύσεις, αλλά και να συμμετέχουν γιατί όχι, να έχουμε και δημοτικές τέτοιες επενδύσεις, που να φέρνουν ένα πολύ σημαντικό εισόδημα στο Δήμο. 


Για τα φωτοβολταϊκά, ένα πολύ κρίσιμο ζήτημα είναι να προχωρήσουμε στην συμπαραγωγή, δηλαδή να προχωρήσουμε πολύ πιο δυναμικά και με επιδότηση στο να μπορεί να συμμετέχει η ταράτσα στην αστική πολυκατοικία ή και η ταράτσα σε οποιονδήποτε τόπο ο οποίος δεν είναι διατηρητέος οικισμός, να υπάρχει εκεί πέρα φωτοβολταϊκό, να παράγεται η ενέργεια και να πωλείται και στη ΔΕΗ ότι περισσεύει. Με αυτόν τον τρόπο να ενισχύεται το τοπικό εισόδημα. 

Πρέπει να συμμετέχουμε σε αυτήν την πράσινη επανάσταση που χρειάζεται για να αντιμετωπίσουμε την κλιματική αλλαγή όλοι μας, ο κάθε ένας μας, η κάθε επιχείρηση, ο κάθε οικισμός, κάθε Δήμος, Νομαρχία, Περιφέρεια, καθένας με τον τρόπο του.

Πραγματικά, για το θέμα της ενεργειακής εξοικονόμησης, να μπει η Τοπική Αυτοδιοίκηση δυναμικά, να αλλάξουν οι λαμπτήρες, να προχωρήσουμε πλέον σε κάποια αυτονόητα πράγματα όχι μόνο ενεργειακής εξοικονόμησης, αλλά οικονομικής εξοικονόμησης για τους Δήμους. Δήμοι που έκαναν την επένδυση να αλλάξουν τους λαμπτήρες τους έγκαιρα, είναι πραγματικά Δήμοι που είχαν πολύ θετικά αποτελέσματα. Περιορίστηκε η σπατάλη στους λογαριασμούς της ΔΕΗ. 


Πραγματικά, δεν είναι η στιγμή να φωτίσουμε ένα κτίριο, είναι η στιγμή να φυτέψουμε δέντρα όπου είναι δυνατόν στις πόλεις μας, είναι η στιγμή να κάνουμε νέα πάρκα. 


Πάλι αυτό μας βάζει στο θέμα ποια δέντρα, τι φυτεύουμε εκεί πέρα; Φυτεύουμε φοίνικες, πεύκα, φυλλοβόλα δέντρα τα οποία μπορεί να μην έχουν φύλλα όλο το χειμώνα, αλλά φέρνουν πολύτιμη υγρασία, αλλάζουν τις συνθήκες στη πόλη και δημιουργούν μεγαλύτερο μικροκλίμα, όπως είναι οι βελανιδιές και τα λοιπά; Συγκρατούν νερό και τα λοιπά. 


Για το θέμα της Ρόδου, το μόνο που μου ήρθε στο μυαλό σαν απάντηση, είναι Οδηγία Σεβέζο. Θα πρέπει λογικά να υπάρχει παραβίαση της οδηγίας Σεβέζο.  Ξέρω ότι στη περιοχή του Ελευθερίου Κορδελιού στη Θεσσαλονίκη, η ΕΚΟ έχει απαγορεύσει την επέκταση του οικισμού και να καλυφθούν αυτά τα 125 μέτρα απόστασης ακριβώς χρησιμοποιώντας την οδηγία Σεβέζο. Αξίζει να το κοιτάξει κάποιος αυτό. 

Για την αντισεισμική θωράκιση, προφανώς και αυτό είναι πολύ σημαντικό. Δεν θα έλεγα ότι υπάρχουν θέματα σε προτεραιότητα εδώ πέρα. Το ένα αφορά άμεσα το κλίμα και το μέλλον μας και τη ζωή μας, αν θα υπάρχει ζωή στον πλανήτη ή αν θα μπορεί να συνεχίσει ο πολιτισμός μας, ο ανθρώπινος. Το άλλο αφορά το πώς μπορεί πραγματικά να έχουμε απειλή στη ζωή μας αύριο – μεθαύριο ή κάποια στιγμή στο μέλλον. 


Με το Κερατσίνι, σκέφτηκα τη Δραπετσώνα, τα λιπάσματα. Υπάρχουν πραγματικά ελεύθεροι χώροι οι οποίοι πρέπει να αξιοποιηθούν σε όλες αυτές τις περιοχές της Αθήνας, σε όλα τα αστικά κέντρα, όπως είναι τα στρατόπεδα στη Θεσσαλονίκη και πάρα πολλοί άλλοι  χώροι σε όλη την Ελλάδα. Δεν πρέπει να τους χάσουμε, δεν πρέπει να θυσιάσουμε τετραγωνικό από αυτούς τους χώρους, να μην τους κάνουμε πνεύμονες για τις πόλεις μας, αλλά και πάλι οπωσδήποτε και οι μελέτες αυτό έχουν δείξει, ότι οι μεγάλοι πνεύμονες πρασίνου είναι πολύ σημαντικοί, μας δίνουν πρόσβαση στο οξυγόνο, αλλά και το να φυτεύουμε δέντρα παντού, μπορούν να έχουν ακόμα μεγαλύτερη προσφορά στη μείωση της θερμοκρασίας στο να μας σώσουν από φονικούς καύσωνες. Είδαμε και στις φωτογραφίες αυτές τα μικρά δέντρα πως απορροφούσαν θερμοκρασία. Θα πρέπει να δούμε πως γίνεται κάθε δρόμος μας να έχει αυτά τα δεντράκια έστω. Μας φαίνεται απλό, αλλά η προσφορά τους είναι πάρα πολύ μεγάλη στην ποιότητα ζωής μας και προφανώς να προστατέψουμε τους τελευταίους ελεύθερους χώρους. 

Για το νερό που πετιέται στην Ψυτάλλεια, θα το κοιτάξω και προσωπικά να δούμε τι γίνεται, μήπως πρέπει να το ανεβάσουμε στην Ευρωπαϊκή Ένωση αυτό το ζήτημα. 


Πραγματικά, η πιστοποίηση των προϊόντων είναι ένα πολύ ενδιαφέρον ζήτημα. Δεν θα αναφερθώ στις προτάσεις του ΠΑΣΟΚ. Υπάρχουν προτάσεις του ΠΑΣΟΚ συγκεκριμένες για όλα τα θέματα που παρουσίασα. Απλά επέλεξα να μην κάνω καθόλου κομματικές αναφορές. Είναι ένα θέμα που πρέπει οπωσδήποτε να λυθεί, η πιστοποίηση και να ενισχυθούν ιδίως μικρές επιχειρήσεις προκειμένου να πιστοποιηθούν, να προχωρήσουν και στα βιολογικά προϊόντα, να προχωρήσουν και στα τοπικά προϊόντα. Πρέπει να δούμε και τις υποχρεώσεις πιστοποίησης. Ίσως κάπου η υποχρέωση πιστοποίησης να είναι υπερβολική, ίσως υπάρχει ένα κενό στη νομοθεσία αυτή τη στιγμή. Στην ουσία δεν μπορεί να υπάρχει μια κανονική οικοτουριστική επιχείρηση νόμιμη, πρέπει να δούμε και αυτό το ζήτημα. Άλλη πιστοποίηση θα πρέπει να έχουν κάποια προϊόντα, άλλη κάποια μικρά παραδοσιακά προϊόντα. 

Τέλος πάντων, είναι έννοιες που αυτοί που γνωρίζουν καταλαβαίνουν, αλλά πραγματικά πρέπει να δούμε το θέμα της πιστοποίησης και της χρηματοδότησής της και του κόστους της, αλλά και της διαφοροποίησής της.


Γενικά, το κόστος από όλα αυτές τις απαραίτητες αλλαγές για να αντιμετωπίσουμε την περιβαλλοντική απειλή, προφανώς θα πρέπει να είναι διαφορετικό και ίσως να πρέπει να ενισχυθούν αυτοί που δεν έχουν χρήματα. Δεν μπορούμε να ζητήσουμε από αυτούς που δεν έχουν να ζήσουν ή είναι στο 7% που αναφέρθηκε, κάτω από το όριο της φτώχειας ή και άλλους ανθρώπους που δεν είναι πολύ μακριά από αυτό, δεν μπορούμε να απαιτήσουμε να συμβάλλουν, αλλά να μην ξεχνάμε όμως ότι είτε σε φτωχές χώρες, είτε σε πλούσιες, είναι οι πλούσιοι άνθρωποι αυτοί που έχουν σπίτι μεγάλων τετραγωνικών ή πολλά σπίτια πολλών τετραγωνικών. Αυτοί που συμβάλλουν στην κλιματική αλλαγή είμαστε εμείς που ταξιδεύουμε πολύ, μια πτήση με αεροπλάνο δεν συγκρίνεται με πολλούς άλλους τρόπους κατασπατάλησης ενέργειας και εκεί πέρα θα πρέπει πρώτα να μπουν τα βάρη, είτε είναι σε αναπτυσσόμενες χώρες, οι πλούσιοι στις φτωχές χώρες μπορεί να ξοδεύουν πολύ περισσότερο και από τους πλούσιους στις πλούσιες χώρες και πρέπει να το δούμε και σε αυτήν την κλίμακα. 


Ευχαριστώ πολύ.

Δ. ΜΠΑΪΡΑΚΤΑΡΗΣ: Να συμπληρώσω σε αυτό το τελευταίο που είπε ο Κρίτωνας ο Αρσένης, ότι στο Συνέδριο που είχαμε κάνει εδώ με το ΠΑΝΔΟΙΚΟ, είχε αναφερθεί από έναν εισηγητή, είχε υπολογιστεί μάλλον πόση είναι η επιβάρυνση σε καύσιμα από την αύξηση του μέσου βάρους του Αμερικανού πολίτη τα τελευταία είκοσι χρόνια και ήταν πολύ σοβαρή η μελέτη αυτή. Δηλαδή, μία αύξηση του μέσου βάρος κατά πέντε κιλά, σήμαινε σε ενεργειακή κατανάλωση για να διανύσει ένα αεροπλάνο και με την ίδια ταχύτητα, δεν θυμάμαι σε ποια μεγέθη, τα οποία ήταν εντυπωσιακά. Θα βρω την εισήγηση. Φαντάζει λίγο περίεργο, αλλά είναι πολύ σημαντικό και αυτό.

Πάμε στα δικά μας και πολύ σύντομα για να μην μακρηγορήσουμε. Σε ότι αφορά τις εγκαταστάσεις τις βιομηχανικές και τον ρόλο που έχει η Τοπική Αυτοδιοίκηση στη γνωμοδότηση. Δεν υπάρχει, δεν  γνωμοδοτεί, γνωμοδοτούν όπως είπαμε, τα Νομαρχιακά Συμβούλια. 


Εμείς αντιλαμβανόμενοι αυτό το πρόβλημα, γιατί εξαιτίας αυτού του ερεθίσματος έγινε και το Συνέδριο στη Κοζάνη για την Ενέργεια, όταν πριν ένα-ενάμιση χρόνο είχαμε ένα σχεδιασμό της ΔΕΗ για μονάδες με λιθάνθρακα και πολλοί φορείς της Τοπικής Αυτοδιοίκησης είχαν εναντιωθεί και έλεγαν ότι δεν μπορείτε να εγκαταστήσετε μία τέτοια μονάδα δίπλα μας δίχως να έχετε τη δική μας γνώμη, εξαιτίας λοιπόν αυτής της τριβής που υπήρχε, διοργανώθηκε και το Συνέδριο. Ήρθε το θέμα στην Επιτροπή Περιβάλλοντος της ΚΕΔΚΕ, στο Διοικητικό Συμβούλιο και διοργανώθηκε το Συνέδριο στην Κοζάνη. Εκεί λοιπόν, έχουμε πάρει μία απόφαση να διεκδικήσουμε αυτό που είπατε, τη θεσμική κατοχύρωση των Δημοτικών Συμβουλίων στις επιχειρήσεις, στις επιχειρηματικές δραστηριότητες που επιβαρύνουν το περιβάλλον και σχεδιάζονται στην περιοχή, δηλαδή στη γνωμοδότηση επί των περιβαλλοντικών όρων της επένδυσης. 

Το πήγαμε και ένα βήμα παραπέρα, δεν μείναμε μόνο εκεί, στο να γνωμοδοτήσει, αλλά η Τοπική Αυτοδιοίκηση μέσα από τις υπηρεσίες που μπορεί να έχει ή αν θέλετε από τη χρησιμοποίηση εμπειρογνωμόνων, να μπορεί να συμμετέχει και στους ελέγχους μαζί με τις αρμόδιες Περιφερειακές ή Νομαρχιακές Υπηρεσίες και στους ελέγχους για την τήρηση των περιβαλλοντικών όρων. 


Αυτό θα βοηθούσε βέβαια αν είχαμε Δήμους οργανωμένους με Τεχνικές Υπηρεσίες, με ειδικά Γραφεία Περιβάλλοντος, με Τμήματα Περιβάλλοντος, κάτι το οποίο επίσης θα πρέπει να σας πω ότι το έχουμε κάνει ως πρόταση, να οργανωθούν σε επίπεδο Δήμων αρμόδια Γραφεία Περιβάλλοντος, να ενσωματωθούν στον Οργανισμό Εσωτερικής Υπηρεσίας και να μπορούν να ασκούν και αυτήν την αρμοδιότητα ή μέρος αυτής της αρμοδιότητας. 


Μάλιστα, επειδή ήμουν εγώ συντάκτης της σχετικής πρότασης, υπάρχει και χρηματοδότηση από το πρόγραμμα Διοικητική Μεταρρύθμιση. Πολιτική βούληση χρειάζεται. Υπάρχουν χρήματα αυτήν την στιγμή. Είναι επιλέξιμο κάτι τέτοιο να μπει στο πρόγραμμα Διοικητική Μεταρρύθμιση, γιατί είναι πραγματικά μία οριζόντια παρέμβαση στον τομέα της διοίκησης και ειδικότερα της Αυτοδιοίκησης.


Θα πρέπει επίσης να σας πω ότι αυτό το συσχετίζω με το άλλο που είπε η κυρία Θωμαρά, για το θέμα του ελέγχου της αντισεισμικότητας των κτιρίων. Θα μπορούσε και αυτό να αποτελέσει μία δραστηριότητα, αν θέλετε, μία υποχρέωση αυτών των Γραφείων και το σχετίζουμε βέβαια και με την Πολιτική Προστασία, που και εδώ ως ΚΕΔΚΕ και Επιτροπή Περιβάλλοντος έχουμε ζητήσει αυτά τα Γραφεία Περιβάλλοντος να είναι Περιβάλλοντος και Πολιτικής Προστασίας.


Άρα λοιπόν, δεν θέλουμε κάτι να γίνει σαν ένα πρόγραμμα εφήμερο, αλλά θέλουμε να δημιουργηθεί μία δομή που να δίνει λύσεις στο διηνεκές σε όλα αυτά τα ζητήματα. 

Σε ότι έχει να κάνει με το νερό της Ψυτάλλειας. Θα πρέπει να σας πω ότι το θέμα αυτό μας έχει απασχολήσει στην Επιτροπή Περιβάλλοντος της ΚΕΔΚΕ. Έχει χρηματοδοτηθεί σχετική μελέτη από την ΕΥΔΑΠ, είναι μία παλιά μελέτη του 1994. Η ΕΔΕΥΑ που είχε το ενδιαφέρον, η Ένωση των Δημοτικών Επιχειρήσεων Ύδρευσης – Αποχέτευσης, ο Σύνδεσμος Περιβάλλοντος Πειραιά, που είναι ο κύριος Γουρδομιχάλης, ο οποίος είναι και στην Επιτροπή Περιβάλλοντος της ΚΕΔΚΕ, το επανέφεραν πρόσφατα, αν θυμάμαι καλά τρεις μήνες περίπου, η ΚΕΔΚΕ, το Διοικητικό Συμβούλιο πήρε απόφαση να χρηματοδοτήσει την επικαιροποίηση της σχετικής μελέτης σε ότι έχει να κάνει με το σκέλος της αξιοποίησης για την αναδάσωση του Όρους Αιγάλεω. Δηλαδή, να αξιοποιηθεί μέρος του νερού αυτού για τις ανάγκες αναδάσωσης του Όρους Αιγάλεω. Αν χρειάζεται περισσότερα στοιχεία, δεν τα έχω διαθέσιμα, μπορώ όμως να τα βρω. Να ξέρετε όμως ότι αυτό το θέμα από την πλευρά της ΚΕΔΚΕ τουλάχιστον, έχει προχωρήσει. 

Αυτό που θυμάμαι είναι, δεν ξέρω και ο Κρίτωνας αν το έχει δει πιο διεξοδικά, ότι υπήρχε ένα νομικό κενό που το ΥΠΕΧΩΔΕ ήταν στην επεξεργασία ενός νομοσχεδίου για την δυνατότητα της επανάχρησης. Δεν ξέρω αν λύθηκε αυτό. Αυτά ξέρω, σας λέω, πριν δύο-τρεις μήνες που έγινε η συζήτηση αυτή στην Επιτροπή Περιβάλλοντος και στο Διοικητικό Συμβούλιο της ΚΕΔΚΕ. 


Για το πρόγραμμα της Πράσινης Πόλης, που είπε η κυρία από το Δήμο Αγίου Στεφάνου. Αναφέρεστε φαντάζομαι, στο μέτρο αυτό του ΠΕΠ Αττικής, που αφορά το πρόγραμμα Πράσινη Ζωή στην Πόλη. Αυτό να ξέρετε ότι έχει σχεδιαστεί με κάποιες προδιαγραφές επιλεξιμότητας από τη Διαχειριστική Αρχή του ΠΕΠ και ήταν ένα κοινό πρόγραμμα που επεξεργάστηκε το Υπουργείο Οικονομίας και η Περιφέρεια Αττικής και χρηματοδοτείται μέσα από το ΠΕΠ Αττικής. Συνεπώς, οι διαδικασίες είναι οι διαδικασίες σύνταξης στο ΕΣΠΑ. 

Τη σκοπιμότητα, το γιατί να γίνει αυτή η παρέμβαση ή άλλη, νομίζω ότι είναι περισσότερο πολιτικό το ζήτημα, η επιλογή δηλαδή του Δήμου σας, παρά των αρμόδιων Υπηρεσιών. Εφόσον είναι επιλέξιμες αυτές οι παρεμβάσεις, η Διαχειριστική Αρχή τις αποδέχεται ή όχι και τις χρηματοδοτεί. 

Το τελευταίο. Από το Δήμο Αξιού είπατε για τα φωτοβολταϊκά. Επίσης θα πρέπει να σας πω μία πρόταση που βγήκε με την Επιτροπή Περιβάλλοντος, με τον κύριο Κοτρωνιά, την επεξεργαστήκαμε στην Κοζάνη και την προτείναμε, είναι να προσπαθήσουμε, γιατί αυτό βέβαια έχει πάρα πολλές παραμέτρους που πρέπει να δούμε, δεν είμαστε έτοιμοι  να πούμε ότι είναι διεκδικήσιμο ακόμα, να προσπαθήσουμε να επεξεργαστούμε ένα πρόγραμμα που θα αφορά την ενεργειακή αυτονομία των  σχολείων. Δηλαδή, να βάζαμε φωτοβολταϊκά σε όλα τα σχολεία. Πέρα από την εξοικονόμηση ενέργειας που θα είχαμε, γιατί θα μπορούσαμε να έχουμε και πλεονάζουσα ενέργεια, να την πουλάμε, να τη διαθέτουμε στη ΔΕΗ, θα είχε και ένα έντονα  - έτσι όπως το σκεφτήκαμε και το παρουσιάσαμε εκεί – εκπαιδευτικό χαρακτήρα και ξέρετε πόσο σημαντικό είναι να μάθουμε τα παιδιά του Δημοτικού Σχολείου ότι υπάρχει και ένας άλλος τρόπος παραγωγής ενέργειας ή εξασφάλισης ενεργειακής αυτονομίας. 
Ευχαριστώ.

ΠΡΟΕΔΡΕΙΟ: Διαδικαστικά να απαντήσω σε κάτι. Είπατε ότι ήταν πολύ ενδιαφέρον και γιατί το βάλαμε αυτήν την ώρα. Όπως είδατε το πρωί, μετά τους χαιρετισμούς, έμεινε πολύ λίγη ώρα,  δηλαδή δεν ήταν δυνατόν να βάλουμε αυτό το θέμα, για αυτό ξεκινήσαμε αμέσως μετά το μικρό διάλειμμα που είχαμε, αλλά δυστυχώς κάποιους δεν τους ενδιαφέρει να ακούσουν τόσο σοβαρά θέματα και επίσης θέλω να σας πω ότι είναι ένα Συνέδριο, εμείς μην ξεχνάτε ότι είμαστε Επιτροπή Ισότητας, δεν είμαστε Επιτροπή Περιβάλλοντος και το ότι εντάξαμε μέσα στο Συνέδριο αυτό ένα τέτοιο σοβαρό ζήτημα, είναι κάτι και αυτό. 

Από εκεί και πέρα, εγώ θεωρώ επιβεβλημένο, αν θέλετε την άποψή μου, εκτός από την Τοπική Αυτοδιοίκηση, ότι πρέπει να γίνει Υπουργείο Περιβάλλοντος. Είναι πια παραπάνω από επιβεβλημένο. Δηλαδή, δεν μπορούμε να πάμε στο 2010 χωρίς να έχουμε Υπουργείο Περιβάλλοντος. Αυτό για εμένα είναι ένα βήμα που πρέπει οπωσδήποτε να γίνει. 


Να μιλήσουν τώρα οι δύο καθηγητές μας, οι οποίοι είχαν και τις λιγότερες ερωτήσεις, άρα ήταν πιο σαφείς από όλους και να κλείσουμε λίγο, γιατί νομίζω όποιος θέλει να κάνει την ξενάγηση, αλλιώς θα τα πούμε στις εννέα το βράδυ. 
Κ. ΑΞΑΡΛΗ: Εγώ δεν θα απαντήσω σαν πολιτικός, επομένως θα είναι πιο σύντομες και οι απαντήσεις μου, γιατί οι πολιτικοί λίγο μερικές φορές πλατειάζουν. 


Τίθενται δύο θέματα. Το ένα είναι το περιβαλλοντικό κόστος, το οποίο αναλύσαμε προηγουμένως και τα ανέλυσε και ο Ευρωβουλευτής μας, ότι είναι θέμα του περιβάλλοντος, είναι θέμα της κλιματικής αλλαγής και πολλές φορές το περιβαλλοντικό κόστος δεν μπορούμε εύκολα να το ανάγουμε σε χρήματα. Ή μάλλον μπορούμε να το ανάγουμε, όπως το παράδειγμα που αναφέρθηκε για τον παχύ Αμερικάνο, αν παχύνουμε κατά πέντε κιλά, πόσο θα επιβαρυνθούμε περιβαλλοντικά. Όμως γενικώς το οικονομικό κόστος ή αν είναι βιώσιμη μία επένδυση, είναι διαφορετικό πράγμα από το περιβαλλοντικό κόστος. 


Κατά συνέπεια, όταν δεν είναι βιώσιμη μία επένδυση, έρχεται το κράτος με την πολιτική του βούληση που θέλει να συμβάλλει και στο καλύτερο επίπεδο ζωής των πολιτών του και στη βελτίωση των περιβαλλοντικών συνθηκών και χρηματοδοτεί και επιδοτεί ορισμένες ενέργειες. 


Με αυτήν την έννοια λοιπόν, πιθανώς αν το δούμε καθαρά οικονομικά, τα φωτοβολταϊκά δεν είναι  οικονομικά αποδοτικά. Αν κάποιος δηλαδή, επρόκειτο απλώς να επενδύσει σε φωτοβολταϊκά και να περιμένει να αποσβέσει αυτήν την επένδυση από εξοικονόμηση ενέργειας. 


Με αυτήν την έννοια λοιπόν και το μεγάλο πρόγραμμα που χρηματοδοτήθηκαν τα μεγάλα φωτοβολταϊκά πάρκα, χρηματοδοτήθηκαν από το κράτος με την έννοια θα πουληθεί το ρεύμα που παράγεται στη ΔΕΗ με κάποιους πολύ ευνοϊκούς όρους, άρα θα γίνει οικονομική επένδυση και θα συμβάλλουμε περιβαλλοντικά. Με την ίδια έννοια θα μπουν τα φωτοβολταϊκά στα σχολεία και είναι πολύ ωραία ιδέα και για μια περιβαλλοντική ευαισθησία των μαθητών και εκπαίδευση και για περιβαλλοντικό όφελος γενικώς. Όμως αν το δούμε πάλι καθαρά οικονομικά, δεν είναι οικονομική επένδυση. Όπως και στο σπίτι μας αν βάλουμε πέντε φωτοβολταϊκά, τα φωτοβολταϊκά για να λειτουργήσουν θέλουν να αποθηκεύσουν την ενέργεια. Ή θα πρέπει λοιπόν να βάλουμε μπαταρίες να αποθηκεύουμε την ενέργεια που θα παράγουμε για να τη χρησιμοποιούμε το βράδυ ή κάποια άλλη μέρα, άρα γίνεται πάλι αντιοικονομικό το θέμα ή θα πρέπει να υπάρχει μία πρόβλεψη να το δώσουμε το ρεύμα στη ΔΕΗ με κάποιους συμφέροντες όρους. 

Επομένως, ξανά γυρνάει το θέμα σε μία πολιτική ομπρέλα, μία πολιτική βούληση, πως χαράζεται μία πολιτική και σαφώς πρέπει να χρησιμοποιηθούν τα φωτοβολταϊκά, αλλά δεν μπορούμε να τα αφήσουμε στην τσέπη του καθενός. Μπορούμε να τα αφήσουμε μόνο αν έχει μία πολύ απομακρυσμένη κατοικία, όπου εκεί πια δεν θα τον συμφέρει να επιδοτήσει το δίκτυο της ΔΕΗ να έρθει να του δώσει ρεύμα, άρα τον συμφέρει να βάλει φωτοβολταϊκά. Όμως μέσα στην πόλη είναι θέμα επιδότησης τα φωτοβολταϊκά. 


Το άλλο θέμα που τέθηκε με τις πόλεις και το βιοκλιματικό σχεδιασμό και τον ενεργειακό σχεδιασμό. Τέθηκε αν οι τεχνικοί είναι ενημερωμένοι και γιατί δεν τα χρησιμοποιούν και τα λοιπά. 


Θα απαντήσω με μία ερώτηση. Γιατί είναι άσχημες οι πόλεις μας; Μήπως οι τεχνικοί δεν έχουν γνώσεις να τις κάνουν καλύτερες; Πάλι είναι ένα πακέτο νομοθεσίας, βούλησης…

(αλλαγή κασέτας)

Κ. ΑΞΑΡΛΗ: …έξι μέτρα και οκτώ μέτρα και δεν γίνονται με φαρδιούς δρόμους ώστε τα κτίρια να μπορούν να δέχονται τον ήλιο, να έχουν ενεργειακό σχεδιασμό, να μπορεί ο αέρας να περνάει μέσα. Στη Θεσσαλονίκη όπου ζω, γίνεται επέκταση της Θεσσαλονίκης με συνθήκες του 18ου αιώνα, όχι του 21ου αιώνα. Πολεοδομικές συνθήκες εννοώ επέκτασης. Άρα, είναι όλο το θέμα αποφάσεων και βούλησης και ο τεχνικός κόσμος ξέρει και μπορεί να μάθει και σε ατομικό επίπεδο όλοι γνωρίζουμε ποιο είναι το καλό, αλλά τελικά σε συλλογικό επίπεδο χάνεται αυτή η ατομική  γνώση. Άρα, πρέπει να «επιβληθεί άνωθεν» ένας καλύτερος τρόπος  δόμησης, ένας καλύτερος τρόπος αντιμετώπισης του περιβάλλοντος. 


Από εκεί και πέρα, το κόστος, το πραγματικό κόστος ενός σχεδιασμού, δεν είναι μεγαλύτερο το κόστος. Σωστά το αντιμετωπίζετε. Ούτε το να φυτέψουμε δέντρα ή το να σχεδιάσουμε σωστά, είναι το κόστος. Το κόστος ίσως είναι παραπάνω για να πληρώσουμε μία καλή μελέτη, γιατί πάντα μία καλή μελέτη πληρώνεται περισσότερο από μία μελέτη που απλώς ανοίγουμε ένα συρτάρι και βγάζουμε κάποιες φωτοτυπίες, γιατί και αυτό συμβαίνει αν το δούμε σε επίπεδο τεχνικών. Όμως το πραγματικό κόστος κατασκευής δεν είναι μεγαλύτερο σε μία καλή μελέτη και πολλές φορές μία καλή μελέτη μειώνει και το κόστος, δηλαδή πραγματικά μειώνει και εσείς που είστε τεχνικός, πρέπει να το γνωρίζετε αυτό. 

Όσον αφορά την αναδάσωση, σίγουρα το συμπάσχουμε ότι προφανώς ο Άγιος Στέφανος θα υποφέρει από το ότι έχασε το δάσος. Τώρα, αν είναι σωστό σε δύο χρόνια να αρχίσει η αναδάσωση, έτσι όπως το θέτει η Δασική Υπηρεσία μου ακούγεται σωστό, αλλά τι γίνεται με το κλίμα; 

Προφανώς υπάρχουν προβλήματα στα οποία πρέπει να βρεθεί μία χρυσή τομή, να γίνουν ίσως άλλα έργα που να προσπαθήσουν να βελτιώσουν τις κλιματικές συνθήκες εκεί. 


Τώρα, σε τι απόσταση πρέπει να φυτεύονται τα δέντρα. Τα δέντρα, εγώ θα το δω από ενεργειακή σκοπιά, υπάρχουν κάποιες νόρμες που ανάλογα με τον προσανατολισμό των κτιρίων γίνεται μία μελέτη, να μην αποκόπτουν τον ήλιο, να μην εκτρέπουν τον αέρα. Αυτό είναι η ενεργειακή τους  σκοπιά. 


Η δεύτερη είναι ότι πρέπει να υπάρχει μία ποικιλότητα στα είδη που χρησιμοποιούνται. 


Η τρίτη είναι ότι πρέπει να χρησιμοποιούνται γηγενή δέντρα, δηλαδή δέντρα της περιοχής, να μην εισάγονται ξενικά δέντρα. Ξαφνικά γίνουμε όλοι με τους φοίνικες.


Επομένως και αυτά θέλουν μία μελέτη με καλή θέληση και καλή προαίρεση. Αν δεν υπάρχει καλή θέληση και καλή προαίρεση από τον ιδιώτη, από το Δήμο, από την Πολεοδομία, από το κράτος, φοβάμαι ότι δεν μπορούμε να προχωρήσουμε.


Δεν νομίζω ότι μπορώ να πω περισσότερα τεχνικά θέματα. Τα υπόλοιπα είναι πολύ τεχνικά, για την Ψυτάλλεια και αυτά, δεν ξέρω να απαντήσω. Νομίζω πως οι πιο ειδήμονες απάντησαν.


Κατ’ ιδίαν αν μπορώ να δώσω οποιεσδήποτε απαντήσεις, πολύ ευχαρίστως.

Δ. ΑΡΑΒΑΝΤΙΝΟΣ: Θίξατε τόσα θέματα, με δύο λόγια εσείς τα είπατε, που αν μιλούσαμε να σας απαντήσουμε, μέχρι αύριο δεν νομίζω ότι θα καταφέρναμε να το εξαντλήσουμε το ζήτημα. 


Αν μου επιτρέπετε, για όλες τις ερωτήσεις, να ξεκινήσω από τη γενική διαπίστωση ενός πράγματος: ότι καταστρέψαμε το περιβάλλον όσο το καταστρέψαμε, καταστρέψαμε και τις πόλεις μας. Το ανακαλύψαμε λίγο αργά και τώρα τρέχουμε να το περισώσουμε. Άρα, αυτό που έχουμε να κάνουμε είναι να διορθώσουμε ότι διορθώνεται. 


Το χειρότερο όμως είναι ότι ενώ κάνουμε όλες τις διαπιστώσεις του ότι έχουμε καταστρέψει, προχωρούμε στον ίδιο ρυθμό επάνω. Λέμε ότι το δομημένο περιβάλλον, μάλλον το πράσινο μέσα στις πόλεις μας, τα είπε και η κυρία Αξαρλή, είναι της τάξης του 2,5-3% στη Θεσσαλονίκη, το 4% στην Αθήνα, κάπου τόσο. Από εκεί και πέρα, οι καινούργιες περιοχές που μπαίνουν στο Σχέδιο Πόλης, δεν μπορούν να έχουν τους ίδιους συντελεστές δόμησης και κάλυψης. Οφείλουν να έχουν πολύ μικρότερους. Οφείλουμε να δώσουμε βάση σε αυτό το πράγμα. Οφείλουμε να μην το έχουμε τόσο πυκνοδομημένο και δυστυχώς δεν το κάνουμε. 


Έτσι λοιπόν, απαντώντας στο πρώτο ερώτημα της συναδέλφισσας αρχιτεκτόνισσας, ότι θα σώσουμε την πόλη, θα την κάνουμε πράσινη, βάζοντας δύο παρτέρια; Κατηγορηματικά όχι, σε καμία περίπτωση. Θα κάνουμε όμως κάτι άλλο. Δεν θα βάλουμε μόνο τα δύο παρτέρια. Εκείνο το στενό δρομάκι που ετοιμαζόμαστε να του βάλουμε παρτέρι, γιατί δεν το κάνουμε πεζόδρομο και όταν λέμε πεζόδρομο, δεν εννοούμε να το πλακοστρώσουμε. Αφήστε το χώμα να πατήσουμε πάνω. Τόσα χρόνια οι πρόγονοί μας όλοι πάνω στα χώματα πατούσαν. Εμείς το γεμίζουμε τσιμέντο και λέμε εντάξει, το πεζοδρομήσαμε. Ούτε το νερό από τη  βροχή δεν μπορεί να περάσει. 

Η λογική επομένως είναι, ναι μεν να κάνουμε το πεζούλι το πράσινο, αλλά να δώσουμε και άλλα στοιχεία μέσα στην πόλη, που θα συμβάλλουν προς αυτό και για αυτά όλα χρειάζεται μία περιβαλλοντική συνείδηση, που δυστυχώς, κακό και αυτό που θα το πούμε, δεν την έχουμε. Φωνάζουμε όλοι και διαμαρτυρόμαστε, αλλά όταν πάμε στο δικό μας το σπίτι, εκεί μαζευόμαστε και είμαστε πολύ πιο επιφυλακτικοί  για αυτό το οποίο θα πρέπει να κάνουμε. Για του γείτονα είμαστε κατηγορηματικοί, όχι όμως για το δικό μας. 


Έτσι λοιπόν, στα ερωτήματα που βάλατε, όπως για παράδειγμα ο ενεργειακός  σχεδιασμός ενός κτιρίου, σας το είπε η κυρία Αξαρλή, είναι ακριβότερος; Όχι, το ίδιο πράγμα κοστίζει. Κοστίζει η μελέτη παραπάνω ενδεχομένως. Γιατί κοστίζει παραπάνω η μελέτη; Γιατί άλλο να κάνεις μία πρόχειρη μελέτη τυποποιημένη, που δεν θέλει τίποτα το ιδιαίτερο και άλλο να το μελετήσεις. Μην φανταστείτε ότι πρέπει να εισαγάγετε τίποτα τρομερά πράγματα μέσα στο σπίτι σας. Απλώς πρέπει να προσέξουμε πως θα είναι οι προσανατολισμοί, στο βαθμό του εφικτού, σε μεγάλες πόλεις δεν είναι εύκολο αυτό το πράγμα, να βάλουμε κάποια άλλα υλικά, τα οποία δεν κοστίζουν κάτι περισσότερο, τα βάζουμε, το μπετόν το οποίο το κατηγορούμε, αν έχετε ένα τοίχο σκέτο από μπετόν με νότιο προσανατολισμό, θα κερδίσετε τόση ηλιακή ενέργεια που δεν την φαντάζεστε αν αυτή τη μεταφέρουμε μέσα στο σπίτι μας. Δεν είναι κανένα φοβερό πράγμα αυτό που προτείνουμε. Το δε κόστος αυτών των πραγμάτων είναι ανύπαρκτο. Δεν είναι επιπλέον επιβάρυνση. 


Από εκεί και πέρα, θίξατε και άλλα θέματα, ας πούμε μήπως θα έπρεπε να ελέγξουμε πρώτα τον αντισεισμικό έλεγχο και τη θωράκιση των κτιρίων. Ναι, βέβαια, θα έπρεπε ενδεχομένως, απλώς δεν είμαστε ειδικοί εμείς. Στο βαθμό που μπορεί να γίνει, φαντάζομαι ότι πρέπει να γίνει. Δεν είναι η ειδικότητά μας τέτοια και θα συμφωνήσω και εγώ πάνω σε αυτά. 


Είπατε για τα δάση τα οποία καταστρέφονται και λοιπά. Ειλικρινά, σας ομολογώ, με κάθε ειλικρίνεια σας το λέω, έβλεπα στην τηλεόραση πρόσφατα τις πυρκαγιές και τις προ τριών ετών. Δυστυχώς βέβαια δηλώνω ότι αν πάρετε δύο εφημερίδες, μια φετινή και μια του 2007 που καιγόταν η Ηλεία και διαβάσετε τις δηλώσεις των πολιτικών μας, είναι ίδιες και απαράλλακτες, σαν να μη συνέβη τίποτα από τότε μέχρι σήμερα.


Έβλεπα λοιπόν στην τηλεόραση που καιγόταν ένα ολόκληρο  βουνό με δασική κάλυψη και καταμεσής του πουθενά υπήρχε ένα σπίτι. Το πρώτο μου ερώτημα ήταν: Πού βρέθηκε αυτό το σπίτι εκεί; Ποιος είναι αυτός που κατάφερε και είχε ιδιοκτησία καταμεσής του δάσους και έκτισε ένα σπίτι; 

Σε αυτές τις περιπτώσεις πραγματικά μπαίνουν άλλου τύπου ζητήματα. Το τι καταφέρνουμε να κάνουμε και πως το προσπαθούμε και όταν λέμε να φροντίσουμε για μια πιο οικεία και φιλική προς τον πολίτη πόλη, να το συνειδητοποιούμε και σε ατομικό επίπεδο, όχι να κατεβαίνουμε με το Ι.Χ. μας κάθε φορά και αν πάρουμε κλήση από την Τροχαία, να τρέχουμε την άλλη μέρα να δούμε πως θα την καλύψουμε αυτήν την κλήση και πως θα μας την σβήσουν. 


Καταλαβαίνουμε λοιπόν ότι είναι και μια απαίτηση παιδείας και να μην τα περιμένουμε όλα από την Πολιτεία. 


Ως προς τα φωτοβολταϊκά που ρωτήσατε, αν και δεν είμαι μηχανολόγος, επιτρέψτε μου να πω ότι η εικόνα που έχω είναι ότι σε επίπεδο μικρής κατοικίας τα φωτοβολταϊκά δεν προσφέρουν αυτό που θα θέλαμε και εγώ δεν το επέλεγα ποτέ να τα βάλω στο σπίτι μου γιατί το κόστος πολύ δύσκολα θα αποσβενόταν στη διάρκεια της δικής τους χρήσης. 


Υπάρχουν όμως πολλά άλλα πράγματα τα οποία θα μπορούσα να κάνω. Τα φωτοβολταϊκά ίσως θα ήταν για μεγαλύτερες κτιριακές μονάδες, που θα μπορούσαν να λειτουργήσουν πολύ διαφορετικά. 


Για εσάς κύριε Δήμαρχε, που μας είπατε 16 με 22 του Σεπτέμβρη να το θυμόμαστε, θα διαφωνήσω απολύτως μαζί σας. Οφείλουμε να το θυμόμαστε από 1η του Γενάρη μέχρι 31 του Δεκέμβρη. 

Κ. ΒΙΡΒΙΔΑΚΗΣ: (εκτός μικροφώνου)

Δ. ΑΡΑΒΑΝΤΙΝΟΣ: Το ότι θα διαφωνήσω δεν είναι με την έννοια την αρνητική. 

Κ. ΒΙΡΒΙΔΑΚΗΣ: (εκτός μικροφώνου)

Δ. ΑΡΑΒΑΝΤΙΝΟΣ: Σωστά τότε, το παρανόησα εγώ. 


Λοιπόν, 1η Γενάρη με 31 Δεκέμβρη να θυμόμαστε ακριβώς αυτό το πράγμα, που δυστυχώς δεν το θυμόμαστε ούτε 16 με 22, που το λέτε εσείς. 


Ως προς την ένσταση, αν μπορεί να ειπωθεί έτσι, από το ΚΕΠΚΑ, θα συμφωνήσω απόλυτα μαζί σας. Ναι, πολλές φορές όλα αυτά τα πράγματα μετακυλίονται στον πολίτη, στον καταναλωτή. Όμως αυτό και πάλι είναι ίδιο των καιρών μας. Όσο έχουμε και τώρα με βάζετε με πειρασμό να σας πω το εξής, όσο έχουμε υιοθετήσει την αντίληψη της ελεύθερης αγοράς, που σε εμένα μετατρέπεται ως ασυδοσία της αγοράς, αυτήν την αντίληψη έχω, είναι προσωπική άποψη αυτή, τότε επιτρέψτε μου να πω ότι την έννοια κοινωνική πολιτική την έχουμε πετάξει στο καλάθι των αχρήστων. Σαφέστατα για να εφαρμοστούν όλα αυτά αν θέλουμε μια αειφόρο πόλη και τα λοιπά, θέλει άλλη πολιτική. Το ποιος θα ανταγωνιστεί ποιον, που όλοι ανταγωνίζονται όλους και ποιος θα βγει από πάνω, αυτό το πράγμα δεν πρόκειται να οδηγήσει σε τέτοιες πολιτικές ποτέ. Σαφέστατα πρέπει να τις απορρίψουμε και να ξεκινήσουμε σε άλλο επίπεδο. Δεν αρκεί μονάχα ούτε ο πολίτης, ούτε μόνο η Πολιτεία. Μαζί. Όμως όπως αντιλαμβάνεστε, εδώ παίζονται σε άλλα επίπεδα τα παιχνίδια και δεν της αρμοδιότητάς μας να τα θίξουμε από αυτήν την εκδήλωση. 

Σας ευχαριστώ.

Δ. ΜΠΑΪΡΑΚΤΑΡΗΣ: Μια τελευταία διευκρίνιση για την κυρία Αξαρλή, να σας πω γιατί είμαι αισιόδοξος για τα φωτοβολταϊκά στα σχολεία. 


15 Ιουνίου έως 31 Αυγούστου έχουμε 75 μέρες. Τα Σαββατοκύριακα, είναι 52 εβδομάδες επί 2, 104. Τα Χριστούγεννα και η Πρωτοχρονιά και αν βάλω και κάποιες αργίες, μαζεύονται 215 μέρες στις οποίες όλη η παραγόμενη ενέργεια δεν καταναλώνεται, διατίθεται. Συν το γεγονός ότι από τις 13.30-14.00 που τελειώνει το σχολείο ή αν είναι ολοήμερο 16.00 ή αν είναι διπλή βάρδια 19.00-20.88, που είναι λίγα σήμερα με διπλή βάρδια, όλη αυτή πάλι η παραγόμενη ενέργεια διατίθεται. 


Συνεπώς, εγώ είμαι αισιόδοξος ότι αυτό το εγχείρημα μπορεί να πετύχει. 
ΣΥΝΕΔΡΟΣ: (εκτός μικροφώνου)

Δ. ΑΡΑΒΑΝΤΙΝΟΣ: Για την καύση ξύλου δεν έχω γνώσεις να σας απαντήσω, ούτε τι παράγει, ούτε τίποτα άλλο και έτσι αποφεύγω να δώσω απάντηση σε αυτό το στοιχείο. 

ΣΥΝΕΔΡΟΣ: (εκτός μικροφώνου)
ΠΡΟΕΔΡΕΙΟ: Ακούστε κάτι. Μπορείτε να βρείτε τον κύριο Αρσένη και να το συζητήσετε κατ’ ιδίαν. Νομίζω ότι ας αποδεσμεύσουμε τους αγαπητούς συναδέλφους και ας τα πούμε στις εννέα το βράδυ. 
Υπάρχουν τέσσερις ξεναγοί οι οποίοι περιμένουν. Μήπως μπορέσουμε και μετακινήσουμε για αύριο την ξενάγηση, όποιος δεν φεύγει, θα είναι ίσως καλύτερα άμα δ εν βρέχει. Αλλιώς, εννέα η ώρα το βράδυ στο εστιατόριο OLYMPIA.

Σας ευχαριστώ για τη συμμετοχή σας και που μείνατε μέχρι τέλους.
ΣΑΒΒΑΤΟ 26 ΣΕΠΤΕΜΒΡΙΟΥ 2009
ΠΡΟΕΔΡΕΙΟ (ΣΩΤΗΡΙΑΔΟΥ): Καλημέρα σας. Συνεχίζουμε στη δεύτερη μέρα της 4ης Πανελλήνιας Συνδιάσκεψης Αιρετών Γυναικών εδώ στην Κέρκυρα. 


Αναλαμβάνουμε εμείς χρέη Προεδρείου, μιας και οι υποχρεώσεις της Προέδρου, της κυρίας Ροκοφύλλου, ήταν αναγκαίο λόγω υποχρεώσεών της να βρίσκεται στην Αθήνα σήμερα. 


Μετά από τη χθεσινή πρώτη μέρα της Συνδιάσκεψης και έχοντας ακούσει τις πολύ ενδιαφέρουσες εισηγήσεις του κυρίου Φίλιππου Θωμά και της κυρίας Προέδρου, του κυρίου Κρίτωνα Αρσένη  για τα περιβαλλοντικά, του κυρίου Μπαϊρακτάρη, της κυρίας Αξαρλή και του καθηγητή κυρίου Αραβαντινού, νομίζω ότι έχουμε αποκομίσει χρήσιμα συμπεράσματα σε σχέση με τα θέματα που ανέπτυξαν για την εργασία και την ασφάλιση και την ενέργεια και το περιβάλλον. 


Με χαρά άκουσα χθες να λέγεται από το πάνελ ότι το πρόγραμμα ΕΞΟΙΚΟΝΟΜΩ θα εφαρμοστεί και στους μικρότερους Δήμους, σε όλους δηλαδή τους Δήμους, μιας και μέχρι τώρα υπήρχε το όριο των 10.000 κατοίκων ως προϋπόθεση για την ένταξη στο πρόγραμμα, γεγονός αποτρεπτικό για τους μικρότερους Δήμους που θα ήθελαν να αναλάβουν ανάλογες πρωτοβουλίες. 


Συνεχίζουμε λοιπόν στις εργασίες της δεύτερης μέρας, με πολύ ενδιαφέρουσες εισηγήσεις σχετικά με τις πολιτικές στήριξης της γυναίκας στην Ευρώπη. 


Θα μας μιλήσουν η κυρία Στέλλα Κυριανέ – Εφραιμίδου, Δημοτική Σύμβουλος στο Weinheim της Γερμανίας, η κυρία Ελένη Λιάκου – Ρεζάι, Δημοτική Σύμβουλος στο Lund της Σουηδίας, ο κύριος Ισίδωρος Διακίδης, Δημοτικός Σύμβουλος στο Haringey του Λονδίνου στο Ηνωμένο Βασίλειο και η κυρία Αλίκη Σκλήρη, Προϊσταμένη στην Ειδική Υπηρεσία Εφαρμογής Ευρωπαϊκών Προγραμμάτων στη Γενική Γραμματεία Ισότητας.


Θα συνεχίσουμε, αν δεν έχετε αντίρρηση και με τη δεύτερη ενότητα, αποφεύγοντας να σπάσουμε το πρόγραμμα στα δύο, με θεματολογία: Η Τοπική Αυτοδιοίκηση στην προστασία του καταναλωτή, η κατανάλωση ως παράγοντας οικονομικής κρίσης, με εισηγητές τον κύριο Ζερβέα, από τον Συνήγορο του Καταναλωτή, τον κύριο Λεχουρίτη, Πρόεδρο του ΙΝΚΑ και την κυρία Ευαγγελία Κεκελέκη, Γενική Γραμματέας του ΚΕΠΚΑ. 


Έτσι θα έχουμε την ευκαιρία μιας και η χθεσινή μέρα δεν επέτρεψε λόγω των καιρικών συνθηκών να κάνει κανείς την περιήγησή του στην όμορφη πόλη της Κέρκυρας, είναι και αυτό ένα κομμάτι των συνεδρίων, να γνωρίζουμε τους τόπους που επισκεπτόμαστε κάθε φορά και εμείς, οι άνθρωποι της Τοπικής Αυτοδιοίκησης, ξέρουμε πολύ καλά πόσο σημασία έχει κανείς που έρχεται στην πόλη μας να έχει την ευκαιρία μιας σύντομης περιήγησης για να την γνωρίσει.


Θα έχουμε λοιπόν την ευκαιρία, μιας και χθες ο καιρός δεν βοήθησε, ελπίζοντας ότι σήμερα θα είναι καλύτερος, να περιηγηθούμε στην πόλη όσοι από εμάς το επιθυμούν. Δεν εννοώ με ξενάγηση, εννοώ ότι θα έχουμε τον χρόνο και την ευκαιρία λόγω του ότι χθες ο καιρός δεν ήταν καλός όπως διαπιστώσατε, να έχουμε λίγο το χρόνο μέχρι να αναχωρήσουν όσοι από εμάς αναχωρούν σήμερα. 

Φαντάζομαι ότι έχω τη σύμφωνη γνώμη σας για αυτό, να κάνουμε συνεχόμενο το πρόγραμμα.


Να καλέσουμε στο βήμα την κυρία Στέλλα Κυριανέ – Εφραιμίδου.

Σ. ΚΥΡΙΑΝΕ – ΕΦΡΑΙΜΙΔΟΥ: Καλημέρα σας. Ευχαριστώ πολύ για την πρόσκληση, που μας καλέσατε εδώ πέρα σήμερα να μιλήσουμε και λίγο για τις εμπειρίες μας από τα κράτη της Ευρώπης. 

Λίγο πριν ξεκινήσω, να ζητήσω λίγο κατανόηση αν τα ελληνικά μου δεν είναι τόσο καλά, γιατί εγώ είμαι η δεύτερη γενιά της οικογένειας που είμαστε στη Γερμανία, δηλαδή μεγάλωσα Γερμανία, τα παιδιά μας τώρα είναι η τρίτη γενιά. Οπότε, όμως αντιλαμβάνεστε, δυστυχώς δεν είχα ελληνική παιδεία. Η γλώσσα η μητρική μου, αν και ακούγεται λίγο παράλογο, είναι τα γερμανικά. Οπότε σε ορισμένες λέξεις θα με συγχωρήσετε αν οι τόνοι ίσως δεν είναι σωστοί. 


Είμαι Δημοτική και Νομαρχιακή Σύμβουλος στο Weinheim της Γερμανίας και στη τρίτη θητεία μου και θα σας κάνω μία μικρή ανάλυση σε ότι αφορά τις πολιτικές στήριξης της γυναίκας στην Ευρώπη, με στατιστικές μέσα από την Ευρώπη, λόγω του ότι το ευρωπαϊκό θέμα είναι και το δικό μου το προσωπικό το κείμενο λόγω του ότι ήμουν και στις τελευταίες Ευρωεκλογές υποψήφια. Για αυτό είμαι λίγο μέσα στα πράγματα και φυσικά μέσα από το Δίκτυο Ελλήνων Αποδήμων Αιρετών της Ευρώπης, που είμαι μέλος της Συντονιστικής Επιτροπής και έχω το θέμα της ισότητας στην Επιτροπή Εργασίας. Για αυτό χάρηκα πάρα πολύ που μπόρεσα σήμερα να έρθω εδώ. 

Αγαπητοί συνάδελφοι και συναδέλφισσες, η οικονομική κρίση κατέδειξε ότι τα κάθε είδους προβλήματα δεν είναι δυνατόν να συγκρατηθούν και να περιοριστούν στα σύνορα μιας χώρας. Η Γερμανία, παρότι αποτελεί μία ισχυρή βιομηχανική χώρα, πρέπει να παλέψει το ίδιο έντονα με την Ελλάδα. 


Η Ευρωπαϊκή Ένωση επιχείρησε να βρει μία νέα κατεύθυνση εξόδου από την κρίση. Ωστόσο όμως, αν θέλουμε να είμαστε ειλικρινείς, θα πρέπει να ομολογήσουμε ότι πρωταρχικό στόχο για κάθε χώρα αποτελεί η επίλυση των δικών της προβλημάτων. Για αυτόν τον λόγο προσπαθήσαμε όλοι να κινηθούμε σε διπλή κατεύθυνση. Από την μία πλευρά μεν, μέσα από τα πλαίσια του ευρωπαϊκού επιπέδου και από την άλλη πλευρά, με ιδιαίτερη μάλιστα έμφαση, σε εθνικό επίπεδο. 


Αυτό όμως που δεν λήφθηκε υπόψη, είναι οι διαφορετικοί παράγοντες απειλής μεταξύ των δύο φύλων κατά τη διάρκεια της κρίσης. Γινόταν και γίνεται ακόμη πολύς λόγος για τη διάσωση των θέσεων εργασίας. Ωστόσο, πρέπει να ρωτήσουμε για ποιες ακριβώς θέσεις εργασίες μιλάνε τελικά. Έχουν οι άντρες και οι γυναίκες στην αγορά εργασίας ακριβώς τις ίδιες ευκαιρίες και συνεπώς τα ίδια προβλήματα ή υπάρχουν σοβαρές διαφορές; 

Σε αυτό ακριβώς το σημείο φτάνουμε στο θέμα μας. Ακόμα και αν η ευρωπαϊκή κοινωνία πιστεύει ότι οι στόχοι της ισότητας των δικαιωμάτων και της ισότητας των δύο φύλων έχει επιτευχθεί, είναι γνωστό ότι από τη στιγμή που δημοσιεύτηκε η έκθεση της Ευρωπαϊκής Ένωσης για την ισότητα, δεν έχουμε σε καμία περίπτωση επιτύχει το στόχο μας. Η ισότητα μεταξύ των δύο φύλων παραμένει στάσιμη. 


Επιτρέψτε μου να σας εξηγήσω. Στην ερώτηση κατά πόσο οι γυναίκες επλήγησαν περισσότερο από την οικονομική κρίση, μία γερμανική Επιτροπή παρατήρησε ότι στη Γερμανία οι γυναίκες δεν απειλούνται με απόλυση όσο οι άντρες. 


Μετά τα πρώτα συναισθήματα χαράς, οι Σύλλογοι Γυναικών της Γερμανίας αναρωτήθηκαν πού οφείλεται αυτό το γεγονός. Η απάντηση δεν ήταν τόσο απλή, αλλά ήταν σκανδαλώδης. Η ανεργία δεν αγγίζει κατά κύριο λόγο τις γυναίκες όσο τους άντρες, διότι οι γυναίκες σε μεγάλο ποσοστό ήδη υποαπασχολούνται. Αυτό σημαίνει ότι ένα μεγάλο ποσοστό απασχολείται μερικώς και με πολύ χαμηλούς μισθούς. 


Το πρόβλημα που προκύπτει στη Γερμανία μέσα από αυτή τη πραγματικότητα, είναι το εξής: εάν σε μία οικογένεια η γυναίκα ναι μεν εργάζεται, αλλά υποαπασχολείται και ο άντρας, ο οποίος μέχρι πρόσφατα ήταν εκείνος που έφερνε το μεγαλύτερο μέρος του οικογενειακού εισοδήματος, απολυθεί, η οικογένεια αυτή θα αντιμετωπίσει κατά συνέπεια προβλήματα επιβίωσης. 


Επιτρέψτε μου όμως να επανέλθω στο θέμα της έκθεσης για την ισότητα. Ας ξεκινήσουμε από τον τομέα της πολιτικής. Στην Ευρωπαϊκή Ένωση οι γυναίκες, σε όλες τις χώρες, υποεκπροσωπούνται. Στη Γερμανία, στην Αυστρία, την Ισπανία και το Βέλγιο, το ποσοστό εκπροσώπησης των γυναικών βρίσκεται πάνω από τα 30% και στη Σουηδία, τη Δανία, τη Φιλανδία και την Ολλανδία, το ποσοστό εκπροσώπησης των γυναικών στη Βουλή είναι περίπου στο 40%. 

Στις τελευταίες θέσεις της λίστας κατατάσσονται η Ελλάδα, η Γαλλία, η Σλοβενία, η Ιρλανδία και η Ρουμανία, το ποσοστό των οποίων πέφτει κάτω από το 15%, ενώ η Μάλτα και η Ουγγαρία με δυσκολία αγγίζουν το 10%. 


Εντελώς διαφορετική είναι η εικόνα στον χώρο της οικονομίας. Το ποσοστό των γυναικών σε διοικητικές θέσεις ανέρχεται στο 32% σε όλη την Ευρωπαϊκή Ένωση. Εμφανώς δηλαδή, υψηλότερο από ότι στην πολιτική.

Στην κορυφή, με ποσοστό πάνω από 35%, βρίσκονται οι χώρες της Βαλτικής. Μέσα σε αυτές η Λετονία φτάνει το 44%. 


Στην περίπτωση που λάβουμε υπόψη μόνο τις ανώτερες διευθυντικές θέσεις του οικονομικού τομέα, ο ευρωπαϊκός μέσος όρος στο ποσοστό των γυναικών βρίσκεται μόλις στο 10%. Τις διευθυντικές θέσεις των 50 μεγαλύτερων επιχειρήσεων της Γερμανίας, που είναι εισηγμένες στο Χρηματιστήριο, καταλάμβανε το 2005 περίπου 12% γυναίκες, γεγονός που έφερε τη Γερμανία στην 8η θέση της ευρωπαϊκής κατάταξης. 

Στο χώρο της εκπαίδευσης, τα κορίτσια και οι νεαρές γυναίκες κρίνονται σχεδόν σε όλες τις χώρες της Ευρωπαϊκής Ένωσης πιο επιτυχημένες από τα αγόρια και τους νεαρούς άντρες. Μεγαλύτερο ποσοστό των γυναικών έναντι των αντρών αποφασίζει να σπουδάσει και μάλιστα παρουσιάζει και μεγαλύτερα ποσοστά επιτυχίας στην απόκτηση του πτυχίου, 59% έχουμε εδώ. 


Στα υψηλότερα στάδια της ακαδημαϊκής πορείας, το ποσοστό των γυναικών παρουσιάζει κυρίως στη Γερμανία μείωση. Το 2004 ποσοστό 39% των γυναικών κατείχε διδακτορικούς τίτλους. Ο ευρωπαϊκός μέσος όρος είναι 43%. 23% κατείχε θέση υφηγητή και 9% πανεπιστημιακές έδρες. 


Σε ολόκληρη την Ευρωπαϊκή Ένωση το αντίστοιχο ποσοστό ανέρχεται εδώ σε 15%. 

Η θέση των γυναικών στην αγορά εργασίας και κατά συνέπεια η οικονομική τους συμμετοχή, είναι σχετικά δυσμενέστερη από ότι των αντρών. Το ποσοστό της γυναικείας απασχόλησης ανήλθε το 2005 στο 56,3%, ενώ των αντρών στο 71,3. 

Ενδιαφέρον παρουσιάζουν σε αυτό το σημείο και πάλι, οι εθνικές διαφορές. Το υψηλότερο ποσοστό απασχόλησης γυναικών, παρουσιάζουν 70% η Δανία και η Σουηδία και οι Ολλανδοί επιτυγχάνουν υψηλό ποσοστό σε αυτόν τον τομέα, με 67,5%. Από την άλλη μεριά όμως, βρίσκονται και στην κορυφή της εργασίας μερικής απασχόλησης. Η μερική απασχόληση των γυναικών φτάνει στο 75%. Στη δεύτερη θέση της μερικής απασχόλησης των γυναικών βρίσκεται η Γερμανία, με τις χαρακτηριστικές μορφές υποαπασχόλησης που σας ανέφερα προηγουμένως. Τα μικρότερα ποσοστά απασχόλησης γυναικών συγκεντρώνει η Ελλάδα και η Πολωνία, με ποσοστά κάτω από 48%. Αρκετά πιο κάτω βρίσκεται η Μάλτα. Η Ελλάδα επίσης, όπως και η Ισπανία, παρουσιάζουν σημαντικά ποσοστά ανεργίας γυναικών. Στην Ισπανία η ανεργία των γυναικών είναι από 2 έως 2,5 φορές υψηλότερη από την αντίστοιχη των αντρών. 

Παρά το γεγονός λοιπόν, ότι οι γυναίκες διαθέτουν σημαντικά προσόντα και ικανότητες, πολύ συχνά βρίσκονται σε χαμηλότερες θέσεις και ασκούν πιο κακοπληρωμένα επαγγέλματα από ότι οι άντρες. 
Παρά το γεγονός επίσης, ότι απαιτούνται τα ίδια ακριβώς προσόντα σε ορισμένες χώρες, ο μισθός των λεγόμενων γυναικείων επαγγελμάτων είναι χαμηλότερος έναντι του μισθού επαγγελμάτων που θεωρούνται κλασικά αντρικά επαγγέλματα. 

Οι γυναίκες παιδαγωγοί, παραδείγματος χάριν, αμείβονται λιγότερο από ότι οι γυναίκες μηχανικοί αυτοκινήτων και οι νοσοκόμες λιγότερα από ότι οι γυναίκες αστυνομικοί. 


Επιπλέον, το 40% των απασχολούμενων γυναικών εργάζεται σε επαγγέλματα υγείας, στον τομέα της παιδείας και της εκπαίδευσης, στο εμπόριο ή στις πωλήσεις. Αντιθέτως, μόλις το 20% των ανδρών απασχολείται σε τέτοιου είδους επαγγέλματα. 
Στο σύνολο των χωρών της Ευρωπαϊκής Ένωσης οι γυναίκες κερδίζουν κατά 15% λιγότερα χρήματα από ότι οι άντρες. Ιδιαίτερα έντονη είναι η διαφορά μισθού στις ομάδες των μεσηλίκων εργαζόμενων γυναικών. Γυναίκες μεταξύ 50 και 59 ετών, κέρδισαν το 2005 κατά μέσο όρο 33% λιγότερα χρήματα από ότι οι άντρες της ίδιας ηλικίας. 

Η Γερμανία συμπεριλαμβάνεται στα κράτη με ιδιαίτερα υψηλές διακρίσεις σε ότι αφορά τους μισθούς αντρών – γυναικών, με 22%. 
Εδώ πρέπει να  σημειωθεί ότι η Ελλάδα αντίθετα παρουσιάζει ποσοστό της τάξης του 10% μόνο. 

Η δυσχερής θέση των γυναικών στην αγορά εργασίας, αυξάνει τον κίνδυνο φτώχειας των γυναικών. Ποσοστό 15% των γυναικών έναντι 13% των αντρών απολύεται στην Ευρώπη, παρά τη λήψη κοινωνικών παροχών από τη φτώχεια. Ως ιδιαίτερα υψηλός κίνδυνος φτώχειας θεωρείται για τις γυναίκες η ανεργία, η οποία όπως ακούσαμε, κορυφώνεται πιο συχνά από ότι στους άντρες, με τον απόλυτο αποκλεισμό τους από την αγορά εργασίας. 

Ακόμα, υπάρχουν γυναίκες μητέρες που μεγαλώνουν μόνες τους τα παιδιά τους, ηλικιωμένες γυναίκες που ζουν μόνες ή αυτές που ανήκουν σε κάποια μειονότητα ή είναι μετανάστριες. 
Τέλος, οι γυναίκες βιώνουν το ρίσκο της φτώχειας σε πολύ μεγαλύτερο βαθμό από τους άντρες, διότι οι γυναίκες αφιερώνουν πολύ περισσότερο χρόνο από ότι οι άντρες στη μη αμειβόμενη εργασία που αφορά στη φροντίδα και στην ανατροφή των παιδιών τους, πράγμα που οδηγεί στο γεγονός ότι μπορούν πιο δύσκολα να ενταχθούν στην αγορά εργασίας και έτσι καταλήγουν τελικά να έχουν πολύ χαμηλότερη σύνταξη. 

Με βάση αυτούς τους αριθμούς, έχει αποδειχτεί στατιστικώς ότι οι γυναίκες σε όλη την Ευρώπη πρέπει να καταπολεμήσουν το δομημένο αποκλεισμό. Συνεπώς, από εδώ και πέρα τίθεται το εξής ερώτημα: πώς θα επιτύχουμε να εξαλείψουμε αυτόν τον αποκλεισμό και την αδικία εις βάρος των γυναικών; 

Σε αυτό το σημείο θα ασχοληθούμε λίγο με κάθε τομέα κοινωνικής δραστηριότητας ξεχωριστά.

Σαν πρώτο τομέα έχω βάλει την εκπαίδευση. Πρέπει να αποστασιοποιηθούμε από την κλασική αντίληψη του κόσμου που αποδέχεται τον διαχωρισμό σε κορίτσια και αγόρια. Τα κορίτσια δεν θα πρέπει να συνεχίσουν να σκέφτονται και να αναπτύσσονται πλέον στα πλαίσια μιας συγκεκριμένης εικόνας για τη γυναίκα. 

Αν πράγματι επιθυμούμε την ισότητα των δύο φύλων, τότε οφείλουμε να δώσουμε στις νέες γενιές τη δυνατότητα να αναπτυχθούν και να λάβουν αποφάσεις μόνες και ανεπηρέαστες. 
Τα κορίτσια δεν πρέπει να επιλέγουν το επάγγελμά τους βάσει του φύλου τους, αλλά έχοντας ως κριτήριο τα ταλέντα και τις δεξιότητές τους. 

Το ίδιο βέβαια ισχύει και για τους νεαρούς άντρες. 

Οι παιδαγωγοί και οι δάσκαλοι πρέπει  φυσικά σε αυτό το κομμάτι να συμβάλλουν ανάλογα. 

Δεύτερον. Οικογένεια και εργασία. Οι νεαρές γυναίκες δεν επιτρέπεται να υφίστανται διακρίσεις λόγω εγκυμοσύνης. Η εγκυμοσύνη πρέπει να αποτελεί κομμάτι της φυσικής εικόνας μιας κοινωνίας. Καμία γυναίκα δεν επιτρέπεται να φοβάται να γνωστοποιήσει στον εργοδότη της την εγκυμοσύνη της. Οι άντρες φυσικά δεν αντιμετωπίζουν το ίδιο πρόβλημα και για αυτό το λόγο συχνά προτιμώνται έναντι των γυναικών. 

Η επίτευξη ισορροπίας ανάμεσα στα εργασιακά και οικογενειακά καθήκοντα, αποτελεί στα πλαίσια της Στρατηγικής της Λισαβόνας και της απόφασης του Ευρωπαϊκού Συμβουλίου της 8ης Μαρτίου 2007 αναφορά με την Ευρωπαϊκή Συμμαχία για την Οικογένεια, βασική προϋπόθεση για τη βιωσιμότητα της κοινωνίας μας.

Από επιχειρηματική και οικονομολογική σκοπιά, κρίνεται απαραίτητη η επιδίωξη καλύτερων δυνατοτήτων επαγγελματικής σταδιοδρομίας προκειμένου να αξιοποιηθούν κατάλληλα όλοι οι πόροι και το δυναμικό. 

Εν όψει της δημογραφικής εξέλιξης, τα μέτρα για τη βελτίωση του συνδυασμού επαγγελματικού και οικογενειακού βίου και για την ισχυρότερη συμμετοχή των γυναικών στην επαγγελματική ζωή, αποκτούν ολοένα και περισσότερη σημασία. 

Κατά συνέπεια, ένας χώρος εργασίας φιλικός προς την οικογένεια και δίκαιος προς τη γυναίκα, αποτελεί συστατικό στοιχείο των πολιτικών για την οικογένεια και την ισότητα και συγχρόνως συμβάλλει σημαντικά στην ανταγωνιστικότητα της ευρωπαϊκής οικονομίας. 

Εν όψει της προώθησης των ίσων ευκαιριών μεταξύ αντρών και γυναικών και της φιλικότητας προς την οικογένεια, αποτελούν πλέον οι εθελοντικές συμμαχίες με την οικονομία, τόσο στη Γερμανία, όσο και σε άλλες ευρωπαϊκές χώρες, ένα πολύ πετυχημένο μοντέλο. 

Σε αυτήν την περίπτωση, τίθενται καταρχάς τα ακόλουθα ερωτήματα: πώς είναι δυνατόν να δημιουργηθούν περισσότερες επιχειρήσεις που συμμαχούν με την οικονομία και στοχεύουν στη φιλικότητα εργασίας – οικογένειας και την ισότητα των ευκαιριών; 

Σε τι βαθμό συμβάλλει η ισότιμη συμμετοχή στην οικογενειακή εργασία και στην ανατροφή των παιδιών; Στην επίτευξη της ισότητας των αμοιβών μεταξύ των δύο φύλων;

Τι μπορούμε λοιπόν να κάνουμε για να αποκτήσουν οι γυναίκες ευκαιρίες στην αγορά εργασίας
;

Μέσα στην οικογένεια η ανατροφή των παιδιών πρέπει να μοιράζεται μεταξύ του ζευγαριού. Αυτό σημαίνει, για να υφίσταται ισότητα μεταξύ των δύο συντρόφων, πρέπει ο χρόνος ανατροφής των παιδιών να μοιράζεται ισόποσα μεταξύ του άντρα και της γυναίκας. Έτσι, οι γυναίκες οι οποίες δραστηριοποιούνται επιτυχώς στον επαγγελματικό στίβο πριν τη δημιουργία οικογένειας, θα έχουν τη δυνατότητα να επιστρέψουν αμέσως στους εργασιακούς τους χώρους. Σε αυτήν την περίπτωση ο πατέρας θα φρόντιζε για την ανατροφή του παιδιού. 

Αυτό το μοντέλο υφίσταται στη Σουηδία εδώ και πολλά χρόνια. Στη Γερμανία το συναντάμε μόλις τα τελευταία δύο χρόνια, όπου μετά από ορισμένες αρχικές δυσκολίες φυσικά, τέθηκε εντέλει σε εφαρμογή. Η γυναίκα και ο άντρας έτσι έχουν τώρα τη δυνατότητα να αναλάβουν ισοδύναμα την ανατροφή των παιδιών τους, χωρίς να φοβούνται ότι θα βρεθούν εκτός της αγοράς εργασίας. 

Η φροντίδα παιδιών. Το σχολικό σύστημα δεν λειτουργεί τόσο καλά σε όλες τις χώρες, όπως στη Σουηδία, στη Νορβηγία και την Φιλανδία. Για αυτό ακριβώς τον λόγο σας προτείνουμε να επεξεργαστείτε επακριβώς αυτούς τους τύπους σχολικών συστημάτων. Γνωρίζω ότι στην Ελλάδα η φροντίδα παιδιών προσχολικής ηλικίας είναι πολύ περισσότερο δικτυωμένη από ότι σε εμάς στη Γερμανία. Σε αυτό τον τομέα θεωρούμαστε και εμείς στη Γερμανία αναπτυσσόμενη χώρα ακόμα. 

Γνωρίζω ωστόσο από συζητήσεις που έχω κάνει, ότι δεν αποτελεί παρ’ όλα αυτά το ιδανικό σύστημα. Πολλές μητέρες δεν γνωρίζουν που να αφήσουν τα παιδιά τους όταν μετά την εγκυμοσύνη πρέπει να επιστρέψουν στην εργασία τους. Μέχρι πρόσφατα, αν οι γυναίκες δεν τύχαινε να είναι δημόσιοι υπάλληλοι, έπρεπε αμέσως μετά τη γέννα, νομίζω οκτώ εβδομάδες περίπου το πολύ, να επιστρέψουν στην εργασία τους. Αν δεν υπάρχει διαθέσιμη κάποια γιαγιά για να κρατήσει τα παιδιά, τότε αυτές οι μητέρες αντιμετωπίζουν πράγματι σοβαρό πρόβλημα. 

Στη Γαλλία και τη Φιλανδία υπάρχουν παιδικοί σταθμοί για όλες τις εργαζόμενες μητέρες, είτε δωρεάν, είτε με μικρή επιβάρυνση. Αυτό δεν συμβαίνει και σε εμάς. Για αυτόν τον λόγο πρέπει να οικοδομήσουμε σε όλη την Ευρώπη ένα φίλο-οικογενειακό σύστημα φροντίδας παιδιών, με απώτερο σκοπό οι γυναίκες μας να μην υφίστανται πλέον διακρίσεις. Γιατί πρέπει να κάνουμε τη ζωή μας πιο δύσκολη από ότι είναι κιόλας; 
Γνωρίζουμε ασφαλώς σε ποιες χώρες ασκούνται αποτελεσματικές κοινωνικές πολιτικές και πολιτικές στήριξης της οικογένειας. Για ποιον λόγο λοιπόν δεν παρατηρούμε και δεν αντιγράφουμε αυτά τα συστήματα που ήδη υπάρχουν; 

Τα ποσοστά εκπροσώπησης γυναικών σε υψηλόβαθμες θέσεις εργασίας. Το ποσοστό εκπροσώπησης των γυναικών τόσο στο πολιτικό στίβο, όσο και σε υψηλόβαθμες θέσεις εργασίας, σε Διοικητικά Συμβούλια και στα πανεπιστήμια, πρέπει οπωσδήποτε να βελτιωθεί.

Σε αυτήν την περίπτωση μπορεί να επέμβει μόνο η πολιτική. Πρέπει να πραγματώσουμε την ισότιμη συμμετοχή των γυναικών σε Οργανισμούς και Επιτροπές τόσο της Ευρωπαϊκής Ένωσης, όσο και των κρατών-μελών της. 

Μόνο αν εργαστούμε από κοινού και ανεξάρτητα από τα πολιτικά μας  φρονήματα, θα είμαστε σε θέση να επιτύχουμε αυτόν τον σκοπό. Θα πρέπει με έμφαση και επιμονή να προωθήσουμε την Ευρωπαϊκή Χάρτα για την Ισότητα Αντρών και Γυναικών στις τοπικές κοινωνίες, κάτι που έχουμε ήδη αποφασίσει κατά την συνέλευση των μελών του Δικτύου Αιρετών Αυτοδιοίκησης της Ευρώπης.
Πολλοί από εμάς το έχουμε ήδη παρουσιάσει και πραγματοποιήσει στους Δήμους μας. Παρ’ όλα αυτά, αποτελούμε μειοψηφία στην Ευρώπη και σε αυτή την περίπτωση βέβαια, αν πράγματι επιθυμούμε να κάνουμε βήματα προς τα εμπρός, πρέπει να εργαστούμε από κοινού. 

Μπορώ να σας διηγηθώ περιστατικά από την προσωπική μου εμπειρία. Στο Δημοτικό μας Συμβούλιο έχουμε μία  Επιτροπή, στην οποία όλες οι γυναίκες Δημοτικοί Σύμβουλοι, ανεξαρτήτως κόμματος, αναλαμβάνουν να φέρουν από κοινού εις πέρας τα θέματα που αφορούν τις γυναίκες. Είμαστε περήφανες που έχουμε από κοινού επιβάλλει σημαντικά θέματα για το καλό της κοινωνίας μας και μάλιστα ενάντια πολλές φορές  στη θέληση των αντρών. 

Κοινωνικές παροχές. Όπως σας εξήγησα και προηγουμένως, οι γυναίκες στα γεράματα τα βγάζουν πέρα πιο δύσκολα από ότι οι άντρες. Αυτό συμβαίνει διότι ο χρόνος ανατροφής των παιδιών δεν συνυπολογίζεται. Πρέπει συνεπώς να αναμορφώσουμε το φορολογικό και συνταξιοδοτικό μας σύστημα. Αυτό κατά βάθος θα ήταν πάρα πολύ εύκολο αν συνέχεια εφαρμοστεί η αρχή ενσωμάτωσης της διάστασης της ισότητας των δύο φύλων.

Τι μπορείτε να κάνετε, τι μπορούμε εμείς επιπλέον να κάνουμε σήμερα προκειμένου να επιβάλλουμε αυτές τις οδηγίες της Ευρωπαϊκής Ένωσης. Στη Γερμανία εδώ και πολλά χρόνια έχουμε στους Δήμους μας εντεταλμένους για την προαγωγή της ισότητας μεταξύ αντρών και γυναικών, με τους οποίους έρχονται οι γυναίκες σε επαφή σε περίπτωση ύπαρξης προβλημάτων. Συνήθως είναι γυναίκες οι εντεταλμένες, γιατί μία γυναίκα μπορεί να πει τα προβλήματα, είτε για οικογενειακή βία, είτε όταν έχει ένα πρόβλημα με τον εργοδότη, πιο εύκολα σε μία γυναίκα από ότι σε έναν άντρα, οπότε προσέχουμε εδώ να γίνει μία διάκριση εναντίον των φύλων.

Οι εντεταλμένοι φροντίζουν επιπλέον να μην παραμένουν ατιμώρητες τυχόν διακρίσεις και προσέχουν μεταξύ άλλων η ισότητα μεταξύ των δύο φύλων να βρίσκεται πάντα στο προσκήνιο. 

Επίσης, προσφέρονται προγράμματα για μικρά και μεγάλα κορίτσια, για γυναίκες Γερμανίδες και μη, ούτε ώστε να μην χάνεται καμία ευκαιρία. 

Δεν θέλω να ωραιοποιήσω την κατάσταση. Σε πολλές πόλεις επικρατούσε μέχρι πρότινος η αντίληψη ότι αυτές οι θέσεις εντεταλμένων για την αγωγή της ισότητας, ήταν δυνατόν να μειωθούν. Ωστόσο, μετά την τελευταία έκθεση αναφοράς όμως για την ισότητα των δύο φύλων, παρατηρείται και πάλι έντονη δραστηριότητα. Οι Δήμοι και οι γυναίκες Δημοτικοί Σύμβουλοι αυξάνουν τον αριθμό των θέσεων εντεταλμένων προκειμένου να αντιμετωπιστεί το έλλειμμα. 

Αυτό λοιπόν πρέπει να αποτελεί για εμάς, για εσάς, το σημαντικότερο πολιτικό στόχο. Προσπαθήστε να δημιουργήσετε και εσείς, αν δεν υπάρχουν ακόμα στους Δήμους σας, τέτοιες θέσεις εντεταλμένων για την προαγωγή της ισότητας. Θα παρατηρήσετε ότι όχι μόνο θα διευκολύνετε κατά αυτόν τον τρόπο την προσωπική σας εργασία, αλλά συγχρόνως θα  βοηθήσετε και πολλές γυναίκες στο Δήμο σας. 

Στο τέλος θα ήθελα να σας παρακαλέσω για κάτι. Σκεφτείτε σας παρακαλώ πολύ, πρωταρχικό μας στόχο πρέπει να αποτελεί η εκπροσώπηση των  συμφερόντων των γυναικών. Η ζωή τους στην κοινωνία μας και στη χώρα μας. Αυτό μπορείτε να το πετύχετε μόνο αν εργαστείτε από κοινού. Μόνο ενωμένες είμαστε δυνατές. Ας το προσπαθήσουμε λοιπόν. 
Ευχαριστώ πολύ.

ΠΡΟΕΔΡΕΙΟ: Ευχαριστούμε την κυρία Κυριανέ-Εφραιμίδου, για όσα χρήσιμα και πολύ ενδιαφέροντα μας είπε για τη δική της εμπειρία στη χώρα όπου υπηρετεί την Τοπική Αυτοδιοίκηση. 


Καλούμε στο βήμα την κυρία Λιάκου – Ρεζάι Ελένη, Δημοτική Σύμβουλο στο Lund της Σουηδίας. 

Ε. ΛΙΑΚΟΥ-ΡΕΖΑΪ: Καλημέρα σας. Λέγομαι Λιάκου Ελένη – Ρεζάι. Από ότι βλέπετε, έχω γράψει εκεί ότι είμαι γεννημένη στα Γρεβενά, ζω στη Σουηδία, στην πόλη Lund, που είναι νότια της Σουηδίας. Είμαι βιολόγος. Πήγα για σπουδές στη Σουηδία. Επίσης, έχω γράψει τη λέξη Ιρανός. Ο άντρας μου ήταν από το Ιράν, άρα έχουμε πολλές γλώσσες στο σπίτι μας. 

Είμαι εθελοντής. Δηλαδή, όλα τα χρόνια μου στη Σουηδία έχω δουλέψει και δουλεύω μέσα σε εθελοντικές εργασίες και φυσικά είμαι και πολιτικός. 


Για να μην σας κάνω μεγάλη τη λίστα του ποιες θέσεις έχω, είμαι Δημοτική Σύμβουλος στην πόλη, είμαι στο Προεδρείο του Δημοτικού Συμβουλίου, που εκεί είναι σχεδόν οι πιο πολλοί άντρες. Στην Επιτροπή Κοινωνικών Θεμάτων και φυσικά σε ένα σωρό άλλους φορείς που με ενδιαφέρουν και τώρα φυσικά με ενδιαφέρει και το Νομαρχιακό Συμβούλιο, γιατί πιστεύω ότι πολλά θέματα του Δήμου αφορούν, δηλαδή και η συνεργασία αυτή Δήμου και Περιφέρειας είναι πολύ βασική και έχω βάλει υποψηφιότητα. Δεν ξέρουμε, θα δούμε. 


Θα σας κάνω μία γρήγορη ξενάγηση της πόλης μου, μια που είναι πολύ μακριά να τη δείτε. Εδώ είναι ο Καθεδρικός Ναός της Lund, εδώ είναι η κεντρική πλατεία με το κτίριο που στεγάζεται το Δημοτικό Συμβούλιο, το Πανεπιστήμιο, γιατί η Lund ονομάζεται και η πόλη των ιδεών. Εδώ είναι το Πανεπιστημιακό Νοσοκομείο της πόλης. 

Εδώ σας έχω βάλει μία εικόνα που είναι ένα χειμωνιάτικο τοπίο, που στην αρχή όταν σκεφτόμαστε την ισότητα, κάπως έτσι την αισθανόμαστε, βαριά, αλλά και κάπου-κάπου μερικά κρύσταλλα, μερικές χιονονιφάδες που λάμπουν και λέμε ότι ίσως το έργο αυτό δεν είναι και τόσο δύσκολο και μετά τους αγώνες μας έρχεται η άνοιξη φυσικά. 

Εδώ είναι ένας χώρος γύρω στα 3 χιλιόμετρα έξω από τη Lund, που είναι ένας χώρος αναψυχής. Όταν θέλω να ξεκουραστώ και να γράψω κάτι ή να σκεφτώ ή να διαβάσω, εκεί πηγαίνω συνήθως. 


Η ισότητα. Για να μην σας κουράζω με αυτά που είπαν οι προηγούμενοι στις προηγούμενες ομιλίες τους, όλοι  ξέρουμε τι σημαίνει ισότητα, ότι είναι ένα θεμελιώδες δικαίωμα και ότι θα πρέπει να εφαρμοστεί σε όλους τους τομείς της ζωής, όπως λέει και εκεί, στο πολιτικό, στο οικονομικό και κοινωνικό.


Φυσικά, πάρα πολλές προσπάθειες έχουν γίνει. Στη Σουηδία αν σας πω ότι από το 1845 μέχρι τώρα οι αγώνες συνεχίζονται και όμως δεν είμαστε εκεί, αλλά όχι για να μας φοβίζει αυτό, ίσα-ίσα να μας δίνει κουράγιο ότι μπορούμε να πετύχουμε και θα πρέπει να συνεχίσουμε. 

Φυσικά, για παράδειγμα για τις μισθολογικές διαφορές, που είναι ένα πολύ μεγάλο θέμα που επηρεάζει και άλλα πολλά μετά στη σειρά του. 


ΣΑΛΑΡ, είναι δηλαδή ας το πούμε η ισοδυναμία της ΚΕΔΚΕ στη Σουηδία, δηλαδή η Ένωση Δήμων και Περιφερειών της Σουηδίας. 

Εννοείται ότι βάσει του νόμου που υπάρχει στη Σουηδία και με τελευταίες τροποποιήσεις το 2006, εννοείται ότι και η Πολιτεία, αλλά και οι Δήμοι και οι Περιφέρειες και οι Νομαρχίες, θα πρέπει να ασχολούνται με τα θέματα της ισότητας. Είναι ένα βασικό θέμα για το ΣΑΛΑΡ και φυσικά με τη σειρά τους χρηματοδοτούν διάφορα project σε Δήμους και Περιφέρειες. 


Το υλικό αυτό θα το βάλω στην ιστοσελίδα, για να μην σας κουράζω. Θα πάω ακριβώς στις δικές μας ενέργειες, του Δήμου. Απλώς θέλω να σας πω ότι υπάρχει και θα σας δείξω και την ιστοσελίδα. Δηλαδή, μπορείτε να μπείτε σε αυτή τη σελίδα και να δείτε πως οι Δήμοι και οι Περιφέρειες δουλεύουν, για εσάς τουλάχιστον που θέλετε να πάρετε κάποια γνώμη από αυτό το υλικό. 

Τι κάνουμε στη Δημοτική Αυτοδιοίκηση της Σουηδίας, γιατί μην λέμε ψέματα, αυτά που είπε η Στέλλα όντως ισχύουν. Η Σουηδία όντως έχει προχωρήσει σε πολλά θέματα, όμως δεν είμαστε εκεί που θα έπρεπε να είμαστε και αυτό το λέω γιατί αν σας εξηγήσω ότι οι Νομαρχίες για παράδειγμα, έχουν το θέμα της περίθαλψης, το θέμα της μετακίνησης, έχουν το θέμα της προστασίας της φύσης. Όσον αφορά τη μετακίνηση, ξέρουμε ότι θα πρέπει να υπάρχει ένα σωστό σχέδιο μετακίνησης, δηλαδή λεωφορεία, τρόλεϊ, τρένα, γιατί οι πιο πολλοί άντρες τουλάχιστον στη Σουηδία χρησιμοποιούν το αυτοκίνητό τους, ενώ οι πιο πολλές γυναίκες χρησιμοποιούν τα μέσα μαζικής μεταφοράς. Άρα δηλαδή, θα πρέπει αυτό να το κινήσουμε, για να δώσουμε περιθώρια στις γυναίκες να πάνε στη δουλειά τους. 


Το δεύτερο είναι η περίθαλψη και εμένα μου έκανε εντύπωση όταν βάσει αυτής της ευκαιρίας που μου δώσατε να ασχοληθώ λίγο πιο πολύ με το θέμα της ισότητας, να δω ότι υπάρχει διαφορά στο τι περίθαλψη παίρνουν οι γυναίκες και τι οι άντρες. Ακόμα και σε ποια μηχανήματα ιατρικά χρησιμοποιούνται. Χρησιμοποιούνται πιο παλιά, λέει, για τις γυναίκες, από ότι για τους άντρες. Υπάρχουν φάρμακα που τα καλύτερα δίνονται στους άντρες από ότι στις γυναίκες ή σε μερικές παθήσεις οι γυναίκες περιμένουν πιο πολύ από ότι οι άντρες. Άρα δηλαδή, η Νομαρχία έχει ένα μεγάλο έργο εκεί. 


Όσον αφορά τους Δήμους, πάμε στη Lund, το δικό μου Δήμο. Ο κάθε Δήμος και Νομαρχία στη Σουηδία θα πρέπει να έχει ένα πολιτικό πρόγραμμα, που αυτό το πρόγραμμα ειδικά και με λεπτομέρειες θα λέει πως θα δουλέψουμε με το προσωπικό του Δήμου μας ή της Νομαρχίας μας και σας γράφω εδώ μερικές λεπτομέρειες για να δείτε: ο Δήμος της Lund, είναι ένας Δήμος που έχει 110.000 κατοίκους και λέμε ότι οι 7.450 είναι διορισμένοι στο Δήμο, αορίστου χρόνου. Τώρα δεν ξέρω ακριβώς αν είναι η σωστή ορολογία. Ο αριθμός των 1.352 είναι ορισμένου χρόνου. Οι γυναίκες αποτελούν, από αυτούς δηλαδή που έχουμε διορισμένους, οι γυναίκες είναι το 78% αορίστου χρόνου και 38% ορισμένου χρόνου. Τα ποσοστά αυτά είναι 22 στους άντρες και 19 στις γυναίκες. 

Δηλαδή ο Δήμος της Lund στο μεγαλύτερο ποσοστό του είναι γυναίκες, εργαζόμενες γυναίκες, γιατί όπως είπε και η Στέλλα πριν, οι γυναίκες πού εργάζονται; Όπως και εδώ πιστεύω, στην εκπαίδευση, στην περίθαλψη, στους παιδικούς σταθμούς, στους σταθμούς που είναι οι γέροι και τα λοιπά. 


Το 22% λέμε ότι είναι άντρες. Φυσικά, το ποσοστό αυτό έχει ανέβει λίγο, αλλά ακόμα οι γυναίκες έχουν το μεγαλύτερο ποσοστό. 

ΣΥΝΕΔΡΟΣ: (εκτός μικροφώνου)

Ε. ΛΙΑΚΟΥ-ΡΕΖΑΪ: Είναι από τα προηγούμενα ποσοστά, πόσες είναι οι γυναίκες.


Είναι αυτό που σας είπα, δηλαδή από τους υπαλλήλους του Δήμου, το 78% είναι γυναίκες, 22% είναι του αορίστου και 19 του ορισμένου. Όταν λέμε ορισμένου, λέμε ότι κάποιον τον παίρνουμε τον Οκτώβρη και τον απολύουμε τον Δεκέμβριο. Αυτή είναι η διαφορά. Το καταλάβατε; 


Φυσικά, όπως είπαμε, τα προγράμματα αυτά που σας είπα στην αρχή, αυτά θα πρέπει δηλαδή να τα ακολουθούμε και πώς θα τα ακολουθούμε και πώς θα τα προγραμματίζουμε; Θα πρέπει να υπάρχουν στον προϋπολογισμό, γιατί αλλιώς δεν θα τα  φέρουμε ποτέ σε πέρας. 

Κάθε Υπηρεσία του Δήμου θα πρέπει να έχει ένα συνεργάτη υπεύθυνο για τα θέματα ισότητας, που αυτοί φυσικά συνεργάζονται με την ανάλογη Υπηρεσία, με το προσωπικό και τον Διευθυντή, δηλαδή την όλη Διεύθυνση της Υπηρεσίας και φυσικά θέλουν κατά προτίμηση να είναι ένας άντρας και μία γυναίκα. 


Το εργασιακό περιβάλλον. Όσον αφορά το εργασιακό περιβάλλον, το ξέρουμε ότι είναι πάρα πολύ βασικό το να μπορείς να το επηρεάσεις, να μπορείς να παίρνεις μέρος και να μπορείς να νιώθεις ότι πράγματι είσαι και εσύ μέσα σε αυτό το process των αποφάσεων που παίρνονται στη δουλειά σου. 


Ένα τμήμα της πόλης μας πραγματοποίησε ένα project το 2007 και 2008, με στόχο να βρεθούν μέθοδοι έγκαιρων εντοπισμών των ασθενειών. Δηλαδή, να δουν πως λειτουργεί το εργασιακό τους περιβάλλον, ποιες είναι οι ασθένειες, πως θα μπορούσαν να τις καλυτερεύσουν και φυσικά εκεί παίρνουν μέρος οι ίδιοι οι εργαζόμενοι. Με αυτόν τον τρόπο δηλαδή, αυτοί ξέρουν καλύτερα το εργασιακό τους περιβάλλον και φυσικά αυτά μετά έρχονται σε εμάς στο Δημοτικό Συμβούλιο, στον απολογισμό τον ετήσιο και έτσι βλέπουμε ποιες είναι οι ανάγκες και πως μπορούμε αυτές τις ανάγκες που υπάρχουν, γιατί εννοείται ότι μπορεί η Υπηρεσία να ζητήσει έξτρα λεφτά για αυτό το project, αλλά το project είναι για ένα ορισμένο χρόνο. Ξέρουμε ότι πάντα ένα project πρέπει μετά να ενταχθεί στη κανονική δουλειά του Δήμου. 

Επίσης, η βελτίωση των συνθηκών εργασίας. Όπως το γράφω, για αυτούς που δουλεύουν σε παιδικούς σταθμούς. Εννοείται ότι το μεγαλύτερο ποσοστό, το 87% περίπου των γυναικών που δουλεύουν στα νηπιαγωγεία και στους παιδικούς σταθμούς, είναι γυναίκες και φυσικά αυτό έχει συζητηθεί από όλα τα κόμματα και είμαστε ενωμένοι εκεί, το πώς θα αντιμετωπίσουμε αυτό το πρόβλημα. 


Εδώ και τέσσερα χρόνια έχουμε πάρει απόφαση όλο το Δημοτικό Συμβούλιο ότι στα τμήματα που τα παιδιά είναι 1-3 ετών, θα υπάρχουν έντεκα παιδιά, αυτό είναι το μάξιμουμ και το προσωπικό θα είναι 2,75 θέσεις. Αυτό για να μπορεί και ο εργάτης να αντέχει να κάνει τη δουλειά του και να είναι και ευχάριστη, αλλά να υπάρχει και το ανάλογο επίπεδο εκπαίδευσης.


Στα παιδιά που είναι 3 – 5 ετών, τα τμήματα θα είναι 16 παιδιά το μέγιστο και 2,75 το προσωπικό. 

Φυσικά υπάρχουν οι παιδικοί σταθμοί στην περίοδο κρίσης, όπως είπε η Στέλλα, που εννοείται ότι όλοι οι παιδικοί σταθμοί του Δήμου μας δεν έχουν ίσως τηρήσει αυτόν τον κανόνα, γιατί φυσικά χρειάστηκε να πάρουν ένα παιδί παραπάνω, για να μπορέσει το budget τους να ισορροπήσει. 


Φυσικά αυτό το βλέπουμε όταν έχουμε τον προϋπολογισμό του μισού χρόνου. Δηλαδή, έχουμε κάνει μία ακολούθηση αυτής της υπηρεσίας και έτσι βλέπουμε λίγο. Όμως φυσικά το προσωπικό αυτό το καταλαβαίνει. Δηλαδή, το ένα ή δύο παιδιά έξτρα σε κάθε τμήμα, σου δίνει ένα τελείως διαφορετικό εργασιακό περιβάλλον, πολύ πιο πιεστικό. 


Όσον αφορά το θέμα της μητρότητας και  φυσικά τα περιθώρια να μπορεί κανείς να διαβάσει, να εργαστεί αν θέλει. Ο κάθε γονιός που επιθυμεί, έχει πάντα μία θέση. Δηλαδή, ο Δήμος θα πρέπει να κάνει τα πάντα τα παιδάκια που υπάρχουν στη σειρά και ζητούν κάποια θέση στο Δήμο, εμείς είμαστε αναγκασμένοι και βάσει του νόμου τώρα πια, να τους βρούμε μία θέση. Αν χρειαστεί, θα πρέπει να ανοίξουμε και ένα καινούργιο τμήμα σε έναν παιδικό σταθμό. Αν δεν υπάρχει, θα βρούμε ένα κτίριο πιο δίπλα ή κοντά και φυσικά πάντα προτιμούμε και πρέπει να είναι κοντά στην περιοχή του παιδιού ο παιδικός σταθμός.

Βελτίωση των συνθηκών του επαγγέλματος δασκάλου και νηπιαγωγού. Όπως είπαμε και πριν, το μεγαλύτερο προσωπικό που δουλεύει στα επαγγέλματα αυτά, είναι γυναίκες και φυσικά εκεί που είναι γκρι και δεν φαίνονται, τα είχα γράψει στα σουηδικά, λέγεται λεραλιφτ, δηλαδή λεραρε είναι δάσκαλος και πως μπορούμε να ανεβάσουμε το επάγγελμα του δασκάλου. Δηλαδή, μπορεί ένας δάσκαλος να διαβάζει στο πανεπιστήμιο 20% και συγχρόνως να εργάζεται. Δηλαδή, να βρει έναν τομέα πάνω στη δουλειά του που τον ενδιαφέρει, να κάνει την εργασία του στο πανεπιστήμιο και συγχρόνως αν θελήσει να την υλοποιήσει στη δουλειά του. Όμως και να ανεβάσει τις δικές του γνώσεις, που θα του είναι χρήσιμες για το επάγγελμά του. Το ίδιο και για τους νηπιαγωγούς.


Για αυτήν την εκπαίδευση κρίνονται κρατικά λεφτά, όμως όλοι οι Δήμοι δεν το χρησιμοποιούν. Υπάρχουν Δήμοι που έχουν μειώσει την εκπαίδευση αυτή για οποιουσδήποτε λόγους, όμως ο Δήμος της Lund συνεχίζει να το τηρεί και τις υπηρεσίες αυτές το προσωπικό τις εκτιμά γιατί οι ίδιοι το διαλέγουν. Δηλαδή, μπορείς ο ίδιος να το ζητήσεις και βλέπουμε ότι πράγματι είναι αρκετοί που το κάνουν αυτό και φυσικά αυτός είναι ένας τρόπος να ανέβει και ο μισθός τους.


Προώθηση των γυναικών σε τμήματα σπουδών τεχνικών επαγγελμάτων Πολυτεχνείου και άλλων επαγγελμάτων, γιατί βλέπουμε ότι στα τεχνικά επαγγέλματα όσον αφορά στους εργαζόμενους στο Δήμο, αν δηλαδή η αντιστοιχία στα επαγγέλματα που σας ανέφερα πριν είναι οι γυναίκες ήταν περισσότερες, εδώ είναι τελείως το αντίθετο και σκεφτήκαμε ότι θα πρέπει να αλλάξει αυτή η στάθμη. Δηλαδή θα πρέπει να υπάρχουν και γυναίκες από την άλλη πλευρά. 


Εδώ θέλω να σας πω το παράδειγμα όσον αφορά την Πολεοδομία και το πώς θα εξαπλωθεί η πόλη μας, πως θα δημιουργηθούν οι καινούργιες γειτονιές μας, πως θα φτιαχτούν τα σπίτια μας. 


Συνήθως σε όλες τις Επιτροπές ή πολιτικές είναι ή είναι απλοί πολίτες ή είναι άνθρωποι που ξέρουν τέλος πάντων, εκεί βλέπεις ότι είναι όλο άντρες. Γυναίκες δηλαδή, που σίγουρα έχουν και γνώμες και ιδέες και γνώσεις, που θα μπορούσαν να βοηθήσουν σε αυτόν τον τομέα, δεν υπάρχουν και είναι ένας σωστός τρόπος ίσως να ξεκινήσουμε από εκεί, από την εκπαίδευση. 

Φυσικά αυτό γίνεται και στο Λύκειο, ούτως ώστε οι κοπέλες που θέλουν να διαβάσουν για Πολυτεχνείο και άλλες τεχνικές σχολές, να τους δίνονται τα περιθώρια. 


Όπως είπαν και οι προηγούμενες, ο καθένας θα πρέπει να έχει το δικαίωμα να διαλέξει αυτό που θέλει και εμείς θα πρέπει να τους δώσουμε τη  βάση αυτή, να το διαλέξουν αυτό.


Οι μισθοί. Ένας μέσος μισθός ενός εργαζόμενου στο Δήμο, είναι 1.900 €. Αυτό παίρνουν οι γυναίκες. Ο μέσος μισθός των αντρών είναι γύρω στις 2.200 €. Δηλαδή, βλέπετε τη διαφορά. 


Για να γίνει αυτό, δηλαδή να εξισωθούν οι μισθοί…
(αλλαγή κασέτας)

Ε. ΛΙΑΚΟΥ-ΡΕΖΑΪ: …εκεί φυσικά οι γυναίκες, επειδή είναι το 89% των νηπιαγωγών γυναίκες, εννοείται ότι έχουν 30 € παραπάνω από τους άντρες. 


Για εμένα όμως αυτό δεν είναι εξίσωση, γιατί από την άλλη πλευρά υπάρχει μια βαθμίδα αντρών που κάνουν σχεδόν τις ίδιες, δάσκαλοι εννοώ, που λες ότι εντάξει, έχουν διαβάσει μερικά χρόνια παραπάνω, όμως ο φόρτος δουλειάς είναι σχεδόν το ίδιο, δηλαδή τα 400 € πώς μπορεί να εξισωθούν; 


Φυσικά για αυτό και είπαμε ότι οι πιο πολλοί νηπιαγωγοί που έχουν εκπαίδευση των πριν δέκα χρόνων, γιατί αυτοί που έχουν τελειώσει τελευταία έχουν λίγο πιο καλό μισθό, εννοείται ότι σε αυτούς θα πρέπει να δώσουμε την ευκαιρία να διαβάσουν, αυτό που σας είπα πριν, αυτήν την εκπαίδευση, για να ανεβάσουν και τον μισθό τους, αλλά και την εκπαίδευσή τους. 


Σε πολλά άλλα επαγγέλματα και εκεί βλέπουμε μεγάλη τη διαφορά. Δηλαδή, τουλάχιστον 15-20% η διαφορά του μισθού και αυτό είναι ένα φαινόμενο για όλη τη Σουηδία. Δηλαδή, αν σας έδειχνα στατιστικές για όλη τη χώρα, η διαφορά ακόμα υπάρχει. Για ίση εργασία οι άντρες έχουν μεγαλύτερο μισθό και φυσικά αυτό είναι ένα αγκάθι για εμάς γιατί θέλουμε την ισότητα, παλεύουμε για την ισότητα και τα τελευταία τρία χρόνια, πάλι για εκεί φυσικά ενωμένοι, έχουμε πει ότι θα αφιερώσουμε ένα ποσό χρημάτων για να εξισωθούν οι μισθοί στα επαγγέλματα εκεί που είναι τα κυρίως γυναικεία, που δεν μου αρέσει να το λέω αυτό, που δουλεύουν πιο πολλές γυναίκες, γιατί είναι βασικό να μην λέμε γυναικεία επαγγέλματα. Είναι εκεί που οι γυναίκες δουλεύουν.


Θα πρέπει δηλαδή εκεί να βοηθήσουμε αυτές τις ομάδες να ανεβάσουν τους μισθούς τους και η απόφαση ήταν να  βάλουμε επτά εκατομμύρια κορώνες για την κάθε χρονιά, τα τελευταία τρία χρόνια και φυσικά εκεί διαλέγεις, τη μια χρονιά ήταν οι νηπιαγωγοί, τη δεύτερη χρονιά ήταν οι δάσκαλοι και την τρίτη χρονιά ήταν οι καθαρίστριες, γιατί μη λέμε ψέματα, ο μισθός, το εργασιακό περιβάλλον, το στρες της δουλειάς, έχει επιπτώσεις. Αν σας έδειχνα τα στοιχεία, το πόσοι είναι οι άρρωστοι στην πόλη, θα βλέπατε ότι στη Lund το μεγαλύτερο ποσοστό αρρώστων είναι γυναίκες και οι παθήσεις που έχουν είναι το 39% από στρες της δουλειάς, πίεση της δουλειάς και το άλλο είναι ασθένειες στο σκελετό και φυσικά  είναι το επάγγελμά τους τέτοιο που τους κάνει και λέμε ότι ο μισθός και το εργασιακό περιβάλλον είναι πάρα πολύ βασικά για το πώς είσαι, το πώς ζεις, για να μπορείς φυσικά να κάνεις και τα υπόλοιπα.

Όσον αφορά την μητρότητα, σας είπα μερικά λόγια. Όσον αφορά το ποιος θα φροντίζει τα παιδιά, η Στέλλα είπε ότι η Σουηδία έχει ένα καλό σύστημα, όντως. Δηλαδή, οι μέρες που μπορεί κανείς να καθίσει στο σπίτι με τα παιδιά του είναι 480 μέρες. Φυσικά, αν τα παιδιά ζουν στον ένα γονιό, δηλαδή είναι μοιρασμένη η διατροφή, τις 240 τις έχει ο ένας γονιός και τις 240 ο άλλος. Όμως φυσικά, οι 60 μέρες είναι υποχρεωτικές. 
ΣΥΝΕΔΡΟΣ: (εκτός μικροφώνου)
Ε. ΛΙΑΚΟΥ-ΡΕΖΑΪ: Όπως είπε και η Στέλλα, 35 χρόνια στη Σουηδία, σίγουρα πολλές λέξεις και έννοιες μου διαφεύγουν, αλλά είναι καλό να λέτε ούτως ώστε να ξέρουμε ότι εννοούμε το ίδιο πράγμα. Πολύ καλό αυτό, ευχαριστώ.


Όπως σας είπα, οι 60 μέρες είναι υποχρεωτικές. Θα πρέπει δηλαδή να τις πάρει ο κάθε γονιός. Όμως οι στατιστικές τι μας λένε; Ότι το 75% αυτών των ημερών το παίρνουν οι γυναίκες και το υπόλοιπο το παίρνουν οι άντρες και αυτό γιατί; Μια οικογένεια λέει: «Ο άντρας μου πληρώνεται πιο πολύ. Αν καθίσει στο σπίτι, θα χάσουμε πιο πολλά λεφτά.» Άρα, θα πρέπει να ανέβει και ο μισθός της γυναίκας ή να μπορεί και η γυναίκα να διαλέξει μόνη της αν θέλει να αφήσει τη δουλειά της, να μείνει στο σπίτι ίσως ένα τρίμηνο παραπάνω ή το αντίστοιχο ο άντρας. Δηλαδή, θα πρέπει να το βρει αυτό το στοιχείο, αυτή τη μέση γραμμή το ζευγάρι. Όμως η κοινωνία θέλει να τους δώσει αυτά τα περιθώρια. Δηλαδή, έχουν τις 480 μέρες που μπορούν να τις ρυθμίσουν εκείνοι και επιπλέον, μέχρι το παιδί να γίνει 12 χρονών, έχουν 120 μέρες τον χρόνο που μπορούν δηλαδή αν το παιδί είναι άρρωστο, να μείνουν στο σπίτι και φυσικά εκεί πληρώνεσαι λιγότερο, δεν είναι το ίδιο ποσό που παίρνεις όταν έχεις μετά την εγκυμοσύνη. 


Από αυτά που σας είπα, ο Δήμος της Lund κάνει αρκετά και δεν είναι όλα αυτά που σας έχω αναφέρει, αλλά αυτό που είναι βασικό είναι το αύριο, γιατί από σήμερα θα πάμε όλοι πίσω στους Δήμους μας, στις Νομαρχίες μας, στη Βουλή και εγώ δεν ξέρω που ο καθένας βαδίζει. Όμως αυτός θα πρέπει να είναι ο κοινός μας στόχος, το αύριο, τι θα κάνουμε. 

Η πολιτική της ισότητας στη Σουηδία, μπορεί κανείς να τη χαρακτηρίσει με αυτό το τρίγωνο. Εκεί πάνω γράφει, ακριβώς στην κορυφή γράφει πολιτική. Την πολιτική την έχουμε, υπάρχουν οι νόμοι, οι κατευθύνσεις, οι κανονισμοί και ξέρουμε ακριβώς. Είναι η αντιπροσώπηση των γυναικών στα μέσα εξουσίας. Υπάρχει οικονομική ισότητα, υπάρχει ισότητα για τη μητρότητα, ισότητα για την προστασία του παιδιού. Υπάρχει ισότητα και για την καταπολέμηση της  βίας της γυναίκας, που δεν  αναφερθήκαμε σε αυτό, αλλά και αυτό είναι πολύ βασικό. 

Μετά υπάρχει φυσικά και η θεωρία, που η θεωρία είναι πολύ βασική γιατί αυτό που σας είπα πριν, υπάρχουν δύο καθορισμένες γνώμες, τα γυναικεία επαγγέλματα, εκεί είναι πιο πολλές γυναίκες, αυτό μην το κάνεις γιατί είναι γυναικείο. Εκεί φυσικά τη μεγαλύτερη δουλειά θα την κάνουμε εμείς οι παιδαγωγοί. Θα ξεκινήσουμε από την μικρή ηλικία, να μάθουμε στο παιδί το δικαίωμα όλων, ότι είμαστε ίσοι, ότι είμαστε  ίσοι σε όλα τα πλαίσια της κοινωνίας και φυσικά εκεί μπορούμε να τους βοηθήσουμε στη σκέψη τους, γιατί πολλές φορές έχουμε το πλάνο μπροστά μας, έχουμε τον κανονισμό, την κατεύθυνση, αλλά κάνουμε αυτό που έχουμε στη σκέψη μας. Δυστυχώς, έτσι είναι. Άρα, αυτές τις θεωρίες θα πρέπει να τις αλλάξουμε και φυσικά η εκπαίδευση από την πλευρά τους και η υπόλοιπη κοινωνία από τη δική της πλευρά. 

Η στρατηγική φυσικά, που αναφερθήκαμε όλοι μας σχεδόν αυτές τις μέρες, με το ότι η ισότητα θα πρέπει να είναι ενταγμένη σε όλα τα πλαίσια της κοινωνικής ζωής και του πολίτη, αλλά και του πολιτικού. 

Ευχαριστώ.

ΠΡΟΕΔΡΕΙΟ: Ευχαριστούμε την κυρία Λιάκου. Θεωρώ ότι αρκετά από αυτά που μας είπε ήταν εντυπωσιακά. Είναι φανερό το πόσο πολύ δρόμο έχουμε ακόμη για να φτάσουμε σε θέματα όπως αυτά της απασχόλησης στη χώρα της Σουηδίας. 

Εντυπωσιακό όμως είναι και το γεγονός, αν το αντιληφθήκαμε καλά, ότι για ίση…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Δεν είναι εύκολο να σας ακούω αν μιλάτε έτσι. Θα υπάρχει χρόνος για να κάνετε τις παρατηρήσεις σας. Αυτήν την στιγμή αναγνωρίζεται στο Προεδρείο το δικαίωμα να σχολιάζει τις εισηγήσεις σε μία πρώτη φάση και φυσικά θα ακολουθήσει η διαδικασία των παρεμβάσεων μετά.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Αυτό μπορείτε να το πείτε στην παρέμβασή σας, να υποβάλλετε ερωτήσεις στην εισηγήτρια, για να σας απαντήσει, να σας διευκρινίσει κάτι. 


Αν μου επιτρέπετε λοιπόν, να πω ότι είναι εντυπωσιακό, αν το αντιληφθήκαμε καλά, το γεγονός ότι για την ίδια εργασία αμείβονται διαφορετικά οι γυναίκες από τους άντρες. Αυτό νομίζω ότι σε εμάς τουλάχιστον δεν ισχύει και αυτός είναι ευχής έργο.


Να συνεχίσουμε με την επόμενη εισήγηση του κυρίου Ισίδωρου Διακίδη, Δημοτικού Σύμβουλου στο Haringey London στο Ηνωμένο Βασίλειο και όπως είπα, θα έχουμε την ευκαιρία να γίνονται παρεμβάσεις στη συνέχεια. Υπάρχει μια κάρτα παρέμβασης που έχει διανεμηθεί σε όλες. Μπορείτε να πάρετε στη συνέχεια τον λόγο για να κάνετε ερωτήσεις, παρατηρήσεις, να ζητήσετε διευκρινίσεις ή να κάνετε τα δικά σας σχόλια και τοποθετήσεις.

Ι. ΔΙΑΚΙΔΗΣ: Σας ευχαριστώ και σας ευχαριστώ για την πρόσκληση. 

Το όνομά μου είναι Ισίδωρος. Τα τελευταία 35 χρόνια μένω στην Αγγλία. Τα τελευταία 15 χρόνια είμαι Δημοτικός Σύμβουλος στο Haringey στο Λονδίνο, το Δήμο του Haringey και από καιρό σε καιρό ήμουν Αντιδήμαρχος, Πρόεδρος Κοινοτήτων και λοιπά. 


Επαγγελματικά άρχισα σαν αρχιτέκτονας-μηχανικός, συνέχισα σαν πολεοδόμος και μετά σαν σύμβουλος επιχειρήσεων και όταν έγινα Αντιδήμαρχος, συγκεντρώθηκα εντελώς στα πολιτικά. 

Οι σπουδές μου άρχισαν εδώ στην Ελλάδα, στο Μετσόβιο Πολυτεχνείο και συνεχίσανε με μεταπτυχιακά σε διάφορα πανεπιστήμια στην Αγγλία, στο Birmingham, Nottingham, Bristol και το Oxford Brooks. 
Θα ήθελα να πάρω μερικά λεπτά μόνο, να σας σκετσάρω την γενική εικόνα στην Αγγλία, χωρίς να πάω σε πολλές λεπτομέρειες ή να προσπαθήσω να το κάνω πολύ επιστημονικά, αλλά από την αρχή έχω δύο δυσκολίες, καλύτερα να τις αντιμετωπίσω κατευθείαν. Όπως θα είδατε, τα ελληνικά μου είναι πολύ σκουριασμένα και υποθέτω ότι ορισμένα από τα πράγματα που θα πω θα ακούγονται λίγο αστεία. Ελπίζω ότι θα με συγχωρήσετε και όταν θα γελάσετε με μερικές από τις  φρασεολογίες μου, θα γελάσετε μαζί μου και όχι εναντίον μου και δεύτερον, είμαι άντρας φυσικά και είναι λίγο δύσκολο να περιγράψω την κατάσταση των γυναικών στην Αγγλία, αλλά έχει και αυτό μία θετική άποψη. Από τη μια μεριά είναι υποθέτω ενδιαφέρον να ακούσετε και πως τα βλέπει κάποιος από την άλλη μεριά του  διαχωριστικού τείχους, αλλά πιο σοβαρά, η μάχη για ισότητα αντρών και γυναικών, δεν είναι μόνοι οι γυναίκες υπεύθυνες να την πολεμήσουν αυτήν την μάχη. Οι άντρες έχουν ίσως ακόμα μεγαλύτερη υπευθυνότητα για αυτό. 
Πολύ γρήγορα, μερικές στατιστικές για την Αγγλία. Όταν έφυγα πριν από 35 χρόνια και πήγα στην Αγγλία, η εντύπωση που είχα ήταν ότι είναι τρομερά προοδευτική χώρα σε αυτά τα θέματα και κατά κάποια άποψη ήταν αλήθεια αυτό, αλλά η πραγματικότητα είναι πολύ διαφορετική από ότι τη νόμιζα εγώ στην αρχή και από ότι τη νομίζει ο περισσότερος κόσμος έξω από την Αγγλία. 

Παραδείγματος χάριν, παρ’ όλη την πρόοδο που έχουμε κάνει τα τελευταία χρόνια, λιγότερο από 30% από τους Δημοτικούς Βουλευτές στην Αγγλία είναι γυναίκες και μεταξύ τους μόνο 2% είναι από εθνικές μειονότητες και η κατάσταση είναι διαφορετική από τη μια περιοχή στην άλλη. Είναι Δήμοι που έχουν 50% γυναίκες και είναι Δήμοι που έχουν 5% γυναίκες. 

Η κατάσταση είναι ακόμα χειρότερη στη Βουλή, όπου έχουμε λιγότερο από 20% γυναίκες Βουλευτές, αν και σε αυτές τις τελευταίες εκλογές είχαμε ένα ρεκόρ αριθμό και μεταξύ αυτών των γυναικών, μόνο δύο είναι από εθνικές μειονότητες. 

Όταν κοιτάξουμε τη λίστα όλων των δημοκρατικών χωρών, 184 χωρών στον κόσμο, το 2005, η Αγγλία ήταν νούμερο 58. 57 χώρες είχαν καλύτερο ρεκόρ σε αριθμούς γυναικών στο Κοινοβούλιο. Η Ελλάδα είναι σε ακόμη χειρότερη κατάσταση. Σε αυτή τη λίστα ήταν νούμερο 81. 

Όταν κοιτάξουμε τις αμοιβές αντρών και γυναικών, οι Βρετανίδες όταν δουλεύουν full time, 35 ώρες την εβδομάδα, κατά μέσο όρο οι αμοιβές τους είναι 17% χαμηλότερες από ότι των αντρών. Όταν κοιτάξουμε τις Βρετανίδες από εθνικές μειονότητες, η διαφορά είναι ακόμα μεγαλύτερη, 20% και όταν κοιτάξουμε σε αυτές που δουλεύουν part time, είναι 36% η διαφορά. Τεράστια με άλλα λόγια. 

Αυτή η διαφορά δεν εξηγείται μόνο με θέματα εγκυμοσύνης και περίθαλψης μικρών παιδιών και τα λοιπά, γιατί κάναμε μία έρευνα πρόσφατα για 26 χρονών άτομα με πρωτοβάθμια πανεπιστημιακά πτυχία και βρήκαμε ότι εκεί η διαφορά μεταξύ αντρών και γυναικών, στις αρχές της καριέρας, ήταν 15%. 

Άλλα στατιστικά. Μόνο 13% από γυναίκες στην Αγγλία που είναι ηλικίας συνταξιούχων, δικαιούνται πλήρη κρατική σύνταξη. Από τις 100 μεγαλύτερες επιχειρήσεις στην Αγγλία, 96% των θέσεων διευθυντών είναι άντρες. Μία από τις πιο ανησυχητικές περιοχές των στατιστικών, είναι στη βία έναντι γυναικών. Παραδείγματος χάριν, όλοι ξέρουμε ότι σε περιπτώσεις βιασμών, πολλές δεν καταγγέλλουν, αλλά από αυτές που έχουν καταγγελθεί στην Αγγλία, μόνο 7% καταλήγουν στα δικαστήρια και καταδίκαση των ενόχων. 
Ακόμα πιο ανησυχητικό από αυτό, είναι ότι υπάρχουν μεγάλες διαφορές από μία περιοχή στην άλλη, το οποίο αποδεικνύει ότι σημαντικός λόγος για αυτό το χαμηλό επίπεδο είναι η νοοτροπία των αστυνομικών Αρχών, των εισαγγελέων, των δικαστών και τα λοιπά. 

Υπάρχουν πολλές περισσότερες στατιστικές, αλλά νομίζω ότι αυτές οι λίγες εδώ δημιουργούν μία εικόνα ότι η κατάσταση δεν είναι και τόσο καλή ακόμα στην Αγγλία όσο φαίνεται από έξω. 

Να περιγράψω λίγο τη νομοθεσία, το νομοθετικό πλαίσιο στην Αγγλία και η αλήθεια είναι ότι η Αγγλία είχε προοδευτική νομοθεσία από τη δεκαετία του ’70 σε θέματα γυναικών, παραδείγματος χάριν το Sex Discrimination Act, ο νόμος που έκανε παράνομες τις διακρίσεις εναντίον γυναικών σε διάφορα θέματα και το Equal Pay Act, που ήταν παράνομο να πληρώνονται άντρες και γυναίκες σε διαφορετικά επίπεδα για την ίδια δουλειά και τα λοιπά. 
Αυτά ήταν οδηγητικές νομοθεσίες, αλλά έχουν μείνει σχεδόν χωρίς αλλαγή από τότε, από τη δεκαετία του ’70 και η χώρα έχει αρχίσει να πέφτει πίσω τώρα από άλλες χώρες. 

Παράλληλα, η Αγγλία είχε προοδευτική νομοθεσία σε διάφορα άλλα θέματα ανισότητας, ειδικά στα θέματα φυλετικών διακρίσεων, όπου είχε τον πρώτο νόμο εναντίον φυλετικών διακρίσεων στην Ευρώπη και άλλα σε θέματα αναπηρίας και θέματα σεξουαλικών προτιμήσεων, ομοφυλοφιλίας και τα λοιπά. 

Στα περισσότερα από αυτά, οι νόμοι δημιούργησαν κιόλας και ειδικούς φορείς, τα Commissions, τα οποία βοηθούν να υλοποιήσουμε τους νόμους και να τους κάνουμε πραγματικότητα. 

Όμως ένα από τα προβλήματα που βρήκαμε, είναι ότι όλοι αυτοί οι διάφοροι νόμοι και είναι εννέα βασικοί νόμοι για όλες τις ανισότητες, κάθε ένας είχε και λίγο διαφορετικά μοντέλα και κάθε ένα ήταν απομονωμένο από τα άλλα και συνεπώς δεν αντιμετώπιζαν ορισμένα πράγματα, που πολλές φορές η κατάσταση ενός ατόμου είναι σχετική με δύο ή τρεις διακρίσεις. Παραδείγματος χάριν, μια γυναίκα που είναι κιόλας από μία εθνική μειονότητα ή που είναι υπεύθυνη για ένα άτομο με αναπηρίες και λοιπά, φτάνει στην κατάσταση όπου αν νιώθει αυτό το άτομο ότι υπάρχουν διακρίσεις εναντίον του στην επιχείρηση που δουλεύει για παράδειγμα, για να το δείξει στο δικαστήριο ότι αυτή είναι η αλήθεια, θα πρέπει να διαλέξει ποιος από αυτούς τους νόμους χρειάζεται και τα λοιπά και δημιουργεί ορισμένες καταστάσεις που ήταν πολύ δύσκολες. 

Μερικά από τα μέτρα που είχε η νομοθεσία στην αρχή, ήταν πάρα πολύ δύσκολα στην πραγματικότητα. Παραδείγματος χάριν, για να αποδείξεις ότι είχες διακρίσεις εναντίον σου στον τόπο εργασίας, παραδείγματος χάριν στο  μισθό σου, θα πρέπει να βρεις έναν άντρα στις ίδιες ακριβώς περιστάσεις για να μπορείς να κάνεις τη σύγκριση, για να αποδείξεις το δικαστήριο και λοιπά. 
Οπότε αναγνωρίσαμε όλα αυτά και τώρα η τωρινή κυβέρνηση άρχισε το 2007 μια επανεξέταση όλων των ανισοτήτων και έχει δημιουργήσει τώρα ένα καινούργιο πλαίσιο, το οποίο τώρα γίνεται νόμος, δεν έχει γίνει ακόμα, αλλά τώρα περνάει από τη Βουλή στην Αγγλία, όπου αντιμετωπίζει όλα τα θέματα, έξι διαφορετικές περιοχές ανισοτήτων, γύρω από την ηλικία, αναπηρία, φυλές και εθνικές μειονότητες, φύλων, σεξουαλικές προτιμήσεις και θρησκεία και σε αυτόν τον καινούργιο νόμο που προετοιμάζει, για πρώτη φορά τώρα κάνει παράνομες τις διακρίσεις σε βάση ηλικίας, έχει διάφορα μέτρα μέσα για να βελτιώσουμε τη διαφάνεια, δηλαδή μέχρι τώρα πολλές επιχειρήσεις και οργανισμοί μπορούσαν να κρατούν μυστικά πόσα πληρώνουν στα άτομα με διάφορες δικαιολογίες. Μετά από αυτόν τον νόμο, θα είναι παράνομο αυτό.

Κάνει μία υποχρέωση σε όλους τους δημόσιους οργανισμούς να παράγουν και να διαφημίζουν διάφορες απόψεις του τι κάνουν σε θέματα ισοτήτων και διάφορες άλλες πληροφορίες. 

Δίνει περισσότερες δυνάμεις για θετικά μέτρα για να πολεμήσουν ανισότητες και διάφορα άλλα πράγματα και ένα από τα σημαντικά είναι ότι θα δημιουργήσει μια καινούργια υποχρέωση σε όλους τους δημόσιους οργανισμούς για ισότητες, όπου θα πρέπει μεταξύ άλλων πραγμάτων να πάρουν μέτρα για να πολεμήσουν ανισότητα, να κάνουν μέτρα για να προωθήσουν ισότητα, διάφορες απόψεις και καλές κοινοτικές σχέσεις και άλλα πολλά σχετικά με την αγορά υλικών και υπηρεσιών και χρηματοδότηση συνδικάτων να κάνουν δουλειά σε αυτά τα θέματα. Ένα καινούργιο φορέα που το λένε Ανθρώπινα Δικαιώματα και Ισότητες Commission και διάφορα μέτρα ειδικά για το χρηματιστικό τομέα, για τον τομέα construction και άλλα μέτρα για να αυξήσουμε τον αριθμό των γυναικών δημοσίων συμβούλων από εθνικές μειονότητες και γυναικών στη Βουλή. 

Αυτό δεν έχει γίνει ακόμα νόμος, όπως είπα, αλλά περνάει τώρα στη Βουλή, αλλά η κυβέρνηση έχει ήδη αρχίσει να βάζει σε θέση ορισμένα από αυτά τα πράγματα, παραδείγματος χάριν έχει ήδη δημιουργήσει αυτόν τον φορέα και ήδη έχει ενθαρρύνει τις Τοπικές Αυτοδιοικήσεις και άλλους δημόσιους οργανισμούς με κάτι που το λένε Equality Standard, όπου το κάθε ένα από αυτά τα σώματα βαθμοποιείται κάθε χρόνο σε τρεις βαθμούς, κακό, μέσο ή καλό, από το πόσο καλό είναι σε διάφορα κριτήρια σχετικά με αυτό και η βαθμοποίηση γίνεται από ένα ειδικό φορέα, ο οποίος δεν είναι κρατικός, αλλά από τους Δήμους και Κοινότητες, κάτι σαν αδελφικός φορέας της ΚΕΔΚΕ εδώ. 
Αυτό είναι βασικά το νομοθετικό πλαίσιο αυτή την στιγμή στην Αγγλία και μερικά από τα συμπεράσματά μου από την Αγγλία, είναι ότι αν και έχει μια μακρινή ιστορία για την μάχη εναντίον ανισοτήτων, ειδικά γύρω σε φυλετικά θέματα, θέματα εθνικών μειονοτήτων και σεξουαλικών προτιμήσεων, όπου πολλές φορές ήταν η οδηγήτρια στην Ευρώπη, αλλά δεν έχει τόσο καλό ρεκόρ σε θέματα γυναικών, ισότητας γυναικών και σε μερικά θέματα, παραδείγματος χάριν, άδεια για μητρότητα και τα λοιπά, έχει από τα χειρότερα ρεκόρ στην Ευρώπη. 

Έχει κάνει σημαντική πρόοδο σε ορισμένα θέματα από αντιπροσώπευση γυναικών σε Τοπική Αυτοδιοίκηση, αλλά και αυτή είναι διαφορετική από τη μια περιοχή στην άλλη. Στο Haringey έχουμε κάνει αρκετή πρόοδο. Επί χρόνια τώρα τουλάχιστον το ένα τρίτο από τους Δημοτικούς Συμβούλους είναι γυναίκες και μισές από αυτές είναι από εθνικές μειονότητες. Σήμερα η αρχηγός του Δήμου μου, εσείς θα λέγατε ο Δήμαρχος, είναι γυναίκα, η υπαρχηγός είναι γυναίκα, πέντε από τους εννέα Αντιδημάρχους είναι γυναίκες και 55% από τους διευθυντές μας, τμηματάρχες, υπαλλήλους, είναι γυναίκες και οπότε έχουμε κάνει μία πρόοδο εκεί. Όμως όπως είπα, σε άλλους Δήμους ούτε 5% δεν είναι τα αντίστοιχα νούμερα. 
Έχουμε κάνει λίγο πρόοδο στη Βουλή κιόλας, αλλά σημαντικό εδώ είναι ότι όλη αυτή η πρόοδος είναι σε ένα κόμμα και έχει συμβεί αυτό το κόμμα, αποφάσισε πριν από δέκα χρόνια, να πάρει πολύ αποφασιστικά θετικά μέτρα. Παραδείγματος χάριν, λίστες όλο γυναικών στις περιοχές που ήταν σίγουρο να κερδίσει και  διάφορα άλλα τέτοια μέτρα, που δεν θα πάω τώρα στις λεπτομέρειες. 

Φτάσαμε τώρα να έχουμε 128 γυναίκες Βουλευτές, από τις οποίες 98 είναι από το Εργατικό Κόμμα. Τα άλλα μεγάλα κόμματα, το Συντηρητικό και το Φιλελεύθερο, ενδιαφέρονται στο ίδιο θέμα, αλλά η διαφορά είναι ότι ακόμα δεν έχουν πάρει αυτό το μέτρο, να κάνουν αυτά τα θετικά μέτρα, τα αποφασιστικά και αυτό είναι ένα σημαντικό μάθημα. 
Στη χώρα μας τώρα έχουμε κάνει μία καινούργια προσπάθεια πολύ πιο αποφασιστική, όπως είπα, με την καινούργια νομοθεσία, να βρούμε έναν τρόπο που είναι πιο ενοποιημένος για όλες τις απόψεις των ανισοτήτων και έχουμε και μερικά καλά παραδείγματα καλής πρακτικής. Στο Δήμο μου, αν ενδιαφέρεστε, μπορώ να σας πω περισσότερες λεπτομέρειες. Έχουμε ίσως την καλύτερη υπηρεσία για domestic violence, βία μέσα στην οικογένεια, όπου έχουμε ενσωματώσει μέσα σε μία μεγάλη Υπηρεσία μονάδες από την τοπική Αστυνομία, από τους φορείς υγείας, από εθελοντικούς οργανισμούς και φυσικά διάφορα διαμερίσματα του Δήμου μας και είναι πολλά τα προγράμματα που κάνουμε μέσα σε αυτές τις υπηρεσίες και έχουμε δικηγόρους εκεί και έχουμε εκπαιδευτές και έχουμε καμπάνιες και έχουμε καταφύγια και προγράμματα εκπαίδευσης όχι μόνο των θυμάτων, αλλά και για τους ενόχους και τις οικογένειές τους και για τις γειτονιές, όπου υπάρχουν παραδείγματα πολλά και μέσα σε εθνικές μειονότητες και λοιπά, που έχουν ειδικά πατροπαράδοτα προβλήματα σε αυτά τα θέματα. 
Ένα ενδιαφέρον πράγμα που κάνουμε στο Δήμο μου, παίρνουμε πολύ σοβαρά ορισμένα από τα συμβολικά πράγματα, τελετές, παραδείγματος χάριν η ετήσια Διεθνής Ημέρα Γυναικών, είναι ένα τεράστιο φεστιβάλ στο Haringey, με δεκάδες τελετές και εκδηλώσεις και χιλιάδες άτομα παίρνουν μέρος. 

Το άλλο που είναι ενδιαφέρον, είναι από χρόνια τώρα, έχουμε πολύ λεπτομερείς αναλύσεις των ατόμων που προσλαμβάνουμε, γύρω στα έξι με δέκα χιλιάδες άτομα, εξαρτάται πως είναι τα πράγματα, από βαθμίδες, άντρες, γυναίκες, εθνικές μειονότητες, αναπηρίες, τα πάντα καταγράφονται και κάθε μήνα παίρνουν τις πληροφορίες οι Δημοτικοί Σύμβουλοι και έχουμε στόχους και αυτό μας έχει βοηθήσει τουλάχιστον να ξέρουμε τι συμβαίνει και όταν βρίσκουμε ότι υπάρχουν ορισμένα προβλήματα, κοιτάμε να βρούμε τον λόγο και πως μπορούμε να το αντιμετωπίσουμε και για αυτό έχουμε κάνει αρκετή πρόοδο σε αυτά τα θέματα και αυτό είναι καλή πρακτική. 
Το άλλο που έχουμε είναι ότι επί χρόνια τώρα έχουμε αποφασίσει πως ότι μεγάλα, καινούργια πράγματα ο Δήμος θέλει να κάνει, αρχίζουμε με μια μέτρηση των επιπτώσεων σε ισότητες και αυτό μας έχει βοηθήσει σε ορισμένες περιπτώσεις να ανακαλύψουμε κρυμμένες ανισότητες και μετά από τα συμπεράσματα να κοιτάξουμε πως μπορούμε να πάρουμε καινούργια μέτρα και πρωτοβουλίες για να τα αντιμετωπίσουμε. Παραδείγματος χάριν, μικρό πράγμα αλλά ενδιαφέρον, πρόσφατα ανακαλύψαμε ότι στις αθλητικές υπηρεσίες, οι πισίνες, τα πάρκα μας και τα λοιπά, γυναίκες μέσης και μεγάλης ηλικίας, δεν έπαιρναν όσο περιμέναμε μέρος. Οπότε πήγαμε έξω, ρωτήσαμε χιλιάδες γυναίκες να βρούμε τον λόγο γιατί και ιδέες πως μπορούμε να κάνουμε την κατάσταση να αλλάξει και έχουμε αρχίσει τώρα διάφορα μέτρα και ήδη οι στατιστικές γίνονται καλύτερες. Αυτό ως ένα μικρό παράδειγμα. 

Φυσικά, παιδικοί σταθμοί πολύ καλύτεροι και διαφορετικοί από ότι ήταν τον παλιό καιρό. Τα τελευταία δύο χρόνια ανοίξαμε δέκα καινούργιους και τώρα είμαστε στη μέση κτίζοντας άλλα δέκα από αυτά. 

Ένα σημαντικό θέμα είναι τα άτομα που είναι υπεύθυνα για να κοιτάνε άτομα που είναι πολύ ηλικιωμένα ή που έχουν αναπηρίες και τα λοιπά, τα οποία αν και είναι για άντρες και γυναίκες, η πραγματικότητα είναι ότι τουλάχιστον 90% των ατόμων είναι γυναίκες σε αυτά τα θέματα και έχουμε διάφορους μηχανισμούς να προσπαθούμε να βοηθήσουμε και να το κάνουμε ελαφρύτερο το βάρος. 

Τελικά, το δικό μου κόμμα, το Εργατικό τοπικά εκεί, έχει κάνει ακόμα περισσότερη προσπάθεια. Μόλις τώρα τελειώνουμε τις επιλογές για τις λίστες μας για τις επόμενες εκλογές και ξεκινήσαμε σε κάθε εκλογική περιοχή εκεί στο Haringey πρώτα μια γυναίκα κατευθείαν και μετά κοιτάμε για τις άλλες θέσεις, το ένα τρίτο κατευθείαν και καταλήξαμε τώρα να έχουμε τουλάχιστον 46% από τους υποψηφίους μας στις περιοχές που ξέρουμε ότι θα κερδίσουμε, θα είναι γυναίκες υποψήφιοι. 
Θα τελειώσω με μερικά μαθήματα που μπορώ να πω. Οι Άγγλοι έχουν μία φήμη ότι είναι πολύ πραγματιστές και υπάρχουν νομίζω ορισμένα μαθήματα από τον τρόπο με τον οποίο αντιμετωπίζουν θέματα τα οποία είναι ευαίσθητα και περιμένουν αντίσταση από συμφέροντα. Ατυχώς δεν έχουμε πολύ καιρό και δεν θέλω να πάω στις λεπτομέρειες, αλλά αν κανείς ενδιαφέρετε, ρωτήστε με και θα σας δώσω περισσότερες πληροφορίες για αυτό. 
Ένα μάθημα σημαντικό για εμένα, το έμαθα εγώ, είναι ότι τα θετικά μέτρα για τις διακρίσεις είναι απαραίτητα σε ορισμένες καταστάσεις. Ο μόνος λόγος που η Αγγλία είναι έστω και νούμερο 51 στον κόσμο στη Βουλή, είναι γιατί ένα πολιτικό κόμμα αποφάσισε να πάρει αυτά τα μέτρα. Αλλιώς θα ήταν πολύ χειρότερη η κατάσταση. 

Ένα άλλο μάθημα από την Αγγλία, το οποίο θα το ξέρετε και εσείς, πόσο σημαντικό είναι να έχετε ορισμένους οργανισμούς αυτόνομους αντιπροσωπευτικούς, όπως παραδείγματος χάριν αυτό εδώ, αλλά στην Αγγλία πολύ πρόοδος έχει γίνει μέσω ορισμένων οργανισμών και όποιος ενδιαφέρεται, κοιτάξτε στο Google, Fawset Society, θα σας εντυπωσιάσει για τη δουλειά που έχει κάνει όλα αυτά τα χρόνια και τις επιτυχίες που έχει για την αντιπροσώπευση γυναικών στα πολιτικά και για διάφορα θέματα ισότητας γυναικών. 

Το άλλο που είναι σημαντικό φυσικά, είναι να έχουμε πάντα σε υψηλή θέση Υπουργό με ειδική αρμοδιότητα για αυτά τα θέματα. Αυτήν την στιγμή στην Αγγλία είναι η υπό-Πρωθυπουργός, αλλά είναι και η Υπουργός για θέματα γυναικών. 
Το επόμενο που θέλω να πω είναι ότι αν έχετε μία γυναίκα Πρωθυπουργό, παραδείγματος χάριν η Αγγλία είναι μία από τις 39 χώρες στον κόσμο που ποτέ είχαν γυναίκα Πρωθυπουργό ή Υπουργούς ή Βουλευτές γυναίκες ή Αντιδήμαρχους, Δημάρχους, αυτό βοηθά, αλλά δεν είναι εγγύηση ότι θα έχουμε πρόοδο σε θέματα ισότητας γυναικών. Παραδείγματος χάριν, βασικό σε εμάς ήταν ότι η δεκαετία της Θάτσερ, όταν η Θάτσερ ήταν τότε σε αυτά τα θέματα, πήγαμε πίσω και πρόσφατα, ένα μικρό παράδειγμα είναι ότι στις Ευρωεκλογές τις πρόσφατες, για πρώτη φορά στην Αγγλία εκλέχτηκε μία ελληνόφωνη Ευρωβουλευτής, η Μαρία η Γιαννακουδάκη, η οποία είναι πάρα πολύ εντυπωσιακή γυναίκα, αλλά πρώτο θέμα που πήρε και κάνει μεγάλη καμπάνια και γράφει γράμματα και κάνει εισηγήσεις και λοιπά, είναι η αντίθεσή της στις προτάσεις να επεκτείνουμε την άδεια για πατρικές responsibilities, επειδή – λέει η Μαρία – ότι τώρα που έχουμε την κρίση την οικονομική, δεν είναι ο σωστός χρόνος να επιβαρύνουμε περισσότερο τις επιχειρήσεις. Αυτό έχει κάνει μεγάλη εντύπωση σε πολλούς στην Αγγλία, γιατί έρχεται από μία γυναίκα. Να το έλεγε ένας άντρας, θα ήταν διαφορετική η κατάσταση. Οπότε είναι και αυτό ένα θέμα. Πολύ τακτικά γυναίκες πολιτικοί, θα έχετε ίσως και εσείς την ίδια εντύπωση, όπως και εγώ σαν εθνική μειονότητα στην Αγγλία, καμιά φορά έχεις μια πίεση επάνω σου να προσπαθείς να αποδείξεις στους άλλους, παραδείγματος χάριν ότι η γυναίκα είναι πιο αρσενική από τους αρσενικούς σε ορισμένες καταστάσεις και αυτό πρέπει να το πάρουμε υπόψη. 
Όταν κάνουμε διεθνείς συγκρίσεις, ένα πράγμα που με εντυπωσίασε είναι ότι η πρόοδος σε θέματα ισότητας γυναικών δεν είναι συσχετισμένη με τον πλούτο της χώρας. Παραδείγματος χάριν, το καλύτερο ρεκόρ στον κόσμο το έχει η Ρουάντα στην Αφρική, μια από τις  φτωχότερες χώρες. Στα Βαλκάνια ξέρετε ποιος έχει το καλύτερο ρεκόρ; Το Fyrom, που είναι από τις φτωχότερες χώρες στα Βαλκάνια, ενώ η Αμερική που είναι μία από τις πιο πλούσιες, είναι νούμερο 81. 
Δύο μικρά μαθήματα ακόμα και θα τελειώσω. Το ένα είναι ότι ειδικά οι διαφορές αμοιβών μεταξύ αντρών και γυναικών και θέματα βίας εναντίον γυναικών, έχουν αποδειχτεί να είναι τρομερά δύσκολα να τα σπάσουμε. Ακόμα και σε χώρες σαν την Αγγλία, που είχαν επί δεκαετίες τώρα νομοθεσία και ειδικές Commission και ειδικά μέτρα και τα λοιπά. 

Το τελευταίο θέμα και θα τελειώσω, είναι ότι η εικόνα που δίνουν ορισμένες δυτικές χώρες, δυτικοευρωπαϊκές χώρες και η Αμερική και τα λοιπά, πόσο προοδευτικές είναι σε αυτά τα θέματα, η πραγματικότητα είναι διαφορετική όταν είστε εκεί. Να το προσέξετε αυτό. Είπαν για μερικές από τις στατιστικές και έχουν και άλλα θέματα σημαντικά.

Ένα παράδειγμα και θα κλείσω, είναι ότι είπα τώρα ότι η υπό-Πρωθυπουργός, που είναι η Harriet Harmon, είναι γυναίκα και έκανε πρόσφατα μία εισήγηση στη Βουλή για το θέμα της διαφοράς αμοιβών και φυσικά της επιτέθηκαν πολλοί ειδικά από ορισμένες εφημερίδες. Όμως εκείνο που έκανε εντύπωση, πριν μία εβδομάδα, είναι που ένα από τα σοβαρότερα πολιτικά περιοδικά, το SPECTATOR, έγραψε ένα άρθρο που έκανε μία επίθεση εναντίον της Harriet Harmon, αλλά στη μέση αυτού που έγραψε, είπε «Σκέφτομαι όταν μου ερχόταν, θα κοιμόμουν εγώ με αυτήν; Και αποφάσισα ότι αν είχα δύο-τρία μπουκάλια ουίσκι, ίσως. Όμως αν δεν ήμουν μεθυσμένος, δεν θα το έκανα ποτέ». Αυτό από ένα σοβαρό περιοδικό, από έναν σοβαρό συγγραφέα πολιτικό δημοσιογράφο, στην Αγγλία σήμερα. Οπότε, μην τα πιστεύετε καμιά φορά αυτά που ακούτε για την εικόνα. 
Σας ευχαριστώ πολύ για την υπομονή σας, σας ευχαριστώ που δεν γελάσατε με τα ελληνικά μου. Ελπίζω να ήταν λίγο χρήσιμο και αν θέλετε να βρείτε περισσότερα, παρακαλώ επικοινωνήστε και μπορώ να σας βάλω σε επικοινωνία με άλλους στην Αγγλία που ξέρουν περισσότερο αυτά τα πράγματα ή να σας στείλω εγώ τις πληροφορίες που θέλετε.

Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Διακίδη. Βλέπουμε ότι και στην Αγγλία, παρά το όσα πιστεύουμε, έχουν τα ίδια προβλήματα σε θέματα ισότητες. Όλοι προχωράμε στο να βρούμε κάποιες λύσεις. 

Συνεχίζουμε με την κυρία Αλίκη Σκλήρη, Προϊσταμένη της Ειδικής Υπηρεσίας Εφαρμογής Ευρωπαϊκών Προγραμμάτων από τη Γενική Γραμματεία Ισότητας. 

Α. ΣΚΛΗΡΗ: Σας ευχαριστώ. 


Αισθάνομαι λίγο αμήχανα που παίρνω τον λόγο μετά από όλα αυτά τα ενδιαφέροντα που ακούστηκαν από τους προηγούμενους εισηγητές, που έχουμε την τιμή να είναι αιρετοί καταρχήν, ελληνικής καταγωγής σε χώρες της Ευρωπαϊκής Ένωσης. 


Ευχαριστούμε καταρχήν σαν Γενική Γραμματεία Ισότητας για την πρόσκληση να συμμετάσχουμε σε αυτή τη συνεδρίαση, που όλο το πλαίσιο και όλες οι παρεμβάσεις είχαν εξαιρετικά μεγάλο ενδιαφέρον. 


Ήδη ειπώθηκε σε αυτήν την αίθουσα ότι έχουμε τη δυνατότητα αυτή τη προγραμματική περίοδο 2007-2013 που τρέχει στο πλαίσιο του ΕΣΠΑ, θα μου συγχωρήσετε και μερικούς τεχνικούς όρους, ίσως είναι καλό να ακούγονται για να εξοικειώνεστε γιατί πρέπει να συνεργαστείτε με αυτούς τους όρους και σε αυτό το πλαίσιο. 


Έτσι λοιπόν, έχουμε τη δυνατότητα να υλοποιήσουμε δράσεις ενδυνάμωσης των πολιτικών ισότητας στο πλαίσιο της δημόσιας δράσης πάντα, γιατί αυτό είναι το Επιχειρησιακό Πρόγραμμα του Υπουργείου Εσωτερικών όπου έχουμε πρόσβαση και έναν εγκεκριμένο άξονα ισότητας. 


Είναι λοιπόν μία ευκαιρία να αξιοποιήσουμε και τις προηγούμενες εμπειρίες που έχουμε όλοι εμείς από προηγούμενα προγράμματα και έργα, αλλά και να κατευθύνουμε συγκροτημένα τις ανάγκες που υπάρχουν στο χώρο της ισότητας των φύλων, σε δράσεις που θα έχουν τα μέγιστα δυνατά οφέλη. 


Επειδή το θέμα της  ενίσχυσης της συμμετοχής των αιρετών γυναικών εν όψει και των επικείμενων εκλογών της Αυτοδιοίκησης είναι άμεσης προτεραιότητας, θα πρέπει όλοι εμείς και εμείς η Γενική Γραμματεία  Ισότητας και εσείς οι αιρετοί και οι αιρετές μέσα από τα συγκροτημένα Όργανα της ΚΕΔΚΕ και της ΕΝΑΕ, να ολοκληρώσουμε τη διαβούλευση για τον σχεδιασμό και την υλοποίηση αυτών των δράσεων. Μας είναι πολύτιμη και η δική σας συνδρομή. 


Εμείς έχουμε κάνει μία επεξεργασία, θα σας γνωστοποιήσουμε, έχουμε σκεφτεί κάποια έργα – να το πω απλά – που μπορούμε να κάνουμε για να ενισχύσουμε τη συμμετοχή των αιρετών γυναικών. Θέλουμε βέβαια και τις δικές σας προτάσεις μέσα από μία ενεργή διαβούλευση, αυτό το σημερινό συνέδριο μας δίνει τη δυνατότητα να πούμε. Ήδη το κάναμε με την ΚΕΔΚΕ για τις δομές βίας στους ΟΤΑ. Έχουμε τις απαντήσεις και θα προχωρήσουμε παραπάνω αυτό το πλαίσιο.

Να σας πω πολύ επιγραμματικά ότι στο πλαίσιο αυτού του Επιχειρησιακού Προγράμματος έχουμε τρεις βασικούς άξονες. Ένας από τους βασικούς άξονες είναι η ενδυνάμωση των πολιτικών ισότητας και των φύλων σε όλο το εύρος της δημόσιας δράσεις. Αυτός ο άξονας έχει έναν προϋπολογισμό περίπου 65 εκατομμύρια ευρώ, που μπορούμε να διαθέσουμε μέχρι το 2013 για δράσεις ενίσχυσης των γυναικών στο δημόσιο τομέα. Θα δείτε μερικές κατηγορίες. 


Έχει δύο ειδικούς στόχους. Ο ένας ειδικός στόχος είναι η βελτίωση της ποιότητας και της αποτελεσματικότητας των πολιτικών ισότητας και των μηχανισμών και δομών εφαρμογής, παρακολούθησης και αξιολόγησης για θέματα ισότητας των φύλων. 


Εδώ πέρα είναι αν θέλετε, μία δουλειά υποδομής που γίνεται για να υπάρχει ένα καλύτερο πλαίσιο και μία δυνατότητα καλύτερη για όλο τον τομέα της ισότητας των φύλων. Εδώ έχουμε και ήδη υλοποιούμε δράσεις κωδικοποίησης και απλούστευσης των νομοθετικών και κανονιστικών ρυθμίσεων, αξιολόγηση των επιπτώσεων των δημοσίων πολιτικών στην ισότητα των φύλων, προαγωγή της ενσωμάτωσης της ισότητας των φύλων στις δημόσιες πολιτικές και ενίσχυση της διοικητικής ικανότητας του πυρήνα παραγωγής, δηλαδή εδώ έχουμε τη δημιουργία του Παρατηρητηρίου Ισότητας που θα είναι μια πολύ ουσιαστική, συγκροτημένη δομή, για να έχουμε τα στοιχεία που πρέπει, την παρακολούθηση των πολιτικών έτσι όπως πρέπει. 

Να περάσουμε στον δεύτερο άξονα που ενδιαφέρει πολύ περισσότερο εσάς τις αιρετές γυναίκες και έχει θέμα: ενίσχυση της θέσης των γυναικών στο δημόσιο και κοινωνικό τομέα. 

Εδώ έχουμε μία κατηγορία πράξεων, δηλαδή ένα σύνολο έργων, αυτό είναι η κατηγορία πράξεων, που λέει ενίσχυση της συμμετοχής των γυναικών στα κέντρα λήψης αποφάσεων. 

Μία δεύτερη κατηγορία δράσεων, δράσεις ευαισθητοποίησης και κατάρτισης του συνόλου της δημόσιας διοίκησης και της Τοπικής Αυτοδιοίκησης  σε θέματα ισότητας των φύλων. Ενίσχυση των δράσεων της Τοπικής Αυτοδιοίκησης προς όφελος των γυναικών και για την καταπολέμηση της βίας. 
Είναι αυτή η κατηγορία, αυτή η δέσμη μέτρων, με την οποία ήδη έχουμε κάνει μια διαβούλευση και με πολλούς από εσάς και με την ΚΕΔΚΕ και είμαστε σε ένα πολύ πιο ώριμο στάδιο ώστε άμεσα να μπορέσουμε να υλοποιήσουμε αυτά τα έργα και βεβαίως έχουμε και την υποστήριξη των μη κυβερνητικών οργανώσεων, γυναικείων οργανώσεων. 

Να πούμε εδώ μερικές σκέψεις, μια χαρτογράφηση, κάποιες ιδέες που έχουμε καταγράψει, για το πώς θα υλοποιηθεί η ενίσχυση της συμμετοχής των γυναικών, των υποψήφιων αιρετών γυναικών, στα κέντρα λήψης των αποφάσεων για τους ΟΤΑ Α’ και Β’ Βαθμού. 
Καταρχήν, βασικός στόχος αυτών των παρεμβάσεων είναι η ενίσχυση του προφίλ και των δυνατοτήτων των υποψηφίων αιρετών γυναικών, η αναβάθμιση των δεξιοτήτων και των γνώσεων κα η προσωπική τους ενδυνάμωση και υποστήριξη, ώστε πραγματικά να διευρυνθεί η συμμετοχή τους στα κέντρα λήψης των αποφάσεων σε κάθε επίπεδο. 

Ταυτόχρονα, με βάση αυτόν τον βασικό στόχο, θα αναπτυχθούν ενέργειες ενημέρωσης και ευαισθητοποίησης της κοινωνίας συνολικά, με στόχο την καταπολέμηση των στερεοτύπων και την καλλιέργεια διάθεσης υποστήριξης των γυναικών υποψηφίων και ανάδειξής τους στα κέντρα λήψης αποφάσεων στην Πρωτοβάθμια και Δευτεροβάθμια Αυτοδιοίκηση.
Από τα στοιχεία που έχουμε στη διάθεσή μας, ο πληθυσμός στόχος των παρεμβάσεις περιλαμβάνει περίπου 2.500 γυναίκες ήδη εκλεγμένες, στην Πρωτοβάθμια Αυτοδιοίκηση 2.200 και στην Δευτεροβάθμια 305. Γυναίκες επίσης που δεν είναι εκλεγμένες κατά την παρούσα φάση, αλλά δραστηριοποιούνται στο πλαίσιο των Δημαρχιακών Επιτροπών. Επίσης, γυναίκες που δεν είναι εκλεγμένες πάλι στην παρούσα φάση, έχουν όμως συμμετάσχει σαν υποψήφιες σε προηγούμενες εκλογικές αναμετρήσεις και επιθυμούν και πάλι να θέσουν υποψηφιότητα στις επόμενες εκλογές και τέλος, κάθε γυναίκα που επιθυμεί να δραστηριοποιηθεί στο χώρο της  Αυτοδιοίκησης Α’ και Β’ Βαθμού. 

Να πούμε εδώ λίγο πιο συγκροτημένα, πιο αναλυτικά, αυτή η πρώτη δράση που είπαμε, η διοργάνωση εκστρατείας ευαισθητοποίησης και ενημέρωσης σε εθνικό επίπεδο καταρχήν. Εδώ τι θα μπορούσε να περιλαμβάνει; Θα μπορούσε να περιλαμβάνει παραγωγή και διακίνηση έντυπου και ηλεκτρονικού ενημερωτικού υλικού με στόχους την καταπολέμηση των στερεοτύπων, καμπάνια στον ημερήσια και περιοδικό τύπο, στα ραδιοτηλεοπτικά και ηλεκτρονικά μέσα, παρουσίαση στους ΟΤΑ και στο ευρύ κοινό, του ευρωπαϊκού χάρτη για την ισότητα των φύλων, με διάφορους τρόπους. Στις τοπικές κοινωνίες μέσω προβολών, animation, μερικές ταινίες με banners, με λειτουργία διαδικτυακού τόπου και άλλων σύγχρονων τεχνολογικών μέσων για τη βέλτιστη διάθεση. 

Επίσης, μπορεί να γίνει ευαισθητοποίηση των Νομαρχιακών και Δημοτικών Συμβουλίων και των εκλεγμένων Συμβούλων, αντρών και γυναικών, με στόχο την καταπολέμηση των στερεοτύπων και την καλλιέργεια διάθεσης υποστήριξης των γυναικών υποψηφίων. 
Εδώ θα μπορούσε να γίνει κάποια ταινία ή προβολή κάποιας ταινίας που θα περιλαμβάνει ένα σύνολο πραγμάτων και άλλα. 

Για την άλλη κατηγορία, για την άλλη δράση, πρέπει να συγκροτηθεί ένα εκπαιδευτικό πακέτο και να γίνει επιμόρφωση συμβούλων. Εδώ ενδεικτικές ενέργειες είναι αυτή η δημιουργία ενός εκπαιδευτικού πακέτου, modular όπως λέγεται στη γλώσσα την τεχνική για την επιμόρφωση των συμβούλων και επιμορφωτών των αιρετών γυναικών και αντρών σε θέματα Τοπικής Αυτοδιοίκησης και ισότητας των φύλων σε όλες τις πολιτικές. Να γίνει μία επιμόρφωση συμβούλων και επιμορφωτών. 
Όλοι αυτοί οι παραπάνω επιμορφωτές και σύμβουλοι, να υλοποιήσουν στη συνέχεια τις επόμενες δράσεις, τρία και τέσσερα, που θα δείξουμε στη συνέχεια. 

Έτσι λοιπόν, αυτοί οι επιμορφωτές θα μπορούν να κάνουν επίσης modular, εκπαιδευτικό πακέτο προγράμματος επιμόρφωσης αιρετών και υποψηφίων αιρετών γυναικών σε θέματα Τοπικής Αυτοδιοίκησης και σε θέματα ίσων ευκαιριών. Επιμόρφωση χιλίων αιρετών και υποψηφίων αιρετών γυναικών. 

Αυτά τα νούμερα που βλέπετε, έχουμε και εμείς όπως καταλαβαίνετε και όπως ξέρετε πολύ καλά, επειδή υλοποιούμε ένα συγχρηματοδοτούμενο, ένα κοινοτικό πρόγραμμα, είμαστε υποχρεωμένοι από τον σχεδιασμό μας και από την έγκριση αυτού του προγράμματος, να έχουμε κάποιες τιμές, κάποιους δείκτες, για αυτό και τα βλέπετε αυτά τα νούμερα. Για αυτό και προβαίνουμε και σε αυτήν την πιο λεπτομερή ανάλυση. 

Για την επόμενη δράση, που είναι η συμβουλευτική στήριξη και ενδυνάμωση αιρετών γυναικών και υποψηφίων αιρετών και των δύο Βαθμών, μέσω σεμιναρίων. Καταρχήν μπορούμε να έχουμε σεμινάρια ταχύρρυθμα, workshops. Επίσης, ομαδική και ατομική συμβουλευτική. 

Αντικείμενο των ομαδικών συνεδριών θα είναι η παροχή εξειδικευμένης συμβουλευτικής με στόχο την ενίσχυση των επικοινωνιακών και ηγετικών δεξιοτήτων των γυναικών, καθώς και των δεξιοτήτων που σχετίζονται με τη διεξαγωγή αποτελεσματικών εκστρατειών υποστήριξης τοπικών και άλλων θεμάτων. 

Εσείς γνωρίζετε καλύτερα από εμάς ότι πια η κοινωνία μας προχωρά, τα μέσα προχωρούν, πρέπει και εμείς οι γυναίκες να είμαστε εξοπλισμένες με όλα τα σύγχρονα εργαλεία που μπορούμε να έχουμε στη διάθεσή μας για να πετύχουμε τους στόχους μας. 

Αυτές οι δύο τελευταίες δράσεις θα υλοποιηθούν σε περιφερειακό επίπεδο και στις 13 Περιφέρειες της χώρας. 

Τέλος, η ενίσχυση των φορέων και δικτύων των εκλεγμένων γυναικών. Είναι πολύ σημαντικό να υπάρχουν δίκτυα, αυτά που υπάρχουν να ενισχυθούν. Υποστήριξη λοιπόν της δημιουργίας και ενίσχυση φορέων και δικτύων αιρετών γυναικών.

Η βιωσιμότητα και η συνέχεια των σχετικών παρεμβάσεων θα προωθηθεί μέσω ενεργειών υποστήριξης της ανάπτυξης και λειτουργίας δικτύου αιρετών και υποψηφίων αιρετών γυναικών Α’ και Β’ Βαθμού. 
Έτσι λοιπόν, στόχος αυτού του δικτύου είναι η ενδυνάμωση των αιρετών και των υποψηφίων γυναικών, βάσει συγκεκριμένων επιχειρησιακών σχεδίων που θα εκπονούνται σε περιφερειακό και τοπικό επίπεδο από επιχειρησιακή μονάδα, που θα αναλαμβάνει επίσης και την υλοποίησή του. 

Επίσης, για την διεύρυνση των δυνατοτήτων και της αντίληψης του χώρου μας, διακρατικές επισκέψεις και δικτυώσεις σε ευρωπαϊκό επίπεδο. 

Να πω δύο λόγια για την άλλη κατηγορία πράξης που σας ενδιαφέρει και στην οποία θέλουμε τη συνεργασία σας σαν αιρετές γυναίκες ή σαν αιρετές γυναίκες της επόμενης περιόδου. 

Έχουμε ξεκινήσει ένα έργο, ήδη είπαμε ότι έχουμε τη διαβούλευση με την ΚΕΔΚΕ, έχουμε πάρει τις παρατηρήσεις. Έχουμε την ενίσχυση των  δράσεων των ΟΤΑ προς όφελος των γυναικών και για την καταπολέμηση της βίας. 

Εδώ αυτός ο σχεδιασμός προβλέπει την υλοποίηση σχεδίων για την πολύπλευρη στήριξη των γυναικών, με έμφαση στη μέριμνα των γυναικών θυμάτων βίας και των ευπαθών ομάδων γυναικών, αξιοποιώντας τις δυνατότητες και τη συνεργασία των ΟΤΑ με στόχο καταρχήν την ενίσχυση του ρόλου της Τοπικής Αυτοδιοίκησης σε δράσεις για την πρόληψη και την καταπολέμηση της  βίας κατά των γυναικών. 

Την ολοκληρωμένη αποτελεσματική υποστήριξη γυναικών θυμάτων βίας και οπωσδήποτε και των ευπαθών ομάδων γυναικών. 

Την ευαισθητοποίηση των τοπικών κοινωνιών και την εξάλειψη των διακρίσεων για τις γυναίκες θύματα βίας. Εσείς γνωρίζετε πολύ καλύτερα από εμάς πόσο δύσκολο σε τοπικό επίπεδο είναι αυτές οι γυναίκες που είναι θύματα βίας, είτε να το κοινοποιήσουν, είτε να  διαχειριστούν αυτό το πρόβλημα στο επίπεδο της μικροκοινωνίας τους, του περιβάλλοντός τους.

Την αναβάθμιση των δημόσιων πολιτικών και παρεμβάσεων ισότητας για την συγκεκριμένη ομάδα-στόχο.

Το ολοκληρωμένο σχέδιο δράσης, όπως το έχουμε σχεδιάσει και συνεννοηθεί και με την ΚΕΔΚΕ μέχρι τώρα, περιλαμβάνει δύο  επίπεδα. Καταρχήν έχει έναν προϋπολογισμό ικανοποιητικό, περίπου 17 εκατομμύρια ευρώ για όλη την περίοδο. Έχουμε λοιπόν ένα τύπο παρεμβάσεων, ένα επίπεδο παρεμβάσεων εθνικής εμβέλειας. Εδώ τι έχουμε; Καταρχήν τη δημιουργία και υποστήριξη από μια εθνική συντονιστική Επιτροπή. Μια δημιουργία τηλεφωνικής γραμμής υποστήριξης SOS εθνικής εμβέλειας. Την υλοποίηση ολοκληρωμένης δέσμης συντονισμένων παρεμβάσεων πρόληψης και ευαισθητοποίησης σε εθνικό επίπεδο. Θεωρούμε και μελέτες που έχουμε κάνει και κείμενα που έχουμε συμβουλευτεί, μας δείχνουν ότι θα πρέπει αυτό το πρόβλημα και αυτή η ενέργεια να δημοσιοποιηθεί, να υπάρξει ευαισθητοποίηση ευρύτερα στην κοινωνία όχι μόνο από τοπικό Τύπο ή τοπικά κανάλια, αλλά και από εθνικής εμβέλειας δυνατότητες, ώστε αυτό το πράγμα να ξορκιστεί λίγο, να είναι πιο οικείο πια. 
Επίσης, να προβούμε στην επιμόρφωση στελεχών και δημοσίων λειτουργών και την κατάρτιση συμβούλων και στελεχών. Θεωρούμε ότι δικαστές, εισαγγελείς, άνθρωποι που δουλεύουν στην πρόνοια, στην υγεία, θα πρέπει να πάρουν μία ειδική κατάρτιση για την αντιμετώπιση αυτών των θεμάτων και βεβαίως τα στελέχη, οι σύμβουλοι που θα δουλέψουν στις δομές των ΟΤΑ, θα πρέπει να πάρουν την κατάλληλη εκπαίδευση. 
Ένα δεύτερο επίπεδο πέρα από το οριζόντιο, έχουμε την ανάπτυξη και υλοποίηση τοπικών σχεδίων δράσης, που αποσκοπούν στη δημιουργία ενός δικτύου δομών και υπηρεσιών υποστήριξης των γυναικών σε τοπικό επίπεδο, με έμφαση στην πρόληψη και την καταπολέμηση της βίας. 

Εδώ θα έχουμε τοπικά σχέδια δράσης. Τι θα περιλαμβάνουν και τι θα προβλέπεται. Καταρχήν τη δημιουργία νέων Κέντρων Συμβουλευτικής Υποστήριξης γυναικών θυμάτων βίας, σε Νομούς και στις 13 Περιφέρειες της χώρας. Τη δημιουργία νέων ξενώνων φιλοξενίας γυναικών θυμάτων βίας και των παιδιών τους, επίσης στο σύνολο των Περιφερειών της χώρας ή όπου μεγαλύτερο αριθμό καταφέρουμε, ας μην είναι 13. Η αναβάθμιση και η ενίσχυση των υφιστάμενων δομών. Πρέπει να αξιοποιήσουμε αυτές τις δομές που υπάρχουν και να τις εκσυγχρονίσουμε, να τις αναβαθμίσουμε, και για τους ξενώνες και για τα Συμβουλευτικά Κέντρα.

Τι περιλαμβάνει, γιατί όπως ξέρετε έχουμε και περιορισμούς από το πλαίσιο της συγχρηματοδότησης και από το εθνικό μας πλαίσιο. Τι είναι επιλέξιμο, όπως λέγεται στη αργκό την κοινοτική. 

Καταρχήν θεωρούμε ότι μπορούμε να προβούμε στην επέκταση της δυναμικότητας των υφιστάμενων δομών, στην παροχή νέων υπηρεσιών τις οποίες η υφιστάμενη δομή δεν είχε τη δυνατότητα μέχρι τώρα να παρέχει. Την παροχή ήδη προσφερομένων υπηρεσιών, με χρήση νέων και καινοτόμων μεθόδων, εκσυγχρονισμό. 

Όπως είπαμε, ήδη έχουμε κάνει διαβούλευση με την Επιτροπή Ισότητας της ΚΕΔΚΕ, ήδη μας έχουν αποστείλει από τις 10/9 τις παρατηρήσεις, τις οποίες εντάσσουμε στον σχεδιασμό μας και άμεσα θέλουμε να προχωρήσουμε σε πρόσκληση εκδήλωσης ενδιαφέροντος στους ΟΤΑ Α’ Βαθμού, γιατί μιλάμε για την Πρωτοβάθμια Αυτοδιοίκηση, τα Νομικά Πρόσωπα και τις Επιχειρήσεις αυτών. 

Σας ευχαριστώ.

ΠΡΟΕΔΡΕΙΟ: Ευχαριστούμε την κυρία Σκλήρη. 


Τώρα θα ακολουθήσει ένας κύκλος παρεμβάσεων, δικών σας παρεμβάσεων, σε σχέση με τις εισηγήσεις που έχουν αναπτυχθεί μέχρι αυτή τη στιγμή. 


Ας ξεκινήσουμε με την κυρία Μπασιά.

ΜΠΑΣΙΑ: Καλημέρα και από εμένα. Να πω ότι χαίρομαι που είμαι εδώ για δύο λόγους. Γιατί μου αρέσει πάρα πολύ η θεματολογία και νομίζω ότι θα πάρω πράγματα να τα μεταφέρω στον τόπο μου, αλλά γιατί είμαι στην πανέμορφη Κέρκυρα. 


Θα αρχίσω από την τελευταία εισηγήτρια. Ήταν εκπληκτική η εμπειρία και από τους Έλληνες που ζουν στο εξωτερικό, πήρα πολλά πράγματα και θα ήθελα μάλιστα να μας δώσετε και ένα site μετά, να μπορούμε να βρούμε τις εισηγήσεις. Όμως να σταθώ, επειδή έχω έναν αγώνα πολλά χρόνια, με γνωρίζει και η εισηγήτρια, για το θέμα της βίας, ήδη από το 2000 με την βοήθεια της Γενικής Γραμματείας το κάναμε πιο έντονα και εγώ είμαι και τόπος υποδοχής οικονομικών μεταναστών και έχουμε και trafficking και όλα αυτά, για ξενώνα και δημιουργία δομών και όλα αυτά τα κάνουμε ευκαιριακά πάντα, μέσα από προγράμματα ή μέσα πια από την επιμόρφωση που έχουμε πάρει δύο-τρία στελέχη από τη Γενική Γραμματεία Ισότητας και από το ΚΕΦΗ. 


Είδα λοιπόν ότι όλα αυτά πρέπει να γίνουν, από την εμπειρία μου το είδα, σε επαγγελματικό επίπεδο. Μπορεί να είμαστε εθελόντριες, αλλά πρέπει πια να δράσουμε επαγγελματικά για να έχουμε αποτέλεσμα. Είναι πολύ κρίμα να μην έχουμε τη δύναμη να στηρίζουμε μέχρι τέλους αυτές τις γυναίκες ή να τις στηρίζουμε με δικά μας μέσα και αόριστα και χωρίς σημαντική βοήθεια. 

Γενικά όλη η Κρήτη έχει αυτό το πρόβλημα. Το Ηράκλειο έχει έναν ιδιωτικό ξενώνα. Ήδη μαζεύουμε υπογραφές πολλά χρόνια, η Τοπική Αυτοδιοίκηση Α’ και Β’ Βαθμού ανεξαρτήτως χρωμάτων και ποιος είναι επικεφαλής, έχουν αποδεχτεί, έχουμε περάσει τη Χάρτα και στο Δήμο Χανίων, έχουμε γραφεία και λοιπά, αλλά χωρίς στελέχωση. 


Θα θέλαμε λοιπόν και θα ήθελα προσωπικά να μας πείτε, πότε ξεκινούν αυτές οι δράσεις, ποιος θα μας ενημερώσει, τι πρέπει να κάνουμε, γιατί φαντάζομαι εδώ όλες ενδιαφερόμαστε για αυτό. Θα ήθελα δηλαδή κάτι πιο συγκεκριμένο, πότε, τι να κάνουμε και πως. Έχουμε μεγάλη αγωνία. Ειδικά εμείς σας λέω στη Κρήτη, αλλά και στα Χανιά, έχουμε πολύ μεγάλο πρόβλημα. 


Ευχαριστώ πολύ.

ΠΡΟΕΔΡΕΙΟ: Παρακαλώ να αναφέρετε το όνομά σας και την ιδιότητά σας για τα πρακτικά.
Ε. ΜΑΣΟΥΡΗ: Λέγομαι Μασούρη Ειρήνη και είμαι  Κοινοτική Σύμβουλος στο Κρυονέρι Αττικής. 


Εγώ από όλα αυτά τα οποία άκουσα, με πολύ μεγάλη ευχαρίστηση είδα, παρότι είμαστε μία μικρή χώρα, αλλά οι βαθιές δημοκρατικές ρίζες που έχουν οι Έλληνες μας έχουν βοηθήσει να έχουμε σε σχέση με άλλες χώρες, πολύ μεγαλύτερες και πλουσιότερες, αρκετά καλά επίπεδα στην ισότητα της γυναίκας και σε κάποιες κοινωνικές παροχές. Δηλαδή, άκουσα με πολύ μεγάλη κατάπληξη ότι στις χώρες τις ευρωπαϊκές υπάρχει γυναικείος και αντρικός μισθός, υπάρχει τέτοια ανισότητα στο χώρο της δουλειάς και γενικά σε κοινωνικές παροχές. 

Ήθελα να διευκρινίσω κάτι, γιατί δεν ξέρω αν το κατάλαβα σωστά. Στη Σουηδία υπάρχει διαφορά μισθοδοσίας για την ίδια εργασία ή κατά επάγγελμα αλλιώς αμείβεται ο μηχανικός, αλλιώς ο νοσηλευτής, άντρας ή γυναίκα; 


Επίσης, για την Αγγλία ήθελα να πω, ότι νομίζω ότι στη συνείδηση των Ελλήνων η Αγγλία δεν είναι η χώρα που έχει τα επιθυμητά επίπεδα κοινωνικών παροχών. Είναι γνωστό. Πιστεύω ότι υπάρχει μία πολύ συντηρητική στάση απέναντι και στην ισότητα και θα έλεγα και δημοκρατικά, αν μου επιτρέπεται αυτό να το πω, ότι έχει πολύ μειωμένο δείκτη δημοκρατικότητας.

Σας ευχαριστώ.

Χ. ΜΙΚΕ: Καλημέρα σε όλους. Λέγομαι Μικέ Χριστίνα και είμαι Δημοτική Σύμβουλος και επικεφαλής αντιπολίτευσης στο Δήμο Καλλικράτειας, που είναι στο Νομό Χαλκιδικής. 

Ήθελα και εγώ να απευθυνθώ στην τελευταία ομιλήτρια, την κυρία Σκλήρη και να ρωτήσω αν ήδη έχουν γίνει τέτοια σεμινάρια μέχρι σήμερα από τη Γραμματεία  Ισότητας ή αν απευθύνθηκαν αυτά τα σεμινάρια τα εκπαιδευτικά μόνο σε άντρες, σε αντρικό πληθυσμό, δηλαδή σε αιρετούς άντρες. 


Θα σας πω τη δική μου εμπειρία. Διανύω ήδη τη δεύτερη 4ετία στην Τοπική Αυτοδιοίκηση και αισθάνομαι ότι είμαι ξυπόλητη στα αγκάθια. Δεν είχα καμία ενημέρωση, δεν έχω καμία ενημέρωση, ούτε από το Δήμαρχο, ούτε από τη Διοικούσα Επιτροπή. 


Για αυτό λοιπόν θα ήθελα, αν είναι δυνατόν, αυτό να προχωρήσει όσο το δυνατόν γρηγορότερα γιατί αισθάνομαι και θεωρώ ότι όλες μας εδώ μέσα το βιώνουν αυτό, μια αδυναμία. Δεν ξέρω πόσο αυτήν την αδυναμία την αισθάνονται άντρες μέσα στο Δημοτικό Συμβούλιο. Θεωρώ όμως ότι θα ήταν επιβεβλημένο αυτού του είδους τα επιμορφωτικά σεμινάρια να γίνουν όσο το δυνατόν γρηγορότερα.


Ευχαριστώ. 

Ε. ΚΑΡΑΣΤΕΡΓΙΟΥ: Καλημέρα σε όλους, λέγομαι Καραστεργίου Ελένη, είμαι Πρόεδρος Δημοτικού Συμβουλίου του Δήμου Σταγίρων – Ακάνθου, ο οποίος είναι στην Χαλκιδική. 

Θα ήθελα να ευχαριστήσω όλους τους καλεσμένους του πάνελ καταρχήν, γιατί οι πληροφορίες που εισπράξαμε ήταν πάρα πολύ σημαντικές και πόσο μάλλον περισσότερο την στιγμή που υπηρετούν σε Δήμους άλλων ευρωπαϊκών χωρών. 


Συγκεκριμένα, αναφέρθηκε από την κυρία Κυριανέ-Εφραιμίδου, η ύπαρξη στο Δήμο τους εντεταλμένων κυρίως γυναικών, αν κατάλαβα καλά, που είναι υπεύθυνες για θέματα ισότητας και άλλων προβλημάτων που απασχολούν τις γυναίκες, όπως θέματα οικογενειακής βίας. 


Θα ήθελα να ρωτήσω αν αυτός ο φορέας των εντεταλμένων αποτελείται από Δημοτικούς Συμβούλους ή από γυναίκες, επιστήμονες κάποιων ειδικοτήτων, για παράδειγμα γιατρούς, ψυχολόγους, κοινωνικούς λειτουργούς. Πώς λειτουργεί περαιτέρω ο φορέας αυτός, δηλαδή αν απλώς καταγράφει τα συγκεκριμένα προβλήματα ή αν βοηθά και στην περαιτέρω επίλυσή τους και με ποιους τρόπους. 


Ευχαριστώ.

ΣΥΝΕΔΡΟΣ: Καλημέρα και από εμένα. Προέρχομαι από το Δήμο Καλαμαριάς, είμαι Πρόεδρος του Δημοτικού Οργανισμού Κοινωνικής Φροντίδας. 

Θέλω και εγώ από τη μεριά μου να ευχαριστήσω όλους τους εισηγητές που μας μετέφεραν στις χώρες τους και στις πολιτικές διαχείρισης κοινών προβλημάτων, προβλημάτων που αφορούν όλους όσους ασχολούμαστε με την Τοπική Αυτοδιοίκηση.


Θέλω να ξεκινήσω από το τέλος, από την κυρία Σκλήρη. Ήταν πάρα πολύ ενδιαφέροντα αυτά όλα που μας είπατε γιατί τα διαχειριζόμαστε χωρίς να έχουμε ειδικές γνώσεις και να έχουμε ειδικές δομές για προβλήματα που γνωρίζουμε ότι στις τοπικές κοινωνίες είναι πάρα πολύ συχνά, για την ενδοοικογενειακή βία, τα προβλήματα των γυναικών και με πολύ ενδιαφέρον περιμένουμε αυτό το πρόγραμμα να ανταποκριθούμε, γιατί σας λέω ότι πέφτουν στην αντίληψή μας και είμαστε υποχρεωμένοι να βοηθήσουμε τέτοια προβλήματα με τους κοινωνικούς λειτουργούς, που πρέπει να αντιμετωπίσουν όλα τα προβλήματα τα κοινωνικά στο Δήμο και νομίζω ότι είναι πάρα πολύ σημαντικό και το περιμένουμε με πολύ ενδιαφέρον. 

Θέλω να κάνω και μία ερώτηση στην κυρία Λιάκου. Επειδή είμαι υπεύθυνη για τους Παιδικούς Σταθμούς και είδα τη μεγάλη ευελιξία με την οποία αυξάνετε τις θέσεις που χρειάζονται κάθε χρόνο για τους Παιδικούς Σταθμούς, δηλαδή τις αιτήσεις που υπάρχουν για θέσεις στους Παιδικούς Σταθμούς. 


Επειδή γνωρίζω ότι υπάρχουν χρονοβόρες διαδικασίες για να αυξήσουμε τις θέσεις, το προσωπικό, τους χώρους, πώς είναι δυνατόν εσείς τόσο εύκολα να αυξάνετε ανάλογα με τη ζήτηση τις θέσεις ή τους Παιδικούς Σταθμούς; Γιατί το αντιμετωπίζουμε και νομίζω ότι όλοι οι συνάδελφοι αυτόν τον καιρό με τις επιλογές στους Παιδικούς Σταθμούς, κάτι πολύ έντονο, που είμαστε αναγκασμένοι  να αφήσουμε παιδιά απέξω. Δηλαδή, στόχος όλων είναι να αυξήσουμε τους Παιδικούς Σταθμούς, αλλά με εντυπωσίασε ο τρόπος που ανάλογα με τη ζήτηση αυξάνονται οι θέσεις. 

Ευχαριστώ πολύ. 

Μ. ΛΥΜΠΕΡΟΠΟΥΛΟΥ: Καλημέρα σας. Λυμπεροπούλου Μαρία από το Δήμο Διονύσου Αττικής. Είμαι Αντιδήμαρχος. 


Είναι φοβερή η ευκαιρία που δόθηκε και σήμερα και χθες και ευχαριστούμε πολύ όλες οι γυναίκες. 


Ήθελα οπωσδήποτε να τονίσω την αναγκαιότητα της δημιουργίας των σεμιναρίων που είπατε, γιατί σαν Αντιδήμαρχος, σκεφτείτε και οι άλλες οι κυρίες στο Δημοτικό Συμβούλιο, έχω δεχτεί και επίθεση με τον χαρακτηρισμό «άσχετης» κάποια στιγμή σε ένα Δημοτικό Συμβούλιο. Το πάλεψα με ευγένεια και διακριτικότητα, αλλά αυτό δεν πρόκειται να το ξεχάσω ποτέ. 


Θα ήθελα οπωσδήποτε δηλαδή να υπάρχει μία καθοδήγηση εκπαιδευτική, αλλά και στους άντρες παρακαλώ, γιατί και αυτοί είναι κατά κάποιον τρόπο «άσχετοι» στη δημόσια διοίκηση και κάνουν τους πολύ ενημερωμένους. 


Κάτι άλλο να συμπληρώσω. Θα πρέπει να οριστεί, δηλαδή βάσει  εγκυκλίου και να πηγαίνει στους Δήμους η εντολή κάποια Δημοτική Σύμβουλος, άσχετα αν είναι Αντιδήμαρχος ή Δήμαρχος, τέλος πάντων Δημοτική Σύμβουλος, να ασχολείται, να επιβάλλεται να ασχολείται με τα θέματα της ισότητας γυναικών. Όχι να το αφήνουμε έτσι, ποια θα το πάρει και τα λοιπά. Να είναι υποχρεωτική η ανάθεση. Αυτό θέλω να πω. 

Γενικά ότι είπατε περί μισθών στην Ευρώπη, αναφέρομαι στις κυρίες και τους κυρίους που είναι στο εξωτερικό, μας εντυπωσιάσατε μεν, αλλά να ξέρετε ότι και εμείς ενημερωνόμαστε για τα θέματα στο εξωτερικό και εμείς είμαστε σε πολύ καλό επίπεδο. Είμαστε μπορώ να σας πω λίγο καλύτερα σε ορισμένα θέματα. Κοινωνικής ασφάλισης και όλα αυτά, οπωσδήποτε υπερέχετε, αλλά κοινωνικής ισότητας είμαστε πολύ καλύτερα εδώ. 


Ευχαριστώ πάρα πολύ και ελπίζουμε σε καλύτερα. 

ΠΡΟΕΔΡΕΙΟ: Να κάνω μία διευκρίνιση. Η τοποθέτησή σας σχετικά με τον ορισμό υπεύθυνου Δημοτικού Συμβούλου για θέματα ισότητας, αφορούσε μόνο σε  γυναίκα;
Μ. ΛΥΜΠΕΡΟΠΟΥΛΟΥ: Εφόσον πρόκειται για γυναίκες…

ΠΡΟΕΔΡΕΙΟ: Η ισότητα είναι ζήτημα και των δύο φύλων.

Μ. ΛΥΜΠΕΡΟΠΟΥΛΟΥ: Εγώ είμαι αυτή που λέω ότι είμαστε άνθρωποι και δεν είμαστε γυναίκας και άντρας. Αυτό είναι θέμα ιδιοσυγκρασίας, η διαφορά. Από εκεί και πέρα όμως, εφόσον αντιμετωπίζουμε το πρόβλημα και σαν Συνδιάσκεψη Αιρετών Γυναικών, έχουμε προγράμματα, έχουμε ομάδες, έχουμε συμβούλια, όλα αυτά που αφορούν μόνο την ισότητα των γυναικών, εγώ δεν έχω αντίρρηση να οριστεί και άντρας, αλλά να μην ανοίξουμε τώρα διαμάχη στο Δημοτικό Συμβούλιο. Εγώ θα προτιμούσα να είναι μία γυναίκα, η οποία να είναι υπεύθυνη όλων των προβλημάτων που συσσωρεύονται και να τα προωθεί. 


Ευχαριστώ πολύ.

ΠΡΟΕΔΡΕΙΟ: Κατανοητή η θέση σας. Άλλη συνάδελφος; 

Χ. ΣΑΡΑΦΗ: Καλή σας μέρα. Λέγομαι Σαράφη Χρυσούλα και είμαι Νομαρχιακή Σύμβουλος στο Νομό Χαλκιδικής. 

Άκουσα με πολλή προσοχή όλους τους ομιλητές. Θέλω να συγχαρώ για την ενημέρωση τις κυρίες και τον κύριο που ήρθαν από το εξωτερικό για να μας κάνουν αυτήν την ενημέρωση και θέλω να απευθυνθώ στην κυρία Αλίκη Σκλήρη.


Μιλήσατε για το ολοκληρωμένο σχέδιο δράσης και τις διαβουλεύσεις που έχει κάνει η ΚΕΔΚΕ με το Γραφείο Ισότητας. Θα ήθελα αν έχετε να μας δώσετε μία απάντηση, ποιες διαβουλεύσεις έχουν γίνει με την ΕΝΑΕ, γιατί καθότι Νομαρχιακή Σύμβουλος, λυπούμαι βέβαια σήμερα που η ΕΝΑΕ καταρχήν απουσιάζει από εδώ, αλλά δεν βλέπω κάποια ιδιαίτερη κίνηση να γίνεται από την ΕΝΑΕ σχετικά με όλο αυτό. Έχει να κάνει και με την Γραμματεία Ισότητας προς την ΕΝΑΕ;


Δεύτερον. Να σας πω ότι στις Νομαρχίες δεν υπάρχουν Γραφεία Ισότητας. Στο Νομό Χαλκιδικής για παράδειγμα, στο Γραφείο Ισότητας είναι ένας άντρας. 


Ευχαριστώ.

Ε. ΖΑΡΙΦΗ: Ονομάζομαι Ζαρίφη Έφη και είμαι από το Δήμο Παλαιοκάστρου του Νομού Τρικάλων και θα ήθελα να αναφερθώ λίγο στους Παιδικούς Σταθμούς. 

Όσον αφορά το δικό μου Δήμο, είναι ίσως ο μοναδικός Δήμος στο Νομό μας ο οποίος έχει Παιδικό Σταθμό, στο οποίο δεν παίρνουμε τροφεία για τα παιδιά που έχουμε εκεί πέρα. Δηλαδή, από ηλικία 2,5 έως 4,5 χρονών που πάνε τα παιδιά. 


Από εκεί και πέρα, στην πρωτεύουσα του Νομού, στα Τρίκαλα, υπάρχουν τρεις Βρεφικοί Σταθμοί. Οι δύο είχαν λειτουργήσει με πρόγραμμα της Ευρωπαϊκής Ένωσης, που ήταν για δύο χρόνια και έπαιρναν παιδιά από μητέρες που δεν ήταν εργαζόμενες για να μπορέσουν να βρουν εργασία, καθώς επίσης και από κάποιες ευπαθείς ομάδες, δηλαδή πολύτεκνες οικογένειες, ανύπαντρες μητέρες. 


Τώρα δυστυχώς που το πρόγραμμα έχει καταργηθεί, αυτοί οι Βρεφικοί Σταθμοί πέρασαν στον Οργανισμό Εργατικής Εστίας και δεν δέχονται παιδιά παρά μόνο αυτών που οι μητέρες είναι εργαζόμενες και έχουν ταμείο ασφάλειας ΙΚΑ, με αποτέλεσμα πάρα πολλές πολύτεκνες μητέρες που δουλεύουν στο Δημόσιο, να πληρώνουν έξτρα. Για παράδειγμα, εγώ συγκεκριμένα, το μισό του μισθού μου φεύγει στο να πληρώνω κάποια γυναίκα για το παιδί, για τα παιδιά. 


Θα ήθελα να ρωτήσω αν στο εξωτερικό, στους Παιδικούς Σταθμούς πληρώνουν οι γονείς τροφεία για τα παιδιά. 


Ευχαριστώ πολύ. 

Λ. ΚΟΛΟΒΟΥ: Καλή σας μέρα, είμαι η Λίτσα η Κολοβού, Δημοτική Σύμβουλος του Δήμου Θεσσαλονίκης. Υπηρετώ στην Τοπική Αυτοδιοίκηση έξι 4ετίες τώρα, πέρασα από διάφορες θέσεις. 


Αυτό που θέλω να πω είναι ότι η Τοπική Αυτοδιοίκηση καλύπτει πάρα πολλούς τομείς στην κοινωνική τουλάχιστον μέριμνα, που θα έπρεπε να τα κάνει η Πολιτεία. Στο Δήμο Θεσσαλονίκης έχουμε 33 Παιδικούς Σταθμούς, έχουμε το μοναδικό Βρεφοκομείο για όλη τη Βόρειο Ελλάδα, τον Άγιο Στυλιανό. Έχουμε την Στέγη Κακοποιημένης Γυναίκας και Ανήλικου Κοριτσιού. Έχουμε το Γραφείο Εξυπηρέτησης Γυναικών που παρέχουμε ψυχολογική στήριξη και νομική προστασία σε κακοποιημένες γυναίκες. Έχουμε λοιπόν διάφορες δομές για να εξυπηρετήσουμε τη γυναίκα γενικότερα, αλλά και την οικογένεια. 


Αυτό που μου έκανε τρομερή εντύπωση και θεωρώ ότι εντυπωσιαστήκαμε όλες εδώ που  βρισκόμαστε, είχαμε σαν πρότυπο τις Σκανδιναβικές Χώρες και την Αγγλία και λοιπά, στον τομέα της ισότητας να μην υπάρχουν προβλήματα. Και όμως βλέπουμε ότι υπάρχουν μισθολογικές διαφορές σε χώρες που μέχρι σήμερα τουλάχιστον  εγώ πίστευα ότι δεν θα υπήρχαν. Στην Ελλάδα ευτυχώς δεν έχουμε τέτοια φαινόμενα. 

Θα ήθελα να ρωτήσω αν στους μισθούς συμπεριλαμβάνονται, γιατί ακούσαμε υψηλά νούμερα, για 2.000 και παραπάνω ευρώ μισθό. Μέσα σε αυτούς τους μισθούς συμπεριλαμβάνονται και οι εργοδοτικές εισφορές και ιατροφαρμακευτική περίθαλψη και λοιπά ή τα πληρώνει ο εργαζόμενος; 
Κάτι ακόμη που ήθελα να ρωτήσω την κυρία Σκλήρη. Στις υφιστάμενες δομές, όπως εμείς έχουμε το Γραφείο Γυναικείων Θεμάτων και τη Στέγη Κακοποιημένης Γυναίκας, θα υπάρξουν ενισχύσεις ώστε να βελτιωθούν ακόμα περισσότερο ή σε καινούργιες δομές θα γίνουν;

Σας ευχαριστώ θερμά. 

Ε. ΣΤΕΡΓΙΟΥ: Να χαιρετίσω και εγώ τη συνάντηση τη σημερινή, να ευχαριστήσω τους ομιλητές με τις πολύ ενδιαφέρουσες πληροφορίες που μας έδωσαν. 


Είμαι η Στεργίου η Έφη. Έρχομαι από το Μεσολόγγι. Είμαι Αντινομάρχης στην Νομαρχιακή Αυτοδιοίκηση Αιτωλοακαρνανίας στα θέματα υγείας και κοινωνικής αλληλεγγύης και συγχρόνως, πρέπει να πω και την εργασιακή μου εμπειρία, σαν Προϊσταμένη επί πολλά χρόνια, 28, στην Διεύθυνση Πρόνοιας του Νομού, στο Τμήμα Κοινωνικών Λειτουργών. 


Ένα θέμα που ακούστηκε πολύ εδώ, είναι η ενδοοικογενειακή βία και φυσικά είναι ένα πολύ σημαντικό πρόβλημα. Αναφέρθηκε από την Γενική Γραμματεία Ισότητας κάποιο πρόγραμμα που αφορά τους ΟΤΑ Α’ Βαθμού και θέλω να πω ότι εμείς στην Πρόνοια και σαν Νομαρχία, έχουμε πάρα πολλές φορές ασχοληθεί με τα θέματα αυτά, που όμως υπάρχει μία διαπίστωση της αδυναμίας της Πρόνοιας να αντιμετωπίσει και επαφίεται στη θέληση, στον εθελοντισμό των κοινωνικών λειτουργών, οι οποίοι δυστυχώς δεν υπάρχουν. Αυτήν την στιγμή στο Μεσολόγγι δεν υπάρχει καμία κοινωνική λειτουργός στην Πρόνοια, παρά την αύξηση των κοινωνικών προβλημάτων, όπως όλοι γνωρίζουμε και δη του προβλήματος αυτού που τέθηκε και είναι πολύ ενδιαφέρον, θα ήταν πάρα πολύ καλό να γίνει σε επίπεδο Νομαρχίας, Β’ Βαθμού Αυτοδιοίκησης δηλαδή, ένας ξενώνας, ένα κέντρο στήριξης κακοποιημένων γυναικών, ένας συμβουλευτικός σταθμός. 


Επίσης, πρέπει να αναφέρω και κάτι άλλο, το οποίο προσωπικά το έχω επισημάνει και με επιστολή μου στον Υπουργό Πρόνοιας. Το θέμα της δυσκολίας, της μεγάλης δυσκολίας που αντιμετωπίζουν οι ανύπαντρες μητέρες. Της παντελούς ανυπαρξίας στήριξης σε επίπεδο κοινωνικής πολιτικής. Δεν υπάρχει τίποτα. Υπάρχει ένα εξευτελιστικό επίδομα των 40 € να αντιμετωπίσουν οι ανύπαντρες μητέρες, οι οποίες συνήθως είναι σε δύσκολη οικονομική κατάσταση, την ανατροφή του παιδιού τους. Με 40 € τις επιδοτεί η Πολιτεία δυστυχώς. 


Επίσης, ένα άλλο ζήτημα το οποίο το θεωρώ πολύ σημαντικό, καθώς εμείς στην Αιτωλοακαρνανία έχουμε αρκετές δομές στήριξης, φιλανθρωπικά σωματεία, εθελοντικές οργανώσεις, που ασχολούνται με ΑΜΕΑ, με παιδιά, τις οποίες επιχορηγούμε σαν Νομαρχιακή Αυτοδιοίκηση με χρήματα που διαθέτει η Πολιτεία και εδώ πρέπει να καταθέσω ότι αυτά τα χρήματα δυστυχώς χρόνο με τον χρόνο λιγοστεύουν και δεν αρκούν να καλύψουμε ούτε τις στοιχειώδεις ανάγκες λειτουργίας των ιδρυμάτων αυτών. 


Ευχαριστώ πολύ.

Ι. ΜΟΥΡΑΤΗ: Καλημέρα σας, καλημέρα στο σεβαστό Προεδρείο. Η θεματολογία σήμερα ήταν πάρα πού ενδιαφέρουσα και σας ευχαριστούμε πολύ. 

Λέγομαι Μουράτη Ιωάννη, είμαι Δημοτική Σύμβουλος στην Καλαμαριά επί τέσσερις 4ετίες, πάντα στην αντιπολίτευση. 


Θέλω να πω ότι έχω παρακολουθήσει όλα τα Συνέδρια της ΚΕΔΚΕ των Αιρετών Γυναικών, αλλά και του Δικτύου Αιρετών Γυναικών, επί 14 χρόνια. 


Βέβαια, έχω κάνει προτάσεις στο Δήμο μου και αρχικά για το Γραφείο Ισότητας, όμως, λυπάμαι που το λέω, η πρότασή μου είναι ακόμα απλά πρόταση. 


Θέλω να ενημερώσω τις αγαπητές συναδέλφισσες εδώ, ότι σαν μέλος του Διοικητικού Συμβουλίου μιας Δημοτικής Επιχείρησης Παιδικών Σταθμών που είχαμε στην Καλαμαριά εδώ και δέκα χρόνια, λειτουργούσε με προγράμματα ευρωπαϊκά και ήταν ένα πρότυπο. Βέβαια, τώρα αυτές οι επιχειρήσεις έχουν λυθεί και έχει γίνει μία νέα Κοινωφελής Δημοτικής Επιχείρηση Αρωγής και Κοινωνικής Πολιτικής και ενώ με τόση ευκολία άκουσα από τον κύριο Ισίδωρο Διακίδη ότι έχουν λέει προγραμματίσει δέκα Σταθμούς, δέκα αν κατάλαβα καλά, εγώ με τα λύπης μου λέω ότι αυτή η επιχείρηση όπως ήταν πριν δέκα χρόνια, το ίδιο εξακολουθεί να είναι, χωρίς κανένα νέο τμήμα και για φέτος έμειναν απέξω 85 παιδιά. Είναι φοβερό το νούμερο. 

Θέλω να ρωτήσω, ο Δήμος επιδοτεί αυτούς τους Σταθμούς, αναλαμβάνει όλα τα έξοδα; Δεν έχουν συμμετοχή οι γονείς; Και με τόση ευκολία γίνονται δέκα Σταθμοί; Είναι ένα μεγάλο νούμερο που με εντυπωσίασε. Μακάρι σε εμάς να συνέβαινε ένας Σταθμός να γίνει, κάτι αντίστοιχο με εσάς που δέκα κάνετε. 


Ενημερωτικά σας λέω ότι οι γονείς πληρώνουν τα δίδακτρα και μάλιστα υψηλά, γύρω στα 1.800 € πλήρωναν για τα παιδιά του Βρεφικού και 1.600 για του Παιδικού. Βέβαια, τώρα με αυτά τα προγράμματα της Εργατικής Εστίας έχουν ακόμη βελτιωθεί γιατί κάποιοι γονείς απαλλάσσονται, της τάξεως του 4.200  € αν δεν κάνω λάθος για τους Βρεφικούς έχουν την δυνατότητα οι γονείς να παίρνουν την κάρτα και έτσι να πληρώνουν αντί οι ίδιοι, πληρώνει η Εργατική Εστία. Αυτών βέβαια που είναι ασφαλισμένοι στην Εργατική Εστία και έχουν δικαιώματα και συγχαίρω εγώ αυτό το προνόμιο που έχουν οι γονείς, συγχαίρω την κυβέρνηση.

Θέλω ακόμη να πω ότι με εντυπωσίασε αυτό που άκουσα από την κυρία Λιάκου, ότι υπάρχει αυτή η διαφορά μεταξύ αμοιβής εργαζομένων γυναικών και αντρών. Ειλικρινά, με εντυπωσίασε. 

Ευχαριστώ πολύ. 
Κ. ΤΑΟΥΞΗ: Ταουξή Καλλιόπη, από το Δήμο Αγίου Στεφάνου Αττικής. 

Ευχαριστώ και εγώ το Προεδρείο και τους συναδέλφους που ήρθαν από τις χώρες της Ευρωπαϊκής Ένωσης και μας ενημέρωσαν σχετικά με τα θέματα που αφορούν και εμάς ουσιαστικά στους Δήμους μας. 


Θέλω μία διευκρίνιση από την κυρία Λιάκου. Αν αυτοί οι μισθοί αφορούν δημοσίους υπαλλήλους ή αφορούν και υπαλλήλους οι οποίοι εργάζονται στη φάμπρικα, στον ιδιωτικό τομέα και τα λοιπά. 


Θα ήθελα να πω στο Προεδρείο, στην κυρία Σκλήρη, ότι θα πρέπει να θεσμοθετηθεί το Γραφείο Ισότητας για όλους τους Δήμους και σε όλες τις υπηρεσίες θα πρέπει αν έχουν συμμετοχή οι Δήμοι, γιατί κακά τα ψέματα, η κακοποιημένη γυναίκα δεν είναι μόνο εκείνη που κακοποιείται και φαίνεται. Είναι και η γυναίκα που κάθεται στο σπίτι, που δεν έχει απασχόληση, η οποία δεν τολμά να βγει από το καβούκι της και κάτι θα πρέπει να κάνει η Τοπική Αυτοδιοίκηση για να πλησιάσει αυτές τις γυναίκες, οι οποίες είναι απομονωμένες ουσιαστικά, ίσως λόγω μιας κακής νοοτροπίας που παλιότερα υπήρχε ότι η γυναίκα δεν μπορούσε να δουλέψει γιατί έπρεπε να κάνει την οικογένεια, να αναθρέψει τα παιδιά και τα λοιπά ή και το θέμα των μεταναστριών. Έχουμε οικονομικούς μετανάστες νομίζω σε όλες τις περιοχές μας. Οι γυναίκες αυτές είναι απομονωμένες, είναι ξένες προς την Τοπική Αυτοδιοίκηση. Τη μόνη επαφή που έχουν με την Τοπική Αυτοδιοίκηση, είναι να πάνε στα ΚΕΠ ή όπου αλλού χρειάζεται  για να κάνουν τα χαρτιά τους, να παραμείνουν πέντε ή δέκα χρόνια στον τόπο μας. 


Θα πρέπει η Τοπική Αυτοδιοίκηση να πλησιάσει όλες αυτές τις γυναίκες, είτε μέσω του Γραφείο Ισότητας, που εγώ θα το έλεγα αν ασχολείται με τα γυναικεία θέματα, Γραφείο Ανωτερότητας, γιατί η γυναίκα είναι ανώτερη ουσιαστικά από τον άντρα. Από την στιγμή που κρατά την οικογένεια, από την στιγμή που τίκτει, από την στιγμή που κρατά τα παιδιά και βλέπουμε, δεν λέμε για κακοποιημένο άντρα, λέμε για κακοποιημένη γυναίκα. Ο άντρας έχει άλλα μέσα…
ΠΡΟΕΔΡΕΙΟ: Υπάρχουν και κακοποιημένοι άντρες και εδώ μιλάμε για ισότητα και όχι για ανισότητα εις βάρος των αντρών. Μιλάμε για ισότητα των δύο φύλων, είμαστε ίσα τα δύο φύλα. Γραφείο Ισότητας των δύο φύλων και όχι ανωτερότητας του ενός έναντι του άλλου. Ας μην μπούμε σε αυτή τη συζήτηση.

Κ. ΤΑΟΥΞΗ: Ας μην μπούμε, είναι πολύ μεγάλο το ζήτημα, χρόνια πάλεψα για αυτήν την ισότητα των γυναικών, η οποία ουσιαστικά καταστρατηγείται, δεν είναι ισότητα. 

Με όλα αυτά που σας ανέφερα, ότι η γυναίκα παραμένει περισσότερες ώρες στο σπίτι, που δεν είναι ενεργή, με την ποσόστωση του 30% στα ψηφοδέλτια, που για εμένα έτσι όπως έχει γίνει, είμαι επικεφαλής συνδυασμού, ψάχναμε την τελευταία στιγμή να βρούμε κάποια γυναίκα να τη βάλουμε στο ψηφοδέλτιο για να συμπληρώσουμε, αλλιώς θα ήταν άκυρο το ψηφοδέλτιο. Οι γυναίκες δεν εκλέγονται πάρα πολύ εύκολα έναντι των αντρών. Αυτό θα πρέπει να το δούμε και να το μελετήσουμε σαν γυναίκες, γιατί ο άντρας λέει «εγώ έχω πιο πολλές ελεύθερες ώρες από εσένα που κάθεσαι στο σπίτι, που διαβάζεις τα παιδιά», αν και σήμερα η αγορά εργασίας είναι ίδια για όλους μας τουλάχιστον. Παλιότερα η γυναίκα ήταν σε άλλο επίπεδο. 

Η τοποθέτησή μου είναι ότι θα πρέπει να πλησιάσει η Τοπική Αυτοδιοίκηση μέσω του Γραφείο Ισότητας, που θα πρέπει να είναι υποχρεωτικό – επαναλαμβάνω – να πλησιάσει όλες τις γυναίκες που είναι ανενεργές και τις μετανάστριες, οι οποίες είναι άφαντες ουσιαστικά. Έχουμε μεγάλο πρόβλημα, ειδικά εμείς στον τόπο μου. 
Μ. ΑΜΑΝΑΤΙΔΟΥ: Μαρία Αμανατίδου, Δημοτική Σύμβουλος στο Δήμο Κιλκίς και στην επαγγελματική μου ζωή είμαι δικηγόρος Θεσσαλονίκης και σήμερα βλέπω και άλλες συναδέλφισσες εδώ από την Θεσσαλονίκη και πιστεύω σε αυτά που θα τοποθετηθώ, υπάρχει μία ταύτιση απόψεων. 


Ακούμε από χθες και από τους εισηγητές και εισηγήτριες και σήμερα, διαρκώς τη λέξη ισότητα των δύο φύλων και θα ήθελα να παρατηρήσω εδώ ευθύς εξαρχής ότι με ενοχλεί – εντός εισαγωγικών – η αποδοχή αυτής της διάκρισης. Πιστεύω ότι δεν είμαστε υποδεέστερες. Το αν έχουμε την ισότητα ή όχι, το διαμορφώνουμε οι ίδιες.


Γιατί το λέω αυτό. Αν τεθεί υπόψη σας το ερώτημα: γιατί οι ελεύθεροι επαγγελματίες, δικηγόροι, μηχανικοί, επιχειρηματίες, αντιμετωπίζονται με ίσους όρους και έχουν παντού τους ίδιους και ίσους όρους με τους άντρες, γιατί αυτό να συμβαίνει στο ελεύθερο επάγγελμα και γιατί αυτό να μην συμβαίνει σε οποιαδήποτε εξαρτημένη εργασία ή στο Δημόσιο. 


Στις απαντήσεις, θα παρακαλούσα και το Προεδρείο να πάρει θέση πάνω σε αυτό. 


Μία απάντηση είναι γιατί εμείς εκεί αυτό δίνουμε, δίνουμε τον εαυτό μας, αντεπεξερχόμαστε απόλυτα σε αυτό που ζητά η αγορά, η επαγγελματική και κοινωνική και έτσι μας αντιμετωπίζουν ίδιες. 


Το αν ακόμα και στο χώρο των δικηγόρων, των μηχανικών, των πολιτικών γυναικών, των επαγγελματικών, όλων των ελεύθερων επαγγελματιών, ακόμα και στο Δημόσιο, αν βγάζουμε την ανεξαρτησία με την έννοια όχι την φεμινιστική, δεν ακούγεται καλά αυτό διαρκώς που ακούμε στα αυτιά μας, ισότητα, ισότητα. Με ενοχλεί. Αν βγάζουμε από μέσα μας την αυτοπεποίθηση ότι υπάρχει αυτή η ισότητα, αυτήν την αποδοχή θα την έχουμε. 

Μεγάλωσα από συντηρητική οικογένεια. Ο καθένας εδώ εκφράζει τις απόψεις του και σας εκφράζω την άποψή μου βέβαια, πέρα από τις στατιστικές, που είναι και μία εμπειρία 21-22 ετών μέσα από μία καριέρα μαχόμενης δικηγόρου και ανθρώπου που ασχολείται με τα κοινά, γιατί έχω και μια εμπειρία ως υποψήφια Βουλευτής ΠΑΣΟΚ Νομού Κιλκίς.


Θα ήθελα λοιπόν να πω ότι εμείς σαν μητέρες είμαστε αυτές που διαμορφώνουμε και το αύριο των γυναικών. Ότι γαλουχήσεις, όπως γαλουχήσεις τα παιδιά σου, όπως τα μεγαλώσεις, αυτό θα εισπράξεις. Αν δηλαδή ως μητέρα αναπτύσσεις την νοοτροπία ότι εσύ είσαι γυναίκα και οι γυναίκες είναι κατά ένα μέρος περισσότερο για το σπίτι και πιο κοντά στα παιδιά, ενώ άσε τον άντρα να τα κάνει όλα, αυτόματα οι ίδιες πηγαίνουμε τα βήματα πίσω. Οι ίδιες δεν αποδεχόμαστε την ισότητα. 


Για ποια ισότητα λοιπόν μιλάμε, όταν υπάρχουν γυναίκες που λένε «Κοίτα να βρεις κανέναν» στα παιδιά. Τα παιδιά είναι ο καθρέπτης της οικογένειας, πλην εξαιρέσεων πάντα. Τα παιδιά λοιπόν, μεγαλώνοντας, γιατί έχω μεγάλα παιδιά, 20 και 18 ετών, μεγαλώνοντας τα παιδιά βλέπετε στο πως εκφράζονται, ότι άσχετα αν ήσουν ή δεν ήσουν όλη μέρα μέσα στο σπίτι μαζί τους, εκφράζουν την ίδια τη μητέρα και τον πατέρα, μέσα από τις απόψεις τους και από αυτό που γίνονται. 


Κατά συνέπεια, την ισότητα μπορούμε ευθύς εξαρχής να την προνοήσουμε στο πως θα τους μεγαλώσουμε και δεν χρειάζεται με το πνεύμα του παλιού φεμινισμού, έτσι όπως γίνονταν οι διακηρύξεις υπέρ της ισότητας των γυναικών και τα λοιπά. Μέσα από πραγματικά πλαίσια, ότι μπορείς εφόσον το θέλεις, εφόσον αποδέχεσαι, όπως ο άντρας που δουλεύει όλη μέρα, να μην έχει προσωπικό χρόνο και εσύ αφού θέλεις την ισότητα στο δημόσιο και παντού, εφόσον λοιπόν αποδέχεσαι να μην έχεις ελεύθερο χρόνο, θα αντιμετωπιστείς με ίσους όρους, γιατί και στο ελεύθερο επάγγελμα βλέπετε γυναίκες επιτυχημένες και μπροστά, που έχουν αποδεχτεί το να μην έχουν προσωπικό χρόνο και γυναίκες που είναι πενήντα βήματα πιο πίσω από την άλλη που αποδέχεται να μην έχει χρόνο και να ζει με ίσους όρους με έναν άντρα, γιατί βιολογικά δεν έχουμε καμία διαφορά. 

Αυτό το βλέπουμε και στα γεράματα, στην εξέλιξη της ηλικίας, κατά πόσο είμαστε πιο ανθεκτικές βιολογικά. 


Να σας πω και κάτι άλλο. Μπορούμε να έχουμε αυτήν την ισότητα αν το βγάζουμε οι ίδιοι και το διεκδικούμε οι ίδιοι, γιατί οι γυναίκες επαγγελματικά είναι πιο σκληρές από τους άντρες. 


Τώρα, αναφορικά με την εκπροσώπηση, να μην σας κουράσω περισσότερο πάνω σε αυτά. Πιστεύω σας έδωσα το στίγμα μου, το τι πιστεύω για την ισότητα. 


Μια μικρή παρένθεση ακόμα πάνω σε αυτό. Να σας πω ότι λέμε πολλές φορές γιατί όταν πάμε σε μία υπηρεσία, σε μία εργασία, προτιμούν τους άντρες. Γιατί οι γυναίκες καταστρατηγούν τα δικαιώματα που τους δίνει μία εγκυμοσύνη. Δεν μπορώ να καταλάβω γιατί εγώ η ελεύθερη επαγγελματίας την μια μέρα βγαίνω από την κλινική και την άλλη μέρα μπορώ και πάω στο γραφείο μου, γιατί το θέλω και γιατί θέλω να φέρομαι με ίσους όρους στον επαγγελματικό μου τομέα και τον κοινωνικό και γιατί αρχίζουν και παίρνουν αναρρωτικές, κόντρα αναρρωτικές, από εδώ, από εκεί. Δεν πρέπει να γίνεται καταστρατήγηση. Βεβαίως θα πρέπει να έχουμε σαν μητέρες κάποια μπόνους παραπάνω, αλλά δημιουργείται σε έναν επαγγελματία ή επιχειρηματία που θα μας πάρει, ότι άμα μπλέξουμε με μία εγκυμοσύνη, οι άνθρωποι θα βρουν τον μπελά τους. Αν είμαστε και εμείς πιο φειδωλές και πιο σωστές και πραγματικές σε αυτά που πρέπει να παίρνουμε ως μητέρες, τότε νομίζω θα έχουμε και ίσους όρους αντιμετώπισης. 

Αναφορικά με την εκπροσώπηση, κάτι πολύ σημαντικό. Λέμε ότι βάζουν ποσόστωση, βάζουν εκπροσώπηση και οι γυναίκες δεν εκλέγονται. Αναρωτηθήκατε ότι μπορούν να εκλέγονται εφόσον οι ίδιες οι γυναίκες στηρίζουν γυναίκες; Εμείς οι ίδιες αμφισβητούμε τον ρόλο μας, την ύπαρξή μας, την ισότητά μας, τη δυνατότητά μας, γιατί δεν μπορεί εκλογικά ως ψηφοφόροι να είμαστε περισσότεροι από τους άντρες…

(αλλαγή κασέτας)

Μ. ΑΜΑΝΑΤΙΔΟΥ: …να αποδεχτούν να βάλουν γυναίκα στο Κοινοβούλιο. Στα Δημοτικά μας δίνουν και σε εμάς τις γυναίκες ένα κομματάκι και βγαίνουμε, κάτι κάνουν εκεί, για αυτό και στην Αυτοδιοίκηση έχουμε γυναίκες εκπροσώπους, εκπροσώπηση στην Αυτοδιοίκηση. 


Άμα δείτε και περισσότερο, βάζουν ποσόστωση και δεν πηγαίνουν. Μα αυτοαμφισβητούμαστε. Κατά συνέπεια, να μην διαμαρτυρόμαστε για την εκπροσώπηση. Οι ίδιες διαμορφώνουμε την εκπροσώπησή μας. Το ότι στις μεγάλες πόλεις υπάρχει εκπροσώπηση στη Βουλή, το ίδιο ισχύει και για μεγάλες εταιρείες και τα λοιπά. Το ότι στις μεγάλες πόλεις δίνεται η δυνατότητα και υπάρχει μεγαλύτερη εκπροσώπηση, είναι αυτό που σας λέω, βάζουμε στον άντρα, ας βάλουμε και σε καμιά γυναίκα. Κάπως έτσι λειτουργεί το σύστημα, για να τα λέμε τα πράγματα με το όνομά τους. 

Κατά συνέπεια, την ισότητα μπορούμε να τη διαμορφώσουμε μέσα από τη συμπεριφορά μας. 


Ολοκληρώνω και λέω ότι και το θέμα της επιμέλειας που τέθηκε, για τους γονείς και τα λοιπά, εδώ στην Ελλάδα έχουμε το φαινόμενο, ενώ στην Ευρώπη, στη Σουηδία, στη Γερμανία, να αποδέχονται να μοιράζονται οι ρόλοι όταν υπάρξει μια διάζευξη των σχέσεων, εδώ στην Ελλάδα υπάρχει καταστρατήγηση, καμία γυναίκα δεν δίνει το παιδί, στην πλειονότητα πάντα. 


Σας ευχαριστώ πολύ.

Α. ΚΑΡΥΠΙΔΟΥ: Γεια σας. Λέγομαι Καρυπίδου Αναστασία και είμαι Διαμερισματική Σύμβουλος του 4ου Δημοτικού Διαμερίσματος του Δήμου Θεσσαλονίκης. 

Θα συμφωνήσω απόλυτα με την προηγούμενη κυρία, η οποία ούτε λίγο-ούτε πολύ μας είπε και συμφωνώ, ότι μόνες μας νιώθουμε άνισα. 


Είμαι 59  χρονών. Από την ημέρα που νιώθω τον εαυτό μου, εργάζομαι, σπουδάζω, κάνω παιδιά, έχω τρία παλικάρια και ποτέ δεν ένιωσα δεύτερη ή πίσω από τον άντρα μου. Είμαστε δίπλα ο ένας με τον άλλον και έχουμε μεγαλουργήσει και από θέμα οικογένειας, μια πολύ ωραία οικογένεια που διατηρείται εδώ και 39 χρόνια, γιατί φοιτήτρια ήμουν όταν έκανα την οικογένειά μου και νομίζω ότι εμείς οι ίδιες δημιουργούμε την ανισότητα. Δεν ένιωσα ποτέ δεύτερη. 


Ένα πράγμα όμως ήθελα να πω. Εδώ στην Ελλάδα με πολλούς αγώνες κατακτήθηκαν κάποιες καλύτερες καταστάσεις ως προς την Ευρώπη. Δηλαδή, υπάρχουν γυναίκες οι οποίες βγαίνουν νωρίτερα στη σύνταξη και όλα αυτά, διότι υπήρχε το  δημογραφικό και βοηθούσαν την Ελληνίδα να το λύσει συνταξιοδοτούμενη κάποια χρόνια νωρίτερα και όλα αυτά.


Στην Σουηδία, την Αγγλία και την Γερμανία, που μας μιλήσατε πόσο  χρονών βγαίνουν σε πλήρη σύνταξη οι γυναίκες; 


Δεύτερον. Για τους Παιδικούς Σταθμούς. Εκεί στους Παιδικούς Σταθμούς των χωρών που ανέφερα προηγουμένως, πληρώνουν οι γονείς ή είναι δωρεάν; Διότι εδώ στο Δήμο Θεσσαλονίκης…

ΠΡΟΕΔΡΕΙΟ: Έχει τεθεί αυτή η ερώτηση. Ας μην επαναλαμβάνουμε τις ερωτήσεις.

Α. ΚΑΡΥΠΙΔΟΥ: Δεν την άκουσα, συγνώμη. Όμως εδώ στο Δήμο Θεσσαλονίκης κάποια λίγα χρήματα πληρώνονται και έχουν πλήρη σίτιση και υποστήριξη τα παιδιά μέχρι τις τέσσερις το απόγευμα. 


Νομίζω ότι η γυναίκα αν πάρει στα χέρια της την τύχη της, δεν θα νιώσει ποτέ άνιση. Θα μπορέσει να πάει δίπλα στον άντρα και όχι να καταστρατηγεί αυτό που είπατε και εσείς προηγουμένως, που πάμε να γίνουμε περισσότερο, πάνω από τους άντρες και εκεί υπάρχει η ρήξη. Δεν μπορεί εγώ να είμαι εργαζόμενη και να μην έχω καιρό να πιω ένα καφέ στο σπίτι μου και οι άλλες να πίνει δύο ώρες καφέ το πρωί και τρεις ώρες το βράδυ. 

Ευχαριστώ.

ΠΡΟΕΔΡΕΙΟ: Ευχαριστούμε πολύ. Αν έχουμε τελειώσει με τις παρεμβάσεις, θα παρακαλούσα τους εισηγητές να απαντήσουν. 


Ας ξεκινήσουμε λοιπόν από την κυρία Κυριανέ – Εφραιμίδου. Να παρακαλέσω να γίνουν συνολικά απαντήσεις σε όλα τα ερωτήματα που σας αφορούν. 

Σ. ΚΥΡΙΑΝΕ – ΕΦΡΑΙΜΙΔΟΥ: Ήταν αρκετές οι ερωτήσεις. Θα ήθελα να ξεκινήσω από την αρχή. Πριν ξεκινήσω τις απαντήσεις, να επισημάνω κάτι που είπε ο Ισίδωρος όσον αφορά τις γυναίκες όταν φτάνουν στην εξουσία. 

Εμείς έχουμε εδώ και λίγα χρόνια την Καγκελάριο, κυρία Άγγελα Μέρκελ και οι γυναίκες περίμεναν πολλά από μια γυναίκα Καγκελάριο και ειδικά τώρα που έχουμε και εκλογικό αγώνα, είχαν μία συνάντηση για το θέμα της ισότητας και τα γυναικεία σωματεία την είχαν ρωτήσει, επειδή εμείς στη Γερμανία έχουμε το πρόβλημα αυτό, ήταν και μια ερώτηση, οι μισθοί δεν είναι ίδιοι σε ίδια δουλειά. Δηλαδή, η γυναίκα δεν αμείβεται το ίδιο για την ίδια δουλειά που κάνει ο άντρας και είναι μεγάλο πρόβλημα. 


Εμείς ζητάμε εδώ και  χρόνια ίσο μισθό για ίδια δουλειά, άσχετα από ποιο φύλο γίνεται η δουλειά. 


Σε αυτήν την ερώτηση η κυρία Μέρκελ είπε «Αν έχουν οι γυναίκες πρόβλημα, ας πάνε στον εργοδότη να το λύσουν». Αυτό δεν είναι όμως το θέμα, γιατί το θέμα δεν μπορεί να σου το λύσει ο εργοδότης άμα δεν υπάρχει νόμος από πίσω. Δηλαδή, το γυναίκα στην εξουσία δεν σημαίνει πάντα ότι θα φέρει μια καλύτερη μέρα για τη γυναίκα. 


Ας ξεκινήσουμε τώρα, η ερώτηση που έγινε πρώτα σε εμένα, για τις εντεταλμένες ισότητας σε Δήμους. Αυτές οι θέσεις, δεν είναι θέσεις που τις παίρνει κάποιος Δημοτικός ή Δημοτική Σύμβουλος. Είναι διορισμένοι, μεν πρέπει να παρουσιαστούν στο Δημοτικό Συμβούλιο για να τους διαλέξουμε εμείς, αλλά είναι συνήθως γυναίκες που έχουν σπουδάσει, οι σπουδές έχουν να κάνουν με κοινωνικές λειτουργίες ή τώρα υπάρχει και καινούργιος δρόμος σπουδών ειδικά για αυτόν τον τομέα και αυτές οι εντεταλμένες συνεργάζονται πολύ στενά με την Αστυνομία, με τις εκκλησίες, με τα κοινωνικά κέντρα του Δήμου, με το Υπουργείο Οικογένειας, με το Υπουργείο που έχει σχέση με τους μετανάστες, με το  Δημοτικό, δηλαδή με ότι υπάρχει μέσα σε ένα Δήμο, που μπορεί να φέρει κάποιο αποτέλεσμα στα προβλήματα της γυναίκας. Οι γυναίκες δεν έρχονται μόνο για να ζητήσουν βοήθεια για βία ή για την απασχόληση. Υπάρχουν πολλαπλά προβλήματα σε μία κοινωνία που έχουν οι γυναίκες, οπότε πρέπει αυτή η εντεταλμένη να έχει γνώση για όλα αυτά τα θέματα και να βρει λύση και αν δεν βρει λύση, πρέπει να κοιτάξουμε από πού μπορούμε να βρούμε από κάποιον άλλον φορέα τη λύση. 


Ήθελα να πω και αναφέρθηκε και η τελευταία κυρία για αυτό, εμείς σήμερα που ήρθαμε, δεν ήρθαμε για να κάνουμε κάποιο διαγωνισμό που είμαστε καλύτεροι ή που είμαστε χειρότεροι. Ήρθαμε να σας δείξουμε που υπάρχουν στην Ευρώπη ίσως καλύτερα προγράμματα για να υιοθετήσουμε όλοι μας. Δηλαδή, το ότι είναι η Ελλάδα καλύτερη στην ισότητα των μισθών, το ξέρουμε, το είχα πει και αυτό, ότι μέσα σε όλα τα κράτη της Ευρώπης η Ελλάδα έχει 10% μόνο τη διαφορά αυτή σε σχέση με την Γερμανία που έχει 33% σε κάποια επαγγέλματα. 


Η Ελλάδα για τη φροντίδα της προσχολικής ηλικίας, το είπα και αυτό, ότι φυσικά είναι εδώ καλύτερη και είπα ότι η Γερμανία είναι εδώ ακόμα αναπτυσσόμενη χώρα, τώρα προσπαθούμε να κάνουμε κάτι, τώρα βάλαμε τους νόμους στην τάξη. 

Όμως το είχα πει και στην εισήγησή μου ότι γιατί να ψαχνόμαστε για δρόμους που δεν ξέρουμε τι αποτέλεσμα έχουν, εφόσον υπάρχουν ήδη τα αποτελέσματα σε χώρες που τα έχουν δοκιμάσει κιόλας, όπως είναι η Φιλανδία, η Νορβηγία, η Σουηδία και έχουν καλά αποτελέσματα. Γιατί να μην τα πάρουμε αυτά; 


Όσον αφορά που είπατε και εσείς ότι σε ορισμένους Δήμους πρέπει να αφήσετε παιδιά απέξω. Εμείς στη Γερμανία έχουμε νόμο. Αυτός ο νόμος ισχύει εδώ και 15 χρόνια, ότι κάθε παιδί που έχει ολοκληρώσει το τρίτο έτος της ηλικίας του, πρέπει να έχει θέση σε έναν Παιδικό Σταθμό. Οπότε ο Δήμος, το Δημοτικό Συμβούλιο, πρέπει από καιρό να κοιτάξει. Έχουμε τρία χρόνια στη διάθεσή μας, από την στιγμή που γεννιούνται έχουμε τις καταστάσεις σε κάθε Δήμο πόσα παιδιά γεννιούνται κάθε χρόνο. Έχουμε τρία χρόνια να δούμε πόσες θέσεις θα χρειαστούν στο τρίτο έτος του παιδιού, οπότε προγραμματίζουμε, δεν είναι από τη μία μέρα στην άλλη ότι θα αποφασίσουμε στο Δημοτικό Συμβούλιο ότι τον Σεπτέμβρη χρειαζόμαστε τριάντα θέσεις παραπάνω. Το ξέρουμε από πριν δυόμισι χρόνια. Οπότε υπάρχει ο προϋπολογισμός, υπάρχουν τα λεφτά και κανονίζουμε και τις θέσεις που έχουμε. 


Ο νέος νόμος που κάναμε τώρα, είναι ο τομέας που ήμασταν πίσω στη Γερμανία και ευτυχώς τώρα είναι σε λειτουργία και ακόμα δεν είναι φυσικά για εμάς ικανοποιητικός, αλλά είναι μία αρχή. Λέμε ότι για παιδιά κάτω από τριών ετών, μέχρι το 2013 είναι κάθε Δήμος υποχρεωμένος να παραχωρήσει 33% ποσόστωση θέσης για τα παιδιά κάτω από τριών ετών. Οπότε οι γυναίκες που πρέπει να πάνε πάλι στην εργασία πίσω, να έχουν μία θέση για τα παιδιά από 0 έως 3 ετών. Φυσικά είναι πιο ακριβά και φτάνω και στην ερώτηση αν κοστίζουν. Ναι, αυτό είναι που παλεύουμε να το κάνουμε στη Γερμανία. Σε ορισμένα κρατίδια, όπως το Ραϊνανφαλτς, δεν ξέρω στα ελληνικά πως λέγεται, είναι το πρώτο κρατίδιο που το έκανε εντελώς δωρεάν. Σε εμάς, στο δικό μας το Δήμο, τα παιδιά από 0 έως 3 πληρώνουν 160 € τον μήνα, για όλη την ημέρα φυσικά, μέχρι τις 17.30, από το πρωί μέχρι τις 17.30, που είναι όλα μέσα και τα παιδιά πάνω από τριών ετών πληρώνουν 140 € περίπου, αλλά όταν υπάρχουν αδέλφια από την ίδια οικογένεια, αμέσως κατεβαίνει το ποσό.


Αυτό που θέλουμε εμείς είναι ότι εφόσον οι σπουδές είναι  ελεύθερες, γιατί να μην είναι ελεύθερα όλα από το πρώτο βήμα της παιδείας, που είναι το βρεφονηπιακό σύστημα και βρεφοκομικό; Εκεί πέρα να είναι ελεύθερα όλα για να μπορούμε να αναπτύξουμε και να καλυτερεύσουμε την παιδική ηλικία. 


Όσο για την κυρία από το Κιλκίς, πρέπει να σας ομολογήσω ότι και εγώ πριν ξεκινήσω την πολιτική μου σταδιοδρομία, έτσι ακριβώς σκεφτόμουν. Όμως πρέπει να σας πω ότι υπάρχουν τόσες πολλές διαφορετικές γυναίκες και εγώ δεν έχω πρόβλημα με τον άντρα μου, είμαστε ισότιμοι, είμαι ελεύθερος επαγγελματίας σαν δημοσιογράφος, έχουμε μία εταιρία μαζί που δουλεύω και εκεί, έχουμε τρία παιδιά από 22 έως 15 ετών, που και αυτά έχουν μεγαλώσει σε ένα κλίμα ισότητας, αλλά άμα δούμε την απλή γυναίκα που δεν τα έχει όλα αυτά, δεν έχει σπουδάσει, δεν έχει το δικό της το επάγγελμα, δουλεύει σε ένα εργοστάσιο το 8ωρο, δεν έχει αυτό το μεγάλο άνοιγμα, δεν μπορεί να φτάσει σε αυτό και ειδικά όταν δεν υπάρχει και μια νομοθεσία. Αν δεν υπάρχει μια νομοθεσία που να βάλει και τάξη, δεν γίνεται και θα σας πω ένα ανέκδοτο. Δύο πεθερές μιλάνε, συζητούν. Η μία λέει «Η κόρη μου έχει έναν άντρα χρυσό, της μαγειρεύει όταν έρχεται από τη δουλειά, ταΐζει τα παιδιά, είναι το κάτι άλλο.» Λέει η φιλενάδα της «Μπράβο, τι τυχερή κοπέλα. Η δική μου είναι χάλια. Ο δικός της δεν κάνει τίποτα.» Δηλαδή, για τη μια ο ένας είναι χρυσός και για την άλλη, επειδή η δική της κόρη υποφέρει και ο άντρας της δεν κάνει τίποτα, δεν αξίζει τίποτα. Δηλαδή, όταν εμείς σαν κοινωνία δεν μπορέσουμε να αξιολογήσουμε την ισότητα μέσα στο σπίτι και άμα ο νόμος δεν μας βοηθήσει για αυτό, δεν μπορούμε να περιμένουμε από κάθε μία γυναίκα μόνη της να το πάρει το σπαθί στο χέρι. Χρειαζόμαστε στήριξη από την Πολιτεία, από το Δήμο. 

Για να φτάσω στην εισήγησή μου, είχα αναφερθεί στην έκθεση της Ευρωπαϊκής Ένωσης όσον αφορά την ισότητα και είχα πει ότι παρ’ όλο που νομίζανε όλα τα κράτη και η κοινωνία της Ευρώπης ότι έχουμε προχωρήσει πάρα πολύ, φτάσαμε στην πραγματικότητα να είμαστε εδώ τα τελευταία 15 χρόνια στάσιμοι και να σας πω γιατί. Γιατί υπάρχει αυτή η λανθασμένη άποψη ότι ο παλιός ο φεμινισμός έχει ξεφτίσει και πρέπει αλλιώς να το βρούμε. Ο φεμινισμός ο παλιός ίσως να έχει ξεφτίσει, αλλά χρειαζόμαστε νομοθεσία που πρέπει να πάμε και εγώ βλέπω τουλάχιστον στα περισσότερα ευρωπαϊκά κράτη, όταν δεν υπάρχει νομοθεσία για την ισότητα των φύλων, δεν προχωράμε πιο πέρα. 


Όσον αφορά για το θέμα της εγκυμοσύνης και εδώ δίχως νόμο δεν γίνεται τίποτα. Είχα αναφερθεί και προηγουμένως στην εισήγηση. Σε εμάς στη Γερμανία, δίχως να θέλω να δείξω παράδειγμα, ο νόμος λέει ότι η γυναίκα μπορεί να διαλέξει πότε θα ξανά γυρίσει στη δουλειά της, είτε είναι δημόσιος υπάλληλος, είτε είναι ιδιωτική. Δηλαδή, έχει τη δυνατότητα μέσα σε έξι εβδομάδες να γυρίσει ή μέσα σε τρία χρόνια. Ο εργοδότης όμως, είναι υποχρεωμένος αυτή τη θέση μετά από τρία χρόνια όταν θα έρθει η μητέρα να δουλέψει, να της την δώσει πίσω και αυτά τα τρία χρόνια δεν την πληρώνει ο εργοδότης, την πληρώνει η Πολιτεία μέσα από τα κοινωνικά ταμεία που έχουμε. Αυτή η νομοθεσία, το πώς μπορεί να διαλέξει μία γυναίκα να γίνει μητέρα, να συνεχίσει τη δουλειά της ή αν θέλει να επιλέξει όμως, γιατί έτσι το θέλει, όχι έτσι είναι υποχρεωμένη. Θέλει να μείνει στο σπίτι να προσέξει τα παιδιά της, να τους δώσει μία άλλη ανατροφή από ότι πιστεύει ότι θα τους έδινε κάποιος άλλος; Τότε να κάτσει σπίτι, γιατί να μην κάτσει; Όμως να μην έχει το άγχος ότι άμα δεν πάει στη δουλειά θα χάσει αυτή τη θέση. Αυτό είναι ένας πολύ καλός νόμος. 
ΠΡΟΕΔΡΕΙΟ: Κυρία Κυριανέ, αν έχετε ολοκληρώσει, να προχωρήσουμε στους επόμενους. 

Καλό θα ήταν σε αυτόν τον δεύτερο κύκλο να μην ξανά τοποθετούνται οι εισηγητές, παρά μόνο να απαντούν στα ερωτήματα που έχουν τεθεί, διότι όπως βλέπετε, είμαστε ήδη 45 λεπτά της ώρας σε καθυστέρηση σε σχέση με το πρόγραμμα. Πρέπει να απαντήσουν και οι υπόλοιποι εισηγητές. Παρακαλώ πολύ να απαντήσουν μόνο στις ερωτήσεις που τέθηκαν, χωρίς καινούργιες τοποθετήσεις, έχουν ήδη κάνει τις εισηγήσεις τους.
Ε. ΛΙΑΚΟΥ-ΡΕΖΑΪ: Εγώ είχα αρκετές ερωτήσεις ή μάλλον ίδιες ερωτήσεις από αρκετές Δημοτικούς Συμβούλους και Νομαρχιακούς Συμβούλους. 


Να εξηγήσω γρήγορα. Ένας Παιδικός Σταθμός λειτουργεί από τις 06.30 το πρωί μέχρι τις 17.30. Αν κάποιο παιδάκι χρειαστεί να μείνει μέχρι τις 18.00, αυτό είναι δυνατόν. 


Τώρα, η Πολιτεία επιδοτεί τους Παιδικούς Σταθμούς. Δηλαδή, τους δημιουργεί και τους επιδοτεί. Το κάθε παιδί, για παράδειγμα το παιδί ηλικίας ενός έτους, παίρνει μία επιδότηση 10.000. Μετά η ηλικία 3 με 5 πάει γύρω στις 9.000 € και ανεβαίνοντας, δηλαδή μέχρι και το  Γυμνάσιο το ποσό αυτό πηγαίνει γύρω στις 4.500-5.000 €. Τώρα, ο ανάλογος Παιδικός Σταθμός, λέμε που έχει 11 παιδάκια, θα πάρει το ποσό των 10.000 επί τον αριθμό των παιδιών και αυτό φυσικά θα καλύψει το νοίκι, θα καλύψει το προσωπικό, θα καλύψει τα λειτουργικά, τα πάντα. 


Τώρα, ο γονιός τι πληρώνει για αυτό; Ανάλογα με το εισόδημά του και αν ζει μόνος ή είναι δύο, υπάρχει και αυτή η παράμετρος, πληρώνει περίπου στα ποσά που ανέφερε και η Στέλλα. Πριν υπήρχε το πόσο χρόνο είχες το παιδί σου στον Παιδικό Σταθμό, αλλά τώρα αυτό το έχουμε καταργήσει. Δηλαδή, υπάρχει ένα μάξιμουμ, που θα πληρώνεις δηλαδή 160 € τον μήνα, αν έχεις και άλλα αδέλφια θα πληρώνεις λίγο λιγότερο. 

Φυσικά, υπάρχει ένας φορέας που είναι εκεί πολιτικοί, υπάρχουν παιδαγωγοί και γονείς, που μπορούν δηλαδή να ελέγχουν λίγο το πώς λειτουργεί ένας παιδικός σταθμός, σε τι επίπεδο έργου είναι και λοιπά. 


Το πόσο εύκολα μπορούμε να δημιουργήσουμε Παιδικούς Σταθμούς. Όπως είπε και η Στέλλα, σίγουρα κάθε χρόνο η Σχολική Επιτροπή κάνει μία πρόγνωση πόσα παιδιά έχουμε στο σύστημα, πόσοι θα μετακομίσουν στη Lund, ποιες περιοχές έχουν κτιστεί, πόσες οικογένειες θα μετακομίσουν εκεί και πόσα παιδιά έχουν γεννηθεί, για να δούμε πως μπαίνουν στο σύστημα. Όμως τυχαίνει, παράδειγμα πέρσι, ένας Παιδικός Σταθμός ιδιωτικός έκλεισε και εννοείται ότι αυτά τα παιδιά, τα 24 παιδιά, ήταν χωρίς θέση. Εμείς, η Σχολική Επιτροπή άμεσα μας ανέφερε το θέμα, θα πρέπει να δημιουργήσουμε θέσεις και εμείς τι κάναμε; Τα σχολεία, οι μικρές τάξεις, γιατί συνήθως οι χώροι ταιριάζουν λίγο με τα νηπιαγωγεία και υπήρχαν κενοί χώροι. Άρα δηλαδή, αυτοί οι χώροι που ήταν και κοντά στους Παιδικούς Σταθμούς που έκλεισαν ή αυτός ο ορισμένος, εννοείται παίρνουμε τους χώρους αυτούς, τους δημιουργούμε, φυσικά εκεί θα πρέπει να δοθεί κάποιο επίδομα για να μπορέσουν να αγοραστούν τα λειτουργικά, ότι χρειάζεται, να προσληφθεί και το προσωπικό. Φυσικά αυτά γίνονται σε μια εγρήγορση. Δηλαδή, υπάρχει μία ελεύθερη θέση, τη βάζουμε στην υπηρεσία που είναι για εύρεση εργασίας, π.χ., αν εγώ σαν παιδαγωγός θέλω αυτή τη θέση, στέλνω τα στοιχεία μου, με καλούν σε μία συνέντευξη και ανάλογα με το πόσους θέλουν, ποιους θέλουν, επιλέγουν. Δηλαδή, αυτό μπορεί να γρηγορεύσει, δεν λειτουργεί ακριβώς η πρόσληψη στο δημόσιο όπως λειτουργεί στην Ελλάδα και αυτό φυσικά γρηγορεύει και το έργο το δικό σας αν θέλετε να δημιουργήσετε γρήγορα θέσεις και είναι πολύ  βασικό να χρησιμοποιούμε το τι υπάρχει στο Δήμο, αυτό ειδικά με τις αίθουσες. Δηλαδή, τι υπάρχει κενό, να μπορούμε να το χρησιμοποιήσουμε. Τουλάχιστον μέχρι τώρα δεν υπάρχουν παιδιά στην ουρά, δηλαδή πάνω από  δύο-τρεις εβδομάδες, γιατί εντάξει, εννοείται ότι θα πρέπει να έχεις και τον χρόνο για να τα δημιουργήσεις. 

Όσον αφορά τους μισθούς. Με αυτήν την ευκαιρία που μου δόθηκε να έρθω εδώ, μελέτησα αυτό το θέμα και ειδικά αυτό με τους μισθούς, δεν ήξερα και εγώ ότι ήταν τόσο μεγάλη η διαφορά. Δηλαδή, το 1960 η ΓΣΕΕ είχε πει ότι σε πέντε χρόνια θα εξισωθούν οι μισθοί. Όμως τώρα έχουμε 2009 και ναι, ίση αγορά εργασίας, δηλαδή για ίση προσφορά εργασίας, δυστυχώς δεν πληρώνονται οι ίδιοι μισθοί. Οι άντρες συνήθως έχουν ένα ποσοστό παραπάνω από τις γυναίκες. Τώρα αυτό είναι ανάλογα με το ποιο επάγγελμα είναι. Σε μερικά επαγγέλματα πιο πολύ, σε μερικά επαγγέλματα πιο λίγο. Και στο Δήμο, δηλαδή το Δημόσιο, αλλά και στον ιδιωτικό τομέα.


Φυσικά εμείς μπορούμε να έχουμε μία άμεση ευθύνη, ευθύνη έχουμε για όλους που μένουν στο  Δήμο μας, αλλά μπορούμε ίσως να επηρεάσουμε πιο εύκολα, πιο γρήγορα αυτούς που δουλεύουν στο Δήμο το δικό μας. Γίνονται όμως και κινήσεις με τον ιδιωτικό τομέα μέσω όλων των τοπικών φορέων, αλλά και των νομαρχιακών, αλλά και της κυβέρνησης, για να ανεβάσουμε τους μισθούς αυτούς και φυσικά, όπως σας είπα, οι διαφορές είναι αρκετές. Δηλαδή, μπορώ να πω ότι σε άλλα πράγματα μπορεί να είμαστε πολύ καλύτερα, αλλά δυστυχώς εκεί δεν έχουμε φτάσει στο επίπεδο που θα έπρεπε να είμαστε. 
ΠΡΟΕΔΡΕΙΟ: Αν θέλετε να κλείσετε με την απάντηση στο ερώτημα για το σε ποια ηλικία συνταξιοδοτούνται οι γυναίκες, για να ολοκληρώσετε την τοποθέτησή σας.

Ε. ΛΙΑΚΟΥ-ΡΕΖΑΪ: Το όριο ηλικίας έχει μεταφερθεί από 65 στα 67, αλλά είναι αν θέλεις. Το 65 είναι το όριο ηλικίας συνταξιοδότησης, αλλά έχεις το δικαίωμα αν θέλεις και στη Γερμανία το ίδιο και φυσικά δεν ξέρουμε αυτό πόσο θα… Θα το δούμε στα επόμενα χρόνια πόσοι θέλουν να δουλέψουν. 


Πριν τελειώσω, όσες ενδιαφέρονται, επειδή είμαι και εγώ στο Δίκτυο Αιρετών Ευρώπης, όπως είναι και η Στέλλα και θα ήθελα να δημιουργήσω projects συνεργασίας όσον αφορά παιδικούς σταθμούς και την προστασία των ηλικιωμένων, ΚΑΠΗ, γιατί είναι καλό τώρα που είστε εδώ και όποιος ενδιαφέρεται μπορεί μετά να έρθει σε επαφή μαζί μου.


Ευχαριστώ.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Έχει κλείσει ο κύκλος των ερωτήσεων, αλλά πολύ σύντομα πείτε μας.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Το έχουν πει ότι είναι και η διατροφή τους. Ειπώθηκε νωρίτερα. 
Ι. ΔΙΑΚΙΔΗΣ: Δύο θέματα που με ρωτήσατε. Το ένα, συγνώμη αν σας έδωσα την εντύπωση ότι η κατάσταση στην Αγγλία είναι τρομερά κακή και τα λοιπά. Δεν είναι, εκεί είναι ανάμεικτη η κατάσταση. Είπα ότι στο Δήμο μου, παραδείγματος χάριν, η αρχηγός, η υπαρχηγός, Δήμαρχος και υπό-Δήμαρχος, είναι γυναίκες και οι περισσότερες από τις μισές Αντιδημάρχους είναι γυναίκες και περισσότερες από τους μισούς Τμηματάρχες και Διευθυντές είναι γυναίκες. Πριν δύο χρόνια ο αρχηγός μας ήταν αφρικανικής καταγωγής, σε διπλανό Δήμο είναι πακιστανικής καταγωγής και τα λοιπά. Δεν μπορώ να κάνω συγκρίσεις με την Ελλάδα, δεν ξέρω πόσοι Νομάρχες εδώ είναι γυναίκες και πόσοι Δήμαρχοι  είναι γυναίκες και πόσοι είναι από εθνικές μειονότητες, για να κάνουμε τη σύγκριση. 

Το θέμα για τις διαφορές αμοιβών, μου κάνει πολύ εντύπωση και είμαι πολύ ευχαριστημένος που ακούω ότι το έχετε λύσει στην Ελλάδα, γιατί στην Αγγλία δεν το έχουμε λύσει. Νομίζαμε ότι το είχαμε λύσει μερικά χρόνια πριν, γιατί είναι παράνομο, δεν θα έπρεπε να υπάρχει καθόλου, αλλά όπως το αναλύαμε περισσότερο και περισσότερο, ανακαλύπταμε εφευρετικότητα και κόλπα μέσα, πως η ίδια δουλειά με διαφορετικά ονόματα και το ένα και το άλλο και τα λοιπά και ανακαλύψαμε ότι δεν το έχουμε λύσει ακόμα. Όμως όπως είπα, είμαι πολύ ευχαριστημένος να ακούσω την αισιοδοξία εδώ και όλα τα καλά πράγματα που συμβαίνουν και πάλι δύσκολο για εμένα να συγκρίνω. Δεν ξέρω αν παραδείγματος χάριν, η βία μέσα στην οικογένεια είναι περισσότερο εδώ από ότι είναι στην Αγγλία ή αν οι Αρχές εδώ το ανακαλύπτουν πιο εύκολα από ότι στην Αγγλία, αναγνωρίζουν τις καταστάσεις και τα λοιπά ή η νοοτροπία των αστυνομικών και όλα αυτά. 


Γενικά είναι δύσκολο να κάνουμε τις συγκρίσεις, αλλά είμαι πολύ ευχαριστημένος με την αισιοδοξία που άκουσα. 


Μια μικρή συμβουλή. Αφού είναι τόσο καλή η κατάσταση εδώ, θα πρέπει να κάνετε μία προσπάθεια ώστε οι γυναίκες που συνεργάζεστε και τα λοιπά, να δείχνονται λίγο περισσότερο, γιατί για να σας πω την αλήθεια, τα τελευταία χρόνια που έρχομαι εγώ στην Ελλάδα σε διάφορα συνέδρια, συναντώ συνέχεια άντρες Υπουργούς, άντρες Νομάρχες, άντρες Δημάρχους και τα λοιπά και νομίζω ότι υπάρχει ένα πρόβλημα. Είστε λίγο ντροπαλές σε αυτά τα πράγματα και αυτό δίνει την κακή εντύπωση. 

Για τα θέματα των Παιδικών Σταθμών, αυτά που έλεγα εγώ, τα δέκα και δέκα που κτίζουμε τώρα, που είναι καινούργια, διαφορετικά από τα προηγούμενα, δεν είναι ακριβώς Σταθμός, είναι Παιδικά Κέντρα και έχουν διάφορες αρμοδιότητες, πολύ περισσότερες από ότι μόνο Σταθμός και τα χρήματα έρχονται από κονδύλια από την κεντρική κυβέρνηση να τα κτίσουμε, αλλά από εκεί και πέρα είναι αρμοδιότητα του Δήμου να βρει τα χρήματα για τα κόστη. Αυτά λίγα έρχονται που βάζουμε μαζί διάφορες αρμοδιότητες που ήταν σε άλλα μέρη προηγουμένως και γλιτώνουμε λίγα χρήματα, αλλά τα περισσότερα βγαίνουν από τα δημοτικά τέλη και από συμβολές από άτομα που το χρησιμοποιούν. Μερικές από τις υπηρεσίες είναι τσάμπα, άλλες πληρώνουν. 

Τώρα, για τους Σταθμούς ειδικά υπάρχει μία τιμή πόσο στοιχίζουν. Αυτά τα άτομα που έχουν χαμηλά εισοδήματα, αυτά πληρώνονται από το Δήμο, από άλλα κονδύλια, με εισφορές από την κυβέρνηση. Αυτοί που είναι λιγότερο φτωχοί, πιο εύποροι, πληρώνουν ποσοστά μέχρι και το 100%. Είναι γύρω στους είκοσι που προγραμματίζουμε τώρα, για να έχουμε σε όλο το Δήμο. Δεν ξέρουμε ακόμα πως θα δουλέψουν, αλλά φαίνονται να είναι πάρα πολύ επιτυχείς, αλλά ακόμα, από την αρχή δεν είναι αρκετές οι θέσεις. Βλέπουμε ότι πολύ περισσότερες θέσεις χρειάζονται. Δηλαδή, ακόμα και αυτή η μεγάλη επένδυση δεν είναι αρκετή. 

Ευχαριστώ.

ΠΡΟΕΔΡΕΙΟ: Να απαντήσουμε λίγο στο ερώτημα για το αν τα χρήματα στα οποία αναφέρθηκε η κυρία Λιάκου για τη Σουηδία, αν είναι καθαρά η αμοιβή ή όχι. Είναι καθαρή αμοιβή, με παρακράτηση μόνο του φόρου 30%. Είναι δηλαδή χωρίς τις εργοδοτικές εισφορές. Δεν περιλαμβάνονται στο ποσό αυτό οι εργοδοτικές εισφορές, απλά γίνεται παρακράτηση του φόρου στο 30%. 


Παρακαλώ την κυρία Σκλήρη να απαντήσει. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Υπάρχουν οι εισφορές, όπως και εδώ, έτσι και σε όλα τα κράτη, υπάρχουν οι εισφορές, πληρώνονται από τον εργοδότη και λέγονται εργοδοτικές και υπάρχουν εισφορές που πληρώνει ο ασφαλισμένος. Στον αριθμό των 2.200 € μηνιαίως, που αναφέρθηκε η κυρία Λιάκου, υπάρχει μία επιβάρυνση του 30% για την παρακράτηση του φόρου. Ο φόρος αν γνωρίζετε στην Ελλάδα θεωρείται εισόδημα.


Η κυρία Σκλήρη. 
Α. ΣΚΛΗΡΗ: Σας ευχαριστώ πολύ. Θα προσπαθήσω να είμαι πολύ σύντομη. Αν ξεχάσω κάτι, με ρωτάτε, με ρωτάτε και έξω, γιατί όντως μου κάνατε πάρα πολλές ερωτήσεις, αλλά θα προσπαθήσω να τις καλύψω όλες. 

Καταρχήν, όπως γνωρίζετε, έχουμε εμείς σαν υλοποίηση ενός συγχρηματοδοτούμενου προγράμματος, έχουμε και πολλά τεχνικά θέματα να λύσουμε στην υλοποίηση και πολλούς περιορισμούς. 


Για να απαντήσω στην κυρία που λέει αν έγινε διαπραγμάτευση με την ΕΝΑΕ, δεν έγινε για τις δομές βίας, γιατί αυτές απευθύνονται καταρχήν στην Πρωτοβάθμια Αυτοδιοίκηση.  Μόνο αυτή από τον αναθεωρημένο Κώδικα Δήμων και Κοινοτήτων έχει σαφώς αυτές τις αρμοδιότητες. Όμως ούτως ή άλλως εμείς είμαστε στην επεξεργασία, για να απαντήσω ταυτόχρονα στο πότε θα αρχίσουν να υλοποιούνται αυτά, του αυστηρού νομοθετικού πλαισίου που θα λειτουργήσουν αυτές οι δομές. Εμείς θέλουμε να συμμετέχουν ακόμα και μη κυβερνητικές οργανώσεις και προσπαθούμε να βρούμε το πλαίσιο ώστε να είναι δυνατόν να γίνει αυτή η συνεργασία για να αξιοποιηθεί και η εμπειρία και οι υποδομές εκεί που υπάρχουν. Είναι το ερώτημα στο Νομικό Σύμβουλο, θα το λύσουμε. Με την ευρύτερη δυνατή όμως νόμιμη συμμετοχή των διαφόρων παραγόντων σε αυτές τις δομές. 

Αυτό είναι το ένα θέμα. Άρα, δεν έχουμε κάνει διαβούλευση με την ΕΝΑΕ. Όπως δεν έχουμε κάνει διαβούλευση με την ΕΝΑΕ, ούτε όμως με την ΚΕΔΚΕ, για την άλλη κατηγορία πράξης, που σας είπα πρώτη φορά σήμερα, το 3.2.1 που λέμε, την ενίσχυση συμμετοχής των γυναικών στα κέντρα λήψης αποφάσεων. Και τυπικά θα έρθει αυτό το σύνολο των επεξεργασμένων θέσεών μας για διαβούλευση, που πρώτη φορά σήμερα ειπώθηκαν έτσι στο Συνέδριο και στην ΕΝΑΕ και στην ΚΕΔΚΕ και περιμένουμε γρήγορα τις απαντήσεις σας και τη συνεργασία σας, το σπουδαιότερο, γιατί όπως είπα πριν, το 2010 είναι εκλογές Αυτοδιοίκησης. Πρέπει να αξιοποιήσουμε αυτό το κοινοτικό πρόγραμμα, να υλοποιήσουμε αυτά τα έργα τώρα που γίνονται αυτές οι εκλογές, γιατί αυτά τα κοινοτικά προγράμματα έχουν λήξη ως το 2013 και δυστυχώς έχουμε ένα κυκεώνα, ένα διαχειριστικό πλαίσιο πάρα πολύ βαρύ και δύσκολο για να μπορέσουμε να κάνουμε όλα αυτά. 


Αυτά τα προγράμματα κατάρτισης, όπως είπα, θα απευθύνονται κάποια από αυτά και σε άντρες και σε γυναίκες, για να αντιμετωπίσουμε τα στερεότυπα και να υπάρχει η απαραίτητη ενημέρωση όλων. 


Δεν έχουν ξεκινήσει να υλοποιούνται αυτά τα προγράμματα. Μπορεί περιπτωσιακά από άλλα προγράμματα να έχουν γίνει κατά καιρούς κάποια σεμινάρια, όμως τώρα δεν έχουν αρχίσει ακόμα να υλοποιούνται. Όλα αυτά τα προγράμματα για το θέμα των δομών της  βίας, θα γίνουν σε συνεργασία και με την τεχνική υποστήριξη και της ΕΕΤΑΑ. Θα βρούμε το πιο πρόσφορο σχήμα για να μπορέσετε και εσείς, επειδή ειπώθηκε, να έχετε ένα help desk , ένα υποστηρικτικό μηχανισμό που να σας βοηθήσει στην κατάρτιση των προτάσεών σας. 


Εμείς στην αρχή θέλαμε να απευθυνθούμε σαν Γραμματεία Ισότητας απευθείας στους Δήμους σαν δικαιούχους, όμως το διαχειριστικό πλαίσιο δεν μας το επέτρεψε, δεν έχετε όλοι διαχειριστική επάρκεια στη διασπορά που θέλουμε στο σύνολο της χώρας. Εμείς θέλουμε όχι ο ένας Δήμος, η δομή στα όρια του Δήμου, αλλά στα όρια περισσότερων, γιατί ξέρουμε ότι αυτό είναι και πολύ καλύτερο. Δηλαδή, διαφυλάσσει την ιδιωτικότητα μια γυναίκα να πάει σε άλλο Δήμο και σε άλλη περιφέρεια αν είναι δυνατόν. 


Θα προσπαθήσουμε να έχουμε τέτοιες ευελιξίες για να μπορέσουμε να έχουμε το επιθυμητό δυνατό αποτέλεσμα. 


Να πω το πόσο γρήγορα θα ξεκινήσουμε. Όπως ξέρετε, οι εκλογές έχουν κάποιους περιορισμούς για εμάς για τα προγράμματα. Εμείς τη δουλειά μας τη συνεχίζουμε, αλλά όπως ξέρετε, δεν έχουμε Γενικό Γραμματέα. Δεν μπορώ να στείλω την πρόταση για διαβούλευση. Άμεσα θα τα στείλουμε. Αυτές είναι επεξεργασμένες προτάσεις, υπηρεσιακές, δεν έχουν να κάνουν και νομίζω ότι ενδιαφέρουν όλες τις ηγεσίες και όλους τους ανθρώπους. 

Άμεσα όμως εμείς στις οριζόντιες δράσεις για τους ΟΤΑ έχουμε εξασφαλισμένη την πρόσκληση που εμείς είμαστε ενδιάμεσος φορέας διαχείρισης. Θα μπορέσουμε δηλαδή πιο γρήγορα αυτές οι οριζόντιες δράσεις, δηλαδή ευαισθητοποίηση, ευρεία ευαισθητοποίηση, γραμμή SOS και τα λοιπά, πιο γρήγορα. Όμως εμείς θέλουμε μέσα στο 2010, στις αρχές του 2010 να αρχίσουν να υλοποιούνται όλα αυτά τα έργα. Θέλουμε και τη δική σας βοήθεια και τη δική σας συνεργασία. 


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ τους εισηγητές, τον εισηγητή και τις εισηγήτριες της πρώτης ενότητας της σημερινής συνεδρίας, για τις απαντήσεις που έδωσαν στα ερωτήματα που τέθηκαν. 


Θα παρακαλέσω τους εισηγητές της δεύτερης ενότητας να έρθουν στο βήμα και μέχρι να γίνει αυτό, μέχρι ο κύριος Ζερβέας, ο κύριος Λεχουρίτης και η κυρία Κελέκη να έρθουν στο βήμα…
ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Είπαμε ότι δεν θα κάνουμε ένα διάλειμμα προκειμένου να αξιοποιήσετε τον χρόνο σας. Έχουμε ήδη ξεφύγει από τους χρόνους και πρέπει να σεβαστούμε τους εισηγητές και της δεύτερης ενότητας. 


Μέχρι να έρθουν λοιπόν στο βήμα, να συνοψίσουμε. Από τις τελευταίες τοποθετήσεις των εισηγητών, ότι είναι καλό, όπως είπε η κυρία Κυριανέ, να υιοθετήσουμε παραδείγματα καλών πρακτικών από άλλες χώρες, όσον αφορά δοκιμασμένες συνταγές που έχουν πετύχει στα θέματα των κοινωνικών δομών. 


Έγινε φανερό από τις απαντήσεις όλων των εισηγητών, ότι σε όλες τις χώρες πληρώνονται κάποια χρήματα από τους ωφελούμενος για την παροχή υπηρεσιών κοινωνικής πρόνοιας στους παιδικούς σταθμούς. 


Είναι φανερό επίσης ότι όπως ήδη συμβαίνει σε εμάς τώρα με τα προγράμματα Βοήθεια στο Σπίτι, αυτή η φόρμα ισχύει όπως φαίνεται και στο εξωτερικό, όπως μας είπαν στις τοποθετήσεις τους. Πληρώνεται δηλαδή ο ωφελούμενος, όπως γίνεται τώρα με τα καινούργια προγράμματα Βοήθεια στο Σπίτι, κάποιο ποσό από την Πολιτεία και στην συνέχεια συμπληρώνεται από τον φορέα η όποια διαφορά. Αυτή είναι η τάση που υπάρχει και σε εμάς. 


Αν έχω τον χρόνο να απαντήσω λίγο στην πρόκληση της κυρίας Αμανατίδου Μαρίας, της συναδέλφισσας από τη Θεσσαλονίκη.


Όντως, το θέμα της ισότητας είναι υπόθεση της κάθε μιας από εμάς, αλλά είναι και υπόθεση όλων μας. Σαφώς θα πρέπει να πούμε ότι είναι υπόθεση αντρών και γυναικών και όχι μόνο γυναικών. Θα έλεγα όμως ότι πάντα πρέπει να έχουμε στο μυαλό μας ότι δυστυχώς δεν έχουν όλες οι γυναίκες τις ίδιες ευκαιρίες να αναπτύξουν τις δυνατότητές τους, να αξιοποιήσουν τις ικανότητές τους και αυτό τις φέρνει πολλές φορές ένα βήμα πίσω από τους συζύγους ή τους συντρόφους τους, με αποτέλεσμα να μην έχουν τελικά τις ίδιες ευκαιρίες, όπως έχουν καταφέρει αρκετές από εμάς, είτε γιατί μπόρεσαν οι ίδιες, είτε γιατί είχαν αξιόλογους και αρκετά πολιτισμένους συζύγους για να αναγνωρίζουν τα ίσα τους δικαιώματα. 


Για αυτές τις συναδέλφισσες ή αν θέλετε για αυτές τις φίλες και μη συναδέλφισσες που δεν είχαν τις ίσες ευκαιρίες, για αυτές έχουμε υποχρέωση να αγωνιζόμαστε όλες.

Νομίζω πως είμαστε έτοιμοι να ξεκινήσουμε την ενότητα: Η Τοπική Αυτοδιοίκηση στην Προστασία του Καταναλωτή, η Κατανάλωση ως Παράγοντας Οικονομικής Κρίσης. 


Καλωσορίζουμε τους εισηγητές μας στο πάνελ και παρακαλώ τον κύριο Ευάγγελο Ζερβέα, από το Συνήγορο του Καταναλωτή, για την εισήγησή του. 

Ε. ΖΕΡΒΕΑΣ: Ευχαριστώ για την πρόσκληση. 


Θα προσπαθήσω να είμαι σύντομος, γιατί η προηγούμενη ενότητα ήταν πράγματι ενδιαφέρουσα και δικαιολογεί την κάποια επιμήκυνσή της. 


Από το δεύτερο μισό του 20ου αιώνα και έπειτα, το κίνημα για την προστασία του καταναλωτή άρχισε να κάνει διεθνώς αισθητή την παρουσία του και να κινητοποιεί κυβερνήσεις, μη κυβερνητικές ομάδες, οργανώσεις πολιτών και μεμονωμένα άτομα, σε μία συστηματοποιημένη προσπάθεια ανάπτυξης και εμπέδωσης καταναλωτικής κουλτούρας, κουλτούρας ως ασπίδα σε αθέμιτες και επιχειρηματικές πρακτικές. 


Στο σημερινό οικονομικό και τεχνολογικό περιβάλλον της παγκοσμιοποιημένης αγοράς, που αξιοποιεί διαρκώς νέα μέσα και μεθόδους καταναλωτικών συναλλαγών και εγκυμονεί απροσδόκητους κινδύνους για την υγεία, την ασφάλεια και τα οικονομικά συμφέροντα των πολιτών, η ανάγκη καταναλωτικής προστασίας προβάλλει ακόμα ισχυρότερη, την ίδια την στιγμή που απαιτείται η διαρκής προσαρμογή της σε νέα δεδομένα.


Σε επίπεδο Ευρωπαϊκής Ένωσης, προωθείται τα τελευταία χρόνια εξωδικαστική συναινετική επίλυση των καταναλωτικών διαφορών, δίνοντας αφορμή για μία σύσταση και λειτουργία αρμοδίων φορέων στα κράτη-μέλη για να φέρουν εις πέρας το έργο τους.


Κυριότερο όφελος για τους πολίτες από τη λειτουργία τέτοιων φορέων, είναι η αποφυγή των χρονοβόρων και κοστοβόρων συνεπειών που θα απαιτούσε σε διαφορετική περίπτωση η δικαστική προσφυγή. 


Η δυνατότητα ρύθμισης των καταναλωτικών διαφορών μέσω εξωδικαστικής διαδικασίας, αποτελεί σαφή μέριμνα για την ενίσχυση και εμπιστοσύνη των καταναλωτών στη λειτουργία της αγοράς και την αύξηση της ικανότητάς τους να εκμεταλλευτούν πλήρως τις δυνατότητες που αυτή τους προσφέρει. 


Η Ελλάδα είναι από τις χώρες πρωτοπόρους που υιοθέτησαν την νέα αυτή τάση και τη σύσταση της ανεξάρτητης Αρχής του Συνηγόρου του Καταναλωτή. 

Η εμφάνιση αθέμιτων πρακτικών και μεθόδων προσέγγισης των καταναλωτών εκ μέρους ορισμένων προμηθευτών κατά τη διαδικασία παροχής υπηρεσιών ή πώλησης προϊόντων, οδήγησε εύλογα την Πολιτεία τόσο στη νομοθετική, κανονιστική, όσο και στη θεσμική παρέμβαση. 


Σκοπός των παρεμβάσεων αυτών υπήρξε αφενός μεν η εύρυθμη λειτουργία της ελεύθερης αγοράς, αφετέρου δε η προστασία των δικαιωμάτων των καταναλωτών μέσω της αντικειμενικής, αμερόληπτης και ταχείας επίλυσης των  διαφορών.


Η καινούργια Αρχή ήρθε να ενταχθεί σε ένα ευρύτερο πλαίσιο εξωδικαστικής δράσης υφιστάμενων φορέων, όπως είναι το Ευρωπαϊκό Κέντρο  Καταναλωτή της Γενικής Γραμματείας Καταναλωτή και έχει αποδείξει στο σύντομο χρόνο που δραστηριοποιείται ότι αποτελεί σημαντικό πυλώνα προάσπισης των δικαιωμάτων των καταναλωτών και αποτελεσματικό όργανο για την αντικειμενική και αμερόληπτη διευθέτηση των διαφορών με προμηθευτές. 


Παράλληλα, η δυνατότητα που προβάλλει ο ιδρυτικός νόμος για την αυτεπάγγελτη παρέμβαση της Αρχής επί σημαντικών ζητημάτων που διαπιστώνεται ότι θίγουν ευρύτατα τους καταναλωτές, καθώς επίσης η δραστήρια διαβουλευτική δραστηριότητα που επιδεικνύει, έχουν αναδείξει τη συμβολή και την αναγκαιότητα του ρόλου του Συνηγόρου του Καταναλωτή σε νομοπαρασκευαστικό επίπεδο στην Ελλάδα και στην Ευρωπαϊκή Ένωση.

Είναι ποικίλες οι δραστηριότητες του Συνηγόρου, σε διαβουλευτικό επίπεδο και σε επίπεδο νομοσχεδίων. 


Ο Συνήγορος του Καταναλωτή παίζει σημαντικό ρόλο στις γυναίκες καταναλώτριες. Είναι σημαντικό να τονιστεί ότι όταν μιλάμε για έννοιες όπως κατανάλωση, καταναλωτική συμπεριφορά, καταναλωτικό κίνημα, καταναλωτική συνείδηση, καταναλωτική προστασία, ο ρόλος της γυναίκας αποκτά ουσιαστικό και κεντρικό νόημα. 


Η σύγχρονη γυναίκα έχει πρόσβαση σε υψηλά μορφωτικά προσόντα. Είναι απελευθερωμένη, επαγγελματικά επιτυχημένη και ενίοτε οικονομικά ανεξάρτητη.


Η αύξηση του διαθέσιμου εισοδήματος και η μεγέθυνση της αυτοπεποίθησης της γυναίκας, ως αποτέλεσμα της ισχυροποίησής της στην αγορά εργασίας, έχουν ως συνεπακόλουθο την αύξηση των δαπανών, των δικών της δαπανών στο πεδίο των καταναλωτικών συναλλαγών. 


 Η σύγχρονη γυναίκα, δεν είναι πλέον μόνο γυναίκα σύζυγος ή γυναίκα μητέρα, αλλά επιπλέον γυναίκα επαγγελματίας και γυναίκα καταναλωτής. 


Ο εμπλουτισμός των ρόλων που μπορεί με επιτυχία να αναλάβει η γυναίκα, αντικατοπτρίζεται εμφανέστατα στο πεδίο της κατανάλωσης, όπου δημιουργούνται αγορές ειδικά με στόχο αποδέκτη τη γυναίκα καταναλωτή, ενώ το ίδιο συμβαίνει και με τη διαφήμιση, η οποία σχεδιάζει και υλοποιεί καμπάνιες με θεματικό πρωταγωνιστή και σχεδόν αποκλειστικό ενδιαφερόμενο των διαφημιζόμενων προϊόντων τη γυναίκα. 


Από τα στοιχεία των υποβαλλομένων αναφορών στον Συνήγορο του Καταναλωτή, προκύπτει μάλιστα ότι η σύγχρονη γυναίκα δεν συνιστά απλώς άκριτο ή παθητικό δέκτη επιχειρηματικών συμπεριφορών, αλλά αντίθετα, είναι πληροφορημένη και ενημερωμένη για τα δικαιώματά της ως καταναλώτρια, σε σχετικά ικανοποιητικό βαθμό. 

Βέβαια, ορατός παραμένει πάντα ο κίνδυνος για την ύπαρξη διακρίσεων μέσω φύλου όσον αφορά την πρόσβαση σε αγαθά και υπηρεσίες και την παροχή αυτών. Τέτοιου είδους διακρίσεις μπορούν να περιλαμβάνουν, ενδεικτικά αναφέρω, τη λιγότερη ευνοϊκή μεταχείριση της γυναίκας λόγω εγκυμοσύνης ή μητρότητας, την παρενόχληση κάθε μορφής ή ακόμα και την ενθάρρυνση για την άσκηση έμμεσων ή άμεσων διακρίσεων λόγω φύλου. 


Ο Συνήγορος του Καταναλωτή αντιλαμβανόμενος την αναγκαιότητα για την απάλειψη τέτοιων διακρίσεων λόγω φύλου, συμμετείχε κατά το πρόσφατο παρελθόν σε διαβούλευση για το προσχέδιο νόμου της ενσωμάτωσης της ευρωπαϊκής οδηγίας για την εφαρμογή της αρχής της ίσης μεταχείρισης αντρών και γυναικών στην πρόσβαση στα αγαθά και τις υπηρεσίες. 


Σημειωτέον ότι μετά την κατάθεση των θέσεων και των τεκμηριωμένων απόψεων της Αρχής, στο πλαίσιο αυτής της διαβούλευσης αποφασίστηκε από τη Γενική Γραμματεία εμπορίου, η ανάθεση στον Συνήγορο του Καταναλωτή εποπτικού ρόλου εφαρμογής της εν λόγω οδηγίας στη χώρα μας, σε συνεργασία με τον Συνήγορο του Πολίτη. 


Ο Συνήγορος του Καταναλωτή εποπτεύει εκείνες τις διαφορές που προκύπτουν μεταξύ γυναικών καταναλωτριών και προμηθευτών και εκεί που υπάρχουν διακρίσεις στο επίπεδο του ιδιωτικού τομέα και στο δημόσιο τομέα ανάλογο εποπτικό ρόλο ασκεί ο Συνήγορος του Πολίτη. 


Σημαντικό σε κάθε περίπτωση είναι ο αποκεντρωμένος λόγος του Συνηγόρου του Καταναλωτή μέσω των Επιτροπών Φιλικού Διακανονισμού. Σκοπός της Αρχής μας ήταν να αποκεντρώσει τις διαφορές και να μην συγκεντρώνονται όλες οι διαφορές στην Αθήνα. Για αυτόν τον λόγο, από το 1999 ιδρύθηκαν οι Επιτροπές Φιλικού Διακανονισμού, εισήχθη αυτή η ρύθμιση στην έννομη τάξη με το άρθρο 11 του 2251/94, ενώ με το άρθρο 3 του πρόσφατου νόμου 3297/2004, οι Επιτροπές υπήχθηκαν στον Συνήγορο του Καταναλωτή, ο οποίος με απόφασή του παύει και διορίζει τα μέλη τους. 

Η σύνθεση των Επιτροπών αυτών περιλαμβάνει ως Πρόεδρο ένα δικηγόρο, μέλος του οικείου Δικηγορικού Συλλόγου στις κατά τόπους Νομαρχιακές Αυτοδιοικήσεις. Ως μέλη εκπροσώπους των τοπικών εποπτικών και Βιομηχανικών Επιμελητηρίων, των Τοπικών Ενώσεων Καταναλωτών και των τοπικών Εργατοϋπαλληλικών Κέντρων. 

Επίσης, τη γραμματειακή υποστήριξη την αναλαμβάνει υπάλληλος της Υπηρεσίας Εμπορίου της εκάστοτε Νομαρχιακής Αυτοδιοίκησης. 


Από τότε που ανέλαβα τα καθήκοντά μου ως Συνήγορος του Καταναλωτή, προσπάθησα να αναβαθμίσω αυτές τις Επιτροπές, κάνοντας εισήγηση ώστε να αμείβονται αυτές οι Επιτροπές και να συντονίζονται με τα κεντρικά γραφεία του Συνηγόρου του Καταναλωτή. Κατά ένα τρόπο αυτές οι Επιτροπές αποτελούν παραρτήματα του Συνηγόρου του Καταναλωτή στην επαρχία, σε όλες τις Νομαρχιακές Αυτοδιοικήσεις. Έτσι, με την αναβάθμιση αυτών των αρμοδιοτήτων, εξασφαλίζεται αξιοπιστία στο ρόλο τους και καθίσταται περισσότερο ουσιαστικός και αποτελεσματικός ο ρόλος αυτός, ώστε να συμβάλλει στην αποκεντρωμένη λειτουργία του μηχανισμού της φιλικής επίλυσης των καταναλωτικών διαφορών. 

Η δυνατότητα επανεξέτασης εξάλλου των πορισμάτων των Επιτροπών αυτών από τον Συνήγορο του Καταναλωτή, διασφαλίζει την ενότητα των αποφάσεων των περιφερειακών αυτών Οργάνων και την ομοιόμορφη εφαρμογή των ουσιαστικών και δικονομικών διατάξεων που ισχύουν για την προστασία του καταναλωτή στην Ελλάδα. 


Ήδη υπάρχει πιο στενή συνεργασία των Επιτροπών αυτών με τον Συνήγορο του Καταναλωτή, έτσι ώστε να συντονίζεται η προσπάθειά τους σε ένα κεντρικό επίπεδο. 


Επιπρόσθετα, η διαδικασία στελέχωσης, η οποία καθορίζεται από τον Συνήγορο του Καταναλωτή, η πρόβλεψη δυνατότητα αμοιβής των μελών του, των μελών των Επιτροπών και των μελών που παρέχουν γραμματειακή υποστήριξη, καθώς επίσης η ενιαία ρύθμιση των λοιπών λεπτομερειών του άρθρου του τροποποιημένου Ν.2251 από το Συνήγορο του Καταναλωτή, αποτελούν τις αναγκαίες προϋποθέσεις προκειμένου οι Επιτροπές να λειτουργούν αποδοτικότερα. 

Με αποφάσεις που υπέγραψα κατά το χρονικό διάστημα από Νοέμβρη 2008 έως τον Ιανουάριο του 2009, συστήθηκαν οι νέες Επιτροπές Φιλικού Διακανονισμού σε αντικατάσταση των παλαιότερων, η θητεία των οποίων είχε λήξει. 


Οφείλω στο σημείο αυτό να εξάρω το πνεύμα απρόσκοπτης και αρμονικής συνεργασίας που είχα με τις Διευθύνσεις Εμπορίου των κατά τόπους Νομαρχιακών Επιτροπών, κατά τη συλλογή των απαιτούμενων στοιχείων. 

Ακόμη, εξετάζεται επί του παρόντος η προοπτική εφαρμογής ενός συστήματος επικοινωνίας με τις Επιτροπές Φιλικού Διακανονισμού, ώστε να είναι εφικτή η συλλογή, η επεξεργασία και η αποτύπωση των στατιστικών στοιχείων των αναφορών που τους υποβάλλονται. 

Ήδη στην ετήσια έκθεσή μου αναφέρονται στατιστικά στοιχεία, τα οποία αφορούν κυρίως τις υποθέσεις οι οποίες συρρέουν και τις επεξεργάζεται η Αρχή σε κεντρικό επίπεδο. 


Προσπαθούμε αυτό το στατιστικό στοιχείο να το επεκτείνουμε σε όλη την επικράτεια. 


Τα στοιχεία αυτά, σε συνδυασμό με τα στοιχεία που εξάγει ο Συνήγορος του Καταναλωτή, θα είναι σε θέση να μας δείξουν μία πιο αντιπροσωπευτική εικόνα της γεωγραφικής διασποράς και των ποσοτικών και των ποιοτικών χαρακτηριστικών των καταγγελιών που αφορούν εν γένει το προφίλ των καταναλωτικών διαφορών στη χώρα μας. 


Ως επίλογο θα έλεγα το εξής: Ο Συνήγορος του Καταναλωτή συγκαταλέγεται μεταξύ των νέων, νεοσύστατων ανεξάρτητων Αρχών που λειτουργούν στη χώρα μας και εδραιώνεται στη συνείδηση, την πεποίθηση και την καθημερινότητα των Ελλήνων πολιτών, γυναικών και αντρών. Τούτο αποδεικνύεται όχι μόνο από την αυξητική τάση που παρουσιάζει η υποβολή αναφορών κάθε χρόνο, αλλά από την ευρεία δημόσια προβολή της οποίας τυγχάνει από τα μέσα ενημέρωσης, όπως επίσης και από τον ψηλό βαθμό αποδοχής των παρεμβάσεων και των συστάσεων που απευθύνει προς την αγορά και την Πολιτεία. 

Η δίκαιη εξισορρόπηση του ρόλου της Αρχής ανάμεσα στην ενθάρρυνση της οικονομικής ανάπτυξης δια της άνθισης του εμπορίου και των σύννομων επιχειρηματικών δραστηριοτήτων και τη θέσπιση ορίων και φραγμών πέρα από τους οποίους τέτοιες δραστηριότητες με θύμα τον καταναλωτή πρέπει να στηλιτεύονται, εκτιμάται ότι μόνο θετικά μπορεί να συμβάλλει στην πρόοδο και την ευημερία συνολικά της χώρας εν μέσω μιας τεράστιας ομολογουμένως οικονομικής κρίσης, όπως είναι αυτή που βιώνουμε στη σημερινή εποχή. 


Σας ευχαριστώ.

ΠΡΟΕΔΡΕΙΟ: Συνεχίζουμε με την εισήγηση του κυρίου Γιώργου Λεχουρίτη. Ο κύριος Γιώργος Λεχουρίτης είναι ο Πρόεδρος του ΙΝΚΑ. 

Γ. ΛΕΧΟΥΡΙΤΗΣ: Κυρίες και κύριοι, καλησπέρα σας. Κυρίες αιρετές της Τοπικής Αυτοδιοίκησης Α’ και Β’ Βαθμού, θα ήθελα πράγματι επειδή παρακολούθησα την προηγούμενη συζήτηση, να βάλω στην άκρη την τοποθέτησή μου και την εισήγησή μου και να ασχοληθώ με κάποια ζητήματα. 


Βέβαια, δεν είναι πρέπον. Δεν είναι πρέπον διότι η εισήγηση είναι συγκεκριμένη, το θέμα είναι συγκεκριμένο. Όμως θα μου επιτρέψει η κυρία Πρόεδρος, να κάνω μία τοποθέτηση. 


Το θέμα της ισότητας είναι ένα θέμα παιδείας. Όπως παιδεία είναι και στην κατανάλωση, όπως παιδεία είναι και στην κυκλοφορία, όπως παιδεία είναι και στην πολιτική, όπως παιδεία είναι παντού. 


Η ισότητα κατά την άποψη ορισμένων γυναικών, είναι αν μεν έχουν παιδιά γυναίκες, αλίμονο για τους άντρες. Αν έχουν αγόρια «Καλά, δεν ντρέπεσαι να σε κάνει η γυναίκα ότι θέλει;»


Είναι κάποια ζητήματα τα οποία προβληματίζουν και εμάς επειδή έχω και αγόρια και κορίτσι. Προσπαθώ να κρατήσω ισορροπίες, ισορροπίες έτσι ώστε «Ειρήνη, φέρε μου ένα ποτήρι νερό», αυτό πλέον πρέπει να σταματήσει ή κάνε εκείνο, κάνε το άλλο. Για αυτό αναφέρθηκα στο θέμα της παιδείας. Εάν δεν αλλάξουμε μέσα στην οικογένεια νοοτροπία, μην ζητάμε πάντα από την κυβέρνηση, από την Πολιτεία, από την Τοπική Αυτοδιοίκηση, από τους Δημάρχους, από τους Νομάρχες, από τους Υπουργούς, να αλλάξουν τα δεδομένα. 

Έρχομαι όμως στο ζητούμενο. Μέσα σε αυτήν την οικονομική κρίση και την επίθεση που δέχονται τα ελληνικά νοικοκυριά και οι επιχειρήσεις, η Τοπική Αυτοδιοίκηση έχει να παίξει και το δικό της ρόλο στην προστασία των καταναλωτών δημιουργώντας τοπικά Γραφεία Προστασίας Καταναλωτών και αν γνωρίζουμε, αν γνωρίζω καλά και αν θυμάμαι, λίγοι Δήμοι ανά την επικράτεια έχουν Γραφεία Προστασίας Καταναλωτών. 


Παρ’ όλο ότι εκπροσωπώ έναν φορέα, το Ινστιτούτο Καταναλωτών, τη Γενική Ομοσπονδία Καταναλωτών Ελλάδας και δεν θα με συνέφερε, ο στόχος ο δικός μας είναι να σταματήσει η εκμετάλλευση του καταναλωτή από κάποιους επιτήδειους, είτε λέγεται κυβέρνηση, είτε λέγεται Τοπική Αυτοδιοίκηση, είτε λέγεται επιχειρήσεις. 


Αυτό προσπαθούμε σε συνεργασία με όλους τους άλλους φορείς, με τη Γενική Γραμματεία Καταναλωτή, με το Συνήγορο του Καταναλωτή, με τις Επιτροπές Φιλικού Διακανονισμού, γενικά με όποιον φορέα έχει πρόθεση να προστατεύσει τον καταναλωτή. 


Όμως και η Τοπική Αυτοδιοίκηση επιβαρύνει τα ελληνικά νοικοκυριά. Δεν μπορεί και δεν πρέπει μέσα σε αυτήν την οικονομική ύφεση, οι Δήμοι να ζητούν αυξήσεις στα πάγια τέλη ή στα ανταποδοτικά τέλη ή δημοτικό φόρο ή ΤΑΠ, για τους λόγους ότι η όποια αύξηση θα επιβαρύνει τους επαγγελματίες, κατά συνέπεια θα επιβαρύνει και όλους μας ως καταναλωτές. 


Θα σας δώσω ένα παράδειγμα γιατί αναφέρομαι σε αυτό και συγχωρήστε με αν κάνω μερικές διακοπές, αλλά είναι πολύ δύσκολο να συγχρονίσω την ομιλία και τον υπολογιστή.


Εδώ βλέπετε μία οικοδομή. Από το σύνολο της επιβάρυνσης που βάζουν και οι Δήμοι και η κεντρική εξουσία και όλοι τέλος πάντων όσοι μπορούν να βάλουν, το ειδικό τέλος ακίνητης περιουσίας και τα λοιπά, βλέπετε ότι φτάνουμε σε ένα χαράτσι 2.507,4 € για ημιυπαίθριους χώρους 14 τ.μ. με τιμή ζώνης 1.600 € και με αντικειμενική αξία 22.400 €. 

Δίπλα και στη Λευκάδα, για τη Λευκάδα αναφέρομαι, ο Δήμος δημοπράτησε την παραλία για το στήσιμο δέκα ομπρελών πριν από τρία χρόνια, ξεκινώντας 1.200 €, την επόμενη χρονιά 7.000 € και φέτος στις 12.000 €. Λογικό είναι όλο αυτό το κόστος, που συμβαίνει σε όλη την επικράτεια σχεδόν, επιβαρύνει ποιους; Εμάς τους λουόμενους, εμάς τους καταναλωτές. Δεν θα την πληρώσει ο επαγγελματίας, θα την πληρώσουν οι καταναλωτές. 

Η Τοπική Αυτοδιοίκηση λοιπόν, θα πρέπει να εκσυγχρονιστεί, λειτουργώντας με γνώμονα την μείωση των δαπανών εκμεταλλευόμενη κάθε τι που θα μπορούσε να δώσει έσοδα στους Δήμους και μείωση των τιμολογίων για τους καταναλωτές, αλλά σεβόμενοι πάντα το δικαίωμα των πολιτών για ανθρώπινες πόλεις. 


Βλέπετε τραπεζοκαθίσματα. Σε αυτήν την εικόνα παρουσιάζεται ένας πεζόδρομος ή ένα πεζοδρόμιο που οι επαγγελματίες έχουν αναπτύξει τα προϊόντα τους και εμείς ως καταναλωτές, πείτε μου, από πού θα περπατήσουμε; Από πού θα έχουμε προσβασιμότητα; Τραπεζοκαθίσματα. Το βλέπουμε και στην πόλη της Κέρκυρας, το βλέπουμε και σε άλλες πόλεις. Μεγάλο μερίδιο των πλατειών, των πεζοδρομίων, καλύπτονται από τραπεζοκαθίσματα. Βεβαίως οι Δήμοι πρέπει να έχουν έσοδα. Ας τα διεκδικήσουμε όλοι μαζί και εμείς ως φορείς, από την κεντρική εξουσία. Δεν μπορεί να επιβαρύνεται και άλλο ο καταναλωτής, διότι διαμαρτυρόμαστε γιατί ο καφές έχει 4 €. Μα όταν ο άλλος πληρώνει έξοδα για να αναπτύξει τα τραπεζοκαθίσματα, λογικό είναι να επιβαρύνει τον καφέ. 

Όταν είπα προηγουμένως ότι πρέπει οι Δήμοι να εκμεταλλευτούν κάθε τι που θα φέρει έσοδα στους Δήμους, αναφέρομαι στην ανακύκλωση. Αν γνωρίζω καλά, η ανακύκλωση δημιουργήθηκε από διαδημοτικές επιχειρήσεις, από κάποιους ιδιώτες, αλλά επί της ουσίας οι Δήμοι δεν κερδίζουν τίποτα ανταποδοτικά από την ανακύκλωση. Κερδίζουν; Πληρώνουν κιόλας και κερδίζουν. Κάποιοι  Δήμοι πάντως, δεν κερδίζουν από ότι γνωρίζω. Απλά συμμετέχουν στην αποκομιδή των σκουπιδιών. 


Ένα είναι σίγουρο. Χωρίς καταναλωτές και δυστυχώς διανύουμε αυτήν την περίοδο, την οικονομική κρίση, θα βλέπουμε καταστήματα σε αυτήν την εικόνα, σε αυτήν την κατάσταση. Δεν θα υπάρξουν σε λίγο καταναλωτές για να καταναλώσουν. 


Αγαπητοί Σύνεδροι, κυρίες και κύριοι, το ΙΝΚΑ με την 39χρονη ιστορία του συνεχίζει, όπως και άλλες οργανώσεις καταναλωτών, την προσπάθεια βελτίωσης της προστασίας των καταναλωτών. Δεν αρκεί όμως αυτό. Παρά τις φιλότιμες προσπάθειες της Γενικής Γραμματείας Καταναλωτή, του Συνηγόρου του Καταναλωτή και των οργανώσεων καταναλωτών, η αγορά δυστυχώς δεν έχει αντιληφθεί πως χωρίς καταναλωτές δεν υπάρχει κατανάλωση. Δεν θα υπάρξει οικονομία, δεν θα υπάρξουν αυτοί οι οποίοι κόπτονται για εμάς τους καταναλωτές. 

Βέβαια, όσες Υπηρεσίες και αν γίνουν για την προστασία του πολίτη, δηλαδή αν φτιάξουμε και άλλους φορείς για να προστατεύσουν τους καταναλωτές, τίποτα δεν πρόκειται να γίνει εάν δεν το θέλουν οι ίδιοι οι πολίτες, εάν δεν το θέλουν οι ίδιες οι επιχειρήσεις. 


Δεν πρέπει να ξεχνάμε πως ο καταναλωτής όταν ψωνίζει, είναι σαν να ψηφίζει. Επιλέγει δηλαδή ένα κόμμα στη διαδικασία των εκλογών, έτσι και στις αγορές του επιλέγει ένα προϊόν ή το απορρίπτει. 


Οι αντοχές των εργαζομένων έχουν και τα όριά τους. Τα όρια της συνταξιοδότησης μπορούν να πάνε στα 60, στα 65, στα 70, στα 72. Δείτε την εικόνα πως θα είμαστε όταν θα πάμε στα 65 ή στα 72. Ανεβάζοντας λοιπόν τα όρια της συνταξιοδότησης, ανεβαίνει και το πρόβλημα της ανεργίας, διότι κάποιοι άνθρωποι δεν θα φύγουν από την εργασία, με αποτέλεσμα να ανέβει και το ποσοστό των ανέργων. 

Το 4ωρο μπορεί να γίνει 6ωρο, πόσο παραπάνω; Οι επιχειρήσεις ζητούν τσάμπα μεροκάματα. Πόσα μπορούν να είναι αυτά; Δυστυχώς λοιπόν, συνέπεια της κρίσης είναι η πτώση κατανάλωσης στον τουρισμό και βέβαια πώς μπορεί κάποιος να πάει διακοπές όταν δεν έχει χρήματα ή όταν δουλεύει με ευτελή μεροκάματα; Από πού θα περισσέψουν; 


Για να αντιμετωπιστεί η πτώση κατανάλωσης, το σύστημα επιχειρεί προσφορές πακέτο ειδών ή υπηρεσιών που δεν καταναλώνονται, όπως πακέτα διακοπών σε χαμηλόμισθους ή ακόμα-ακόμα κοινωνικά παντοπωλεία και βέβαια δεν θα πρέπει να ξεχνάμε τις μη κυβερνητικές οργανώσεις που έρχονται να καλύψουν τις υπηρεσίες υγείας, παιδείας, πρόνοιας, με δωρεάν προσφορές υπηρεσιών από εθελοντές εργαζόμενους και βλέπετε, όπως είναι τα Παιδικά Χωριά SOS, όπως είναι η ΕΛΠΙΔΑ, όπως είναι η ΕΛΕΠΑΠ, όπως είναι άλλα κοινωφελή ιδρύματα, τα οποία πασχίζουν για να καλύψουν τα κενά της Πολιτείας. Αυτά τα οποία είναι υποχρεωμένη η Πολιτεία να προσφέρει, δυστυχώς καλούνται αυτοί οι άνθρωποι να δώσουν τη δική τους προσφορά, δηλαδή τη φιλανθρωπία πληρώνουν τα μεσαία στρώματα και έτσι αυξάνεται και άλλο η απόσταση από τους μεγαλοαστούς.


Χωρίς κατανάλωση, δυστυχώς, η οικονομία μιας χώρας οδεύει στην καταστροφή. Όταν σταματήσει η αγορά ακινήτων, σήμερα υπάρχουν 200.000 περίπου ακίνητα απούλητα, ο τουρισμός φέτος είχε μία πτώση της τάξης του 15%, η κατανάλωση αγαθών, ιδίως τροφίμων, 22% πτώση. Τότε εύκολα μπορεί κάποιος να καταλάβει πως η οικονομία μιας χώρας οδεύει προς την καταστροφή.


Η γενική εικόνα της ελληνικής κοινωνίας δεν είναι ιδανική. Ακάλυπτες επιταγές, απλήρωτες συναλλαγματικές, έφτασαν το πρώ το τρίμηνο του 2009 σε ύψος ρεκόρ, 800 εκατομμύρια, δηλαδή με σύγκριση το αντίστοιχο τρίμηνο του 2008, είχαμε μία αύξηση της τάξης του 180%.

Η ανεργία, άλλοι λένε γύρω στο 9%, άλλοι λένε πάνω από 10%. Τέλος πάντων, κάπου εκεί. Να τη βάλουμε 8,5%; Είναι υψηλό ποσοστό. 


Οι τιμές των αγαθών αυξήθηκαν περισσότερο από το επίπεδο του πληθωρισμού, όπως συμβαίνει κάθε φορά. Ένας στους πέντε πολίτες βρίσκεται κάτω από τα όρια της φτώχειας, όταν το εισόδημα είναι  μικρότερο του 60% του μέσου κατά κεφαλήν εισοδήματος στην Ευρωπαϊκή Ένωση. Το έλλειμμα και το δημόσιο χρέος παρουσιάζεται ως ένα αυξανόμενο πρόβλημα. 


Παρ’ όλα τα προβλήματα που υπάρχουν, δυστυχώς η αγορά δεν έχει βρει το δρόμο της. Πολλοί από τους καταναλωτές καταγγέλλουν καθημερινά, είναι άνθρωποι που αγόρασαν ένα προϊόν σήμερα και μετά από μία μέρα τους χάλασε και ενώ θα έπρεπε μέσα σε αυτήν την οικονομική κρίση οι επιχειρήσεις να αντιληφθούν ότι χρειάζονται πελατολόγιο, χρειάζονται καταναλωτές, δυστυχώς τους παραπέμπουν σε μεθόδους αδιανόητες και σε μεθόδους που έχουν να κάνουν «Τι με νοιάζει εμένα; Εγώ το εισήγαγα; Της εταιρείας «χ» είναι, πήγαινε στην αντιπροσωπεία». Μα δεν το αγόρασε από την αντιπροσωπεία, από το συγκεκριμένο κατάστημα το αγόρασε, εσύ έχεις υποχρέωση να το αλλάξεις, εσύ έχεις υποχρέωση να το πάρεις πίσω, να το επιδιορθώσεις. Γιατί να τρέχω εγώ για ένα ψυγείο ή για μία κουζίνα και τελικά να δικαιωθώ μετά από δύο ή τρεις μήνες, χωρίς κουζίνα, χωρίς ψυγείο, χωρίς air condition, χωρίς τέλος πάντων οτιδήποτε άλλο έχω αγοράσει; 


Συμπερασματικά, η μείωση της αγοραστικής δύναμης των καταναλωτών άρχισε να επηρεάζει τις συμπεριφορές σημαντικά ποσοστού της κοινωνίας της Ευρώπης και ιδιαίτερα της χώρας μας. Όταν ήρθε το ευρώ στην Ελλάδα, δηλαδή το 2002, οι μισθοί προσαρμόστηκαν στο ευρώ, ενώ οι τιμές των προϊόντων αυξήθηκαν σε βαθμό που τελικά το ευρώ έγινε κατοστάρικο, για αυτό βλέπετε και τη συμπίεση του ευρώ. 


Εδώ βλέπετε αν μπορείτε να παρατηρήσετε, κάποιες εικόνες σχετικά με τις τιμές τις τότε, το 2002 δηλαδή, πόσο ήταν η τιμή στην κρέμα γάλακτος, 410 δραχμές, 1,2 €. Πηγαίνετε να την πάρετε σήμερα. Ή το ρύζι 450 δραχμές, 1,32 €, σήμερα 2,90. Αυτές είναι οι συγκρίσιμες τιμές. 


Για εκατό είδη τροφίμων και ποτών ο Έλληνας εργαζόμενος χρειάζεται να δουλέψει 95 ώρες και 46 λεπτά, όταν ο αντίστοιχος Γερμανός θέλει 48 ώρες και 35 λεπτά. Βέβαια, υπάρχουν και χειρότερα. Η στροφή των καταναλωτών σε φτηνότερες κατηγορίες τροφίμων, είναι δεδομένη. Κατεψυγμένα αμυλώδη προϊόντα ιδιωτικής ετικέτας, έρχονται στο τραπέζι μας, αλλά δεν πρέπει να ξεχνάμε την παροιμία που λέει ότι το φτηνό κρέας το τρώνε οι σκύλοι. 

Οι τιμές φαίνονται, η νοθεία δυστυχώς όχι. Η νοθεία μπορεί να είναι μία πολιτική επιλογή. Δεν γίνεται ομελέτες χωρίς να σπάσουμε αυγά και βέβαια ποια είναι αυτή η κυβέρνηση η οποία μπορεί να σηκώσει αυτό το πολιτικό κόστος; Η τιμή στο ράφι πάει στράφι, για αυτό προσοχή στις τιμές και τις ποσότητες που κτυπούν οι ταμειακές μηχανές. 

Εμείς θεωρούμε ως φορέας ενημέρωσης καταναλωτών, όλες οι οργανώσεις καταναλωτών, ένα κοινό στόχο έχουμε, να ενημερώσουμε τους πολίτες και έτσι εκείνος ο οποίος είναι πιο σωστά ενημερωμένος, είναι και καλά χορτασμένος. 

Η προσπάθεια των εξουσιαστών της διεθνούς αγοράς τροφίμων να παράγουν τρόφιμα δύο ταχυτήτων, φτηνότερα και αμφίβολης ποιότητας, έως και επικίνδυνα για τα χαμηλά και μεσαία εισοδήματα και ασφαλέστερα για τα υψηλότερα εισοδήματα, πρέπει να προσκρούσει στην αντίθεση όλων των πολιτών οι οποίοι να διεκδικήσουν τρόφιμα, αλλά και γενικά προϊόντα και υπηρεσίες, με ένα ελάχιστο αποδεκτό όριο υγιεινότητας και ασφάλειας. Σε μια εποχή κατά την οποία οι μύθοι έχουν καταπέσει, οι ηγεσίες έχουν αποδυναμωθεί, οι συνδικαλιστικοί εκπρόσωποι μεταβάλλονται σε συνδαιτυμόνες, η αναμονή των καλύτερων ημερών στο μέλλον δεν γίνεται αποδεκτή και η πειθαρχία στις οδηγίες οργανωμένων μαζικών οργανώσεων, όποιας μορφής, έχει χαλαρώσει, θα πρέπει να επανεξεταστεί αυτή η προσπάθεια των πολιτικών. 


Έτσι, η επίθεση την οποία υφίστανται οι πολίτες γίνεται τόσο στη φάση της εργασίας με τη μείωση του εισοδήματος, όσο και στη φάση της κατανάλωσης με τις άμεσες αυξήσεις τιμών, όπως βλέπετε στο θέμα της βενζίνης, που την πληρώνουν όλοι, έχοντες, μη έχοντες, αλλά και συχνά επικίνδυνες, οι οποίες αφορούν την ποιότητα προϊόντων και υπηρεσιών. 


Το κίνημα των καταναλωτών έρχεται να υπερασπιστεί το προϊόν του μόχθου των εργαζομένων, την αμοιβή της εργασίας στη φάση της κατανάλωσης. Το σύστημα της εποπτείας της αγοράς τελούσε υπό πλήρη κατάρρευση μέχρι πριν από ορισμένα χρόνια, με αποτέλεσμα να τίθεται σε κίνδυνο η δημόσια υγεία, η ανταγωνιστικότητα των ελληνικών προϊόντων, οι θέσεις εργασίας, ο κοινωνικός ιστός και ο υγιής ανταγωνισμός. Τα αίτια τα οποία είχαν προκαλέσει την κατάρρευση του συστήματος, συνοψίζονται στους παρακάτω παράγοντες:

Στην επικέντρωση των μεταξύ επιχειρήσεων ανταγωνισμό αποκλειστικά στις τιμές, στις σύγκρουση μεταξύ φορέων παραγωγής, φορέων εμπορίου τροφίμων, στην ανοχή της νοθείας στο βωμό του τιμάριθμου, στην μείωση της αγοραστικής δύναμης των εργαζομένων, στις νέες κοινωνικές ανελαστικές κατηγορίες δαπανών, στην ανάδειξη της τάξης των νεόπτωχων, στην ανατροπή της εισοδηματικής πολιτικής, στη μη ορθολογική διαχείριση οικογενειακών προϋπολογισμών, στην άνιση κατανομή δαπανών εξαιτίας ταξικών υπερβάσεων στους τομείς υγείας, παιδείας και αλλού και στον ανταγωνισμό μεταξύ Υπουργείων και Υπηρεσιών, άλλος λέει το άλφα, άλλος λέει το βήτα, άλλα λέει ο ΕΦΕΤ, άλλα λέει ο ΕΛΟΓΑΚ. Ο ΕΦΕΤ είναι ο Ενιαίος Φορέας Ελέγχου Τροφίμων, ο ΕΛΟΓΑΚ, είναι ο Ελληνικός Οργανισμός Γάλακτος – Κρέατος. Φανταστείτε λοιπόν ότι σήμερα σε ένα κρεοπωλείο μπορούν να μπουν επτά φορείς, επτά διαφορετικοί φορείς για να ελέγξουν το κρεοπωλείο. 

Παράλληλα όμως, παίζει ένα σημαντικό ρόλο και η αυτονόμηση των  Νομαρχών. Κακά τα ψέματα, ο επαγγελματίας όταν είναι κοντά στον Νομάρχη, γιατί είναι ψηφοφόρους του ή γιατί δεν είναι αλλά θέλει να γίνει, πιέζει ανάλογα με την περίπτωσή του, να μην τον γράψουν ή να του σβήσουν το πρόστιμο, όπως συμβαίνει και με τις κλήσεις της Τροχαίας ή με τις κλήσεις της Δημοτικής Αστυνομίας. 
Εμείς θεωρούμε πως η νέα κυβέρνηση που θα προκύψει, γιατί δυστυχώς μέσα σε αυτή τη πολιτική συγκυρία των ημερών, δεν ακούσαμε τους δημοσιογράφους στα debate, να ερωτηθούν οι πολιτικοί αρχηγοί και οι δύο διεκδικητές της κυβέρνησης της αυριανής, για το θέμα της ακρίβειας και της κατανάλωσης. Τι θα κάνουν για τους καταναλωτές. Δέσμευση, αν θα παγώσουν πέρα από αυτά τα οποία είπε ο μεν ή ο δε. Ο ένας είπε ότι μπορούμε, ο άλλος είπε ότι δεν μπορούμε. Όμως οι καταναλωτές αγωνιούν και αγωνιούν διότι βγάζουν χρήματα από το πορτοφόλι τους, ενώ οι μισθοί έχουν μείνει καθηλωμένοι εδώ και ένα χρόνο, συνεχίζουμε το δεύτερο έτος, θα συνεχίσουμε και το επόμενο έτος έστω και αν πάει στο ύψος του πληθωρισμού και ούτω καθεξής. 
Να ενισχυθεί λοιπόν, η προστασία του δικαιώματος στην εργασία. Να βεβαιώσει τους πολίτες για οικονομική ασφάλεια. Να εμπνεύσει εμπιστοσύνη στους πολίτες περί των λόγων και των έργων, όχι λέω τώρα άλλα και αύριο πράττω άλλα. Να στηρίξει τις μικρομεσαίες επιχειρήσεις. Να στηρίξει την αγοραστική δύναμη των καταναλωτών με πάγωμα των τιμολογίων προς κάθε κατεύθυνση, είτε αφορούν τις 
ΔΕΚΟ, είτε αφορούν τους Δήμους, είτε αφορούν διαρκή καταναλωτικά αγαθά και γνωρίζετε πολύ καλά ότι στα διόδια φέτος είχαμε αυξήσεις της τάξεως που έφτασε και άγγιξε το 150%. 
Αυξήσεις στους μισθούς και στις συντάξεις, γιατί χωρίς κατανάλωση δεν μπορεί να υπάρξει ενίσχυση των επιχειρήσεων και των εσόδων του κράτους. 

Την ενίσχυση της οικοδομικής δραστηριότητας, διότι δυστυχώς μετά τον τουρισμό, είναι το άλφα και ωμέγα για την ελληνική βαριά βιομηχανία, είναι είτε μας αρέσει είτε όχι, η οικοδομή, διότι επαγγέλματα που ασχολούνται με την οικοδομή, είναι τον αριθμό 180. 

Τη στήριξη των μικρομεσαίων επιχειρήσεων και των καταναλωτών μέσω του τραπεζικού συστήματος, με μείωση των τόκων επιβάρυνσης του δανεισμού. Είναι αδιανόητο σήμερα ο καταναλωτής να πληρώνει 21 ή 22% για πιστωτικές κάρτες. 

Εμείς, το ΙΝΚΑ, η Γενική Ομοσπονδία Καταναλωτών Ελλάδας, ως φορέας προστασίας των καταναλωτών, είμαστε παρόντες για συνεργασίες με την κεντρική εξουσία, με την Τοπική Αυτοδιοίκηση Α’ και Β’ Βαθμού, για επεξεργασία θέσεων και θεμάτων και προτάσεων, για ένα καλύτερο και ασφαλέστερο αύριο. 

Σας ευχαριστώ πάρα πολύ.

ΠΡΟΕΔΡΕΙΟ (Π. ΔΡΙΤΣΑ): Ευχαριστούμε τον κύριο Λεχουρίτη, αλλά λίγο επειδή μιλάμε για Τοπική Αυτοδιοίκηση και επειδή αναφέρθηκε πολλές φορές στα θέματα της Τοπικής Αυτοδιοίκησης και μάλιστα για την αύξηση των ανταποδοτικών, γνωρίζουμε όλες εδώ πέρα μέσα πολύ καλά ότι από τα ανταποδοτικά βγαίνει η μισθοδοσία των εργατών καθαριότητας, οπότε είναι ανέφικτο να μιλάμε για αύξηση μισθών χωρίς παράλληλη αύξηση και των ανταποδοτικών. Αν παγώσουν οι μισθοί, παγώνουν και τα ανταποδοτικά. Μπορούν να παγώσουν. Διαφορετικά, από αυτά τα κονδύλια εμείς πληρώνουμε τους μισθούς. Είναι λίγο σχήμα οξύμωρο να αυξάνονται οι μισθοί χωρίς να αυξάνονται τα ανταποδοτικά, άρα δεν το κάνουμε για να βγάλουμε εμείς κάποια κέρδη, αλλά για να καλύψουμε τι αυξήσεις αυτές τις οποίες οφείλουμε να δώσουμε. 
Γ. ΛΕΧΟΥΡΙΤΗΣ: Εγώ μιλάω για τη συμπίεση των εξόδων ώστε να υπάρχουν τα περιθώρια…

ΠΡΟΕΔΡΕΙΟ (Π. ΔΡΙΤΣΑ): Δεν υπάρχει συμπίεση εξόδων στην καθαριότητα. Στην καθαριότητα δεν μπορείς να συμπιέσεις. Τα έξοδα είναι πάρα πολύ συγκεκριμένα, πάρα πολύ περιορισμένα και ή προσφέρεις μια καλύτερη ποιότητα ζωής ή αφήνεις τις πόλεις να βρωμίζουν για να μην αυξήσεις τα ανταποδοτικά τέλη. Αυτό είναι ξεκάθαρο και νομίζω ότι όλες εδώ μπορούμε να το αντιληφθούμε. 



Όμως να σας πω ότι και η στήριξη της τοπικής αγοράς από τους Δήμους, γίνεται σε πάρα πολύ έντονο σημείο και μπορεί βέβαια να βλέπετε να επεκτείνονται κάποια τραπεζοκαθίσματα ή κάποιοι πάγκοι μικροπωλητών, μικρά μπακάλικα και τα λοιπά, αλλά δεν γίνονται αυτά για να εισπράξουμε περισσότερα δημοτικά τέλη, αλλά για να τονώσουμε την τοπική αγορά, γιατί αν κλείσουν τα μικρά καταστήματα σε μία μικρή κοινωνία, καταλαβαίνετε ότι όλοι θα καταφύγουν μετά στις μεγάλες επιχειρήσεις και στα πολυκαταστήματα. 

Αυτά όσον αφορά τα της Τοπικής Αυτοδιοίκησης, για να μην δημιουργούνται και εντελώς λανθασμένες εικόνες σχετικά με το ότι οι Δήμοι το μόνο που θέλουν είναι να εισπράττουν χρήματα. Δεν είναι έτσι. 

Γ. ΛΕΧΟΥΡΙΤΗΣ: Στη λογική αυτή και οι κυβερνήσεις δικαιολογούν τις όποιες αυξήσεις για να καλύψουν τα έξοδα. Εμείς αυτήν την λογική δεν την αποδεχόμαστε, διότι τελικά πληρώνουμε ως καταναλωτές το τελικό μάρμαρο, είτε από την Τοπική Αυτοδιοίκηση, είτε από την κεντρική εξουσία. Το ίδιο δικαιολογούν, αύξηση στα διόδια, αύξηση στα εισιτήρια, αύξηση στη ΔΕΗ,  στον ΟΤΕ, παντού και τελικά την πληρώνουμε; Την πληρώνουμε. Μείωση των δαπανών δεν άκουσα κανέναν να μιλήσει, ότι να συμπιέσουμε τις δαπάνες για να μπορέσουμε να έχουμε το περιθώριο να μην βάλουμε αυξήσεις. 
ΠΡΟΕΔΡΕΙΟ (ΣΩΤΗΡΙΑΔΟΥ): Ακούσατε, κύριε Λεχουρίτη, μείωση δαπανών, ακούσατε για την κατάργηση του τέλους παρεπιδημούντων που κοστίζει και θα φτάσει στα όρια της τελικής πτώσης τους τουριστικούς Δήμους, ακούσατε την κεντρική διοίκηση να αποφασίζει κατάργηση τελών που ήταν βασικοί πόροι για την Τοπική Αυτοδιοίκηση και αυτό είναι ένα πολύ μεγάλο πλήγμα  για τους τουριστικούς Δήμους. Δεν το αναφέρετε όμως αυτό, το ότι οι κυβερνήσεις μπορούν να αποφασίζουν καταργήσεις τελών που αποτελούν έσοδα σημαντικά για τη λειτουργία των Δήμων. Αυτό δεν το λέει ο Συνήγορος του Καταναλωτή, ότι τελικά και αυτό το κόστος και αυτή η μείωση, πάλι στον καταναλωτή θα έρθει, γιατί κάπως αλλιώς θα πρέπει ο συγκεκριμένος Δήμος που πλήττεται τόσο βάναυσα με αυτή τη ρύθμιση, να εξασφαλίσει κάποια έσοδα.

Γ. ΛΕΧΟΥΡΙΤΗΣ: Εμείς πάντως ως καταναλωτές, είτε μειώθηκε, είτε δεν μειώθηκε, πληρώνουμε τον καφέ όπως τον πληρώναμε και πριν την μείωση. 

ΠΡΟΕΔΡΕΙΟ: Ας προχωρήσουμε στην εισήγηση της κυρίας Κεκελέκη, Γενική Γραμματέας του ΚΕΠΚΑ.

Ε. ΚΕΚΕΛΕΚΗ: Καλησπέρα σας. 

Πρώτα από όλα θα πρέπει να πω ότι το θεωρώ τιμή να μιλάω σε ένα Συνέδριο της ΚΕΔΚΕ και μάλιστα σε γυναίκες εκλεγμένες. Έχω περάσει και εγώ από ισότητα και θα σας πω και κάτι το οποίο δεν είναι πολύ γνωστό.


Οι γυναίκες πρώτες διεκδικήσαμε την ενσωμάτωση της προστασίας της ισότητας σε όλες τις πολιτικές. Το καταναλωτικό κίνημα αυτήν την στιγμή διεκδικεί την ενσωμάτωση των δικαιωμάτων του καταναλωτή σε όλες τις πολιτικές. Διδαχτήκαμε από τις γυναίκες. 


Θα προσπαθήσω να εξηγήσω πως αντιλαμβανόμαστε εμείς οι καταναλωτές την οικονομική κρίση μέσα από τη λειτουργία της αγοράς. 


Όλες θυμόμαστε ότι πριν από κάποιες δεκαετίες υπήρχε αυτό που λέγαμε κρατικός παρεμβατισμός. Τα κράτη, οι κυβερνήσεις, έλεγαν το ρύζι τόσο, το ψωμί τόσο, το γάλα τόσο, τονώνανε ζήτηση-προσφορά, αποφεύγονταν έτσι κοινωνικές εντάσεις και υπήρχε μία κοινωνική συνοχή. 


Πριν λίγες δεκαετίες είπαν στους καταναλωτές «αυτά που ξέρετε ξεχάστε τα». Ελεύθερη αγορά και παγκοσμιοποίηση. Η αγορά πια λειτουργεί χωρίς κρατική παρέμβαση, ότι μπορείς να κάνεις, κάνε μόνος σου καταναλωτή, εσύ ρυθμίζεις την αγορά, εσύ την εποπτεύεις, εσύ αναγκάζεις τις επιχειρήσεις να σεβαστούν τα δικαιώματά σου.


Έτσι, καταλήξαμε στο μοντέλο αγοράς, που εμείς θεωρούμε το αμερικάνικο μοντέλο της αγοράς, Θάτσερ η πρώτη διδάξασα, Ρήγκαν από πίσω. Η αγορά είναι ένα δίπολο προσφορά-ζήτηση, παραγωγοί – καταναλωτές. Το κράτος παρακολουθεί. 


Κάπως έτσι όμως φτάσαμε στην σημερινή οικονομική κρίση, γιατί οι επιχειρήσεις μας έλεγαν «Τι θέλετε; Νομοθεσία; Τι είναι αυτά που λέτε; Κώδικες δεοντολογίας, αυτορύθμιση.» Ξέρετε τι σημαίνει Κώδικας Δεοντολογίας; Όποτε γουστάρω εφαρμόζω των κώδικα, όποτε δεν θέλω αποχωρώ από τον κώδικα, αυτορυθμίζομαι. Αυτό είναι το αμερικάνικο μοντέλο αγοράς. 


Τι συμβαίνει στην Ευρώπη. Αυτό το μοντέλο, το τρίγωνο, όπου η Πολιτεία δεν παρακολουθεί, η Πολιτεία φτιάχνει νομοθεσία και φτιάχνει νομοθεσία γιατί η Ευρώπη αναγνωρίζει ότι ο καταναλωτής είναι το αδύναμο μέρος μιας συναλλαγής. Φανταστείτε τον εαυτό σας να υπογράφει σύμβαση με μια τράπεζα για στεγαστικό δάνειο. Ποιος είναι ο ισχυρός σε αυτή τη σύμβαση; Η τράπεζα με το νομικό επιτελείο της ή ο καταναλωτής, που όχι μόνο δεν καταλαβαίνει τους όρους, δεν μπορεί καν να τους διαβάσει. 

Είναι λοιπόν απαραίτητη η παρέμβαση της Πολιτείας, όχι για να καθορίζει τιμές, αλλά για να φτιάχνει μία νομοθεσία που θα φέρει ισορροπία ανάμεσα στα δύο μέρη. 


Δυστυχώς, η Ευρώπη απομακρύνθηκε από αυτό το μοντέλο. Αρχίσαμε να φλερτάρομε με το αμερικάνικο μοντέλο αγοράς γιατί έβγαζε κέρδη. Θεωρούσαμε ότι έχουμε ανάπτυξη. Το αποτέλεσμα; Τα golden boys. Ο τομέας της αγοράς ο οποίος έχει τη λιγότερη νομοθεσία, είναι ο χρηματοπιστωτικός τομέας. Είναι ο τομέας ο οποίος επιμένει στην αυτορύθμιση, έχει  τους περισσότερους κώδικες δεοντολογίας. Το αποτέλεσμα: Άρχισε να κινείται το κεφάλαιο ανά τα χρηματιστήρια. Πρώτα πήγε στο Σικάγο, στο χρηματιστήριο των τροφίμων, δημιούργησε την επισιτιστική κρίση. Μετά πήγε στα καύσιμα, είχαμε την φούσκα 150 δολάρια το βαρέλι. Μετά πήγε στην στεγαστική πίστη. 

Κάποια στιγμή όμως, κάθε σύστημα έχει όρια και το αποτέλεσμα; Έσκασε και βιώνουμε αυτά που βιώνουμε σήμερα και είναι πραγματικά κρίμα που η Ευρώπη, ενώ η Αμερική μετακινείται προς το τρίγωνο, ενώ ο Πρόεδρος Ομπάμα βάζει θέματα νομοθεσίας πλέον και ρύθμιση της αγοράς, εμείς στην Ευρώπη έχουμε ακόμη γυρισμένη την πλάτη σε αυτό το μοντέλο και το λέω από προσωπική εμπειρία. 
Επίτροπος Βερχόιγκεν, Επίτροπος Μακγκρίβι, Πρόεδρος Μπαρόζο, όχι, προς Θεού, μην αγγίξετε τις τράπεζες. Προς Θεού, μην έχουμε νομοθεσία.
Ωραία, βάλτε καταναλωτές τα χέρια στις τσέπες και πληρώστε τις τράπεζες. Σε αυτό το μοντέλο τα κέρδη ιδιωτικοποιούνται και η χασούρα κοινωνικοποιείται. 
Να δούμε λίγο οι καταναλωτές τι κάνουν. Ποιοι είμαστε οι καταναλωτές, τι δικαιώματα έχουμε και να τα συνδέσουμε και με την Τοπική Αυτοδιοίκηση. 

«Καταναλωτές είμαστε όλοι, είμαστε η μεγαλύτερη ομάδα, επηρεαζόμαστε από όλες τις αποφάσεις, αλλά οι απόψεις μας δεν ακούγονται γιατί δεν είμαστε οργανωμένοι.» Είναι φράσεις από την ομιλία του Προέδρου των Ηνωμένων Πολιτειών, του Τζον Κένεντυ, στον Οργανισμό Ηνωμένων Εθνών, 15 Μαρτίου του 1963 και έτσι ξεκίνησε η αναγνώριση των δικαιωμάτων του καταναλωτή σε επίπεδο ΟΗΕ και τα έχει κάνει ισχυρά, όπως και τα ανθρώπινα δικαιώματα.

Ποια είναι αυτά: δικαίωμα στην ικανοποίηση βασικών αναγκών. Από αυτό το δικαίωμα έχει αναγνωριστεί μόνο το δικαίωμα στο νερό, στο πόσιμο νερό και στις συνθήκες υγιεινής και μάλιστα μόλις το 2002. Έχει αρχίσει πλέον και καταλαβαίνει ο ΟΗΕ την αναγκαιότητα για νερό, διότι το 2025 τα δύο τρία του πληθυσμού της γης δεν θα έχουν εύκολη πρόσβαση σε πόσιμο νερό. Αυτήν την στιγμή 30.000 άνθρωποι κάθε μέρα πεθαίνουν από έλλειψη πόσιμου νερού. Άρα, είναι πολύ σημαντική η διαχείριση του νερού και εδώ εμπλέκεται η Τοπική Αυτοδιοίκηση. 

Δικαίωμα στην ασφάλεια. Κάθε τι που αγοράζουμε, πρέπει να είναι ασφαλές, να μην προκαλεί καμία ζημιά στον καταναλωτή. 

Δικαίωμα στην πληροφόρηση. Πρέπει να παίρνουμε σαφή, πλήρη, κατανοητή πληροφόρηση. Όχι ψιλά γράμματα, όχι δυσνόητους όρους και αυτό διότι πρέπει να κάνουμε σωστές επιλογές. Αν δεν έχω σωστή πληροφόρηση, δεν μπορώ να επιλέξω σωστά. 

Δικαίωμα στην εκπροσώπηση. Έχουμε δικαίωμα να εκπροσωπούμαστε σε όλα τα κέντρα λήψης αποφάσεων.

Δικαίωμα στην αποζημίωση. Σε περίπτωση που πάθουμε κάποια ζημία, έχουμε δικαίωμα να αποζημιωθούμε.

Δικαίωμα στην εκπαίδευση. Αυτό που κάνουμε τώρα. Δεν εννοούμε στην παιδεία, αλλά στη δια βίου εκπαίδευση για τη λειτουργία της αγοράς, για τα δικαιώματά μας. Έχουμε δικαίωμα να γνωρίζουμε. 

Δικαίωμα σε ένα υγιεινό περιβάλλον. Δεν νομίζω ότι κανείς αγνοεί τις κλιματικές αλλαγές. Χθες αναφέρθηκαν αναλυτικά. Είναι ένα από τα βασικά μας δικαιώματα και πρέπει να τα διεκδικούμε. 

Τώρα, πως συνδέονται αυτά τα δικαιώματα με την Τοπική Αυτοδιοίκηση. 

Έχετε φανταστεί αν σε κάθε Δήμο υπήρχε ένα Γραφείο Ενημέρωσης και Υποστήριξης Καταναλωτών, τι βοήθεια θα ήταν για τον καταναλωτή; Υπάρχουν οι Ενώσεις Καταναλωτών, υπάρχει ο Συνήγορος του Καταναλωτή. Είμαστε πολύ λίγοι. Δεν προλαβαίνουμε να εξυπηρετήσουμε έντεκα εκατομμύρια Έλληνες. Το θέλουμε, δεν προλαβαίνουμε. 

Εάν λοιπόν υπήρχε ένα Γραφείο Ενημέρωσης, να κάνει σεμινάρια, να κάνει ημερίδες, να βοηθά τον καταναλωτή στο κάτω-κάτω που πρέπει να απευθυνθεί όταν έχει πρόβλημα. Στη Θεσσαλονίκη ο Δήμος Συκεών έχει στήσει αυτό το γραφείο και συνεργάζεται με το ΚΕΠΚΑ και είναι πραγματικά χαρά μας να μοιραζόμαστε την εμπειρία μας με τα στελέχη του Δήμου, γιατί αισθανόμαστε ότι γίνεται κάτι για τον καταναλωτή. 

Βοήθεια στο Σπίτι. Είναι πλέον απαραίτητο. Δεν είναι φιλανθρωπικό έργο. Είναι κοινωνικό έργο, είναι στήριξη του εισοδήματος, όπως οι βρεφικοί, οι παιδικοί σταθμοί, τα ωδεία, τα γυμναστήρια, τα κολυμβητήρια. 

Με βάση έρευνες του ΚΕΠΚΑ, είμαστε 34% ακριβότεροι από το Βερολίνο στα ίδια προϊόντα, στις ίδιες ποσότητες, στο ίδιο super market. Με βάση στοιχεία της Τράπεζας Ελλάδας, τα ελληνικά νοικοκυριά το 2004 χρωστούσαν 52 δισεκατομμύρια ευρώ στις τράπεζες  σε δάνεια. Τον Ιούλιο του 2009 χρωστάμε 117. Ένα πολύ μεγάλο κομμάτι των καταναλωτών στη χώρα μας, έχει περάσει σε όρια κάτω από την φτώχεια. 

Όλα αυτά λοιπόν, είναι υποστηρικτικά του εισοδήματος και δίνουν μία πολύ καλή ανάσα στον καταναλωτή. 

Θα περάσω σε ένα ζήτημα, που λίγο θα σας στεναχωρήσω. Θέματα διαφάνειας αποφάσεων Δημοτικών και Νομαρχιακών Συμβουλίων και θα μιλήσω με παράδειγμα.
Νομαρχία Χαλκιδικής. Επιβάλλει το τέλος β’ κατοικίας, το γνωστό χαράτσι της Χαλκιδικής, στους κατόχους β’ κατοικίας στο Νομό Χαλκιδικής και βέβαια, δεν αφορά τους ψηφοφόρους του Νομού Χαλκιδικής, αφορά τους ψηφοφόρους άλλων Νομών που έχουν τη δεύτερη κατοικία στο Νομό. Το συνδέει με τα τετραγωνικά, άρα είναι φόρος. 

Έχουμε επιβεβαίωση, Υπουργείο Οικονομικών, Υπουργείο Εσωτερικών, Υπουργείο Ανάπτυξης, Συνήγορος του Πολίτη και αποφάσεις Διοικητικών Δικαστηρίων, το τέλος β’ κατοικίας είναι παράνομο, είναι καταχρηστικό, δεν είναι ανταποδοτικό, είναι αντισυνταγματικό. Μόνο ανταποδοτικά τέλη επιβάλλει με βάση το Σύνταγμα, η Τοπική Αυτοδιοίκηση.

Ξέρετε ποια ήταν η κατάληξη; Το Συμβούλιο Επικρατείας δεν συζήτησε την υπόθεση, την προσφυγή του ΚΕΠΚΑ, επί της ουσίας, γιατί λέει είχαν περάσει εξήντα μέρες. Δηλαδή, από την στιγμή που πάρθηκε η απόφαση, ο καταναλωτής είχε εξήντα μέρες περιθώριο να προσφύγει. 
Δεν το κατάλαβα, θα πρέπει να είμαστε στημένοι στο Δημοτικό Κατάστημα ή στο Νομαρχιακό Κατάστημα και να βλέπουμε τι απόφαση πήρε και πότε αναρτήθηκε; 

Το θέλουμε στο διαδίκτυο. Θέλουμε όλες τις αποφάσεις που μας αφορούν στο διαδίκτυο, διότι πρέπει να κατοχυρωθεί το δικαίωμά μας να προσφεύγουμε. 

Είπατε για τα τέλη. Πραγματικά κατανοούμε την ανάγκη των Δήμων να σταθούν οικονομικά και πρέπει να σταθούν, όπως και των Νομαρχιών. Το πρώτο πράγμα βέβαια που πρέπει να γίνει, είναι να μεταφερθούν οι πόροι που σας αναλογούν από την Πολιτεία, χωρίς εκπτώσεις και χωρίς καθυστερήσεις και κάθε φορά που δίνεται μία αρμοδιότητα από την Πολιτεία στην Τοπική Αυτοδιοίκηση, πρέπει να μεταφέρονται και τα ανάλογα κονδύλια. Αυτά στον αέρα δεν γίνονται. 

Το δεύτερο. Θα πρέπει να έχετε υπόψη σας ότι κάθε φορά που γίνονται αυξήσεις τελών, αυτό προκαλεί αλυσιδωτές ανατιμήσεις στα προϊόντα και μάλιστα δεν είναι ανάλογες οι ανατιμήσεις. Χρησιμοποιείται ως άλλοθι πολλαπλάσιων αυξήσεων. Εσείς μπορείτε να αυξήσετε τα δημοτικά σας τέλη κατά 5% και θα δείτε ότι στην τελική τιμή θα έχουμε πολύ μεγαλύτερες αυξήσεις. Αυτό συμβαίνει βέβαια και με τις αυξήσεις του ρεύματος, της οποιασδήποτε υπηρεσίας. 

Εμείς ζητάμε οι αυξήσεις των δημοτικών τελών να είναι στο ύψος του πληθωρισμού. Υπάρχουν Δήμοι οι οποίοι το τηρούν, υπάρχουν όμως άλλοι Δήμοι οι οποίοι δεν το τηρούν. 

Επίσης, έχουμε παρατηρήσει ότι υπάρχουν Δήμοι με πολύ μικρότερα ανταποδοτικά τέλη, οι οποίοι δίνουν πολύ περισσότερες και καλύτερης ποιότητας υπηρεσίες στους πολίτες τους, στους δημότες τους, σε αντίθεση με άλλους που δίνουν χαμηλότερης ποιότητας, λιγότερο αριθμό, ενώ έχουν μεγαλύτερα έσοδα. 

Είχαμε πρόσφατα πολλές καταγγελίες για σύμβαση που υπογράφτηκε από Νομαρχία για είσπραξη τελών μέσω τραπεζών. Τρία ευρώ έπρεπε να πληρώσει ο καταναλωτής για κάποιο τέλος σε κάποια Νομαρχία μέσω τράπεζας, το χαράτσι της τράπεζας ήταν 1,20 €. 

Όταν διαπραγματεύεται η Τοπική Αυτοδιοίκηση με τις τράπεζες, μπορείτε να διαπραγματευτείτε και να αφαιρέσετε από τις πλάτες των καταναλωτών τέτοιες χρεώσεις. Θα μου πείτε, σιγά το ποσό, 1,20…

(αλλαγή κασέτας)

Ε. ΚΕΚΕΛΕΚΗ: …και βάλτε και πόσοι είναι οι καταναλωτές που το πληρώνουν. Ούτως ή άλλως είναι για εμάς καταχρηστικές αυτές οι χρεώσεις των τραπεζών. 


Εποπτεία της αγοράς που βρίσκεται στα όρια των Δήμων ή της Νομαρχίας. Πριν από ενάμισι περίπου χρόνο δεχτήκαμε καταγγελία για Βρεφονηπιακό Σταθμό σε Δήμο του πολεοδομικού συγκροτήματος Θεσσαλονίκης, που λειτουργούσε χωρίς άδεια. Η απάντηση του Δήμου: «Δεν έδωσα εγώ την άδεια, άρα δεν μπορώ να τον κλείσω». Ξέρετε γιατί μας καταγγέλθηκε ο Δήμος; Διότι λειτουργούσε με τις καθαρίστριες και με τις κοπέλες που έκαναν καφέ στο κυλικείο, αυτές πρόσεχαν τα παιδιά και κτύπησαν παιδί. Μέχρι να κλείσει ο Σταθμός, περάσαμε από τα σαράντα κύματα. Πήγαμε στο Αστυνομικό Τμήμα, πήγαμε στην Νομαρχία, πήγαμε στο Δήμο, κανένας δεν είχε την αρμοδιότητα να κλείσει ή να ελέγξει τον Παιδικό Σταθμό. 

Εγώ σας ρωτώ: δεν είναι πράγματι σαν να εθελοτυφλούμε όταν στην περιοχή μου, στη γειτονιά μου, λειτουργεί παράνομη επιχείρηση και ξέρω ότι δεν έχει άδεια, γιατί το έγγραφο του Δήμου λέει ξέρω ότι δεν έχει άδεια, να μην αναλαμβάνει ο  Δήμος την πρωτοβουλία να φύγει αυτή η επιχείρηση μέσα από την αγορά; 

Προστασία κοινόχρηστων χώρων. Εγώ θα συμφωνήσω με τα τραπεζοκαθίσματα. Πρέπει να υπάρξει ρύθμιση. Δεν είναι δυνατόν ένα άτομο με αναπηρία, μία μάνα με ένα καροτσάκι, να μην μπορεί να κυκλοφορήσει στην πλατεία Αριστοτέλους. Έχουν επεκταθεί σε τέτοιο σημείο που δεν μπορείς να περάσεις ακόμα και πεζός, χώρια που κάνουν και face control σε υπαίθριο χώρο και ρεζερβέ και πετάνε τις έγκυες και δεν τους επιτρέπουν να καθίσουν τα πρώτα καθίσματα γιατί θέλουν τα κοριτσάκια με τα μίνι.


Προστασία αιγιαλού. Ξαπλώστρες, ομπρέλες στις παραλίες και ψάχνουμε να βρούμε από πού θα περάσουμε. Σε παραλία της Σερίφου ανοίγει τέτοιου είδους επιχείρηση και έχουμε καταγγελία για φοροδιαφυγή. Ενεργοποιούμε τους τοπικούς μηχανισμούς ελέγχου Ιούνιο μήνα. Ξέρετε πότε πήγαν να ελέγξουν; Παραμονές Χριστουγέννων και βέβαια μας έστειλαν και έγγραφο που έλεγε «Δεν βρήκαμε την επιχείρηση». 


Αυτά είναι πράγματα που δημιουργούν μία έλλειψη εμπιστοσύνης των καταναλωτών. 


Απορρίμματα. Έπρεπε να πέσω εγώ προσωπικά για να πω στο Δήμο Θεσσαλονίκης, ελάτε να πάρετε την ανακύκλωση, τα χαρτόνια, από το εμπορικό κέντρο, πυκνώστε τα δρομολόγια, για να γίνουν δύο δρομολόγια την ημέρα. Βουνό η ανακύκλωση, στο κέντρο της πόλης. 


Από την άλλη πλευρά υπάρχουν στοιχεία και φωτογραφίες ότι…

Λ. ΚΟΛΟΒΟΥ: (εκτός μικροφώνου)

Ε. ΚΕΚΕΛΕΚΗ: Κυρία Κολοβού, με συγχωρείτε, ελέγξτε τον, να του επιβάλλετε πρόστιμο. Δεν είμαι ελεγκτικός μηχανισμός, ούτε έχω τέτοια δυνατότητα. Μη κυβερνητική οργάνωση είμαι. Απαιτώ όμως από τους ελεγκτικούς μηχανισμούς να κάνουν τη δουλειά τους. 
Λ. ΚΟΛΟΒΟΥ: (εκτός μικροφώνου)

Ε. ΚΕΚΕΛΕΚΗ: Να πάει δύο φορές, πήγαινε μία. 

ΣΥΝΕΔΡΟΣ: (εκτός μικροφώνου)

Ε. ΚΕΚΕΛΕΚΗ: Το κατανοώ, αλλά πρέπει να βάλουμε κάποια ζητήματα. 


Υπάρχουν φωτογραφίες που μας έφεραν μέλη μας στο ΚΕΠΚΑ, από διάφορες περιοχές, όπου τα απορριμματοφόρα που μαζεύουν τα κοινά σκουπίδια, μαζεύουν και τα υλικά ανακύκλωσης, όπου τα υλικά ανακύκλωσης ρίχνονται σε χωματερές. 


Δεν θέλαμε να βγάλουμε τις φωτογραφίες στη δημοσιότητα γιατί ξέρετε τι θα κάναμε; Θα ρημάζαμε τη νοοτροπία που προσπαθούμε τόσα χρόνια να δημιουργήσουμε στα σχολεία μας, γιατί οι μεγαλύτεροι προπαγανδιστές της ανακύκλωσης, είναι τα μικρά παιδιά μας και έχει γίνει δουλειά στα σχολεία. Αν βγάζαμε αυτές τις καταγγελίες, θα είχαμε τινάξει όλο το σύστημα στον αέρα. Κάντε κάτι, είναι κρίμα τόσο υλικό να πετιέται. 


Δημοτική Αστυνομία. Τέσσερις λωρίδες ο δρόμος, αναγκαζόμαστε να κυκλοφορούμε από την λωρίδα των λεωφορείων. Γιατί; Περνάει όποτε θυμάται, γράφει όποτε θυμάται και μετά εξαφανίζεται. 

ΣΥΝΕΔΡΟΣ: (εκτός μικροφώνου)
Ε. ΚΕΚΕΛΕΚΗ: Αυτό συγνώμη, είναι εσωτερικό σας. Υπάρχουν και τέτοια που λέγονται, δεν μπορώ να το αποδείξω, δεν θα το πω. Εγώ λέω αυτό που βλέπω. 

Θέλουμε λοιπόν εποπτεία των δρόμων. 


Διαφάνεια, διαφάνεια στη διαχείριση των οικονομικών. Γιατί δεν βγαίνουν στο διαδίκτυο οι προϋπολογισμοί και οι απολογισμοί των Δήμων; Αυτήν την στιγμή ο Δήμος Θεσσαλονίκης ταλανίζεται από ένα σκάνδαλο. Δεν ξέρω αν έγινε ή δεν έγινε. Βγαίνει ο ένας στα κανάλια, φωνάζει, βγαίνει η άλλη εφημερίδα, λέει. Φαγώθηκαν τα λεφτά; Χάθηκαν τα λεφτά; Δεν πρέπει να υπάρχει μία απάντηση που να αισθανθώ εγώ ως πολίτης ότι είναι…

Λ. ΚΟΛΟΒΟΥ: (εκτός μικροφώνου)

Ε. ΚΕΚΕΛΕΚΗ: Κυρία Κολοβού, σας παρακαλώ. Εγώ ξέρω τι αισθάνομαι ως πολίτης της Θεσσαλονίκης. Θέλω μία υπεύθυνη απάντηση. 

ΠΡΟΕΔΡΕΙΟ: Παρακαλώ, δεν είναι ώρα διαλόγου. Παρακαλώ και την εισηγήτρια και τις συναδέλφισσες που παρεμβαίνουν.

Ε. ΚΕΚΕΛΕΚΗ: Θα κλείσω με τους ελεγκτικούς μηχανισμούς και θα σας πω δύο προσωπικά παραδείγματα. 


Ιούνιος του 2008, ενάμισι χρόνο πριν, πήγα στο Carrefour στην Πυλαία. Αγόρασα ένα μαγιό. 12,90 στο ράφι, 18,90 στο ταμείο. Με το που κάνω φασαρία, η πρώτη προσπάθεια του καταστήματος είναι να αφαιρέσει το καρτελάκι. Φωνάζω Αστυνομία, παίρνω βεβαίωση – για αυτό και λέω ονόματα – από την Αστυνομία για την παράβαση. Έχουμε Σεπτέμβριο του 2009, δεν έχει επιβληθεί  κύρωση στο Carrefour Πυλαίας από τη Νομαρχία  Θεσσαλονίκης και μιλάμε για μια καταγγελία που έκανα εγώ. Ο απλός καταναλωτής; 

ΠΡΟΕΔΡΕΙΟ: Θα παρακαλούσα πάρα πολύ, κυρία Κελέκη, για υποθέσεις που δεν έχουν κριθεί από τους ελεγκτικούς μηχανισμούς, τουλάχιστον να μην αναφέρεστε επώνυμα.

Ε. ΚΕΚΕΛΕΚΗ: Όχι, με συγχωρείτε, το έχω βγάλει και στην τηλεόραση. Όποιος θέλει ας μου κάνει μήνυση. Υπάρχει βεβαίωση Αστυνομίας.
ΠΡΟΕΔΡΕΙΟ: Κυρία Κεκελέκη, εδώ είναι μία συνδιάσκεψη, μπορείτε να αναφέρετε τα παραδείγματα που θέλετε. Εφόσον δεν έχουν κριθεί αυτές οι υποθέσεις, καλό θα ήταν να μην αναφέρεστε επώνυμα.

Ε. ΚΕΚΕΛΕΚΗ: Ενάμιση χρόνο μετά δεν κρίθηκαν οι υποθέσεις και αυτό είναι ένα ζήτημα για τους μηχανισμούς ελέγχου της Νομαρχίας. 

ΠΡΟΕΔΡΕΙΟ: Δεν είναι θέμα του Συνεδρίου όμως, να λύσει την υπόθεση.

Ε. ΚΕΚΕΛΕΚΗ: Ανακοίνωση ονομάτων παραβατών. Αυτοί οι οποίοι παραβιάζουν τη νομοθεσία για τη δημόσια υγεία. Πιάστηκαν, λέει, 700 κιλά σάπια ψάρια σε ένα ιχθυοπωλείο στην κεντρική αγορά της Θεσσαλονίκης και εγώ ρωτώ: ποιο είναι το ιχθυοπωλείο; Πώς μπορώ εγώ ως καταναλωτής να ξέρω ποιο ιχθυοπωλείο είχε τα 700 κιλά σάπια ψάρια, για να μην ξανά πατήσω το πόδι μου; 


Ή θα πρέπει, γιατί εδώ θα πρέπει να δούμε και την επιχειρηματικότητα, θα πρέπει να χάσω την εμπιστοσύνη μου σε όλα τα ιχθυοπωλεία σε μία κεντρική αγορά; 


Άρα, θέλω πληροφόρηση και θέλω πληροφόρηση υπεύθυνη. Δεν θέλω να μου πείτε τι πιστεύετε, θέλω ευρήματα, τι βρήκατε, είναι ο τάδε. Στο κάτω-κάτω, ας κλείσει ο τάδε. 

Όλα αυτά λοιπόν, έχουν να κάνουν με την εμπιστοσύνη μας στην αγορά, με την εμπιστοσύνη μας στους μηχανισμούς ελέγχου και την εμπιστοσύνη στην Πολιτεία. 


Αν θέλουμε να αποκαταστήσουμε την εμπιστοσύνη των καταναλωτών, μπορούμε να πάμε χέρι-χέρι. Δεν είναι θέμα ούτε αντιπαράθεσης, ούτε σκέψεων στο πίσω μέρος του μυαλού. Είναι γεγονότα, είναι καταγγελίες, είναι βεβαιωμένα περιστατικά και λέμε ότι θέλουμε να αλλάξει κάτι. Ακούστε το. Δεν υπάρχει λόγος να αντιδράτε. Ζητάμε κάτι, μπορούμε να το πετύχουμε. Δεν σημαίνει ότι δεν κάνετε καλά τη δουλειά σας. Μπορούμε όμως να κάνουμε βήματα μπροστά. Μπορούμε να πάμε ένα βήμα μαζί πιο πέρα την προστασία του καταναλωτή. 


Τελειώνοντας, θα μου επιτρέψετε να σας πω δύο λόγια για το ΚΕΠΚΑ, το Κέντρο Προστασίας Καταναλωτών. 


Είμαστε μη κερδοσκοπική, μη κυβερνητική οργάνωση. Είμαστε η πρώτη οργάνωση που αναγνωρίστηκε με βάση τον 2251 και τα κριτήρια πιστοποίησης των Ενώσεων Καταναλωτών. Εμείς ως μη κυβερνητικές οργανώσεις στο χώρο των καταναλωτών, πιστοποιούμαστε με βάση συγκεκριμένα κριτήρια. 


Έχουμε έδρα τη  Θεσσαλονίκη. Ιδρυθήκαμε το 1982. Το ΚΕΠΚΑ διοικείται από αιρετό, ανά τριετία, 9μελές Διοικητικό Συμβούλιο. Όλα τα μέλη του Διοικητικού Συμβουλίου δεν έχουμε καμία απολύτως αμοιβή, ούτε ζητάμε αμοιβή από την οργάνωση. 


Είμαστε οργάνωση με υπαρκτά μέλη και δημοκρατικές διαδικασίες και μάλιστα διαδικασίες παρουσία δικαστικού αντιπροσώπου. 


Λειτουργούμε σε επτά επίπεδα. Παρέμβαση για δημιουργία ή συμπλήρωση νομοθετικού πλαισίου, εκπροσώπηση καταναλωτών, συμμετοχές σε εκδηλώσεις, όπως εδώ, ενημέρωση καταναλωτών φορέων, εκπαίδευση καταναλωτών και φορέων, αναλαμβάνουμε κάποιες ειδικές δράσεις όταν βλέπουμε ότι κάποιος τομέας της αγοράς παρουσιάζει συγκεκριμένο πρόβλημα, μεσολαβούμε για επίλυση διαφορών και βέβαια το μεγάλο μας μέλημα είναι η μαζικοποίηση, γιατί όσο περισσότεροι είμαστε, τόσο πιο δυνατή είναι η φωνή μας. 

ΣΥΝΕΔΡΟΣ: (εκτός μικροφώνου)

Ε. ΚΕΚΕΛΕΚΗ: 25 € τον χρόνο. 


Βασική μας αρχή είναι ο εθελοντισμός. Με βάση τις συνδρομές των μελών, πληρώνουμε τρία επαγγελματικά στελέχη, τα ενοίκια, φώτα, νερά, τηλέφωνα, βγάζουμε περιοδικό, κάνουμε ημερίδες. 


Το σύνθημά μας και αυτό θα πρέπει να είναι το σύνθημα όλων των καταναλωτών: Γνωρίζω τα δικαιώματά μου, συνειδητοποιώ ότι έχω  δύναμη στην αγορά, οργανώνομαι για να δυναμώσω τη φωνή μου σε υπαρκτές Ενώσεις Καταναλωτών, πιστοποιημένες και είναι εύκολο πια να βρεθούν, άρα προστατεύομαι. 


Σας ευχαριστώ πολύ.

ΠΡΟΕΔΡΕΙΟ: Ευχαριστούμε την κυρία Κεκελέκη. 


Βέβαια, θα ήθελα να παρατηρήσω σε όσα χρήσιμα μας είπε, ότι τα θέματα που έθιξε κυρίως δίνοντας τον χαρακτηρισμό ή αν θέλετε το αίτημα της διαφάνειας, θα ήταν ίσως σωστότερο ή θα απέδιδε το περιεχόμενο αυτών που μας ανέπτυξε καλύτερα η λέξη ενημέρωση και όχι διαφάνεια, καθότι δεν είδα να έχει αναφερθεί σε κάποιο περιστατικό αδιαφάνειας στους φορείς τους οποίους επικαλέστηκε, ενώ ήταν θέματα ενημέρωσης, καλύτερης ενημέρωσης, αυτά που έθιξε. 

Επίσης, θα ήθελα να πω ότι όλες οι παρατηρήσεις της θα είναι πολύ χρήσιμες για εμάς όταν μεταπηδήσουμε ενδεχομένως στο Β’ Βαθμό της Αυτοδιοίκησης, μιας και τα θέματα που έθιξε αφορούν κυρίως Νομαρχιακές Αυτοδιοικήσεις και όχι Δήμους. Τα περισσότερα θέματα που έθιξε αφορούσαν Νομαρχιακές Αυτοδιοικήσεις, δηλαδή το Β’ Βαθμό. 


Αν θέλετε, να ξεκινήσουμε τον κύκλο των παρεμβάσεών σας. 
Λ. ΧΡΙΣΤΟΦΑΚΗ-ΤΡΥΠΗ: Λέγομαι Χριστοφάκη-Τρύπη Λιλή, Δημοτική Σύμβουλος από τη Ρόδο, 15 χρόνια στην πλειοψηφία, τώρα τρία χρόνια είμαι στη μειοψηφία. 


Σας ακούσαμε με πολύ μεγάλη προσοχή. Φυσικά εκπροσωπούσατε τις μη κυβερνητικές, δύο από τις μεγάλες μη κυβερνητικές οργανώσεις της Ελλάδας. Δεν υπήρχε όμως εισηγητής από την Γενική Γραμματεία Καταναλωτή του Υπουργείου Ανάπτυξης. 

ΣΥΝΕΔΡΟΣ: (εκτός μικροφώνου)

Λ. ΧΡΙΣΤΟΦΑΚΗ-ΤΡΥΠΗ: Ο Συνήγορος. Συγχαρητήρια. Εγώ όμως για αυτό ζήτησα να μιλήσω πρώτη.


Δημοτικοί Σύμβουλοι της Ρόδου μου ανέθεσαν το Γραφείο Ενημέρωσης Καταναλωτή, που επί οκτώ χρόνια, πρέπει να το γνωρίζει η οργάνωση ΙΝΚΑ και ΚΕΠΚΑ, διότι είχαμε συχνή αλληλογραφία και ενημέρωση, επί οκτώ χρόνια λειτουργούσε στη Ρόδο. Δεν είχα σκοπό να αναφερθώ στον τρόπο λειτουργίας. Μου δίνει την ευκαιρία η Γενική Γραμματέας, η οποία τα είπε πάρα πολύ σωστά, πολύ καλά, μίλησε για το πω, αλλά αυτό το πώς εμείς το είχαμε κάνει έργο και θα σας παρακαλούσα συναδέλφισσες, να με παρακολουθήσετε, όχι το πώς λειτουργούσε, γιατί πολλές από εσάς γνωρίζετε, σε όλα τα συνέδρια σχεδόν μιλούσα για τη λειτουργία του Γραφείο Καταναλωτή της Ρόδου, που ήταν πλέον έδρα και πηγαίναμε σε πανευρωπαϊκό επίπεδο και μοίραζα φυλλάδια. Λυπάμαι που δεν έτυχε σήμερα να μιλήσω. Πολλές συναδέλφισσες το γνωρίζουν. Δεν ξέρω αν υπάρχουν παλιές για να θυμούνται και να πουν  δύο λόγια.

Θα ακούσετε την κατάληξη, που κατέληξε το γραφείο πρότυπο, όπως το αποκαλούσαν Υπουργοί και η σημερινή κυβέρνηση. Που έχει καταλήξει, αυτό έχει σημασία και είμαι πάρα πολύ πληγωμένη, απογοητευμένη και αν αυτή τη στιγμή βρίσκομαι εδώ από τη Ρόδο, πιεσμένη από τον χρόνο, βρίσκομαι για αυτόν τον λόγο.


Με λίγα λόγια, θα σας πω για το πώς λειτουργούν κάποιοι δημόσιοι άρχοντες όταν πρόκειται να εξυπηρετήσουν μικροπολιτικές σκοπιμότητες. 


Το 1999 μου ανατέθηκε από το  Δήμαρχο Ροδίων να ανασυσταθεί το Γραφείο Προστασίας και Ενημέρωσης Καταναλωτή. Γνώριζα ότι το αντικείμενο δεν ήταν μόνο γενικό, αλλά πολυπρισματικό, αλλά κυρίως ρευστό, αφού οι υπηρεσίες του δεν ήταν συνειδητοποιημένες από τους πολίτες, αλλά ούτε και θεωρούνταν δεδομένες, όπως σε όλες τις άλλες ευρωπαϊκές χώρες. 

Υπόψη ότι σε όλη την Ελλάδα σχεδιάστηκε η Γενική Γραμματεία Καταναλωτή το 1996, από το ΕΚΚΕ, Εθνικό Κέντρο Κοινωνικών Ερευνών. Το 1999 υπολειτουργούσαν πλέον όλα τα Γραφεία στους 36 Δήμους. Το 1999 μου υποδεικνύει ο  Δήμαρχος να το αναλάβω και να το λειτουργήσω. 


Τον Νοέμβρη του 1999. ήταν ένας καινούργιος θεσμός με στόχο την ανάληψη δράσεων για την ενημέρωση των καταναλωτών και  ταυτόχρονα και αυτό ήταν το πιο δύσκολο, θα επιχειρούσε για πρώτη φορά τη συνειδητοποίηση των πολιτών καταναλωτών της δύναμης που έχουν στα χέρια τους. Κυρίως σκοποί του ήταν η πρόληψη και προστασία των καταναλωτών σε κοινωνικές υπηρεσίες, οικονομικά προϊόντα και πολιτισμικά αγαθά και η διακήρυξη των θεμελιωδών δικαιωμάτων τους, με απώτερο στόχο την αναβάθμιση. 

Μετά από πολλή δουλειά οκτώ χρόνων, μέσω δημοσιευμάτων, εκπόνηση μελετών και ερευνών, διοργάνωση ημερίδων και εκδηλώσεων, έκδοση φυλλαδίων και γενικότερα επίτευξη συνεργασιών με δημόσιους, ιδιωτικούς φορείς και την κοινωνία των πολιτών, μπορώ να πω ότι είχε καθιερωθεί στη συνείδηση των δημοτών μας, στις  συνειδήσεις των δημοτών μας. Το είχαν αγκαλιάσει το γραφείο, απευθύνονταν σε κάθε πρόβλημά τους καθημερινά. Η μεθοδολογία που ακολουθούσαμε έκανε το γραφείο να ξεχωρίζει. 


Μέσα στο χρόνο το Εθνικό Κέντρο Κοινωνικών Ερευνών μου ζήτησε προκειμένου να αναθεωρήσει τον σχεδιασμό, αυτό είναι σημαντικό, εκπρόσωπε της Γενικής Γραμματείας Καταναλωτή και μπορείτε να ενημερωθείτε, αν δεν είστε ενημερωμένος, από όλη την Γενική Γραμματεία, από τον κύριο Κατσέλη, την κυρία Ανταράκη, τους Προϊσταμένους, τη Γενική Διευθύντρια η οποία ερχόταν συχνά. Αναθεωρεί τον σχεδιασμό και βασίζεται στον ένα χρόνο, στον δικό μας σχεδιασμό, στο δικό μας οργανόγραμμα και μεθοδολογία, γιατί σου λέει σε έναν χρόνο επισκέφτηκαν 4.000 πολίτες καταναλωτές αυτό το γραφείο; 

Το αναθεωρεί. Αφού θεσμοθετούμε και δρομολογούμε το Γραφείο Ενημέρωσης Καταναλωτή του Δήμου, προχωρήσαμε στην ίδρυση Παρατηρητηρίου σε όλους τους Δήμους του Νομού Δωδεκανήσου, ιδρύουμε το Δίκτυο, όταν η Ευρωπαϊκή Ένωση πριν τρία χρόνια έστειλε εγκύκλιους για την δικτύωση, εμείς το κάναμε πριν οκτώ χρόνια. Δικτυώσαμε όλα τα Δωδεκάνησα και κάθε φορά που κάναμε ημερίδες, ο εκάστοτε Υπουργός, Υφυπουργός, παρουσιαζόταν και επικροτούσε το έργο μας και επίσης, για τελευταία φορά, ο κύριος Σκορδάς, Γενικός Γραμματέας της σημερινής κυβέρνησης, ήρθε, χειροκρότησε το έργο και έδωσε εντολή σε όλους τους Δήμους να λειτουργήσουν Γραφεία Ενημέρωσης Καταναλωτή με την μεθοδολογία του Γραφείου του Δήμου της Ρόδου. Το θεώρησαν, το χαρακτήρισαν πρότυπο και ήταν πλέον η έδρα του Νομού Δωδεκανήσου και πηγαίναμε σε πανελλήνιο επίπεδο, οργανώσαμε το συνέδριο, για να χαρακτηριστεί έδρα ο Δήμος της Ρόδου πανελλαδικά. Γνωρίζετε όλοι ότι η έδρα είναι στις Βρυξέλες και αρχίσαμε πλέον και επικοινωνούσαμε μετά από το πανελλήνιο, να πάμε και πανευρωπαϊκά. 

Επίσης, όλα τα πανεπιστήμια του Αιγαίου, Κρήτης, Μυτιλήνης, έκαναν την πρακτική τους άσκηση στο Γραφείο Καταναλωτή του Δήμου Ροδίων. 

ΠΡΟΕΔΡΕΙΟ: Την ερώτησή σας, παρακαλώ πολύ. Δεν είναι  δυνατόν να κάνετε τόσο μεγάλη κατάχρηση του χρόνου.

Λ. ΧΡΙΣΤΟΦΑΚΗ-ΤΡΥΠΗ: Το Γραφείο αυτό όμως, δυστυχώς έκλεισε, συναδέλφισσες. Ένα Γραφείο που ήταν θεσμός όχι μόνο στην πόλη της Ρόδου, αλλά σε ολόκληρα τα Δωδεκάνησα και εξυπηρετούσε χιλιάδες καταναλωτές. 

Λοιπόν, οφείλω να σας πω μόνο ότι υπήρχαν 25.000 αιτήσεις πρωτοκολλημένες στα οκτώ χρόνια λειτουργίας του Γραφείου Καταναλωτή. Συγχρόνως και τα παραρτήματα Καταναλωτών Δωδεκανήσου, έκλεισαν και αυτά και έδιναν πάρα πολύ μεγάλη προσφορά, γιατί ξέρετε το συγκοινωνιακό πρόβλημα πόσο δύσκολο είναι στα Δωδεκάνησα. Όμως μέσω της σύγχρονης τεχνολογίας ενημερώνονταν έγκαιρα. 


Κυρίες και κύριοι, τελειώνω για να σας πω ότι χωρίς ανθρώπους που πιστεύουν, αλλά και δουλεύουν με θέληση και με μεράκι και συμμετέχουν, συνεργάζονται ο κάθε ένας με τις δικές του  δυνάμεις, από τη δική του σκοπιά, για το κοινωνικό καλό και όφελος, δομές και θεσμοί σαν τον παραπάνω, δεν πρόκειται ποτέ να στεριώσουν στην ταλαιπωρημένη χώρα μας. Κάποιοι όλα αυτά τα βλέπουν σαν μία καλή ευκαιρία να μαζέψουν μερικά σταυρουδάκια ή όταν είναι ανίκανοι να κάνουν τέτοιες πρωτοποριακές δομές ή απλά να τις διαχειριστούν, προτιμούν να τις σβήσουν από το χάρτη μόνο και μόνο για να δείξουν ότι κανένας δεν μπορεί να κάνει έργο, να κατεβάσουν τον πήχη χαμηλά, εκεί που φτάνουν αυτοί και έτσι να κρύψουν την ανικανότητά τους και όταν πρόκειται κυρίως για γυναίκα. 


Ευχαριστώ. 

ΠΡΟΕΔΡΕΙΟ: Ευχαριστούμε τη συναδέλφισσα. Παρακαλώ πολύ, οι επόμενες τοποθετήσεις καταρχήν να σέβονται τον χρόνο περισσότερο και κατά δεύτερον να αφορούν θέματα που αναπτύξαμε και όχι να ασκούμε πολιτική μέσα σε μία συνδιάσκεψη για το τοπικό μας Δημοτικό Συμβούλιο. Δεν γίνονται αυτά τα πράγματα. 
Λ. ΧΡΙΣΤΟΦΑΚΗ-ΤΡΥΠΗ: (εκτός μικροφώνου)

ΠΡΟΕΔΡΕΙΟ: Ναι, αλλά εδώ που το κάνετε…

Λ. ΧΡΙΣΤΟΦΑΚΗ-ΤΡΥΠΗ: (εκτός μικροφώνου)

ΠΡΟΕΔΡΕΙΟ: Παρακαλώ πολύ, τώρα τουλάχιστον να κάνουμε ησυχία να ακούσουμε τον κύριο Βιρβιδάκη.

Κ. ΒΙΡΒΙΔΑΚΗΣ: Επειδή πιστεύω ότι η Τοπική Αυτοδιοίκηση είναι δύναμη ανάπτυξης ιδιαίτερα της περιφέρειας, θα ήθελα να πω ένα-δύο πράγματα και σε σχέση με αυτά τα οποία λέχθηκαν.


Σε μία συνέντευξη με ρώτησε ο δημοσιογράφος αν είχα μπροστά μου τον Πρωθυπουργό, τι θα τον ρωτούσα και η απάντησή μου είναι και είναι καταγεγραμμένη «Γιατί δεν αξιοποιείτε ακόμα περισσότερο την Τοπική Αυτοδιοίκηση, που αποτελεί τη δύναμη ανάπτυξης για την περιφέρεια;»


Όμως θα πρέπει όλοι να συνειδητοποιήσουμε ότι δεν μπορεί πάντα να φταίνε οι άλλοι. Δεν  μπορεί μονίμως να λέμε ότι κάποιος άλλος φταίει εκτός από εμάς και θα πρέπει να δούμε και εμείς τις δικές μας ευθύνες και ως Τοπική Αυτοδιοίκηση και ως άτομα. Αυτό προϋποθέτει αμοιβαίο σεβασμό των συμφωνιών και να πάρω λίγο από την προηγούμενη ενότητα, για τα προγράμματα της Ευρωπαϊκής Ένωσης. 


Πόσοι από εμάς είχαν υπογράψει ότι τα δύο χρόνια τα επόμενα από τις τριετίες στο Βοήθεια στο Σπίτι θα αναλάμβαναν οι Δήμοι; Βεβαίως, ήρθε το κράτος και τα ανέλαβε, αλλά στο κενό το οποίο μεσολάβησε, φωνάζαμε όλοι ότι είναι ευθύνη του κράτους όταν εμείς είχαμε φαρδιά-πλατιά την υπογραφή μας ότι για δύο  χρόνια θα πληρώνουμε εμείς; Είναι οι κοινωνικές υποστηρικτικές υπηρεσίες αυτήν την στιγμή στον αέρα, 142 προγράμματα, διότι το συγκεκριμένο Υπουργείο στο οποίο ανήκαν δεν έκανε τις διαδικασίες και έχουν σταματήσει όλα αυτά τα προγράμματα που αφορούν ιδιαίτερα την κακοποιημένη γυναίκα; Το δικό μας το πρόγραμμα προσπαθούμε να δούμε πως θα το συνεχίσουμε. 


Το πρώτο είναι ασυνέπεια δική μας, το τελευταίο είναι ασυνέπεια του κράτους. 


Για αυτό λοιπόν λέω ότι θα πρέπει να είναι καθαροί οι κανόνες, καθαρές οι συμφωνίες και ο καθένας από εμάς να αναλαμβάνει τις ευθύνες του και βεβαίως συμφωνώ απόλυτα με αυτό που ελέχθη και στην προηγούμενη ενότητα και τώρα, ότι οι αρμοδιότητες που παίρνουμε πρέπει να συνοδεύονται από τους αναγκαίους πόρους. Το λέει και το Σύνταγμα, είναι συνταγματική επιταγή, η οποία όμως δεν τηρείται και βεβαίως πήραμε το επιπλέον 40% των τελών κυκλοφορίας και ήταν μία γενναία επιχορήγηση, όπως επίσης πήραμε και ένα μέρος των παρακρατηθέντων, αλλά όταν κάναμε το ταμείο στο 40%, διαπιστώσαμε ότι ήταν χρεωμένες πολύ περισσότερες υποχρεώσεις οικονομικά από ότι ήταν το 40%.

Για αυτό λοιπόν πάντα λέω ότι πρέπει οι συμφωνίες να είναι καθαρές και να σέβεται ο ένας τον άλλον στον διάλογο. Φταίμε και εμείς, φταίει και το κεντρικό κράτος. 


Σε ότι αφορά το θέμα της ανακύκλωσης. Επειδή είμαι ως εκπρόσωπος της ΚΕΔΚΕ στο Διοικητικό Συμβούλιο της Ελληνικής Εταιρείας Αξιοποίησης Ανακύκλωσης, σας λέω ότι οι στόχοι πάνε καλά, με εξαίρεση το γυαλί. Στο χαρτί ενδεχομένως, πάμε πιο πάνω από ότι έχουμε βάλει στόχο και εκεί υπάρχει ένα θέμα, αλλά από την ανάποδη μεριά. 


Σε ότι αφορά τα τέλη. Εδώ πάλι υπάρχει η εξής ιδιαιτερότητα: όλοι οι Δήμοι της Κρήτης πήραν δικαίωμα να έχουν βάλει τέλος πολιτικού γάμου, πλην του Δήμου  Χανίων. Εμάς ακυρώθηκε ως παράνομη απόφαση. Έστειλα στο Υπουργείο τις αποφάσεις όλων των άλλων Δήμων που εγκρίθηκαν και ο μόνος ο οποίος δεν μπορούσε να πάρει, είναι ο Δήμος Χανίων. Δεν ξέρω γιατί. Θα πρέπει λοιπόν, να είναι οι συμφωνίες καθαρές. 

Καθαριότητα. Όλοι ξέρουμε ότι από 1/1/2010 δεν μπορούμε να έχουμε ιδιώτη εργολάβο. 630 Δήμοι στην Ελλάδα και Κοινότητες, από τους 1.034, έχουν ιδιώτη εργολάβο. Τι θα γίνει; Διότι η ΠΟΕ-ΟΤΑ απαιτεί να είναι αποκλειστική αρμοδιότητα της Αυτοδιοίκησης μετά από την απόφαση που πήρε το Ελεγκτικό. Είναι σαν να λέμε ότι επειδή το δημοτικό δίκτυο είναι αποκλειστική αρμοδιότητα της Αυτοδιοίκησης, θα πρέπει να φτιάχνουμε τους δρόμους με τα δικά μας συνεργεία. Δεν γίνεται αυτό το πράγμα. 


Αποφάσεις στο διαδίκτυο, συμφωνώ απόλυτα, www.hania.gr, όλες οι αποφάσεις δεκαετιών είναι μέσα. 


Ποιος έχει την ευθύνη για να κλείσει μία δραστηριότητα. Νομίζω ότι είναι αυτονόητο, δεν είμαι ειδικός, αν και μου λένε ότι νομικίζω, αλλά νομίζω ότι αυτός που έχει την ευθύνη είναι αυτός που εκδίδει την άδεια. Άμα δεν έχει εκδοθεί, είναι αυτός που έχει την αρμοδιότητα να εκδώσει την άδεια. 

Βέβαια, για να πάω και στα καταστήματα υγειονομικού ενδιαφέροντος, εμείς κλείνουμε αυτά που μας αφήνουν να κλείνουμε και παίρνουμε όλη τη φθορά εμείς, ο κακός ο Δήμαρχος που κλείνει τα καταστήματα και το αποτέλεσμα; Εγώ υπολογίζω ότι πάνω από 90% των καταστημάτων έχουν πάρει αναστολή εκτέλεσης μετά από απόφαση του Διοικητικού Πρωτοδικείου και προσέξτε, με αιτιολογία η οποία είναι ευθέως αντίθετη με το νόμο. Ο νόμος λέει ότι η προέγκριση δεν αποτελεί άδεια και έρχεται το Διοικητικό Πρωτοδικείο και λέει επειδή πήρε προέγκριση μπορεί να λειτουργεί. Ευθεία παραβίαση του νόμου το δικαστήριο. 


Να πω συγκεκριμένη περίπτωση. Υπάρχει κατάστημα το οποίο λειτουργεί παράνομα από το 1988. Όταν πήγαμε να το κλείσουμε, στην αρχή μας πήραν από όλα τα κόμματα όλοι οι υψηλά υπεύθυνοι. Όταν είδαν ότι εμείς δεν πρόκειται να σταματήσουμε αυτό που οφείλουμε να κάνουμε, μας απείλησαν και τον Αντιδήμαρχο και τον Προϊστάμενο της Εφορίας Βυζαντινών και τον Δήμαρχο και όταν είδαν ότι δεν περνά ούτε αυτό, έκαναν εκπομπές στην τηλεόραση με μέλη 14 οικογενειών που ήταν εργαζόμενοι και έκλαιγαν πως θα τους καταστρέψουμε. Τελικά, το δικαστήριο έδωσε αναστολή, όπως αναμένεται σε αυτές τις περιπτώσεις. 

Σε ότι αφορά τα άλλα προβλήματα, ο Κανονισμός Καθαριότητας είναι αυτός ο οποίος επιβάλλει μερικά πράγματα. Όταν θέλουμε περισσότερη καθαριότητα, ισχύει αυτό το οποίο όλοι γνωρίζουμε, ο ρυπαίνων πληρώνει, δηλαδή πρέπει να αυξήσουμε τα τέλη και σε ότι αφορά τις κλήσεις, εμείς κλήσεις δεν  σβήνουμε. Έχω δεχτεί τηλεφωνήματα από όλη την Ελλάδα, από Δημάρχους, από Υπουργούς, από δεν ξέρω τι, κλήση δεν έχει σβηστεί στα Χανιά όσο εγώ είμαι Δήμαρχος. Μόνο να ξέρετε ότι την τελευταία εβδομάδα είχαμε τέσσερις βιαιοπραγίες κατά Δημοτικών Αστυνομικών. Αυτούς ποιος τους προστατεύει;


Αυτά ήθελα να πω και αν ζητήσω συγνώμη αν δεν μπορέσω να μείνω μέχρι το τέλος, αλλά νομίζω ότι η πράξη δείχνει ότι θα πρέπει ο καθένας να εκτελεί το ρόλο του με ευθύνη και οι συμφωνίες πρέπει να είναι καθαρές και να τηρούνται. 


Σας ευχαριστώ πολύ. Συγχαρητήρια για αυτό το οποίο γίνεται, να είστε καλά.

ΠΡΟΕΔΡΕΙΟ: Ευχαριστούμε. 

ΣΥΝΕΔΡΟΣ: Άκουσα με προσοχή όλους τους ομιλούντες, έχω όμως κάποιες αντιρρήσεις. 


Άκουσα τον κύριο Λεχουρίτη να λέει ότι από τα τέλη που βάζουν οι Δήμοι, τα υψηλά, ακριβαίνει ο καφές και παραξενεύτηκα, γιατί ο πιο απλός άνθρωπος που έχει μία μικρή επιχείρηση ή μεγάλη, καταλαβαίνει ότι από την κατανάλωση πέφτει το κόστος. Πώς μπορεί να έχει κατανάλωση οποιοδήποτε τραπεζοκάθισμα όταν μία παρέα πάει και κάθεται τρεις ώρες και πίνει έναν καφέ; 

Ο καφές ακριβαίνει στην Ελλάδα από τον χρόνο που κάθονται οι καταναλωτές. Έξω στην Ευρώπη σε μισή ώρα το αργότερο πίνεις τον καφέ σου και πρέπει να έχεις φύγει ή να αλλάξουν καινούργιους πελάτες. 


Κάποτε που είχα ένα πολύ σοβαρό πρόβλημα με μία τράπεζα, μου έβαλε ένα παράνομο πέναλτι. Απευθύνθηκα, κυρία Κελέκη, στην οργάνωσή  σας. Ήταν ένα μεγάλο πέναλτι πολλών χιλιάδων ευρώ και ξέρετε τι μου απάντησαν; Ότι «Δεν είστε μέλος, δεν πληρώνετε συνδρομή και για αυτό δεν μπορούμε να σας εξυπηρετήσουμε». Πώς μας καλείτε τώρα να γίνουμε μέλη; Πρώτα πρέπει να πληρώνουμε; Δηλαδή, τι είστε; Γιατρός; Ήρθα να σας κάνω επίσκεψη, πληρώστε να σας κάνω την επίσκεψη; Δεν έχετε κάποια κοινωνική ευαισθησία να ακούσετε ότι κάποιος άνθρωπος καταστρέφεται, ελάτε κυρία μου και βεβαίως να γίνω μέλος, δεν είπα εγώ για τα 25 €, τα οποία λέτε ότι παίρνετε από κάθε μέλος σας, αλλά δεν είναι μόνο αυτά που εισπράττετε. Νομίζω ότι είναι και πάρα πολλές επιδοτήσεις, ακόμα και τα σεμινάριά σας και τα συνέδριά σας και όλα αυτά, από την Ευρωπαϊκή Ένωση. 


Σας ευχαριστώ. 

ΛΑΜΠΡΙΝΗ ΚΟΛΟΒΟΥ: Λέγομαι Κολοβού Λαμπρινή. Φέτος εκλέχτηκα πρώτη φορά στην Τοπική Αυτοδιοίκηση, στο Δήμο Αγρινίου. Εκπροσωπώ τα ΚΑΠΗ. Κάνουμε μεγάλη προσπάθεια. 

Βέβαια, εκείνο που προτείνω μέσα από την Πανελλήνια Συνδιάσκεψη Αιρετών, είναι αυτές οι δομές που ζητάμε για την ισότητα της γυναίκας, για το Συνήγορο του Καταναλωτή και οτιδήποτε, πρέπει απαραίτητα και εμείς να ζητήσουμε να υπάρχουν. Ενώ οι Δήμοι πρέπει να τις έχουν, δεν τις έχουν. Ασχολούνται μόνο με το να φτιάχνουν ασφάλτους, πεζοδρόμια και να δίνουν δυνατότητες στα τραπεζοκαθίσματα, από εδώ, από εκεί, τη Δημοτική Αστυνομία αν δώσει εντολή ο Δήμος να διαπιστώνει παραβάσεις. 

Τέλος πάντων, όλες αυτές οι δομές να δημιουργηθούν στους Δήμους, πρέπει, είναι απαραίτητες, εφόσον εμείς ως γυναίκες, γιατί εγώ είμαι μία εθελόντρια Δημοτική Σύμβουλος, δεν αμείβομαι από κανέναν, δεν έχω πάρει ούτε δραχμή ούτε για το τηλέφωνο που χρησιμοποιώ για το Δήμο και αυτό πρέπει να μας προβληματίσει. 


Ευχαριστώ. 

ΠΡΟΕΔΡΕΙΟ: Με τις δύο τελευταίες παρεμβάσεις, θα τελειώσει ο κύκλος των παρεμβάσεων, για να έχουμε τις απαντήσεις από τους εισηγητές. 

Λ. ΚΟΛΟΒΟΥ: Είμαι η Λίτσα η Κολοβού, Δημοτική Σύμβουλος Θεσσαλονίκης. Ειλικρινά λυπάμαι γιατί η κυρία Κεκελέκη δεν είδε τίποτα θετικό στο Δήμο Θεσσαλονίκης και θέλω να ρωτήσω, πού βασίζετε κυρία Κεκελέκη, την κατηγορία σας, ότι ο Δήμος Θεσσαλονίκης έκανε ατασθαλία; Ένας δημοτικός υπάλληλος έκανε μία ατασθαλία και ο Δήμαρχος της πόλης τον έστειλε στον εισαγγελέα. Αν ο εισαγγελέας δεν έχει πάρει τα μέτρα ώστε αυτός ο άνθρωπος να δικαστεί, να προφυλακιστεί, είναι θέμα εισαγγελέως και δεν είναι ατασθαλία του Δήμου Θεσσαλονίκης, αλλά ενός υπαλλήλου του Δήμου Θεσσαλονίκης. 


Θα παρακαλέσω πάρα πολύ να δείτε τα θετικά που έκανε ο Δήμος Θεσσαλονίκης και ένα εξ αυτών είναι ότι όσοι εθίγησαν είτε από τις ζημιές που έκαναν οι αναρχικοί στο κέντρο της πόλης καίγοντας καταστήματα, αυτοκίνητα και λοιπά, είτε από τις εργασίες του μετρό στην Εγνατία Οδό, ο Δήμος Θεσσαλονίκης απήλλαξε αυτούς τους εμπόρους ή τους ιδιοκτήτες των ακινήτων, από δημοτικά τέλη. 


Τα δημοτικά τέλη, όπως είπε και η αγαπητή Δήμαρχος της Τριανδρίας, είναι ανταποδοτικά. Αυξάνει η ΔΕΗ το ρεύμα,  θα αυξήσουμε και εμείς τα δημοτικά τέλη για τον φωτισμό της πόλης. Έτσι λοιπόν και για την καθαριότητα και τα λοιπά, εφόσον αυξάνονται τα πετρέλαια, αυξάνονται οι μισθοί και τα λοιπά, θα πρέπει να αυξηθούν. Είναι ανταποδοτικά τα τέλη και δεν κερδίζει ο Δήμος, παρά οι δημότες του, εφόσον προσφέρει ο Δήμος καλύτερες υπηρεσίες. 


Θα παρακαλέσω να είμαστε πιο προσεκτικοί στις τοποθετήσεις μας, να μην πολιτικολογούμε και προπαντός να μην λέμε ψέματα. 


Ευχαριστώ.

Ε. ΖΑΡΙΦΗ: Καλησπέρα και από εμένα. Λέγομαι Ζαρίφη Έφη και είμαι Πρόεδρος του Δημοτικού Συμβουλίου του Δήμου Παλαιοκάστρου. 

Ήθελα να κάνω μία ερώτηση όσον αφορά την προστασία των καταναλωτών στην ευρωπαϊκή κοινότητα. Δηλαδή, αν κάποιος ο οποίος είναι μετανάστης από τη Γερμανία και έχει πάρει, παραδείγματος χάριν τι μου συνέβη στον τόπο μου, μία τηλεόραση από τη Γερμανία, έχει έρθει, ζει εδώ πέρα και τελικά αυτή η τηλεόραση παθαίνει κάποιο βραχυκύκλωμα, καίγεται το σπίτι όλο και ευτυχώς δεν θρηνήσαμε θύματα γιατί η οικογένεια ήταν μέσα στο σπίτι. 


Κατά πόσο μπορείτε εσείς να βοηθήσετε αυτόν τον καταναλωτή στα πλαίσια της Ευρωπαϊκής Ένωσης, να διεκδικήσει αποζημίωση από τη Γερμανία. Αν υπάρχει αυτή η δυνατότητα. 


Κάτι ακόμη θα ήθελα, ως παρατήρηση. Κατάλαβα ότι το να φτιάξουμε ένα Γραφείο Προστασίας Καταναλωτή στο Δήμο, ίσως λίγο να είναι συγκρουόμενα συμφέροντα και εκεί πρέπει λίγο να προσέξουμε, να προστατεύουμε τον καταναλωτή, αποφεύγοντας όμως τις μικροπολιτικές σκοπιμότητες, γιατί κάτι τέτοιο έπιασα εδώ πέρα μέσα να γίνεται. 

ΠΡΟΕΔΡΕΙΟ: Ας ξεκινήσουμε από την τελευταία ερώτηση, να δώσουμε μία απάντηση.

Ε. ΖΕΡΒΕΑΣ: Ξεκινώ από την τελευταία ερώτηση που υποβλήθηκε. 

Αρμόδια Υπηρεσία για να επιληφθεί του θέματος, είναι το Ευρωπαϊκό Κέντρο Καταναλωτή, στο οποίο πρέπει να απευθύνεστε. Παρ’ όλα αυτά, αν απευθυνθείτε στον Συνήγορο του Καταναλωτή, πάλι ο Συνήγορος του Καταναλωτή σε συνεργασία με το Ευρωπαϊκό Κέντρο επιλαμβάνεται των υποθέσεων αυτών. Πάντα βρισκόμαστε σε μία συνεργασία, τόσο ο Συνήγορος του Καταναλωτή, όσο οι καταναλωτικές οργανώσεις, προς τις οποίες απευθύνονται συγκεκριμένες καταγγελίες. Προσπαθούμε να βρισκόμαστε σε ένα συντονισμό προσπαθειών και έργου, προκειμένου ο καταναλωτής να βρίσκει ανταπόκριση στη διαμεσολάβηση. 

Ο ρόλος του Συνηγόρου του Καταναλωτή είναι συγκεκριμένος. Δεν είναι κατασταλτικό όργανο, δεν επιβάλλει κυρώσεις. Εκείνο που κάνει, είναι ένα εξωδικαστικό όργανο συναινετικής επίλυσης των καταναλωτικών διαφορών. 

Όσοι έρχονται στο Συνήγορο του Καταναλωτή αναφέρονται ονομαστικά, ισχύει η αρχή της διαφάνειας, της εκατέρωθεν ακρόασης και της αμεροληψίας. Ο προμηθευτής έχει λόγο, καλείται να πει τις απόψεις του και κατά το πλείστον οι περισσότερες περιπτώσεις σε ένα ποσοστό που ανάγονται στο 90-95%, συμβιβάζονται. 


Όμως ο ρόλος του δεν είναι μόνο αυτός, είναι και ρόλος αυτεπάγγελτης παρέμβασης. Αν από μία αθέμιτη συγκεκριμένη συμπεριφορά προμηθευτών ή προμηθευτή, θίγεται ένας μεγάλος αριθμός καταναλωτών, τότε ο Συνήγορος παρεμβαίνει αυτεπάγγελτα και πώς: με δελτίο τύπου όπου ονοματίζει τον συγκεκριμένο προμηθευτή, του κάνει σύσταση, παράλληλα δε συστήνει και στον καταναλωτή πως πρέπει να συμπεριφέρεται στο συγκεκριμένο προϊόν, είτε αυτό είναι προϊόν της αγοράς, είτε είναι υπηρεσία. 

Αυτός είναι ο ρόλος του Συνηγόρου του Καταναλωτή. Παράλληλα και εκ τρίτου, είναι ενημερωτικός, διότι εκδίδει φυλλάδια για όλους τους κλάδους, από τις τράπεζες, από τα κέντρα αδυνατίσματος, από τους παρόχους κινητής τηλεφωνίας και κάθε χρόνο συντάσσει την ετήσια έκθεσή του, την οποία την παραδίδει στη Βουλή και εν συνεχεία στην Επιτροπή Θεσμών και Διαφάνειας, όπου γίνεται συζήτηση και καλείται για να εκφράσει τις απόψεις του. 


Σε ότι αφορά την περιφέρεια, είπα και το επαναλαμβάνω ότι υπάρχουν οι Επιτροπές Φιλικού Διακανονισμού. Η κυρία αναφέρθηκε για την προσπάθεια, την εξαιρετική προσπάθεια που είχε γίνει στη Ρόδο. Αυτή η προσπάθεια θα μπορεί να πάρει σάρκα και οστά μέσω της Επιτροπής που υπάρχει στη Νομαρχιακή εκεί Αυτοδιοίκηση και η οποία Επιτροπή ανανεώνεται κατά τακτά χρονικά  διαστήματα και στην οποία Επιτροπή συμμετέχουν όλοι οι φορείς. 

ΠΡΟΕΔΡΕΙΟ: Φοβάμαι ότι δεν έχει γίνει πολύ σαφές. Τελικά, ποιος έχει αρμοδιότητα να επιληφθεί; Η αρμοδιότητα η τοπική καθορίζεται από τον τόπο προέλευσης του προϊόντος ή από τον τόπο κατοικίας του καταναλωτή; 

Ε. ΖΕΡΒΕΑΣ: Από τον τόπο συνήθως κατοικίας του καταναλωτή. Στις διασυνοριακές συναλλαγές, αρμόδιο είναι είπαμε, το Ευρωπαϊκό Κέντρο Καταναλωτή. Ήταν εκείνο το οποίο ιδρύθηκε καταρχήν μαζί με την Γενική Γραμματεία Καταναλωτή και μετά ο Συνήγορος του Καταναλωτή. 
Γ. ΛΕΧΟΥΡΙΤΗΣ: Σε αυτό επάνω, μισό λεπτό να ξεκαθαρίσουμε αυτό το τοπίο, αυτό που είπε ο κύριος Ζερβέας. Το Ευρωπαϊκό Κέντρο Καταναλωτή είναι ένας φορέας που ισχύει στα περισσότερα κράτη-μέλη, όχι σε όλα, στα περισσότερα και ανταλλάσσουν τις διαφορές. Δηλαδή, αγοράσατε ένα προϊόν στη Γερμανία, στην Αγγλία, σε οποιοδήποτε μέρος στην Ευρωπαϊκή Ένωση, γιατί ήσασταν τουρίστας ή γιατί τότε που το αγοράσατε ήσασταν μόνιμος κάτοικος εκεί. Έρχεστε στην Ελλάδα ή πάτε στην Ιταλία και μένετε μόνιμα και όπως αναφέρατε το γεγονός, πάθατε μία ζημιά. Το Ευρωπαϊκό Κέντρο Καταναλωτή αναλαμβάνει να επιλύσει τη διαφορά. 

Όλοι οι φορείς, είτε είναι οργανώσεις καταναλωτών, είτε είναι η Γενική Γραμματεία, είτε ο Συνήγορος του Καταναλωτή, επιλύουν τις διαφορές εξωδικαστικά, δηλαδή να μην εμπλακούν δικηγόροι και πληρώνετε έξοδα και προσπαθούν αυτοί οι φορείς να ανταποκριθούν βοηθώντας τον καταναλωτή. 

Για την κυρία που είπε προηγουμένως ότι είχε ένα σοβαρό πρόβλημα με μια τράπεζα, με ένα παράνομο πέναλτι από την πλευρά της τράπεζας. Απευθυνθήκατε στο ΚΕΠΚΑ και σας λέει ότι έπρεπε να είστε μέλος. 


Κοιτάξτε, κάποιες οργανώσεις  έχουν τεράστια έξοδα. Μην νομίζετε ότι η Πολιτεία βάζει βαθιά το χέρι στην τσέπη και χρηματοδοτεί τις οργανώσεις καταναλωτών ή από την Ευρωπαϊκή Ένωση για να κάνουμε συνέδρια και τα λοιπά. 


Εμείς, ο φορέας που εκπροσωπώ, το ΙΝΚΑ, δεν παίρνει συνδρομή. Έχει λιγότερα άτομα, έχει περισσότερους εθελοντές. Το ΚΕΠΚΑ έχει περισσότερο προσωπικό, έχει μεγαλύτερα έξοδα. Δεν πρέπει λοιπόν να κατηγορούμε λέγοντας ότι σας είπε ελάτε να γίνετε μέλος για να σας εξυπηρετήσω. 


Από εκεί και πέρα, υπάρχει ο Συνήγορος του Καταναλωτή, υπάρχει η Γενική Γραμματεία Καταναλωτή.

Εγώ τελειώνω σε αυτό το θέμα. Εμείς είμαστε στην υπηρεσία των πολιτών με τον 1264/94 και με τον 3587/2007. Είναι δύο νόμοι οι οποίοι διέπουν τη λειτουργία μας και πως προστατεύονται οι καταναλωτές. Μέσα σε αυτά τα πλαίσια των νόμων εμείς προσπαθούμε να κάνουμε ότι είναι δυνατόν το καλύτερο. Έχουμε τηλεφωνικό κέντρο, 11711, λειτουργεί σχεδόν 24 ώρες το 24ωρο αν εκείνη τη δεδομένη στιγμή είμαστε ξύπνιοι, εκτός και αν κοιμόμαστε οπότε δεν μπορούμε να απαντήσουμε, αλλά καθ’ όλη τη διάρκεια της ημέρας και τα Σαββατοκύριακα προσπαθούμε να δώσουμε τη βοήθεια που ζητά απεγνωσμένα γιατί κάποιος που παίρνει τηλέφωνο, δεν παίρνει για να χαλάσει τρία, πέντε ή δεκαπέντε στο κινητό, παίρνει γιατί έχει ανάγκη. Θεωρούμε σε αυτή τη βάση οι Δήμοι μπορούν να συμμετάσχουν, να προσφέρουν.

Όσο για το θέμα του Γραφείου Καταναλωτών της Ρόδου, τώρα το άκουσα ότι το έκλεισε. Είναι αδιανόητο…

Λ. ΧΡΙΣΤΟΦΑΚΗ-ΤΡΥΠΗ: Το έκλεισαν και επίσης, δεν ήρθα να κάνω πολιτική. Πολιτική θα μπορούσα να κάνω στη Ρόδο αυτήν την στιγμή, διότι δεν το είπα για να μην προσβάλλω περισσότερο, είκοσι σάκοι σκουπιδιών γέμισαν το αρχείο του Γραφείου της Ρόδου. 


Να συμπληρώσω ότι τα οκτώ χρόνια που λειτουργούσε το Γραφείο, είχα άψογη συνεργασία με τη Γενική Γραμματεία Καταναλωτή και επίσης…

ΠΡΟΕΔΡΕΙΟ: Σας παρακαλώ, αφήστε τον εισηγητή να απαντήσει. Είμαστε στο στάδιο των απαντήσεων. Κάνατε την τοποθέτησή σας και την ερώτησή σας. Είναι ενημερωμένοι όλοι, είμαστε ενημερωμένοι και από άλλα συνέδρια, ας απαντήσει ο ομιλητής και να σεβαστούμε και τους υπόλοιπους. 


Κυρία μου, σας παρακαλώ πολύ.

Λ. ΧΡΙΣΤΟΦΑΚΗ-ΤΡΥΠΗ: (εκτός μικροφώνου)

ΠΡΟΕΔΡΕΙΟ: Δεν σέβεστε τίποτα; Αν θέλετε να σας σεβόμαστε, σεβαστείτε τον άνθρωπο που μιλάει αυτή την στιγμή.
Γ. ΛΕΧΟΥΡΙΤΗΣ: Ακούστε με. Εσείς οι Ρόδιοι έχετε μία μεγάλη υπερένταση και διεκδικήσεις. Σας κατανοώ, αντιλαμβάνομαι το πρόβλημα. Έκλεισε το γραφείο, το έκλεισαν. Εδώ δεν θα το επιλύσουμε. 


Επειδή αντιλαμβάνομαι το πρόβλημα, εμείς είμαστε στη διάθεσή σας, μετά, αφού τελειώσουμε, να σας βοηθήσουμε πως μπορεί να ξανά ανοίξει.


Σας ευχαριστώ.

Ε. ΖΕΡΒΕΑΣ: Μια διευκρίνιση. Επειδή εδώ δεν υπάρχει ο Γενικός Γραμματέας Καταναλωτή και γίνεται μία σύγχυση μεταξύ Γενικής Γραμματείας Καταναλωτή και Συνηγόρου, η Γενική Γραμματεία Καταναλωτή είναι Γενική Γραμματεία Υπουργείου η οποία επιβάλλει κυρώσεις. Ο Συνήγορος του Καταναλωτή έχει άλλο ρόλο. 


Όμως, στη Γενική Γραμματεία του Καταναλωτή υπάρχει το 1520, το οποίο αναλαμβάνει τηλεφωνήματα, διαμαρτυρίες καταναλωτών και επισημαίνει τις αρμοδιότητες ενός εκάστου σε θέματα καταναλωτών.

ΠΡΟΕΔΡΕΙΟ: Παρακαλώ, με πολύ σεβασμό στον χρόνο και των ανθρώπων που εργάζονται εδώ και θα έπρεπε να έχουν αποδεσμευτεί στις 14.30, να μην υπάρξει καμία άλλη διακοπή. 

Να απαντήσει η κυρία Κεκελέκη στα ερωτήματα που της τέθηκαν.

Ε. ΚΕΚΕΛΕΚΗ: Θα ξεκινήσω ανάποδα. Το ελαττωματικό προϊόν απαντήθηκε. 


Κυρία Κολοβού, η τοποθέτησή μου είδατε ότι δεν έβαλε τα θετικά. Σας είπα όμως γενικά ότι αναγνωρίζουμε και τα προβλήματα που υπάρχουν στους Δήμους και ότι σαφώς γίνονται βήματα και ότι σαφώς υπάρχουν θετικά. 


Ο δικός μου σκοπός ήταν να θίξω τα αρνητικά, αυτά που έρχονται οι καταναλωτές και μας λένε, ώστε να ξεκινήσουμε και να κάνουμε ένα ακόμη βήμα. 



Όσον αφορά το θέμα των ατασθαλιών, είπα συγκεκριμένα ότι ακούμε για ατασθαλίες στο Δήμο Θεσσαλονίκης, δεν είπα ότι είναι του Δήμου Θεσσαλονίκης και αν θέλετε την προσωπική μου άποψη, όπου δεν λειτουργεί, κυρία Κολοβού, η δικαιοσύνη, δυστυχώς δεν λειτουργεί η δημοκρατία. 


Το ότι έχει παραπεμφθεί, αλλά αυτήν την στιγμή εξακολουθεί και δεν είναι μόνο στην πόλη της Θεσσαλονίκης, να φύγουμε από την πόλη της Θεσσαλονίκης, είναι γενικότερο αυτό το πρόβλημα. Είναι τα πρόστιμα από την Επιτροπή Ανταγωνισμού στα super market που από 15.000 € δεν έχουν πληρώσει τίποτα, με παρεμβάσεις τις δικαιοσύνης, είναι αυτά που είπε ο Δήμαρχος πριν, ότι δεν μπορεί να κλείσει ένα κατάστημα εστίασης. Όμως να πάμε μαζί, να πάμε να πιέσουμε για να φύγει όλη αυτή η ιστορία από πάνω μας.
Λ. ΚΟΛΟΒΟΥ: (εκτός μικροφώνου)

Ε. ΚΕΚΕΛΕΚΗ: Αν στη ρύμη του λόγου θεωρείτε ότι είπα ατασθαλίες του Δήμου, σας ζητώ συγνώμη. Σας εξηγώ τι ακριβώς είπα. 


Όσον αφορά τώρα για την ανακύκλωση που μπήκε το θέμα των στόχων, το ζήτημα δεν είναι μόνο να καλύπτουμε τους στόχους. Από την στιγμή που έχουμε καλύψει τους  στόχους και υπάρχει δυνατότητα να αυξήσουμε, δεν υπάρχει λόγος να ανακατεύουμε τα σκουπίδια, να τα πετάμε σε χωματερές. Αυτό ήταν που ανέφερα. 


Οι στόχοι καμιά φορά ξέρετε, γίνονται πιπίλα και βρίσκουμε άλλοθι για να μην κάνουμε και το επόμενο βήμα, αυτό που θέλουμε παραπάνω. 


Να τελειώσω με το εξής. Δεν ξέρω βέβαια αν έχει φύγει η κυρία που έβαλε το ζήτημα για το μέλος. Θα πρέπει να ξέρετε ότι το ΚΕΠΚΑ λειτουργεί με τις συνδρομές 2.200 ταμειακά ενήμερων μελών. Ο οικονομικός μας απολογισμός είναι στο διαδίκτυο και μπορεί ο καθένας να τον δει. Είναι όμως αδύνατο να μπορούμε να εξυπηρετήσουμε 11 εκατομμύρια μέλη, άντε ας το πάμε δια τρία που είμαστε οι οργανώσεις οι πανελλαδικές. Με 2.200 μελών συνδρομές, είναι αδύνατο να εξυπηρετήσουμε όλη την Ελλάδα. 

Από εκεί και πέρα, υπάρχει μία πολύ μικρή επιχορήγηση της τάξης των 22.000 ή 28.000 € από το κράτος. Ευρωπαϊκά κονδύλια δεν έρχονται στις εθνικές οργανώσεις, πηγαίνουν στις ευρωπαϊκές ομοσπονδίες. Επομένως, καταλαβαίνετε ότι θα θέλαμε, δεν μπορούμε να εξυπηρετήσουμε τους πάντες. 


Εκτός αυτού, για να μπορέσουμε εμείς να εκπροσωπήσουμε σε μία διαμάχη έναν καταναλωτή με μία επιχείρηση, πρέπει να είναι και μέλος μας. Διαφορετικά, πώς εκπροσωπούμε κάποιον ο οποίος δεν είναι μέλος μας; Συμβουλή πάντως δίνουμε σε όλους. Μία πρώτη πληροφόρηση δίνουμε σε όλους. Από εκεί και πέρα, αν ζητήσουν μεσολάβηση για να λύσουν την καταγγελία τους, θα πρέπει να είναι μέλη μας. 


Ευχαριστώ. 

ΠΡΟΕΔΡΕΙΟ (ΣΩΤΗΡΙΑΔΟΥ): Στο σημείο αυτό κλείνουν οι εργασίες της 4ης Συνδιάσκεψης Αιρετών Γυναικών εδώ στην Κέρκυρα. 

Νομίζω ότι από τις τέσσερις θεματικές ενότητες έχουμε αποκομίσει γνώσεις που δεν είχαμε μέχρι τώρα και έχουμε ανταλλάξει εμπειρίες μέσα από τις παρεμβάσεις που έχουν γίνει και τις εισηγήσεις που αναπτύχθηκαν. 


Όσον αφορά το θέμα της εργασίας και της ασφάλισης, όπως αυτό αναπτύχθηκε από τον κύριο Φίλιππο Θωμά, διαπιστώσαμε για άλλη μια φορά ότι υπάρχουν ανισότητες πραγματικά, δεν υπάρχουν ίσες ευκαιρίες, αν και κάθε χρόνο τόσο σε συνδιασκέψεις, όσο και κατ’ ιδίαν ο καθένας από τη δική του πλευρά αγωνίζεται για αυτά τα θέματα. Βλέπουμε ότι ακόμη έχουμε πολύ δρόμο μπροστά μας προκειμένου οι γυναίκες να έχουν ίσες ευκαιρίες στην απασχόληση. 


Ακούγοντας μάλιστα τις σημερινές τοποθετήσεις των συναδέλφων της Αυτοδιοίκησης από τις άλλες ευρωπαϊκές χώρες, η διάσταση αυτή κάποιες φορές, με κάποια από τα περιεχόμενα των εισηγήσεων, φάνηκε ότι είναι ακόμα μεγαλύτερες. 


Είδαμε όμως ότι ακόμα και στις ευρωπαϊκές χώρες υπάρχουν διαφορές, ειδικά στο θέμα των μισθών, που ευτυχώς δεν υπάρχουν εδώ τουλάχιστον στον δημόσιο τομέα, γιατί στον ιδιωτικό γνωρίζουμε καλά ότι δυστυχώς και εδώ υπάρχουν τέτοια παραδείγματα. 


Εξαιρετικά ενδιαφέροντα θεωρώ ότι ήταν όσα ακούστηκαν στο θέμα της ενεργειακής κρίσης και του περιβάλλοντος. Είναι μια καλή ευκαιρία, παίρνοντας αρχή ή αν θέλετε περισσότερη γνώση από όση είχαμε, από τις εισηγήσεις της χθεσινής μέρας σε σχέση με το περιβάλλον και κυρίως το θέμα του πως μπορούμε να κάνουμε λιγότερο ενεργοβόρα κτίρια, επιστρέφοντας στους Δήμους μας να υλοποιήσουμε στο μέτρο του δυνατού ή έστω να στοχεύσουμε στο να υλοποιήσουμε κάποια στιγμή τέτοιου είδους έργα προκειμένου να δώσουμε το παράδειγμα στις τοπικές μας κοινωνίες, ξεκινώντας από τους ίδιους τους Δήμους, τα δημοτικά κτίρια. 


Όσον αφορά τα θέματα του καταναλωτή, της προστασίας του καταναλωτή, φοβάμαι ότι καθώς ο καιρός περνά θα γίνονται όλο και περισσότερο αναγκαίες οι εισηγήσεις αυτές που θα μας επιμορφώνουν, μιας και βλέπουμε τα δικαιώματα του καταναλωτή να καταπατώνται όλο και περισσότερο δυστυχώς μέσα μάλιστα στα πλαίσια ή στο περιβάλλον αν θέλετε της οικονομικής κρίσης που βιώνουμε, φοβάμαι ότι αυτό θα γίνεται ακόμα εντονότερα. 


Ας προσπαθήσουμε λοιπόν, μέσω της ενημέρωσης να προστατεύσουμε τον εαυτό μας και τους δημότες μας, τους πολίτες μας, ενημερώνοντάς τους κυρίως ή αν θέλετε, δείχνοντάς τους που και πως μπορούν να ενημερωθούν.


Ευχαριστώ πάρα πολύ τα μέλη του Προεδρείου που συνέδραμαν εδώ το έργο μας, ευχαριστώ εκ μέρους και της Προέδρου που απουσιάζει. Ευχαριστώ τους εισηγητές για τα χρήσιμα πράγματα που μας είπαν και την ευκαιρία που μας έδωσαν να γνωρίσουμε λίγα περισσότερα πράγματα για το αντικείμενο που πραγματεύτηκαν.


Ευχαριστούμε όλους και όλες εσάς που παρακολουθήσατε τις εργασίες της Συνδιάσκεψης. Ευχαριστούμε τους συνεργάτες μας από την ΚΕΔΚΕ για την υποστήριξη που είχαμε. Εύχομαι να απολαύσετε την παραμονή σας όσο ακόμα διαρκεί  στην Κέρκυρα και καλή επιστροφή στους τόπους σας, περισσότερο φωτισμένες. 

Ευχαριστώ πολύ. 

